Leonida Neamţu 


BALADA 
CĂPITANULUI HAAG 


„= 
i 


d 


“Ilustraţia copertei de GH. MARINESCU 


COLECŢIA AVENTURA 


Leonida Neamţu 


__ BALADA 
CĂPITANULUI HAAG 


EDITURA ALBATROS 
BUCUREŞTI + 1984 


Enigma doamnei cu pelerină neagră 


Fermecătoarea femeie purta - purtase - o pelerină de 
catifea neagră. Beneficia - beneficiase - de nişte ochi verzi 
ce ar fi dat de gândit oricui - chiar şi unui negânditor; de un 
păr negru, greu, căzut pe umeri. Buzele răsfrânte vorbeau 
despre senzualitate - însă acesta nu e un deziderat 
obligatoriu. Cine a spus-o? Diderot? Nu suntem siguri... 

Vârsta ei părea să fie vârsta unei femei tinere ce in- 
tenţionează să îmbătrânească foarte târziu. Sau deloc. Sau 
niciodată... 

Până acum, ceva deosebit? Nu prea... Atâtea femei 
frumoase, cu, sau fără pelerine, cu păr negru, căzut pe 
umeri... 

Dar, dar, dar, între acei umeri deosebiți, undeva între 
omoplat şi coloană, sărea în ochi - ca o podoabă de fru- 
museţe? - o, nu! - o rană urâtă, aducătoare de moarte. 

Insă doamna cu pelerină neagră şi ochi verzi încă nu 
decedase. 

Cei ce o găsiseră, la intersecţia străzii Pata cu Ghioceilor, 
din Cluj, au crezut-o moartă, se gândeau s-o transporte la 
morgă, se întrebau de fapt unde e morga, până ce un 
automobilist amabil a oprit, opinând că tânăra femeie tre- 
buie dusă mai întâi la Salvare. 

Aici, un tânăr stagiar, dr. Stănescu, îi examină cu se- 
veritate exagerată pe cei trei ce o aduseseră pe „moartă”; 
nu era un tip impozant stagiarul, dar dispunea de o dicţiune 
perfectă şi de nişte ochi stacoiii... 

— Care din voi e vinovatul? Şi-n acelaşi timp, profesional, 
cerceta mâinile şi hainele celor trei, căutând urme de 
sânge. Nu existau, - dar asta nu înseamnă cine ştie ce. 


Comisarul Maximilian Cornea, şeful Brigăzii a 3-a 
Criminale din Capitală, un fercheş individ subţirel, elegant, 
spaima asasinilor şi fante recunoscut, unul dintre favoriţii 
şefiilor, fiindcă înregistra succese acolo unde în mod normal 
trebuie să te bucuri doar de insuccese, dar, în acelaşi timp 
persecutat de alţi şefi de concepţii opuse, detaşat la Cluj 
pentru a reorganiza serviciile după demiterea Chestorului 
Mălai pentru  şperţ, incompetenţă, tâmpenie, acest 
Maximilian Cornea, cu ochii lui cenuşii de oţel, ochii tuturor 
poliţailor pricepuţi din lume, (ce să fac! din această schemă 
nu pot ieşi - dar pot să ies din altele?) ceru să vadă rana, 
mai bine zis locul acelei răni, în principiu aducătoare de 
moarte. Mult prea decentul dr. Stănescu, stagiarul, se 
supuse cu o anumită rezervă cererii omului legii, indecentă 
după opinia sa. 

Trase, delicat, pătura şi cearşaful. Era ora 23,30. Rănita 
fusese adusă la Salvare în urmă cu 28 de minute. 
Maximilian Cornea văzu o femeie de circa un metru şapte- 
zeci, relativ înaltă (atenţie!), voinică, dar fără a prezenta 
urme vizibile de îngrăşare, cu forme categoric apetisante, 
cu frumoase mâini îngrijite terminate în unghii poleite în ojă 
palidă, ca soarele când apune, când se stinge, ca amurgul... 
Amurgul... 

Pe mâna dreaptă, această doamnă cu pelerină neagră 
(acum era fără pelerină) purta două inele de aur, cu pietre, 
un diamant şi un saphir. Pe stânga, nimic. Liberă, nemări...? 
O femeie atât de frumoasă? 

Maximilian Cornea îşi aranjă ţinuta şi îşi compuse figura 
de mare detectiv - cum şi era! 

— Dumneavoastră sunteţi liberi, le spuse celor trei care o 
aduseseră pe doamna cu pelerină neagră, şi vă mulţumim. 
Indivizii dispărură, dr. Stănescu rămase uimit, el îi bănuia. 
„Lasă, îl consolă comisarul Cornea, pe tânărul medic, dacă 
am nevoie de ei, îi găsesc când vreau. Eu când vreau, 
găsesc orice. lar când găsesc, înseamnă că vreau! Dar 
poşeta unde este? Alături de frumoasa doamnă n-a fost 
găsită nici o poşetă?” 


— Nu, domnule comisar. Cei trei n-au amintit nimic de 
poşetă. Probabil au subtilizat-o. 

— Mă îndoiesc, surâse copoiul. Contradicţie! Inelele nu i- 
au fost luate, deşi sunt de preţ, iar poşeta a dispărut. 
Intenţie de jaf, fără jaf, sau jaf fără intenţie? Ce părere ai, 
doctore? 

— Nici una! Şi nu mă mai chestionaţi ca şi cum aş fi eu 
inculpatul! 

— De ce te enervezi? Am şi eu clipele mele de infatuare - 
cine nu le are? Polițistul contemplă iarăşi, îndelung, figura 
femeii. Ciudat, vorbi ca pentru sine, parcă-mi amintesc de 
ea. Oare unde am văzut-o? A fost amestecată în nişte 
scandaluri? 

— Oricine vede, în afară de un poliţist, că o asemenea 
doamnă nu poate fi amestecată în scandaluri! protestă 
medicul, gata oricând să apere reputaţia clienţilor săi. 

Maximilian Cornea nu binevoi să se supere. Ridică din 
umeri. 

— Ce şanse are? A fost înjunghiată de sus în jos? 

— De unde ştiţi? 

— Ştiu! Uite ce e, doc! Pe mine nervii dumitale mă lasă 
rece, însă are să vină de îndată medicul legist, pe nume 
Botta. E un om bătrân care se dezmeticeşte greu, dar când 
se dezmeticeşte... Cu el să nu-ţi dai aere! 

— Eu nu-mi dau aere, domnule co...! 

— Lasă. Mai multă operativitate! 

— Ce aveţi de gând să faceţi? 

— Să găsesc bicicleta, îl ului pe medic Maximilian Cornea. 

— Care bicicletă? De ce nu criminalul? 

— Pentru că acela care a atacat-o pe clienta noastră a 
venit cu o bicicletă şi a fugit cu bicicleta. Aşa reiese din 
cercetarea sumară. 

— Dăm poza la ziar? 

— Poza bicicletei? se miră comisarul. 

— Nu ştiţi altceva decât să vă bateţi joc? Fotografia 
victimei, ca să aflăm cine e. 


— Bravo! O femeie atât de deosebită! Avem un milion de 
mijloace pentru a o identifica! De ce să ne mai facem 
publicitate la ziar? 

Medicul rămase cu gura bee, comisarul părăsi încăperea. 
În aparenţă cu totul dezinteresat de caz. Un caz de simplă 
rutină... 

Un foarte tânăr detectiv, pe nume Adrian Mocanu, venise 
din Capitală însoţindu-l pe şeful Brigăzii a 3-a Criminale 
care-l considera om de viitor şi-l adusese anume ca să mai 
înveţe, pentru că un pic de practică în provincie e un galop 
de sănătate. Aşa considera marele criminalist Maximilian 
Cornea. 

Acest Adrian Mocanu mai rămase puţin cu indignatul 
medic. Păreau cam de aceeaşi vârstă, numai că tânărul po- 
litist rămânea pururi calm, câtă vreme dr. Stănescu se agita 
exagerat. 

— Nu te şucări pe şef, spuse Adrian Mocanu. Aşa e firea 
sa... se preface, dar te asigur că ia foarte în serios lucrurile, 
noapte bună! 

Noaptea a trecut cum a trecut, bună, rea, dar a doua zi în 
gazeta locală, sub titlul „Încercare de omucidere pe strada 
Pata”, apărea fotografia doamnei cu pelerină neagră, nu o 
poză „de spital” ci una „artistică”, un izbutit semi-profil, 
femeia surâdea, şi surâdea frumos, iar sub acest surâs se 
insinua un text laconic, decent: 

«Doamna Aurora Nicolau, cunoscuta artistă miniaturistă, 
domiciliată în oraşul nostru pe strada Ghioceilor 51, a fost 
în cursul nopţii de ieri, aproximativ la ora 23, victima unui 
atentat. Agresorul, deocamdată necunoscut, a folosit o 
armă albă, presupunem că un pumnal curbat, provocându-i 
frumoasei artiste (divorțată acum doi ani de dl. Inocenţiu 
Badea, de prof. arhitect), o vătămare gravă. Victima se află 
sub îngrijiri atente. Ancheta a fost preluată de cunoscutul 
detectiv Maximilian Cornea, din Bucureşti, secondat de 
ajutorul său inspectorul Adrian Mocanu, şi de forţele 
poliţieneşti locale. Medicul legist Botta a declarat textual: 
„Vom vedea!” 


Cei ce doresc să furnizeze informaţiuni, să-l caute pe 
comisarul Cornea la hotelul „New-York” sau la Prefectura de 
Poliţie. Iscălit: /nformator. » 


Comisarul Cornea s-a culcat în camera sa de la hotel la 
ora trei dimineaţa, trei şi ceva. Ce a făcut până atunci, vom 
vedea, sau nu vom vedea, în funcţie de necesităţi. La ora 
şase dimineaţa, comisarul a avut o convorbire telefonică. 
La ora şapte dimineaţa, tânărul detectiv Adrian Mocanu, 
folosind unul din procedeele cunoscute oricărui spărgător 
de clasă medie, intră neauzit în odaia de lux a lui 
Maximilian Cornea care dormea, sau se prefăcea că 
doarme. 

Adrian Mocanu, ardelean din naştere şi care fusese 
preferat de către Cornea tocmai fiindcă era ardelean, te- 
nace şi căpăţânos, dar şi iscusit, îi şopti chelnăraşului ce 
venea tiptil în spatele său aducând o tavă cu cafea tare, 
frişcă şi o gustare: „Fii atent, boy! Nu face zgomot. Când se 
enervează aruncă în tine cu ce are la-ndemână, în special 
cu papucii!” 

— În viaţa mea n-am avut şi n-am purtat papuci, ce, sunt 
scos la pensie? se răsti comisarul care drakku ştie din ce 
pricini nu dormea. Bine! Ce ai în spatele tău, Adrian? 
Cafea? Perfect. Şi mai ghicesc ce ai în buzunar: gazeta de 
dimineaţă. lar în gazetă, nătărăii aceia au inserat ştirea cu 
privire la atentat şi chiar fotografia doamnei cu pelerină 
neagră. Am ghicit? Nu! Am dedus, din mutra ta misterioasă. 
De unde au luat fotografia? Cine le-a furnizat informaţia? 
Vom afla. Dar tu ce ai făcut toată noaptea, puştiule? 

— Am executat întocmai dispoziţiile dumneavoastră, 
domnule comisar! 

— Nu mă lua oficial pe stomacul gol. Stimabile, i se 
adresă ajutorului de chelner. Eşti amabil să ne scuteşti de 
prezenţa dumitale? Şi să nu rămâi la uşă, că faci otită 
medie; Şi acum, Adrian, află că eu ştiu totul din privirea ta, 
ai grijă să te controlezi, înţeleg să aflu eu totul, dar de ce să 
afle oricine? 


Vanitate de om închipuit! Adevărul e că figura lui Adrian 
Mocanu era nepăsătoare şi, cum se zice, impenetrabilă. 

— Prin urmare, acest ziar ne face un serviciu pe gratis... 
avem numele doamnei, profesiunea, adresa... 

— Am ghicit că veţi ghici, spuse, nu fără mândrie, Adrian 
Mocanu. 

— Sunt cu zece ani mai în vârstă decât tine... (Minţea 
comisarul! Era cu mult mai în vârstă!) Peste zece ani vei fi 
ca şi mine. Rutină. Blestemata rutină! Dar, fără ea... 
Maximilian Cornea examină, fără mare interes fotografia, 
parcurse rândurile şi declară: „E un fleac!” 

Sorbi din cafea şi zise: 

— Îţi dau o jumătate de ceas ca să rezolvi acest fleac. 
Peste un ceas ne întâlnim la Prefectura de Poliţie. 

— Perfect. Câtă importanţă acordaţi acestui fleac? 

— Nici una. Îţi pot spune de pe acum ce vei afla... dar 
rutina e rutină. 

Adrian Mocanu îşi strânse cordonul trenciului, îşi îndesă 
pe cap pălăria, fiindcă afară picase o vreme stupidă, şi se 
duse. 

Maximilian Cornea luă de pe noptieră schiţa ce o exe- 
cutase noaptea trecută în lumina încrucişată a două lan- 

În timpul serii trecute plouase, lejer. Atentatorul venise 
cu bicicleta de pe strada Zorilor, se refugiase în gang, 


aşteptând apariţia victimei. Dintr-un motiv sau altul, bi- 
cicleta rezemată de zid se răsturnase, căzând în furca 
stângă, zdrelind acolo pământul argilos, furca zdrelindu-se, 
desigur, şi ea. Şi iată, apare doamna cu pelerină neagră, 
Aurora Nicolau. „Biciclistul” - e de presupus că bicicleta 
fusese furată - se ia pe urmele ei, ambii depăşesc bodega 
„Pantofari” şi chiar la colţul străzii Pata cu Ghioceilor are loc 
agresiunea. Victima cade, atentatorul spală putina, nu 
înainte de a-şi recupera arma, se întoarce în gang, ridică 
bicicleta răsturnată şi se face nevăzut pe strada Zorilor, dar 
în direcţie contrară. În principiu, deocamdată, acestea erau 
doar presupuneri, dar Maximilian Cornea era un tip 
nesuferit de încrezut şi prea mândru de flerul său, prea 
sigur... Şi poate de-aia avea să sufere un prim eşec al ca- 
rierei sale... 

Dintr-un anume punct de vedere, locul faptei nu părea 
bine ales: nu te pregăteşti să înfigi brişca-n cineva în 
preajma unui birt, unde oricând poţi fi surprins; pe de altă 
parte, asasinul dovedea un anumit rafinament - ru- 
dimentar, ce e drept - ce poate fi mai firesc decât să fie 
găsit un cadavru în apropierea unei bodegi cam deochiate? 

Această schiţă îi sugera comisarului Cornea mai puţine 
idei decât o gumă de mestecat. Dar, ce-şi spusese el, în ar- 
hivele unui criminalist de seamă trebuie obligatoriu să 
existe cât mai multe schiţe, desene, portrete-robot, alte 
asemenea spanacuri ce iau ochii şi te fac mare în ochii 
celor cărora trebuie să le iei ochii. lar Maximilian Cornea 
ţinea cu orice preţ să ia ochii! 


Comisarul Cornea merse la Poliţie şi intră prin uşa de 
serviciu în biroul foarte pretenţios al fostului Chestor Mălai. 
Aici îl aştepta, fumând dintr-o ţigaretă, Adrian Mocanu. EIl 
raportă fără să mai aştepte: 

— Redactorul şef al gazetei locale pretinde că azi noapte, 
la ora 0,35, cineva a sunat la uşă... 

— O clipă, îl întrerupse comisarul. Până la ce oră închide 
ediţia acest redactor şef? 

— Până la ora când o redeschide! 


— Bravo, puştiule! Mă imiţi bine. Mai departe... Deci, 
cineva a sunat la uşă... _ 

— Da! Redactorul a sărit din pat, a deschis... nimeni! Insă 
cineva vârâse sub uşă plicul cu informaţiile şi cu fotografia. 
Şeful gazetei a sunat la Salvare, i s-a confirmat noutatea, 
şi, ca om de acţiune, şi-a pus clopul, pardesiul peste pijama 
şi a fugit la tipografie ca să îndese ştirea în foaie. Zicea că 
oricum cititorii au nevoie şi de noutăţi interesante. Păi, nu 
are dreptate? 

— Are! Altceva? Ce impresie ţi-a făcut? 

— Favorabilă. E un fost tipograf. Cunoaşte meseria de la 
a la zet. Şi... dincolo, în sala de aşteptare, vă pândesc trei 
oameni transpiraţi şi neliniştiţi... toţi cu ziarul proaspăt în 
mână. 

— Fierb în suc propriu? 

— Fierb. 

— Să mai fiarbă! Poate iese un rasol pe cinste! Să 
poftească doctorul Botta! 

Medicul legist Botta, cărunt, în pragul pensionării, intră 
păşind în vârful picioarelor, dar nu din cauză că se simţea 
intimidat de marele criminalist din Capitală. 

— Nu vă pot spune nimic, până la autopsie, or, victima 
încă mai trăieşte, declară el cu cinism medical. La ora şase 
am stabilit, după cum ştiţi, primul contact verbal. A spus că 
nu are duşmani şi că nu-şi poate închipui ce om i-ar dori 
moartea... 

— Fireşte că nu-şi poate închipui! Ce damă bine-şi poate 
închipui aşa ceva? 

— Şi care bărbat bine-şi închipuie că nu toate muierile-l 
adoră? ripostă cu sarcasm bătrânul slujitor al medicinei 
legale. 

Comisarul încasă zâmbind upercut-ul şi întrebă: 

— Arma crimei? 

— Credeam că e datoria detectivilor s-o găsească! Dar 
cum să găseşti un ac în carul cu fân? Nu există destui copoi 
ca să scotocească prin toate bucătăriile din lume! 

— Mă iei în balon, doctore? 


— Încerc să te imit, domnule Maximilian, dar cred că eşti 
inimitabil. Am vrut să-mi exprim prozaica părere că e vorba 
de un cuţit de bucătărie, mare, solid, ascuţit ca briciul... 

După acest schimb de complimente, medicul legist se 
retrase, comisarul rămase posomorât preţ de un minut. Fu 
rândul lui Adrian Mocanu să cam surâdă. 

— Introdu-i, te rog, pe oamenii tăi neliniştiţi, puştiule! 

— Pe care din ei? 

— La inspiraţie... adică începând cu primul de la stânga... 

„Primul de la stânga” se prezenta nervos ca un armăsar 
în preajma..., altfel slăbuţ, spânatec, într-un costum bun, 
bej, cravată asortată la cămaşa bej, ochelari neasortaţi la 
nimic şi care nu izbuteau să mascheze o cicatrice mare ce 
pornea de la colţul sprâncenei, se lăţea pe tâmplă şi 
trimetea două ramificații până la pometul obrazului. 

— Dumneata ştii să că/ăreşti o bicicletă? îl întâmpină 
comisarul. 

— Poftim? Nu ştiu... Adică ştiu... Nu prea bine... 

— Ai bicicletă? 

— Nu, domnule. Sunt om serios. Ce vă veni cu bicicleta? 
Eu umblu pe jos, sau cu birja, când mă grăbesc. Bicicleta...? 

— Mi-a fost sugerată de ochelari. Mă grăbesc. Mă gră- 
besc, domnule! Ce vânt te aduce pe la noi? 

— Vântul cel rău! Domnule... Chestor! Sunt maistrul 
calificat Cheresteşiu Vlase, lucrez la atelierul de ochelari al 
domnului Rubinştein... şlefuitor de lentile fine. 

— Am să apelez la dumneavoastră când o să-mi fie 
necesar! Totuşi? 

— O cunosc pe doamna. Omul mai deschide ziarul, la 
cafea. Doamna Aurora Nicolau... 

— Cât de bine o cunoşti? 

— Nu atât de bine, cât aş fi dorit, rosti şlefuitorul. Tăcu 
puţin. Am treizeci de ani, rosti, în sfârşit, nu am nevastă... 

— Eu nu sunt agenţie de mariaj! Ce doreşti? 

— Acum un an, spre ghinionul meu, am tras ceva la 
măsea şi am devenit mai curajos decât se cuvine... În drum 
către casă, am văzut în faţa mea o femeie... doamna din 


ziar. Era singură, eu tot singur, am prins curaj s-o acostez... 
trecuse de ora zece seara... 

— Fii, te rog, mai concis! Mi-am propus să rezolv cazul 
până la amiază. Mă aşteaptă treburi mult mai presante! 

— Vă doresc mult succes, domnule Chestor... eu... 

— La mama drakkului, nu sunt Chestor, sunt comisarul- 
şef Cornea. Vorbeşte! 

— Rareori mi se întâmplă să beau... meseria nu permite... 
Am văzut cele scrise în ziar, m-am gândit că declaraţia mea 
vă poate fi utilă. Era târziu... ea singură, eu singur... 

— Locuieşti pe strada Ghioceilor? 

— Dimpotrivă, domnule comisar, în cealaltă parte a 
oraşului, pe strada Crişan. Acolo s-a întâmplat... Pe scurt, 
m-am decis s-o acostez, băutura, fir-ar să fie... Am ajuns-o 
din urmă, i-am adresat o vorbă, nu o vorbă nepoliticoasă, 
vă asigur... 

— Ce vorbă? 

— Cam aşa ceva: „Pot să vă însoțesc puţin, duduie?” Ea a 
întors un pic capul şi-n aceeaşi clipă am zburat. Mă lovise 
cumplit, cu pumnul. O femeie! Am zburat, m-am lovit de 
ceva, mi-am pierdut cunoştinţa... M-au cules de acolo, plin 
de sânge... 

— Vrei să spui că cicatricea aia urâtă provine de la o 
lovitură de pumn? Din pumnul unei femei? 

— Ba nu! Mă izbise în partea cealaltă a feţei... dar am 
zburat... cum am spus... şi din cădere m-am lovit de muchia 
unui burlan... aşa mi s-a explicat? 

— Dar dumneata ce ai zis? Ce ai declarat Poliţiei? Cum ai 
explicat la Salvare? 

— N-am reclamat nimic la Poliţie, ce să le fi spus, că m-a 
cotonogit o femeie? lar la Salvare, ce să le fi zis? Că 
băusem şi că probabil nişte golani mi-au cătat price, dar că 
nu-mi amintesc bine de nimic... 

— „Dar dumneata ştii exact că te-a lovit Aurora Nicolau? 

— Dacă doamna din fotografie se numeşte Aurora 
Nicolau, dacă purta o pelerină neagră, atunci ea m-a lovit. 

— Dar de unde ştii că aseară purta pelerină neagră? 


— Eu nu am spus că ştiu ce purta aseară, şi n-am spus că 
era pelerină neagră, dar această doamnă ce plimba deseori 
pe înserate, sau chiar noaptea mai târziu... totdeauna cu o 
pelerină, fie neagră, fie de altă culoare închisă. Are părul 
acela frumos, lung, puţin ondulat, cu puţin breton pe frunte, 
figura fină, de neconfundat... 

— Faţa fină, dar pumnul mai puţin fin! Era trecut de zece 
seara, nu? În noiembrie, ca şi acum. Beznă. Cum de i-ai 
distins atât de bine figura fină? 

— Nu beznă totală, domnule comisar. Există şi un bec pe 
acolo. Cam chior, dar... Şi cred că era o noapte înstelată, cu 
lună... 

— Se poate verifica uşor, şi becul, şi chiar stelele şi luna! 

— Verificaţi, vă rog, poftim. Eu am venit aici de bună 
voie, ca martor şiii... iată adevărul, domnule comisar... Sunt 
un om singuratec, timid, şi... cum să zic, o remarcasem de 
câtva timp pe doamna cu pelerină neagră... şi suspinam în 
taină după ea. Conştient că nu am nici o şansă. Nu sunt un 
bărbat şic. 

— Ai urmărit-o da multe ori? 

— Am văzut-o de mai multe ori, dar am urmărit-o numai 
în seara aia, fiindcă băusem. 

Comisarul aprinse un trabuc, îl servi şi pe Adrian Mocanu 
ce stătea alături, tăcut, luând note, sau prefăcându-se că ia 
note... 

— Ce bilanţ caraghios! Omul suspină luni în şir după o 
femeie, iar aia-l schilodeşte! Oare ce nu-mi place sau ce nu- 
mi convine mie aici? la să vedem! Ai fost în casă, la adorata 
inimii? 

— Nici măcar în vis. Vă jur. 

— Ai încercat să-ţi procuri o fotografie de-a ei? 

— Cum aş fi făcut-o? 

— Simplu! De pildă, urmărind-o la fotograf. O femeie 
faină se pozează des. Şperţuindu-l pe fotograf, poţi obţine... 

— Nu mi-a trecut prin cap... eu nu sunt detectiv, n-am 
fantezie, n-am îndrăzneală... 


— Decât atunci când tragi la măsea. Perfect. Dar dacă un 
oarecare din anturajul dumitale ar fi putut să obţină o poză 
a doamnei cu pelerină neagră, pe care apoi să ţi-o remită? 

— În nici un caz, domnule comisar. Nu prea înţeleg de ce 
insistaţi atâta asupra fotografiei... Eu sunt un singuratec... 
N-am vorbit nimănui despre sentimentul meu pentru 
această femeie... nu-mi convine... ar fi caraghios... 

— Aşa!? Dar sentimentul s-a transformat în resentiment. 
Ai început s-o urăşti de la incidentul acela neplăcut... 

— Nu. Era în dreptul ei să se apere de un necunoscut, în 
stare de beţie, ce o acostează... 

— Deci, NU resentiment, NU fotografie. În acest caz, cum 
se face că azi noapte ai strecurat un plic sub uşa re- 
dactorului gazetei locale... la ora... la ce oră ai fost acolo? 

— E o capcană puerilă, nedemnă de renumele dumnea- 
voastră şi-n acelaşi timp o insultă! 

— Bah! Ce alibiuri ai pentru această noapte? 

— Nici unul. Un om cu conştiinţa curată nu-şi pregăteşte 
alibiuri. 

— Unde ai citit asta? 

— Nicăieri. Dar ştiu că adevărații suspecți au multe 
alibiuri. Am întârziat până pe la nouă seara în atelier, avem 
comenzi multe, apoi m-am dus direct acasă. 

— Pe la cârciumă n-ai trecut? 

— Mi se întâmplă foarte rar... 

— Nu ţi-a surâs vreo bicicletă pe drum? 

— Domnule comisar, să lăsăm glumele! Cum să-mi 
surâdă o bicicletă? 

— Aşa, să-ţi surâdă şi să-ţi şoptească: „la-mă niţel la 
plimbare, domnule drăguţ...” 

— Mă acuzaţi de furt? 

— De furt?! Eu, stimabile, sunt şef de Brigadă Criminală, 
de găinării se ocupă alţii... mai mici. În seara trecută ai 
văzut-o pe doamna Nicolau? 

— Nu! răspunse agresiv ochelaristul. 

— Ştii unde locuieşte? 

— Am aflat azi, din ziar. 


— Ce căuta pe strada dumitale, în cealaltă parte a ora- 
şului, strada... 

— „strada Crişan, suflă Adrian Mocanu. 

— Pot fi sigur? Ştiu că de câte ori am văzut-o, se plimba 
singură, pe străzi liniştite. Dar nu pot face nici o afirmaţie 
definitivă, aşa ca să vă facă plăcere! Suma sumarum, am 
văzut-o pe doamna Nicolau de şase sau şapte ori. 

— Bine, domnule... 

— ...Cheresteşiu Vlase, şopti Adrian Mocanu. 

— Da. Acum, după un interogatoriu atât de strâns, cred 
că ai dreptul la o bere! 

Individul, transpirat, se ridică. 

— Şi ce faceţi acum? Mă treceţi pe lista suspecţilor? 

— Nu intenţionam... dar dacă îmi sugerezi! 

După ce şlefuitorul de lentile ieşi, marele Maximilian 
Cornea se întinse şi oftă. 

— Afurisită meserie ne-am găsit, Adrian! Mai bine ne 
făceam şi noi şlefuitori! Ce părere ai, care sunt punctele 
slabe ale acestui ins? 

Adrian Mocanu se scărpină la tâmplă, acolo unde, în 
ciuda tinereţii, sale, părul începea să se rărească. 
Răspunse: 

— Mai întâi, că a venit nechemat. 

— Pozitiv. Şi-apoi? 

— Acesta nu e un oraş prea mare... însă oricât de mare 
ar fi un oraş, dacă te interesează o anumită doamnă, tot afli 
cine e, unde locuieşte, măcar întâmplător. 

— Şi aici ai dreptate. Altceva? 

— Ei bine, domnule comisar! Următoarea observaţie este 
în favoarea lui Cheresteşiu Vlase. Eu nu-l văd înfigând un 
cuţit de bucătărie - dacă doctorul Botta nu se înşeală - în 
spatele unei femei... de sus, el fiind scund iar ea înaltă. 

— Mii de pipe! cum spuneau bătrânii detectivi de 
altădată. Vai, nu mai suntem ca ei. Aia erau nişte bărbaţi! 
Fumau pipă! 

Dar, ca pentru a se dezice, marele criminalist deschise cu 
un gest foarte energic mapa neagră din faţa sa, neagră ca 
şi pelerina Aurorei Nicolau - mapa nu conţinea decât un 


teanc de foi „ministeriale”, absolut imaculate, Maximilian 
Cornea scrise citeţ, pedant: 


Lista suspecților 


1. Cheresteşiu Vlase (şlefuitor de lentile) 
2. 


— Te rog sună-l pe ofiţerul de serviciu, ceru comisarul, cu 
toate că butonul se afla chiar în spatele său. Adrian Mocanu 
apăsă pe buton şi se ivi of. de serviciu, un detectiv tânăr, 
pe nume luga Martin, om nedisciplinat, plin de iniţiative 
personale, ceea ce la o instituţie serioasă nu se cuvine, şi, 
totdeauna, îmbrăcat necorespunzător. 

— Domnule luga, zise comisarul, aruncând o privire 
severă pulovărului „fantezi” al ofițerului de serviciu, câţi 
oameni s-au adunat în camera de aşteptare? 

— Cinci, dar numărul lor e pe cale de a se mări, domnule 
comisar. 

— De unde ştii? 

— M-a făcut mama băiat deştept. M-a înţărcat cu ţuică de 
Mintiu... 

— Nu divaga, te rog! Aveţi voi aici, spuse comisarul cu un 
rictus, căci cuvintele impertinente ale of. de serviciu îl 
indispuseseră, aveţi un birou de reclamaţii, sau în sfârşit, 
cum drakku se numeşte, pentru fleacuri, jafuri mărunte...? 

— Ce anume vă interesează, domnule comisar? 

— Dacă s-a furat, ori s-a găsit, o bicicletă, sau cam aşa 
ceva... 

— Sau cam „aşa ceva”? 

— Exact. Te rog să nu comentezi dispoziţiile superiorilor! 

— Se profilează o zi inutilă, comentă şeful după ce of. de 
serviciu ieşi, 

— Aţi spus că până la amiază cazul e rezolvat. 

— Puştiule, fii cuminte! Dacă până seara nu operăm o 
arestare, ne dăm demisia. 

— Arestaţi-mă pe mine, propuse Adrian Mocanu. Puneţi- 
mă pe lista suspecţilor! 


— Pe tine? În fond, de ce nu? Cine-mi garantează că 
aseară...? 


Lista suspecților 


1. Cheresteşiu Vlase (şlefuitor de lentile) 
2. Mocanu Adrian (insp. la Br. 3-a Criminală din Buc.) 


— Adăugaţi-l şi pe suspectul numărul trei, sugeră Ad. 
Mocanu. 

— Cine-i acela? 

— Dumneavoastră, domnule comisar! Cine-mi garan- 
tează că aseară...? 

Comisarul păru să fie de acord. 

— Ai dreptate. Cine garan...? Dar surâsul îi îngheţă. Eh, 
vanitatea de mare detectiv! Zise: - Să nu mergem chiar 
atât de departe! Acestea sunt documente ce rămân. Ad. 
Mocanu îşi ascunse zâmbetul. Intră! porunci şeful, răs- 
punzând unei bătăi în uşă, discretă ca o bubuitură de tun. 
Îşi făcu apariţia un dulap... eroare, un sergent cât un dulap, 
alături de care cei doi nefericiţi pe care-i aducea de ceafă 
păreau nişte stârpituri; în urma lor se ivi şi of. de serv., luga 
Martin. Deşi scund, el nu părea o stârpitură, poate datorită 
nepăsării de pe mutra sa, poate fiindcă trăgea dintr-o 
ţigară, fără să-şi ceară permisiunea, într-un loc unde 
trebuie să-ţi ceri permisiune pentru orice. 

— Ssssă trăiţi! bubui sergentul-dulap. Am auzit că e 
vorba de o bicicletă şi rap... 

— Nu mai rap! Nu mă speria! Nu-s tare de ureche, ia-o 
mai moale! 

— Am arestat suspecţii ăştia doi, spuse polițistul, abia 
coborându-şi timbrul, şi am arestat şi bicicleta, pentru că... 

— Ai arestat bicicleta?! Minunat! Dă-mi un foc, Adrian, nu 
îndrăznesc să-l rog pe domnul luga să-mi ofere un foc, el 
deja şi-a aprins ţigara... Mergi... De ce ai arestat bicicleta, 
sergent? 

— Rap... ortez! Asta mai tânăr venea împingând bicicleta 
de coarne! Asta mai bătrân venea şi el pe urmele lui şi tot 


la zece paşi îi trăgea câte un picior în tuhăs. Fix la zece 
paşi. Nu e permis, aşa că am intervenit şi i-am dirijat 
încoace şi... 

— Bravo, sergent, liber. Poţi pleca şi dumneata, luga, dar 
când ai chef să mai tragi un fum în spaţiul meu, te invit. 
Spaţiul meu îţi stă la dispoziţie. Domnilor... relaxaţi-vă! 
Care e povestea dumneavoastră, şi a bicicletei mai ales? 

Tânărul, un puşti cu obrazul plin de bube şi înspăimântat, 
tremura. Vârstnicul, scundac, burduhănos, congestionat, nu 
arăta semne de spaimă ci de dreaptă mânie. | se şterpelise 
bicicleta cu o seară înainte, dar, cum petrecuse cu prietenii, 
nu mai ştia sigur unde o lăsase. Către dimineaţă, 
limpezindu-se, pornise glonţ la Poliţie, ca să reclame 
dispariţia preţioasei scule pe două roţi, când ce vede? Chiar 
pe hoţ, călărind cu mare plăcere scula. l-a sărit în cale, l-a 
doborât, şi a pornit cu el unde trebuie, trăgându-i picioare- 
n... 

— Nu cred că asta e bicicleta în cauză, gândi Maximilian 
Cornea. 

— Bicicleta mea, domnule Chestor, reveni grăsunul, are 
un „semn particular”... Un fanion, domnule Chestor-şef, 
fanionul Olimpiadei din una mie nouă sute şi nu mai ştiu 
cât..., mi l-a adus un văr, l-am instalat pe apărătoarea din 
faţă, că e frumos... Olimpiada... şi pot deosebi bicicleta mea 
de oricare bicicletă din lume! 

„Sigur nu e bicicleta în cauză, raţionă Maximilian Cornea. 
Nu foloseşti o bicicletă cu semne particulare atât de 
evidente cât eşti pornit pe rele... sau tocmai dimpotrivă... 
pentru a crea false premize... Dar băiatul ăsta, cu coşuri, 
care n-a fost încă dus la femei, poate fi bănuit de fante 
rele?” 

— Ce ai de spus, tinere? 

— Nu am furat nimic, lăcrimă junele. Bicicleta am găsit-o 
răsturnată în şanţ... am ridicat-o, să fac şi eu o plimbare... 
mică... şi... 

— Destul. Mergeţi amândoi la ofiţerul de serviciu, la 
domnul luga. A, iată-l. Ai venit după un trabuc, prietene 
luga? la-mi-i pe ăştia doi de pe cap... să-ţi facă declaraţii 


complete! Bicicleta? Rămâne deocamdată aici! Taci, dom- 
nule! se răsti marele criminalist către proprietarul bicicletei. 
Nu ţi-o confisc definitiv! Domnule luga! lei „amprentele” 
acestei biciclete, adică tot ce poţi lua, şi, mai ales, şi mai 
exact, urmele statice şi urmele dinamice ale cauciucurilor, 
şi să le compari cu urmele statice şi dinamice, culese azi 
noapte... - sper că nu vorbim limbi diferite, că înţelegi. Fă şi 
dumneata ceva folositor pentru societate, domnule luga! 
leşiţi! Toţi! Nu. Tu rămâi, Adrian. 


Lista suspecților 


1. Cheresteşiu Vlase (şlefuitor de lentile) 

2. Mocanu Adrian (insp. la Br. 3-a Criminala, Buc.) 
3. Ţibenschi Gh. (minor) (presupus hoţ al bicicletei)! 
4. Ţiţei C-tin (proprietar - probabil - al bicicletei) 


Fu introdus un nou eventual suspect. 

— Numele şi pronumele! ceru aspru Ad. Mocanu, aşezat 
la birou, în vreme ce comisarul stătea în picioare, la 
fereastră, cu o ceşcuţă de cafea în mână. 

— Badea, Inocenţiu, Corvin. 

— După divorţ, soţia dumneavoastră şi-a schimbat de 
două ori numele. 

— Într-adevăr. 

— De ce? 

— Poate fiindcă numele ei de fată e hilar: Bâscă. 
Nepotrivit cu o artistă - aşa cum îşi închipuie că este. 

— Îşi închipuie? În ce constă de fapt activitatea ei 
artistică? 

Arhitectul, bărbat frumos, încă tânăr, faţă ovală, plăcută, 
scoase ochelarii de soare, cu totul nepotriviţi pentru acea 
lună mohorâtă. Încercă să se justifice: „Am ochi foarte 
sensibili la lumină... fotofobie... sau cam aşa ceva, medicul 
mi-a re...” „Oare de ce minte? se întreba comisarul. Ochii 
negri, aşa cum îi are acest fost soț, nu sunt niciodată 
sensibili la lumină!” 


— Ei, da! Activitatea artistică a doamnei Nicolau. Nu i-a 
convenit nici Bâscă, nici Badea, a preferat Nicolau. Ce e 
drept, sună bine! Mici sculpturi în lemn, în sticlă, por- 
ţelanuri, mici aquarele, flecuşteţe... 

— Din ton, înţeleg că nu le apreciaţi? 

— Într-adevăr, nu le acord valoare. Dar câştiga bine, 
avea o clientelă snoabă. Câştiga prea bine pentru ceea ce 
producea. 

— Nu aveţi nici o simpatie faţă de fosta soţie! 

— Şi de ce aş avea? A intentat divorţ împotriva mea, l-a 
câştigat, folosind cine ştie ce mijloace... 

— Vreţi să spuneţi că a corupt oamenii legii? 

— Nu spun nimic. O femeie dispune de felurite mijloace, 
dădu din cap, evaziv, domnul arhitect. Eu imediat după 
divorţ m-am recăsătorit, cu o femeie cumsecade, am un 
copil, iar acum, în „magazia cu muniții”, se coace al doilea 
copil, soţia mea se numeşte... g 

— Ştim cum se numeşte! Îl opri Ad. Mocanu. In fond, de 
ce aţi venit la noi? 

— Cunosc că în astfel de situaţii, prima bănuială cade pe 
soţ, sau pe fostul soţ, sau pe amant, sau pe fostul amant. 
Am venit să vă arăt, punct cu punct, cum mi-am petrecut 
timpul în seara şi-n noaptea trecută. 

— Aţi păstrat vreo fotografie a soţiei... a fostei soţii? 

— Nu! Nu! Nu! 

— Aţi fost gelos? l-aţi făcut scene? Aţi maltratat-o? 

— Aurora era nebună după bărbaţi... cum să nu fii gelos? 
Scene i-am făcut, dar nu m-am atins de ea. 

— Nebună după bărbaţi? Interesant! Am aflat că după 
divorţ nu a avut nici o legătură. Se plimba totdeauna 
singurică şi cuminte. 

— S-o fi pocăit! rânji Inocenţiu Corvin Badea. Cuminte?! 
Au ajuns până la mine nişte zvonuri tulburi, neconfirmate, 
în orice caz nu le-am acordat importanţă, fiindcă din clipa 
divorţului am scos-o pe Aurora din inimă, cum că fosta mea 
nevastă a fost amestecată în nişte scandaluri urâte, prin 
localuri publice, sau cam aşa ceva... 

— Hm! 


— Ce înseamnă „hm”, domnule comisar? 

— Aproape nimic, domnule Inocenţiu Corvin Badea... Ce 
modă să pui mai multe nume copiilor! 

— De ce? Şi dumneavoastră v-ar sta bine Maximilian 
August Cornea. 

— Mă îndoiesc. Ştiţi ceva concret în legătură cu aşa- 
zisele scandaluri? 

— Dacă am ştiut, am şi uitat. Nu-mi păsa. Am spus că 
persoana nu mă mai preocupa de loc! 

— O femeie sensibilă, o artistă, să provoace scandaluri în 
locuri publice? 

— De unde să ştiu eu?! ridică din umeri arhitectul, gata 
să plece. Ochii de oţel ai lui Maximilian Cornea se înfipseră 
în fruntea de intelectual a arhitectului, ai cărui ochi negri, 
sensibili, clipiră. 

— Prin urmare nu ţi-ai maltratat fosta soţie, domnule 
Badea? 

— Nu m-am atins de ea! 

— Dar ai fugărit-o prin apartament cu un cuţit de 
bucătărie în mână? 

— Cine v-a împuiat capul cu asemenea năzbâtii? 

— Da sau nu? 

— Nu, sigur că nu! 

— Să fie poftit advocatul, dispuse comisarul Cornea. 

— Doctor Chirovici Ovidiu loan, doctor în drept, advocat 
al doamnei Aurora Nicolau, fostă Badea, născută Bâscă, în 
procesul de divorţ intentat soţului Badea Corvin Inocenţiu. 

— la loc, domnule doctor Chirovici Ovidiu loan, mormăi 
cam acru comisarul. 

Omul legii - fiindcă şi advocaţii sunt oameni ai legii - 
extrase din inevitabila servietă inevitabilul dosar. Zise: 

— Conform uzanțelor legale, a Procedurii Penale, a 
dispoziţiilor... 

— Pardon, domnule advocat! Nu prea avem timp. 
Repetă-ne doar ce ne-ai declarat azi-noapte când am fost 
nevoiţi să te deranjăm. 

— Perfect, acceptă cam jignit Chirovici, dar tot trebuie să 
citesc... şi căută stăruitor prin dosar, găsi foile cu pricina şi 


dădu glas: „... în seara aceleiaşi zile, în una din crizele sale 
de gelozie, domnul Badea s-a năpustit asupra soţiei sale, 
Badea Aurora, înarmat cu un cuţit. Doar intervenţia decisă 
a domnului T. şi a soţiei sale, care se aflau în vizită la 
familia Badea, a împiedecat un deznodământ tragic...” 

— Mulţumesc. Se menţionează ce fel de cuţit era? 

— Totul e menţionat în actele mele. Un cuţit de bu- 
cătărie, cu miner de lemn, cu lama lungă de 15 cm., lată de 
2,5 cm., bine ascuţit. 

— Mulţumesc. Ce ai de spus, domnule Badea? 

— Totul e o minciună! Min-ciu-nă! 

— Avem mărturia soţilor T. 

— Erau prieteni ai Aurorei, puneau la -cale desfrâuri, 
orgii... 

— Nu mai exagera, domnule! Domnule advocat, ce au 
spus psihiatrii? 

— Expertiza psihiatrică a stabilit că domnul Badea se afla 
într-o stare mintală echilibrată, în general, şi că nu există 
scuze pentru... 

— Şi „scena cu cuțitul” s-a repetat? 

— De încă două ori. Dar de data asta, fosta doamnă 
Badea, actuala doamnă Nicolau, n-a mai avut martori. O 
dată a scăpat cu fuga, altă dată i-a trântit soţului în cap una 
din statuetele sale, ameţindu-l. 

— Pasionantă viaţă în oraşul acesta, observă comisarul. 
Domnule doctor Chirovici, ai fost amantul doamnei Nicolau? 

— Ce calomnie! Ţineţi cont de vârsta mea! 

— E doar o întrebare de rutină. Doamna Nicolau te-a 
răsplătit în vreun mod special pentru serviciile aduse? 

— Onorarul obişnuit, domnule comisar, şi o mică atenţie, 
una din statuetele ei... 

— Poate chiar aceea cu care şi-a „ameţit” soţul. 

— Poate. N-am întrebat. Calul căpătat în dar nu se... 

— Aşa e: nu se... Vă mulţumim, nu vă reținem, bănuiesc 
ca întreg baroul nu face o mişcare în absenţa dum- 
neavoastră. 

— Dar eu? Mă reţineţi? 


— Un minut sau două, domnule Badea... Corvin 
Inocenţiu. 

— Sunt arestat? Să-mi chem apărătorul! 

— Nu eşti arestat, domnule. Pur şi simplu vreau să-i dau 
răgaz advocatului Chirovici să se îndepărteze... să nu fugi şi 
după el cu vreun cuţit. Lasă, stai liniştit, ia loc acolo, poţi să 
şi fumezi deşi nu s voie. Comisarul se aplecă spre Adrian 
Mocanu: Ce zici, puştiule, pe care din ei îi trecem pe listă? 

— Pe amândoi, zic. De ce să ne zgârcim? 


Lista suspecților 


. Cheresteşiu Vlase (şlefuitor de lentile) 

. Mocanu Adrian (insp, la Br. a 3-a Criminală Bu.) 

. Ţibenschi Gh. (presupus hoţ al bicicletei) 

. Ţiţei C-tin (proprietar - probabil - al bicicletei) 

. Badea Inocenţiu (fost soţ al victimei) 

„ Chirovici Ovidiu (advocat al victimei în pr. de div.) 


OU BUN— 


— Ei şi tu, puştiule, mormăi comisarul, te zgârceşti la 
tărâţe. Pune-le numele întreg, dacă aşa le place lor! Dom- 
nule Badea, poţi pleca. 

— Şi cum scrie în cărţi, n-am voie să părăsesc locali- 
tatea...? 

— Eu nu ţi-am cerut una ca asta..., dar dacă vrei să ţii 
cont de „porunca manualelor”, eşti propriul dumitale 
invitat! 

La uşă, arhitectul se ciocni de luga Martin care-i făcu 
semn să iasă. 

— luga! izbucni comisarul. Mi se făcuse dor de dum- 
neata! Ţi s-au isprăvit ţigările? 

— Vin de la laborator, făcu detectivul. lată primele 
rezultate. Urmele dinamice şi urmele statice corespund cu 
urmele bicicletei lui Ţiţei, găsită asupra lui Ţibenschi... 

— Pe câte am priceput, Ţibenschi era deasupra ei... 

— Cum doriţi dumneavoastră. E aceeaşi bicicletă, in- 
contestabil; la capătul stâng al ghidonului se observă o 
zdrelitură recentă, precum şi urme de pământ argilos. Am 


stabilit că e acelaşi pământ recoltat azi-noapte în gangul de 
pe stradă Pata. Ceea ce confirmă supoziţia dumneavoastră, 
cum că bicicleta s-a răsturnat acolo în gang... 

— Îmi eşti simpatic, luga. la spune-mi, ce ai făcut azi 
noapte? 

— Am fost împreună cu dumneavoastră pe strada Pata. 

— Parcă nu te-am observat.... 

— Recoltam pământul din gang, stabileam traseul bi- 
cicletei, în timp ce dumneavoastră dezvoltați o teorie... 

— la te uită, ironicul! Dumneata ai recoltat probele? Cu 
atât mai suspect! Dar asta se întâmpla după două a nopţii... 
Ce făceai pe la ora 23? 

— Nu pot spune. Mă împiedecă onoarea. Mă aflam cu o 
doamnă. 

— Ecce homo! Cu o doamnă! Singur a mărturisit-o! Ce ai 
zice, luga, dacă te-aş trece pe lista suspecţilor? 

— Ar fi o cinste pentru mine, ar fi o cinste să mă aflu peo 
listă de suspecți întocmită de dumneavoastră! 

— Fii atent, vorbi tânărul Adrian Mocanu către tânărul 
luga Martin. Dacă te pun pe listă, vei fi al şaptelea, or 
numărul şapte... ştii! 

— Şapte! La şapte cu el, puştiule. Pune-l pe listă. Dacă 
punem laba pe făptaş, ne consolăm cu lista. Dar îl prindem 
noi! Cel târziu până seara! 

— Nu fi prea neliniştit, luga, zise Ad. Mocanu. Şi eu mă 
aflu pe listă, la punctul doi... 

— În acest caz presupun că în fruntea listei e chiar 
domnul comisar! 

— Termină cu obrăzniciile, luga. Stânga-mprejur! Trimite- 
mi cafea. Şi să intre un altul care aşteaptă... 

Cafeaua fu adusă de sergentul-dulap care vru să rap... 
ceva, dar comisarul îl expedie. Noul martor, şi ultimul, un 
ins spilcuit la modul cel mai ţipător, avea nas de oriental, şi 
chiar mutră de oriental, voce dulceagă şi era dubios din cap 
până-n picioare, dar nu suficient de dubios ca să-i pui în 
cârcă o încercare de asasinat cu pumnalul. Oamenii de 
genul ăsta, îl categorisi Maximilian Cornea, şi nu se înşela, 
nu lovesc niciodată cu mâna lor. li pun pe alţii să lovească. 


— Să trăiţi... Eu sunt Directorul sălii de baluri „Ar- 
monia”... 

— Aşa! Deţii un post important! 

— Toată lumea mă cunoaşte... Raab Spiridon Chiril 
Vasile. 

— În sfârşit unul cu patru nume! 

— Mă rog? 

— Nimic. Eu nu te cunoşteam, te rog să mă scuzi! Ce e 
cu sala aia unde eşti Director? 

— O sală... o săliţă... la un subsol, pe strada Donici, toată 
lumea... 

— ...0 cunoaşte şi te cunoaşte. Ce se întâmplă acolo? 

— Nimic... nimic rău. Vine tineretul să danseze... să se 
mai distreze, înţelegeţi... 

— Ai venit să ne inviţi? 

— Mi-aţi face onoare! Oricând. 

— Când, oricând? 

— Duminicile, sărbătorile legale şi-n zilele speciale... 

— Care sunt zilele speciale? 

— Când domnul Chestor Mălai ne dădea voie... 

— Şi anume când vă dădea voie Mălai? 

— Cum, când? Când veneam la el cu o mică cerere... 

— O cerere scrisă? 

— Cine să-şi piardă timpul să scrie, să citească? Cerere 
verbală... 

— Se lăsa convins Mălai cu o cerere verbală? 

Directorul sălii de baluri avu un zâmbet de muiere 
parşivă. Scoase dintr-o sacoşă mică, dar încăpătoare, două 
sticle şi un pachet. 

— Metaxa! lar ţigările te fac fericit de te omoară! 

— Dacă nu te chiar omoară! Haşiş? Marijuana? 

— De toate, dom şef! 

— Şi se lăsa convins Mălai numai cu atâta? 

— Mai vine, dom şef, mai vine... Ne daţi voie? 

— Pe diseară? Bine. E voie. 

- Să trăiiiiţi... 

Când să ajungă la uşă, comisarul îl întoarse din cale. 


— Ascultă... domnule cu patru nume... Herr Direktor! Ai 
venit la mine cu un gând, dar ţi l-ai schimbat. Care e 
adevăratul gând? 

— Eu n-am gânduri ascunse, dom şef! N-am, să mă... 

— Ascultă, şmechere! Mă aflu de câtva timp în oraş şi 
cunosc spelunca ce o ţii. Am şi dansat acolo, da, da, însă 
nimeni nu mă recunoaşte când nu vreau. Ştiu că acolo sub 
scară vindeţi băuturi, ştiu că recrutezi fete pentru strada 
Cotita, ştiu că învârteşti tot ce se poate învârti, dar eu de 
găinari nu mă ocup. Nu mă demit. Dar ştiu că o zi înainte 
de „balurile” voastre oraşu-i împânzit de afişe boite de 
pictorul Coreaptă. leri n-am văzut nici un afiş şi nici azi. Nu 
pregăteai pentru diseară nimic, în alt scop ai venit. Ceva ti- 
a schimbat intenţia. Te-a speriat mutra mea? Sunt blând ca 
un mieluşel, nu e aşa, Adrian? 

— Chiar şi mai blând! 

— Ei vezi? Dar nu-mi place să fiu tot timpul blând! Îmi 
spui de ce ai venit, sau te acuz de încercare de mită? Am 
aici corpurile delicte! Te arunc la „mititica” într-un minut! la 
spune, ai venit în legătură cu încercarea de omor de pe 
Pata? 

Borfaşul scoase la iveală ziarul. 

— Ghiciţi gândurile mai bine ca o ţigancă, dom şef! 
Domnul Mălai era un om blajin, te înţelegeai cu el... Aşa e, 
m-am speriat, ziceam că eu, ca om de afaceri, nu trebuie 
totuşi să mă vâr în încurcături... 

— N-am timp! la-o pe scurtătură. 

— Dom şef! Doamna asta din ziar a fost în sala mea. 
Purta o pelerină neagră, cum scrie la gazetă... 

— O doamnă, în vizuina aia infectă? 

— Pardon, la noi se mătură de două ori pe săptămână! 
Vă spun eu că ea a fost. 

— Poţi să juri? 

— Pot să jur... în proporţie de şaizeci la sută... Nu avem 
aerisire, e cam fumăraie acolo... facem şi economie de 
lumină, ca să se poată ţuca gagiii şi gagicile... de aici şi 
rezerva mea faţă de un jurământ total. Dar eu cred că ea a 
fost... şi a provocat un scandal cum n-a mai văzut lumea. A 


venit destul de târziu, când lumea era cam pornită... Înaltă, 
în negru, distinsă, cu părul acela de prinţesă. Au vrut băieţii 
s-o ia la zbânţâială, dar a refuzat. Atunci, mă întreb, de cea 
venit? Întărâtaţi, băieţii au zis ca s-o scot afară, în dos, ca s- 
o... cu toţii, pe rând, erau beti, eu nu, dar te pui cu ei?! Şi 
au înconjurat-o. Ce pumni! Ce lovituri! Directe, sau date cu 
latul palmei... Dar încasau gagiii, nu ea. A cotonogit 
jumătate din sală. Ceilalţi au fugit, eu m-am ascuns, eu 
sunt om de afaceri corect, nu mă bat... Şi când am ieşit din 
gura de şoarece în care mă băgasem, am găsit sala ca 
măturată de furtună şi m-am apucat de cap... 

— Şi doamna cu pelerină neagră? 

— Doamna? Dacă doamnă va fi fost, iar nu diavolul, 
plecase. 

— Ai reclamat la Poliţie? 

— Ce să reclam, dom şef? La mine-n sală se mai întâmplă 
încăierări, dar mici... face parte din meniu, Poliţia ştie, nu 
se amestecă, le este şi frică... A doua zi, ăia cotonogiţi nu-şi 
mai aminteau mare lucru, că băuseră şi au zis că e mai 
cuminte să tacă. Aşa am spus şi eu. Cine să mă creadă că o 
muiere a snopit un pluton de găligani? Asta face faimă rea 
unui local cinstit... 

Pe seară, după o analiză a „listei suspecţilor”, după o 
verificare a alibiurilor la care au participat cei mai buni 
oameni, inclusiv luga Martin (acesta l-a verificat pe 
Inocenţiu Badea „omul cu cuțitul”), Maximilian Cornea re- 
cunoscu - însă numai în gând - că se împotmolise. Pe cine 
să aresteze, măcar de formă? 

Bătrânul medic legist Botta i se adresă cu un zâmbet 
blazat marelui şef al Brigăzii a 3-a Criminale. 

— Pacienta dumitale... 

— A dumitale, doctore... 

— Ba a dumitale, se încăpăţână medicul, dă semne 
bune..., dar eu nu cred că se va însănătoşi. 

— Pe ce te bazezi? 

— Toată viaţa, acum fiind la un pas de pensionare, m-am 
frecat de poliţişti, unii mai buni, alţii mai răi. Din 
strâmbătura lui Botta nu reieşea în ce categorie-l plasează 


pe Maximilian Cornea. Fără să vreau, şi categoric împotriva 
voinţei mele, cu toate că preferam să rămân doar medic, 
am devenit un pic detectiv... o, nu unul mare, de talia 
dumitale! Profesorul lzbăşescu, la clinica sa a fost 
transferată „doamna cu pelerină neagră”, e categoric opti- 
mist, în cel mult o lună doamna Nicolau are să poată dansa, 
zice el... dar eu ştiu... simt că în spatele acestei întâmplări 
se ascunde ceva întunecat şi incredibil... şi că verdictul a 
fost dat. 

— Dar, în fond, îmi reproşezi ceva? 

— Ce poate să reproşeze un obscur medic legist din 
provincie unui bărbat... desăvârşit ca dumneata?! Nimic. 
Dar... frumoasa Aurora Nicolau e ca şi în mormânt. Heute 
rot, morgen tot. 


NE ESTE DATĂ, DIN FERICIRE, UITAREA. Vanitoşii, 
ambiţioşii, trec mai greu peste o înfrângere, nepăsătorii 
aproape că n-o bagă-n seamă, sau ştiu să se prefacă 
suficient de bine, 

Maximilian Cornea nu era în stare nici să uite uşor, nici să 
se prefacă. Mai întâi arse, galben de ciudă, acea ridicolă 
listă a suspecţilor iar apoi, la gară, nici nu binevoi să întindă 
mâna inspectorului luga Martin, care-l condusese pe el şi pe 
Adrian Mocanu. Ajuns înapoi în Capitală, munci ca un turbat 
şi se răzbună pentru eşecul de la Cluj, înregistrând succese 
uimitoare care-i puseră pe gânduri pe cei certaţi cu legea 
şi... uită cazul Aurora Nicolau. Până la urmă, orice fire ai 
avea, tot uiţi... trist dar ade... 

Trecu un an, ba nu, aproape un an, peste Bucureşti 
tăbări zăduful, mugştele, în berării intrau clienţii, iar în biroul 
comisarului Cornea intră Ad. Mocanu. 

— Vă caută un moşneguţ... 

— Un moşneguţ? De ce nu o doamnă cu profil drăguţ? 

— Vă caută doctorul Botta din Cluj... cazul doamnei cu 
pelerină neagră... e pensionar... abia l-am recunoscut. Vreţi 
să-l vedeţi? Trebuie să vreţi! 


— Cazul doamnei cu pelerină neagră? Ce e cu tine, 
puştiule? Mai lasă-mă-n pace, mi-e cald! Şi ce înseamnă 
„trebuie”? Ce ton e ăsta? 

Doctorul Botta era într-adevăr de nerecunoscut. 

— Pentru unul ca mine inactivitatea înseamnă un infern! 
Simt că mă sfârşesc curând... mi-e dor de detectivii mei 
tâmpiţi, sau semi-tâmpiţi, de inopinate deplasări nocturne... 
chiar de câte o autopsie. La noi, nimeni nu-mi mai acordă 
atenţie, poate cu excepţia inspectorului luga Martin, dacă 
vă mai amintiţi de el. Şi de-aia am venit să-mi caut vechile 
cunoştinţe printre copoii din Capitală, fără să fiu sigur... ba 
chiar sunt convins că nu, că... - bătrânul medic legist se 
încurcă în frază, era foarte cald - ...că le face plăcere. 

Maximilian Cornea mormăi ceva. Clar că nu-i făcea 
plăcere! Eşecul de care uitase - ori îşi închipuia că uitase - 
îşi trimetea acum ecoul. Aprinse o ţigaretă şi o stinse, 
tabacul era amar, bătrânul îl scruta cu ochi bătrâneşti, dar 
privirea o avea amară, ca şi tutunul, tristă. „Şi eu voi 
îmbătrâni”, trecu prin mintea marelui criminalist. Adrian 
Mocanu încercă să însenineze atmosfera. 

— Vă servim cu o cafea? Cu ce vă putem fi de folos, 
domnule doctor Botta? 

— Voi, mie? se foarte miră acela? E limpede, cu nimic. 
Dar eu pot să vă aduc, poate, un mic folos. Ultima mea 
autopsie... cu trei zile înainte de pensionare... Bănuiţi...? 

— E limpede, se încruntă comisarul. Doamna cu pelerină 
neagră! Şi vii aici, doctore, ca o fantomă a erorilor din 
trecut, ca să ne reaminteşti... 

— Din trecutul apropiat, domnule comisar! N-a trecut nici 
un an. Ai venit acolo - şi glasul bătrânului se aspri şi Ad. 
Mocanu se temu de o izbucnire violentă, de mândrie, a 
şefului - ai venit acolo ca un fante al succesului, spunând 
cui avea chef să te creadă că vei rezolva acel caz ciudat 
până la amiază, apoi până-n seară, apoi ai mai încurcat 
itele vreo câteva zile şi ţi-ai luat tălpăşiţa. Cu coada între 
picioare, dar n-ai s-o recunoşti! 

— lar dacă recunosc, cui îi foloseşte? 


— În orice caz, nu El. La autopsie am descoperit an fapt 
curios. Doamna ar fi trebuit să se vindece, dar nu s-a 
vindecat niciodată definitiv. Rana nu era foarte adâncă, 
femeia a ieşit de câteva ori, doar pentru a reveni. Când i- 
am deschis toracele, am descoperit în vecinătatea inimii, 
acolo unde trebuie să fi ajuns vârful Cuţitului, o cavernă. Nu 
o cavernă tebece. O cavernă de origine necunoscută. Ei 
bine, cred că asasinul, nebizuindu-se pe forţa sa fizică, 
muiase arma într-o substanţă cu efect corosiv, o substanţă 
leneşă, cu efect întârziat... poate una din sărurile mercuru- 
lui, un derivat al arsenului, sau un acid oxalic, clorhidric... 
după atâta timp nu se mai putea stabili... altfel nu găsesc 
explicaţia cavernei care în cele din urmă a atins inima... 

— Dumnezeule! Ca-n Shakespeare! Nu prea-mi vine să 
cred, doctore. Când ai inventat basmul ăsta? 

— Shakespeare e foarte la modă, domnule! Bătrânul făcu 
o pauză, îşi recăpăta respiraţia. Rosti: Inima dumitale..., 
păru din nou să-şi piardă controlul, picături de sudoare 
invadară fruntea, Ad. Mocanu îi aduse apă. Din nou îşi 
reveni: 

— „Dă ascultare înţelepciunii, nu mâniei tale!” Asta e din 
Shakespeare... „Nu-i milă, ci crimă să ierţi pe ucigaşi”, tot 
Shakespeare, şi, reţine te rog: „mai bine un isteţ nebun, 
decât un nebun isteţ”, acelaşi Shakespeare, şi... şi... 

— Şi inima mea, de acolo ai pornit! strigă furios 
comisarul. 

— Da! Nu poate fi atinsă de nimic... nici de substanţe cu 
efect coroziv, nici de sentimente cu efect coroziv. Inimă de 
piatră. Te invidiez! Chiar, te invidiez. 

— Ce părere ai despre aiurelile bătrânului senil? avea să-l 
întrebe ceva mai târziu Maximilian Cornea pe Adrian 
Mocanu, tânărul „de viitor” pe care şi-l propusese a-l forma. 

Tânărul „de viitor” răspunse rece şi concis: 

— O părere bună. Aiurelile aveau şi consistenţă şi lo- 
gică... păreau bine organizate... cred că undeva în 
Shakespeare există un gând asemănător. 


Atins adânc în inima sa „de piatră”, marele criminalist îi 
întoarse spatele şi porni cine ştie încotro... în noapte, cum 
se zice. 


La Cluj, faţă de Bucureşti, vremea se arăta plăcută, 
soarele nu ardea, nu te simţeai mereu tentat să cauţi o 
halbă. În faţa mormântului Aurorei Nicolau polițistul 
Maximilian Cornea îşi scoase pălăria şi rămase pe gânduri. 
Cineva pusese flori proaspete, acolo, pe mormânt. Cine? S- 
ar fi potrivit nişte crizanteme albe, dar necunoscutul 
adusese violete, panseluţe, stânjenei şi câteva lalele 
aproape negre. Ciudat. Şi oare la ce se gândea comisarul? 
Poate că gândea: „Doamnă, frumoasă doamnă, sunt un 
înfumurat şi un incapabil... iartă-mă!” 

Venise singur aici, în acest loc al reculegerii, refuzând să 
fie însoţit de Ad. Mocanu, care totuşi îl însoţise în această 
deplasare în principiu inutilă... deplasare a regretelor. 

Comisarul cobori singur pe aleea centrală. Nu-i trecuse în 
minte să aducă şi el nişte flori! Mergând absent şi abătut, 
observă ceva, involuntar, împotriva voinţei sale. Nu ştia 
exact ce. Făcu stânga-împrejur, pornind înapoi în sus. Oare 
ce semnal misterios recepţionase? Aici iese în evidenţă una 
din calitățile ce făceau din uşuratecul, afemeiatul, 
neseriosul, adesea superficialul Maximilian Cornea, un 
poliţist de excepţie: flerul. 

El observase ceva, fără să-şi dea seama ce, fără să pri- 
ceapă ce importanţă are, dar făcu drumul întors şi se opri 
exact în punctul unde ceva îi semnalizase „atenţie!” Se opri 
la mormântul Aurorei Nicolau? Nu. Mult mai jos. Pe 
lespedea de marmoră vineţie se putea citi: Cheresteşiu 
Marian Simion. 

Acest Cheresteşiu fusese înhumat în urmă cu vreo doi 
ani, intemperiile nu apucaseră încă să-şi pună amprenta... 
Dar cine poate fi un Cheresteşiu? Oricine... Comisarul 
Cornea făcu apel la memorie, de ce-i sărise-n ochi numele?, 
dar cum se întâmplă ades, când e solicitată, memoria îl 
trăda. Să nu mă mai gândesc la asta, îşi propuse, daruna e 
să iei o decizie, alta s-o respecţi. Pe la unsprezece seara, 


comisarul Cornea şi inspectorul Ad. Mocanu urcau în odăile 
lor de la hotelul „New-York”. 

Adrian Mocanu nu avea probleme importante de con- 
ştiinţă, el nu ajunsese încă un mare detectiv şi prin urmare 
nu înregistrase „rateuri” deosebite. Însă Maximilian Cornea 
nu izbutea să adoarmă. El se lungi îmbrăcat pe canapea şi 
calculă cam cât timp îi trebuie colegului din camera de 
alături ca să se vâre în pat şi să aţipească; apoi ieşi tiptil. 

Ce intenţiona Maximilian Cornea? Ce spera? E de ne- 
crezut, dar el spera să întâlnească pe străduţele pustii la 
acea oră pe... doamna cu pelerină neagră. 

Nu bănuia, n-avea cum, că tânărul Ad. Mocanu ti intuise 
intenţiile şi pândea... 

Comisarul colindă până pe la ora două dimineaţa, când 
intră la o bodegă, acolo nu fu servit sub pretext că se ter- 
minase totul, merse la restaurantul gării, aici bău un litru 
de bere, se întoarse la hotel cu un taxi, dormi până spre 
amiază, iar la prânz îl întrebă pe Ad. Mocanu ce tren vor 
lua, cel de cinci sau cel de zece? 

— Dar de ce să ne grăbim? întrebă tânărul. Pe câte am 
înţeles, avem patru zile la dispoziţie... 

— Într-adevăr, de ce să ne grăbim? aprobă şeful. 

Rătăcirile nocturne continuară. În cea de-a patra noapte, 
ultima a şederii în Cluj, comisarul Maximilian Cornea, şeful 
celebrei Brigăzi a 3-a Criminale din Capitală, se întâlni cu 
doamna cu pelerină neagră... 


NU BĂTUSE ÎNCĂ MIEZUL NOPŢII şi Maximilian Cornea 
străbătea pentru ultima dată oraşul eşecurilor sale, când 
văzu pe strada Cloşca (în vecinătatea străzii Crişan - oare 
cine o fi locuind pe strada Crişan? miji în mintea 
comisarului), văzu deci silueta; înaltă a unei femei, în pe- 
lerină neagră, cu bogate piele ce cădeau pe umeri. O 
ajunse din câţiva paşi. „Scuzaţi-mă, vă rog...” Femeia în- 
toarse figura aproape mascată în minunatu-i păr întunecat, 
şi, cu groază, sub efectul autosugestiei, comisarul o recu- 
noscu, sau i se păru că o recunoaşte pe Aurora Nicolau. N- 
avu timp să se îngrozească sau să se mire prea mult. Un 


pumn ca un trăsnet îl expedie la pământ. Însă Cornea nu 
era omul care să fie scos din luptă dintr-un pumn, fie chiar 
ca şi un trăsnet. Se ridică, un al doilea pumn îl trimise cât 
colo, dar îl şi dezmetici - aşa cum se întâmplă, „te trezeşti 
din pumn”. Cu o asemenea adversară (7?!) trebuie să 
procedezi cu şiretenie... Comisarul execută două fente, cât 
să-i mai revină suflul şi înlănţui un „Haito-Uchi” cu un 
„Mika-Tsuki” simplu, urmat de un „Mika-Tsuki-Geri”, 
finalizat cu un „Yoko-Geri” - bombeul pantofului său 
zdruncină serios bărbia „doamnei cu pelerină neagră”, nu 
suficient de serios însă, adversara cunoştea figurile de judo; 
polițistul se pregătea să-i aplice o „karată” care s-o 
decapiteze pe „doamnă”, când primi un pumn drept în 
frunte, văzu negru... totul se sfârşise... nu se chiar sfârşise, 
căci Ad. Mocanu, urmărindu-l pe comisar noapte de noapte, 
interveni, o atacă pe „doamnă” înfigându-i degetele în 
beregată, nimeni nu rezistă dacă nimereşti punctul moale 
de deasupra sternului, dar „doamna” se scutură de tânărul 
poliţist ca de un căţel; între timp Cornea se ridicase, lupta 
fu reluată, însă „doamna cu pelerină neagră” era mereu 
deasupra, şi la un moment dat amândoi, şi comisarul, şi 
inspectorul se aflau la pământ, fără speranţe de a se mai 
ridica, „doamna” parcă se pregătea să plece, când răsună 
glasul calm, cu puternic accent ardelenesc, al lui luga 
Martin: 

— Sore-Made! Lupta s-a terminat! Încotro, doamnă? Am 
în mână un revolver! Şi ca să dovedească, luga expedie un 
glonte peste capul „doamnei”. Puțin a lipsit să nu-i zboare 
creierii. Eşti arestată, doamnă! Faţa la perete, mâinile sus, 
pe zid, 

— La naiba, spuse Maximilian Cornea, scuturându-se de 
praf, pipăindu-şi falca. Nu e doamnă. Nu e femeie. Are ţâţe 
de oţel, mi-am rupt falangele izbind în ele! Cum se face că 
te afli aici, luga? 

— La naiba, domnule comisar! Trebuia să fiu şi cu 
folositor prin ceva societăţii... sunt chiar cuvintele dumnea- 
voastră! 


Şi astfel a fost arestat boxerul profesionist Muşeu 
Augustin Cristian, - şi ăsta avea un nume în plus... spre 
bucuria lui Cornea - un bărbat zvelt, neobişnuit de puternic, 
dar cu figură angelică, feminină... Ca boxer, nu depăşise o 
valoare medie, fiindcă de fapt nu-l prea interesa sportul, 
făcuse box şi alte sporturi dure doar pentru a-şi perfecționa 
tehnica loviturii; era un bătăuş înnăscut, se încăiera din 
plăcere, căuta bătaia, cine ştie ce porniri atavice-l 
împingeau către violenţă... dar ca boxer profesionist n-avea 
voie să dea pumni în afara ringului şi astfel se face că... 

Asta ar fi pe scurt... Mai pe larg ar fi multe de spus, dar 
ne vom rezuma la puţine. 


A DOUA ZI. La cuvânt, inspectorul luga Martin: 

— Domnule comisar Cornea! După plecarea dumnea- 
voastră şi a distinsului meu coleg mai tânăr, „cazul A.N.” se 
considera rezolvat-nerezolvat-clasat... Noul şef al Poliţiei 
nici n-a vrut să audă propunerile mele, a poruncit să nu-mi 
vâr nasul: acolo unde nu aţi reuşit dumneavoastră, ce 
putea face un ţâncoi ca mine?... şi-apoi doamna Aurora 
Nicolau părea să meargă spre însănătoşire, prin urmare 
termenul de crimă de omor fusese scos de pe rol. Asta era 
important pentru onoarea Poliţiei. Nu s-a comis nici o crimă. 
Dar sergentul Tudor... 

— Sergentul Tudor? 

— Da, ăla cât un dulap. Are idei puţine, dar fixe. Nu-i 
ieşise din cap povestea cu bicicleta, cu ăl de-o împingea şi 
cu celălalt care-l îndemna din spate cu picioare în... într-o 
zi, sergentul nostru îşi face rondul într-un cartier mărginaş, 
Mănăştur, şi ce vede el? Vede o ladă de gunoi răsturnată, 
iar în gunoi ceva metalic. Se apleacă, e curios, n-o fi vreo 
armă? Nu. Era un ghidon de bicicletă! Omul e nedumerit, 
cine a avut un ghidon de bicicletă şi a considerat că trebuie 
să-l arunce? Tudor extrage din gunoi obiectul delict, 
folosindu-se de propria-i batistă ca să nu lase şi el acolo 
amprentele labelor lui mari. A mers cu obiectul la Poliţie. 
Cui să-l dea? În nici un caz şefului cel mare. Mi l-a 
încredinţat mie, aducându-şi aminte că am fost. mai mult 


sau mai puţin, colaboratorul dumneavoastră. Am examinat 
obiectul pe toate feţele... nimic. Am luat lupa... 

— Te foloseşti de lupă? se miră, din vârful buzelor, 
Maximilian Cornea. 

— Dar cum? Cu lupa am descoperit câte ceva... M-am 
dus la laborator, avem un excepţional specialist, doctorul 
Husar, e doctor în filozofie, dar s-a dedicat criminalisticii... 

— Nu e de mirare, se înrudesc..., rosti comisarul 

— Posibil. Acest doctor Husar a izbutit să obţină două 
impresiuni digitale. 

— Te mai foloseşti de aşa ceva? Crezi în amprente? se 
miră Cornea. 

— La noi, în provincie, încă n-au ajuns ultimele metode 
moderne... Doctorul Husar, folosindu-se de marea-i 
experienţă, a cules două excelente dactilograme sinistro- 
deltice cu laturi gemene. lată-le! 

— Ale cui sunt? 

— Nu ştiu. 

Comisarul tăie nerăbdător spaţiul cu latul palmei. 

— Şi-atunci, unde am ajuns? 

— Permiteţi-mi să merg până la capăt! Îmi permiteţi? 
Mulţumesc. După ce a fost arestat Muşeu, bătăuşul, l-am 
trimis pe teren pe sergentul Tudor. Are baftă omul acesta. 
Muşeu Augustin Cristian posedă şi el o bicicletă, sergentul a 
adus-o în zori, la sediu, şi acelaşi doctor Husar a cules de 
pe ghidon şi de pe alte părţi ale bicicletei câteva foarte 
clare dactilograme bideltice cu lanțuri încârligate care, 
conform expertizei făcute pe loc, aparţin lui Muşeu. 

— Insă dactilogramele sinistrodeltice şi cele bideltice 
sunt cu totul alte feluri de mâncare. Nu văd legătura. 

— Vă rog, aveţi un picuţ de răbdare. Eu personal am 
constatat, cu lupa, chiar dacă acest amănunt vă supără, 
datorită unor mici zgârieturi pe metal, că ghidonul bicicletei 
lui Muşeu a fost înlocuit nu de multă vreme, cu vreun an în 
urmă, cu un ghidon de acelaşi tip, fără să fie nevoie. Vă 
spune asta ceva? 


— Dar dumitale ce-ţi spune? Ai aflat cine l-a înlocuit şi de 
ce? Ai aflat cui aparţin sinistrodelticele cu lațuri gemene? 
Nu, n-ai aflat nimic şi-mi împuiezi mie capul! 

— N-am aflat fiindcă noul şef nu mi-a permis accesul la 
dosar. 

— La care dosar, omule? 

— La dosarul „cazului A. N.”, clasat, în care se află 
dactilogramele celor de pe lista suspecţilor întocmită chiar 
de dumneavoastră, inclusiv amprentele colegului Adrian 
Mocanu. 

— lar dacă printre ele nu se află şi s/nistrodelticele cu 
pricina, o să-mi iei şi mie amprentele? 

— De ce nu, domnule comisar, de ce nu? Şi dum- 
neavoastră, şi mie... 

— Destul! lovi cu pumnul în birou Maximilian Cornea. Du- 
te la şef şi transmite-i că eu am ordonat să ţi se încre- 
dinţeze dosarul. 


-ŞI N-A MAI FOST NEVOIE să se ia şi amprentele lui 
Cornea sau ale lui luga - ar fi fost culmea! Inşirară pe birou 
dactoligramele şi faimoasa listă a  suspecţilor... 
Dactilogramele priveau ca nişte ochi enigmatici în ochii 
detectivilor. Asta nu... asta nu... asta nu... asta nu... şi 
deodată s/inistrodelticele cu lațuri gemene săriră în ochii 
tuturor, dar mai întâi şi-ntâi în ochii specialistului, doctorul 
Husar. 

— Cine s-ar fi gândit! se miră marele criminalist. 
Tebecistul acela! 

— Tebeciştii sunt oameni inteligenţi, observă luga. 

— la mai lasă-mă, domnule! Cât de inteligent a fost 
ăsta?! Chestia cu schimbarea ghidonului a fost o deosebită 
eroare... 


Maximilian Cornea: Muşeu Augustin Cristian... ptiu, 
drace! Ridică-te în picioare! 

Muşeu: Nu mă aflu în faţa Curţii. Nu mă aflu oficial pus 
sub acuzare. Nu sunt obligat să rămân în picioare. 

Parcă avea dreptate... Comisarul nu insistă. 


Cornea: Recunoşti că întreţineai legături cu Aurora 
Nicolau, că te foloseai de perucile ei, de pelerinele ei, pen- 
tru a nu fi recunoscut când îţi desfăşurai talentele de 
bătăuş, fără a risca să ti se retragă dreptul de a urca pe 
ring? 

Detectivii îl examinau chiorâş pe Muşeu. Avea o faţă 
delicată, fermecătoare, diavolul, dacă o încadrai într-o 
perucă bogată, neagră, chiar găseai parcă o vagă asemă- 
nare cu veritabila doamnă cu pelerină neagră. 

Muşeu: Nu recunosc nimic! 

Cornea: Nici nu e nevoie. Avem probe destule. Stenograf, 
notează totul. Astfel de cazuri de iubire între o femeie 
delicată, o artistă, şi un fel de monstru nu sunt rare în 
analele criminalistice şi psihiatrice. Rămâne de stabilit dacă 
Aurora Nicolau era la curent cu modul în care îi foloseai 
perucile şi pelerinele. Eu cred că nu. Ce zici, Muşeu? 

Muşeu: Sunteţi nişte caraghioşi! Nu mai spun nimic. 

Cornea: Aşa te-a învăţat advocatul? Acel domn Chirovici 
şi nu mai ştiu cum care a pledat şi în cazul divorţului 
doamnei Nicolau? Totul se leagă! Stenograf, ai notat şi 
insulta?  Muşeu! Ai provocat nenumărate scandaluri, 
provocând grave vătămări corporale, ai sfidat opinia 
publică, ai comis, după cum reiese din cercetările noastre, 
o crimă de omor prin imprudenţă, ucigându-l pe 
Cheresteşiu Marian Simion care a decedat în urma unor 
lovituri la inimă, la plex. Ai la activ un lung şir de fărădelegi, 
vei fi judecat fără cruţare! 

Bătăuşul Muşeu nici nu se mai uita în direcţia comisa- 
rului. Sfredelea cu ură pe Cheresteşiu Vlase (fratele lui 
Cheresteşiu Marian Simion), aşezat în cealaltă parte a sălii 
pentru a nu fi posibilă o încăierare între ei. Ar fi fost cu totul 
inegală. Dar şi ochii lui Cheresteşiu Vlase, aţintiţi pe Muşeu, 
colcăiau de venin. 

Cornea: Cheresteşiu Vlase... nu te ridica în picioare. 
Recunoşti că folosindu-te de o armă albă şi de o substanţă 
corosivă, ai ucis-o cu premeditare, cu studiată premeditare 
- subliniez - grozav ce-i plăcea comisarului să se audă 


vorbind! - pe Aurora Nicolau? Dintr-o confuzie, dar mă 
întreb dacă asta îţi micşorează vina. 

Cheresteşiu: Fleacuri, domnule poliţist! Nu veţi găsi nici o 
probă împotriva mea! 

Cornea: Aşa te-a învăţat să spui maestrul Cârjan, ad- 
vocatul dumitale? E în dreptul lui. Atenţie stenograf! lată ce 
s-a întâmplat... Fratele mai mare al lui Cheresteşiu Vlase, 
Cheresteşiu Marian Simion a decedat în urma unor lovituri 
formidabile. S-a tras concluzia că a participat la o 
încăierare. De fapt a fost bătut... fiindcă a încercat s-o 
abordeze pe „doamna cu pelerină neagră”, personificată, în 
acel moment de frumuşelul Muşeu. Fratele mai mic, om 
inteligent, acest Cheresteşiu Vlase, şlefuitor de lentile (în 
care calitate dispune de tot felul de substanţe care, folosite 
cum trebuie, duc la un deznodământ fatal), descurajat de 
„timiditatea” poliţiei locale, condusă de Chestorul Mălai, de 
tristă amintire, încearcă să afle câte ceva pe cont propriu. 
Asistă din întâmplare la câteva încăierări în centrul cărora 
se afla „doamna cu pelerină neagră” şi, folosind mijloace pe 
care trebuie să le elucideze organele locale, eu nu mă ocup 
de fleacuri, stabileşte o relaţie între doamna cu pelerină 
neagră - Aurora Nicolau, şi „doamna cu pelerină neagră” - 
Muşeu. Pentru a se convinge, cu tot riscul, o acostează pe 
„doamnă”, la o oră târzie, şi încasează de la Muşeu o bătaie 
soră cu moartea. Observaţi numai cicatricea aia urâtă. 
Cheresteşiu Vlase urmăreşte cu încăpățânare drumurile 
„doamnei”, voind să-şi răzbune fratele şi, poate că, mai 
ales, voind să se răzbune pe sine: de la „accident”, ochiul 
său drept şi-a pierdut jumătate din... hm, din putere. El, 
Cheresteşiu Vlase, a aflat că Muşeu, după rondurile sale 
nocturne, vine uneori la prietena sa, de pe Ghioceilor 51. 
Fură la întâmplare o bicicletă din faţa unui birt, aleargă în 
strada Pata, se instalează la pândă în gang, o vede pe 
„doamna, cu pelerină neagră”, o ajunge, îi aplică lovitura. 
Din anumite indicii, geamătul femeii probabil, constată că 
nu e Mugşeu, ci chiar doamna Aurora Nicolau. E oripilat. Dar 
îşi revine. 

Comisarul sorbi din paharul cu apă şi continuă: 


— Aici ne izbim de o contradicţie minoră, de care eu nici 
nu ţin cont, o vor rezolva cei de aici, după ce eu am 
rezolvat fondul: de ce Cheresteşiu Vlase s-a folosit de bi- 
cicleta acelui Ţiţoi care se cherchelise în noaptea aia, când 
el avea pregătit ghidonul de schimb pentru bicicleta lui 
Muşeu şi de ce a schimbat ghidoanele, şi când? Cum de a 
făcut imprudenţa de a lăsa pe ghidonul aruncat la gunoi 
amprentele sale, când intenţia sa fusese ca ghidonul să 
poarte amprentele lui Muşeu? În sfârşit, schimbul de 
ghidoane s-a întâmplat după multă vreme... e un fleac. 
Premeditarea constă în altceva. Doamna Nicolau a fost o 
femeie frumoasă. Una din fotografiile ei, mărită, a fost 
expusă, cu aprobarea „modelului” bineînţeles, în vitrina 
fotografului Traşcă, de pe bulevard... aşa cum am presupus 
noi... eu. Cheresteşiu Vlase se prezintă la fotograf, 
pretinzând că e un admirator, şi obţine, contra unei sume 
bunicele, o poză reală a doamnei cu pelerină neagră. Avem 
depoziţia domnului Traşcă. Pentru ce avea nevoie Cheres- 
teşiu de fotografia frumoasei Aurora Nicolau? Va stabili 
exact poliţia locală, dar eu presupun, şi aşa trebuie să fie, 
că asasinându-l pe Muşeu, Cheresteşiu avea de gând să 
strecoare fotografia prietenei sale în buzunarul victimei... In 
felul acesta lucrurile se complicau, dar s-au complicat şi 
mai mult datorită erorii sale, cea de a fi lovit-o pe Aurora 
Nicolau, când el îl viza pe bătăuş. Cheresteşiu acţionează 
foarte îndrăzneţ şi iute. Pune poza într-un plic, scrie cu 
litere de tipar - dar experţii vor stabili că e scrisul său - 
câteva rânduri explicative, strecoară plicul sub uşa redac- 
torului gazetei locale, ca să-l trezească, şi dispare. De ce a 
făcut una ca asta? Pentru ca a doua zi, fotografia apărând 
în ziar, iar ştirea fiind publică, să se prezinte la Poliţie, 
chipurile spre a ne ajuta, relatând strania sa întâlnire cu 
„doamna cu pelerină neagră”, de la care i s-a tras cica- 
tricea. E un procedeu de a te disculpa... dar şi de a te auto- 
inculpa. Noi... eu l-am bănuit din prima clipă. Cer să fie pus 
sub acuzare pentru crimă de omor premeditată cu şiretenie 
şi, aş adăuga, cu laşitate. Nu era sigur pe forţa sa fizică, a 
apelat şi la substanţa aia corosivă. In această privinţă 


consultaţi-l şi pe eminentul medic legist Botta, azi în pensie. 
Am terminat! „Nu-i milă, ci crimă să-i ierţi pe ucigaşi!” 
Shakespeare a zis-o! 


RIDICÂNDU-SE CU UN AER DE ÎNVINGĂTOR, Maximilian 
Cornea întâlni privirea ironică a lui luga Martin... şi înţelese 
că aceasta nu era victoria sa ci a lui luga. 

Şi cu această îndoială şi mâhnire în suflet, şeful Brigăzii a 
3-a Criminale reveni la bunii săi asasini din Capitală, faţă de 
care avea mai mult spor. Se pare că aerul de provincie îl 
complexa... îi complexa marea inteligenţă. 


Dyane Clintwood, împotriva tuturor 


1. «Pentru a spulbera de la început orice fel de nedu- 
meriri, vreau să precizez următoarele: eu sunt Dyane 
Clintwood. Numele meu de actriţă este Mya Castellanni. 
Mustangul nervos de sub mine se numeşte Danny. Eu, când 
mă travestesc în bărbat, devin Danny Clintwood. Ştiu că 
atunci când vrei să clarifici un lucru, ades se întâmplă să-l 
încurci, deci, fără a dori cu orice preţ să vă derutez, ţin să 
vă spun că sunt căsătorită cu Doc Holliday, şi-n acelaşi timp 
cu Ben Klinkenhagen, supranumit Rio Jim. 

Pentru a încurca lucrurile şi mai tare, mai adaug că de 
fapt n-am fost cu adevărat soţia nici unuia dintre ei. Ce ar 
mai fi de zis? Probabil că în vinele mele curg una sau două 
picături de sânge cherokee. 

Până la Fort Kern mai sunt abia vreo trei mile, când m- 
am decis să fac un popas între nişte tufişuri şi arbori de 
sequoia de unde, cu o carabină sau un Colt bine calibrat, 
poţi respinge cu nepăsare o bandă întreagă. Eu posed armă 
Sharps 2W, mână sigură, ochi ce pot fi mângâioşi sau răi şi 
multe altele. Adică multe alte calităţi. Nu destule însă 
pentru a duce de nas doi bărbaţi de talia lui Doc Holliday şi 
Ben Klinkenhagen. 

Cred că aţipisem. Luna se înţepenise dincolo de Munţii 
Lupului şi urla. Nu luna urla, ci nişte afurisiţi de coyoţi. Da, 
limpede, aţipisem, cu mâinile pe armă şi arma între 
genunchi. 

Ceasornicul de argint, un ceasornic bărbătesc ce-l pur- 
tam la mine, arăta către miezul nopţii când am auzit: „- 
Hello, Dyane!” 


Subţire profilat pe cer, cu mustaţa lui arcuită, cu mâinile 
în şolduri, stătea Doc. Zâmbea blestematul, acest bles- 
temat de soţ! 

— Bună, Danny, îl corectă din stânga altă voce. Nu 
Dyane, ci Danny, acum e travestită în bărbat. Această voce, 
care era a lui Ben, alias Rio Jim, mă preveni: Vezi ce faci cu 
flinta aia, s-ar putea să te răneşti din greşeală! 

— Păi, nu, l-am contrazis, căci gloanţele ies numai prin 
faţă, şi m-am ridicat încetişor; aşa, în picioare, nu sunt cine 
ştie ce mai scundă decât cei doi bărbaţi ai mei. Ben îşi duse 
mâna dreaptă la şold, tic de pistolar. Mâna i se opri la 
centiron, unde are pocnitoarele, ticălosul, ar fi fost în stare 
să facă tir pe propria lui nevastă! Am dat drumul carabinei, 
şi carabina a căzut. 

— Aşa e mai sănătos, oftă Doc Holliday. Şi acum, fru- 
moasa mea... frumoasa noastră, goleşte buzunarele. lute! 

N-avea rost să mă împotrivesc. Să nu vă închipuiţi că cei 
doi soţiori ai mei încercau să mă jefuiască, era vorba doar 
de o mică restituire... Am înşirat într-o rază de lună 
ceasornicul de argint cu lănţişor de aur, ultimul argument al 
lui Doc la masa de faraon: îl pierduse de nenumărate ori şi 
de tot atâtea ori îl recâştigase; alături am aşezat port- 
ţigaretul cu încrustături misterioase a căror semnificaţie nu 
a putut-o desluşi nici măcar James Gibson, vestitul 
dezlegător de enigme; între ceasornic şi port-ţigaret am 
aşezat un săculeţ cu bulgăraşi de aur de mărimea unor 
gloanţe de Broskoe - pistolul ucigaşilor de profesie - o 
pungă cu vreo douăzeci de monede de argint, un fleac, un 
pumnal subţire în teacă de piele de bizon, o pereche de 
pinteni de argint, fără valoare. 

Doc ridică port-ţigaretul său nepreţuit, înfipse în el o 
ţigaretă, o aprinse frecând chibritul de talpă şi trase cu 
nesaţ. Tebecistul! Cred că nici nu mai are plămâni! 
Sustrăgându-i port-ţigaretul încercam a-l determina să 
renunţe la tutun, dar care om înţelege când i se face un 
bine? 

Dar sticluţa cu tequila ce o purtam în oblâncul şeii, ca 
medicament, îmi aparţinea. Ben o extrase de acolo şi rânji: 


„— Femeile nu trebuie să bea!” Doc obiectă: „- Acum nu e 
femeie, ci bărbat”, însă Ben i-o întoarse: „- La bază, e totuşi 
femeie!” 

Doc se grăbi să încalece pe calul său, Bronco Nevada, un 
bronco blestemat de alb şi, fireşte, redomesticit, dar fiind 
alb îl transformă pe Doc în ţintă sigură chiar şi-n nopţile 
cele mai negre, lui nu-i pasă, a venit în West ca să-şi caute 
moartea, şi probabil de-aia a murit în pat... 

Cei doi plecară la fel de simplu cum au venit. Am sorbit 
un pic de cafea rece. Bună şi rece. Mă gândeam că e 
normal să mai şi pierzi, însă nu-mi convenea! Dacă te 
obişnuieşti cu gândul să pierzi, eşti pierdut, aşa e pe-aici, 
întrebaţi pe oricine. Pe Garrett, pe Doc, pe Wild Bill, pe 
oricare din tagma asta. Vor confirma. Din direcţia 
canyoanelor venea un vânt subţire, prevestind dimineaţa, 
sau mai ştiu eu ce? 


2. De oboseală, nici nu se mai certau... Făcură popas 
aproape de Lodelake. Traseră la sorţi ceasurile de veghe. 
Ben Klinkenhagen mormăi: 

— Hm! Cs! De fapt a cui nevastă e Dyane? 

— Lasă-mă să dorm! Subiectul acesta nu mă interesează! 

— Ba te interesează al drakkului! Eu m-am căsătorit cu 
ea la Ogalala, prin martie. 

— Eu tot prin martie, la Abilene. Biroul a fost prădat, 
registrele s-au topit, pastorul e senil, nu-şi aminteşte nimic. 

— Nu vom afla niciodată care a fost primul. Sper că nu 
ne-am căsătorit cu ea în aceeaşi zi! S-o tragem la sorţi. 

— Nu merită, căscă Doc şi începu să sforăie, mai bine zis 
să horcăie din plămânii săi ciuruiţi. Rio Jim sorbi puţină 
cafea, scuipă în direcţia lui Doc şi-şi rezemă falca-n pumn... 

Pe dimineaţă de gardă era Holliday. Un fel de a spună, 
păci dormea cu fruntea plecată într-o rână. Klinkenhagen îl 
trezi brutal cu cizma. Doc, buimac, sări în picioare şi trase 
pistoalele. Rio Jim se încruntă. 

— Faci de pază? Zici că faci de pază? 

Doc ascunse armele, căscă, se întinse: 

— Cred că am aţipit niţel... 


— Crezi? Ce te face să crezi? 

— Oricum, bine că nu s-a întâmplat nimic. 

— Ce te face să crezi că nu s-a întâmplat nimic? 
Klinkenhagen îi flutură pe sub nas o fiţuică. Ce scria acolo? 
lată ce: „Halal bărbaţi! Aş fi putut să vă fur şi sufletele, dar 
n-am ce face cu ele. M-am uitat la voi şi mi-a fost jenă... şi 
milă. Consideraţi această scrisorică drept act de divorţ. 
Faţă de amândoi. Adios! Dyane.” 

Din buzunarele celor doi lipseau iarăşi ceasornicul, port- 
ţigaretul, săculeţul cu aur, pumnalul, pintenii de argint, 
dolarii. In plus, Dyane Clintwood, ca să-i pedepsească, ori 
ca să arate că divorţul este irefutabil, îşi însuşise şi 
carabina Poordey a lui Doc, cafeaua şi toată mâncarea. 
Deşteaptă muiere! 

— E generoasă, constată Doc. Ne-a lăsat caii. 

— Ca să avem ce vinde şi ce mânca, vaquero! 

— Dacă mai repeţi o singură dată cuvântul, va fi ultimul 
ce-l rosteşti pe lumea asta. Pe cealaltă lume n-ai decât să 
ţii şi discursuri. 

Faţa albă a lui Doc, tâmpla stângă ce îi zvâcnea, îl con- 
vinseră pe Rio Jim întru ideea unei împăcări. 

— Bine, îmi retrag cuvântul, nu ai înţeles, era vorba de 
un compliment invers... Nu eşti vaquero, eşti o-r-e-u-qg-u-a- 
v. 

— Cere scuze, sau..., se înfurie Doc, irascibil ca orice 
ofticos. 

— Cer scuze, murmură Ben Klinkenhagen, alias Rio Jim, 
nu de frică, dar pistoalele celuilalt se aflau îndreptate exact 
între ochii săi, pe şaua frunţii. Doc Holliday, după unele 
clasamente, a fost al şaptelea ţintaş din istoria Westului, 
ceea ce nu e puţin, chit că Rio Jim a fost al şaselea, dar 
între forţe egale... Rio Jim îşi urmă colocviul: Să ştii că ţi-o 
cedez de bună voie şi cu bucurie pe Dyane. Ba, pe 
deasupra, îţi ofer ca să te mai încălzeşti, şi o înghiţitură de 
rachiu mexican. 

Însă Ben scotoci zadarnic, Dyane îşi recuperase şi sticluţa 
de tequila (folosită ca medicament, mai ales când era vorba 


de şerpi veninoşi), fiindcă ea nu bea decât apă, şi uneori 
lacrimile amanţilor părăsiţi. 

— Eu sunt cel care ţi-o cedez pe Dyane, hoodlum, şi Doc 
Holliday se întoarse ostentativ cu spatele ca să privească în 
direcţia munţilor Anaconda, din care ţâşnea soarele. 
Klinkenhagen îşi stăpâni pornirea de a-l ucide pe vechiul 
său prieten şi rival. Se mărgini să observe cu amărăciune: 

— N-avea tu grijă, Doc, n-aşteaptă ea, Dyane, ca să ne-o 
cedăm reciproc, ca la balurile de la Tucson... 


3. Un nor subţire, străveziu ca gândurile unui pistolero 
aflat în vacanţă, se odihnea deasupra fermecătorului 
Kandy-bar. Acest orăşel se născuse în urmă cu vreo şapte 
ani, când Clem Dun, jucător profesionist, şi-a scrântit aici 
piciorul,  descălecând greşit, pusese dreptul înaintea 
stângului, sau invers, şi nu a putut merge mai departe. lată 
cum se nasc uneori oraşele. Clem Dun a devenit, cum era şi 
normal, primar, şi prima sa grijă a fost să suprime jocurile 
de noroc. Ceea ce parţial i-a reuşit. Parţial. 

La nouă dimineaţa nu se auzeau împuşcături, nimeni OU 
era pus pe hartă, şi în tot târgul, prin saloon-uri, câţiva inşi 
beau cafele din căni late şi ar fi vomat pur şi simplu dacă li 
s-ar fi amintit de whisky, iar barmanii, plini de ceața 
somnului, sau de somnul ceţii, ceteau o gazetă sau pur şi 
simplu rezemau cu entuziasm tejgheaua. Dentistul Mc. 
O'Canine încă mai dormea, neavând suferinzi de îngrijit. 
Trei cowboys, picaţi de la fermele din preajmă, se întrebau 
dacă e cazul să se dezmeticească la localul lui Billy-chiorul, 
sau, pătrunşi de cuminţenia orăşelului, să şadă blânzi. 
Şăzură blânzi. 

Două fete care dănţuiau seara la „Majestic”-saloon, şi 
făceau poate şi alte răutăţi, acum costumate în domnişoare 
foarte cuminţi, înaintau către „Universal drug-store Saaks 
and Rollini”, să cumpere, pesemne, nişte dantelutză. 

La ora nouă şi jumătate fix, după ce-şi băuse cafeaua, 
după o gustare cu ouă şi costiţă, marshal-ul Pat S. Garrett 
ieşi din hotel, hotelul „Gloria”, şi fără a schiţa vreo mişcare 


a gâtului, înregistră doar prin mişcarea voioasă a ochilor tot 
ce era de înregistrat. Pace. O.K.! 

Înaintă cu paşi leneşi efectuând rondul ritual şi matinal, 
salutat de bărbaţi, salutând, la rându-i, doamnele. 

Pipăindu-şi bărbia, ajunse la concluzia că, în lipsă de ceva 
mai interesant, n-ar face rău să se ducă la bărbier, când 
auzul său exersat prinse un ritm bine cunoscut. Apariţia 
unui călăreț nu era lucru deosebit, oricine venea cu intenţii 
onorabile era bine primit, dar, cu  meticulozitatea-i 
profesională, marshal-ul Pat S. Garrett se opri să constate 
cine e nou-venitul. Ceva îi plăcu şi ceva îi displăcu din 
înfăţişarea individului. Marshal-ul nu era un veleitar 
meschin, nu faptul că fercheşul cavaler a trecut prin dreptul 
insignei sale de argint fără să-şi salte pălăria l-a deranjat, 
nu, altceva... Garrett se duse la frizer (bărbier) zicându-şi 
că vom vedea! 

In acest timp mustang-ul Danny se oprea în faţa saloon- 
ului „Gloria”, iar de pe el descălecă Dyane Clintwood, 
eroare, Danny Clintwood. In bluză neagră, cu vestă prinsă 
în nasturi mari, sclipitori, cu centură lată încingând o talie 
stranie, de statură mijlocie sau poate ceva peste, Danny 
rămase o clipă în faţa uşilor batante. Billy-chiorul se chiori 
către tânărul fercheş şi reţinu că noul venit are ochii verzi, 
drace, rar la bărbaţi, în orice caz la bărbaţii ce bat frontiera. 
Cârciumarul ezită între a-l clasifica pe noul venit drept 
ucigaş urmărit, sau biet greenhorn. 

Uşile batante fâlfâiră. „- Ceva rece!” porunci Danny, 
rezemându-se de tejghea. Billy-chiorul deschise şipul cu 
bere. Ciudat, acolo, în adâncimea Westului, berea nu lipsea 
niciodată! Doi terchea-berchea ce jucau biky-boca pe 
trabucuri, nu pe bani, conform dispoziţiei marshal-ului 
Garrett şi a primarului Dun, se întrerupseră o clipă, exa- 
minară spatele celui care cererea bere atât de dimineaţă, 
apoi îşi văzură de ale lor. Danny Clintwood învârtea intre 
degetele-i fine paharul înalt, fără să guste din el. 

— Patroane! Ai o cameră bună pentru unul ca mine? 

Billy examină vesta de brocart negru, fin, cu două rânduri 
de nasturi de aur sau măcar auriţi. Deşi dispunea de un 


singur ochi, Billy ştia să aprecieze oamenii, dar acum se 
pomeni încurcat. Celălalt ochi şi-l pierduse la Dodge-City, 
unde practicase meseria de pianist, meserie care, în 
principiu atrage aplauze iar nu gloanţe, cu excepţia situa- 
ţiilor când pianistul se dovedeşte un ageamiu, ceea ce nu 
era cazul  chiorului!  Glontele unei arme „Crotal”, 
pocnitoarea preferată a veteranilor marelui go/d-ruch din 
59 de la Pike's Peak, izbise pianola cu o viteză de 760 m/s. 
O ţandără ascuţită, mică, rea, s-a izbit în pupila ochiului 
drept al pianistului. Aşa a vrut destinul. Din clipa aceea Billy 
şi-a dat seama că arta nu oferă suficientă acoperire: tot 
timpul stai cu spatele! Cu spatele către o sală de nemernici 
dintre care fiecare posedă câte un Colt, la vedere, şi măcar 
un Derringer, un Broscoe sau un Petit cheri, în mânecă, la 
gleznă, drakku mai ştie unde. 

Poate că, de nu intervenea glontele şi ţandăra aia ne- 
norocită, astăzi nu s-ar fi vorbit despre Billy-chiorul ci 
despre Bill Haaky, mare interpret al bătrânelor plains- 
stories; cum se pierd talentele! Oricum, Billy nu este chiar 
de plâns, iată, el are acum şansa de a deveni imorte/ în 
paginile unui autor din Vechiul Continent, alţii n-au 
beneficiat nici măcar de atât. Altă şansă a lui Billy a fost că 
dacă acel blestemat glonte de „Crotal” ar fi şuierat câţiva 
centimetri mai către stânga, actualul barman, nefiind nici 
măcar pistolar, ar fi mers să se odihnească pe Colina 
Cizmelor, cimitirul celor pe care dumneai, „Doamna 
Moarte”, îi surprinde cu cizmele pe picioare. Lucru ciudat, 
orice trăgător cu faimă, care în fond e normal să treacă 
ultima frontieră dichisit şi cu cizmele pe el, se temea nu 
atât de moarte, cât să nu ajungă la Colina cu pricina, loc 
considerat, nu se ştie clar de ce, al dezonoarei. Deci, încă o 
dată, Billy-chiorul a avut un noroc chior, 

— Un pahar cu ceva mai tare, señor? întrebă 
cârciumarul, privind berea neatinsă. 

— Nu! Camera, hangiule! Cea mai bună. 


4. Ceva mai târziu, Pat S. Garrett ieşea de la bărbier 
spilcuit, parfumat, într-un perfect echilibru al cugetului şi al 


trupului. Purta haină de catifea albastră, totdeauna des- 
cheiată, pentru a nu stânjeni mişcarea mâinilor sale. Purta 
cizme moi, iar pasul său era mai elastic decât unduitul unui 
şarpe de apă, în apă. Trecu din obişnuinţă şi pe la „Gloria”. 
Ochioasa de la bar îl întrebă din ochi, el răspunse nu, din 
bărbie, în schimb dori să ştie unde-i Billy-chiorul. Acesta îşi 
făcu apariţia mestecând din ambele-i fălci cârnat cu 
usturoi. 

— Pariez pe cinzeci de centavos că ştiu ce te preocupă, 
şerifule! Garrett privea balustrada sofisticată ce ducea în 
sus către odăi. Yes, reluă chiorul, e aici, a luat cea mai 
scumpă cameră, alături de a ta, şi să mă ia drakku dacă 
ştiu cine este! Ar fi prea de dimineaţă pentru ceva rece? 

— Cafea fierbinte, Billy. 

Garrett sorbi, încercă să mai pună o întrebare, dar ob- 
servă că singurul ochi al cârciumarului e gata să-i scape din 
orbită şi ar fi fost păcat, era... ultimul. Marshal-ul întoarse şi 
el privirea către scara din lemn de cedru, cu balustradă 
aurită cu două turnante şi-un unghi, mândria localului. Pat 
S. Garrett era un om calm, altfel nici nu ar fi fost posibil 
într-o meserie păcătoasă ca a lui! Acum însă mâna 
încercatului gunman scăpă ceaşca, iar inima i se opri. Din 
fericire, nu definitiv, Kandy-bar ar fi pierdut cel mai bun om 
al legii, cel care a pacificat localitatea şi a pus temelii 
respectabilităţii. 

De la înălţimea scării, Dyane Clintwood zâmbi vag, 
oarecum distant, oarecum promiţător către cei doi bărbaţi 
încremeniţi, cobori cu mers studiat, se aşeză la una din 
mese. 

Privindu-i profilul, abia acum înţelese Garrett ce-i plăcuse 
în înfăţişarea trăgătorului ce intrase în oraş acum câteva 
ceasuri. Profilul... Dar părul, lăsat liber acum, învolburat pe 
umeri! Nu nişte umeri firavi de femeiuşcă ce se cere 
ocrotită. Oricum, nişte umeri frumoşi şi, sfidând moda 
vremii care cerea ca pielea femeilor să rămână virgină faţă 
de razele soarelui, acei umeri purtau un bronz mat şi 
desigur catifelat. 

Billy-chiorul îşi trase un pumn în falcă. 


— Dumnezeule, cum de n-am recunoscut-o?! E Mya 
Castellanny, privighetoarea Westului! 

Marshal-ul Pat S. Garrett îşi săltă de pe frunte pălăria cu 
calota teşită şi borurile largi cât păşunile de vânătoare ale 
lui Manitu. 


5. În aceeaşi seară, Dyane Clintwood, evident sub 
numele de Mya Castellanny, se producea în saloon-ul 
chiorului, eclipsând definitiv toate vedetele care se perin- 
daseră oarecândva pe acolo. 

Trei zile mai târziu, marshal-ul Garrett, cel ce rezistase 
armelor şi pistoalelor de toate calibrele şi încercărilor a 
destule femei frumoase de a-l înhăma la căruţa căsniciei, 
ridică ambele mâni, semn că se predă, şi o ceru de nevastă 
pe privighetoarea Westului. Dyane acceptă, numai aşa, de 
sic. În ziua a patra, când trebuia să se celebreze căsătoria, 
deci prima înfrângere a lui Garrett, în zori, topiţi de obo- 
seală, acoperiţi de o pojghiţă roşietică de praf, Doc Holliday 
şi Ben Klinkenhagen, alias Rio Jim, intrau în Kandy-bar, pe 
strada Preeriei, ciudat şi nepotrivit nume, fiindcă pe acea 
direcţie străjuiesc munţii Superstiţiilor, cu creste falnice şi 
ostile. 

Cei doi prieteni, şi rivali, şi inamici, neraşi, flămânzi, 
opriră caii în faţa primei spelunci care purta romanticul 
nume „La cizma găurită”. Cârciumarul încă mai sforăia, 
visând că e zmeu, nu cârciumar. Cei doi descălecară, 
Bronco Nevada şi calul lui Ben, Copperhead, Cap Arămiu, 
rămaseră în mijlocul drumului într-un abur de transpiraţie. 
Rio Jim zise: 

— Hm! E cam devreme. 

— De acord, acceptă Doc, al cărui, ceas de argint fusese 
„împrumutat” de Dyane. 

După care Klinkenhagen zgudui uşa speluncii cu cizma lui 
grea. 

Cârciumarul, în culcuşul său cald, după o draperie, zbieră 

— Cară-te, beţivanule, oricare ai fi! 

— Gura, că ţi-o sigilez c-un glonte! replică Doc. Deschide 
până nu mut din loc şandramaua! 


Patronul deschise, dar avea în mână o carabină Henry, 
numai că botul acesteia se plecă de îndată ce recunoscu 
mustaţa şi ochii mici, febrili, ai lui Doc, şi claia de păr de- 
colorat şi ochii mari, indiferenți, ai lui Rio Jim. Cârciumarul îi 
privi cu mare respect, le ceru scuze: doi oameni vestiți încă 
nu-i trecuseră niciodată, în acelaşi timp, pragul mizerabilei 
spelunci. Cu iuţeală profesională, turnă rachiu, pregăti 
cafele şi puse pe focul iscat ca prin miracol tigaia cu ouă şi 
şuncă. Doc trecu în spatele tejghelei să se spele pe mâini. 
Mârâi: 

— Garrett e pe-aici? Ce mai clocește? 

Cârciumarul rânji vesel: 

— Cloceşte bine! Se însoară! 

Klinkenhagen se opri din mestecat. 

— Glumeşti! Garrett se însoară?! 

— Dar cum, nu pentru nuntă aţi venit? se miră 
cârciumarul turnându-şi un păhărel. Marshal-ul nu v-a dat 
de ştire? Păi tot ţinutul se pregăteşte! 

Doc şi cu Ben se priviră. Aveau o presimţire. Hangiul 
continuă vesel, dând amănunte şi în sfârşit pronunţă nu- 
mele Myei Castellanny... 

Doc Holliday, după ce tăcu, vorbi: 

— E pace în Kandy-bar, prietene? 

— Ca-n vremurile bătrâne, Sir! Urechile mele n-ar şti să 
recunoască glasul unui Colt. N-am mai văzut om beat de un 
secol... Nimeni nu s-a mai certat cu nimeni... 

Ben Klinkenhagen îşi întinse trupul ciolănos. 

— Hm! Ei bine, prietene, pacea s-a sfârşit. Garantez eu! 

Cei doi trăgători încălecară, urmăriţi de ochii patronului, 
care nici nu bănuia ce uragan declanşase. 

— Ce facem? întrebă Doc. Dăm foc târgului începând de 
aici, sau ne mulţumim numai cu centrul. 

— Aşteaptă! ripostă Rio Jim. O să-şi dea foc singuri, nu e 
degeaba Dyane aici!... 


6. Bisericuța din Kandy-bar aducea a baracă, în schimb 
pastorul Bare, zis Bear, Ursul, dispunea de o statură im- 
pozantă şi de un glas măreț. Pe la ora unsprezece, dum- 


nealui se pregătea să ţină un discurs plin de aluzii şi bogat 
în tâlcuri, întrucât căsătoria marshal-ului Pat S. Garrett cu 
irezistibila Mya Castellanny era cel mai important eve- 
niment al anului. 

Pastorul Bare vorbi mult şi solemn. Puțin înaintea amiezii, 
mirii arătau foarte emoţionaţi, mai ales el, fiind la cea dintâi 
căsătorie... când la intrarea bisericuţei se stârni agitaţie. 
Cei de acolo îi recunoscură pe Doc Holliday şi Rio Jim. Nu 
ştiau ce să creadă, era de bine, de rău? Mai curând de rău, 
judecind după mutrele lor. 

Ambii înaintară. Doc strigă: 

— Ce comedie se joacă aici! Taci, părinte! Cine se 
căsătoreşte cu cine? Afară din biserică, turmă de nătărăi! 

Marshal-ul Garrett tresări. Tresări neplăcut. Nu avea la el 
nici măcar minuscului „Tommy” de fabricaţie olandeză, 
deh, linia elegantă a fracului s-ar fi dus drakkului. 

Faţa i se îmblânzi, îşi recunoscu prietenii, desigur glu- 
meau. 

— Ben! Doc! De unde aţi răsărit? Fiţi bineveniţi! O să fie 
o petrecere... 

— O să fie, dar nu cum crezi tu, replică Doc. 

— Ce este, bătrâne? Ce nu-ţi convine? întrebă Garrett. 

— Tu ce faci aici, Pat? întrebă Rio Jim, 

— Dar nu vezi? Mă căsătoresc! 

— Nu cred că te căsătoreşti; amice, interveni Doc. Ar fi 
exagerat. Dyane e soţia mea. 

— Şi a mea, adăugă Ben, mărind confuzia. 

Pat S. Garrett, mai impunător ca oricând în straiele 
sărbătoreşti, străbătu cu bine momentul, era o glumă cam 
proastă, totuşi, o glumă, aşa că încercă să râdă. Zise: 

— Părintele Bare aşteaptă. Vreţi să fiţi şi voi martorii 
mei? 

— Serios? Altceva ce ai mai dori? 

— Doc! Te întreci cu gluma! Şi tu, Ben. Cred că v-aţi 
îmbătat! 

Şi acum interveni elementul ce scandaliză inimile cinstite 
din oraş. 


Înaintând semeaţă ca o regină, Mya Castellanny, privi- 
ghetoarea West-ului, alias Dyane Clintwood, alias Danny 
Clintwood, vorbi, iar vocea ei sună mai limpede decât clo- 
poţelul unei şcoli duminicale: 

— Ah, Pat dragă, într-adevăr! Uitasem să te previn că 
sunt măritată şi cu aceşti gentlemani... 

Cei de faţă căscară gurile. Unii nu le-au închis nici până 
azi. 


7. Doisprezece juraţi fură desemnaţi pentru a cântări, 
sub conducerea judelui Yberr, fapta fără precedent a 
Dyanei. Dintre pedepse, spânzurătoarea era considerată 
mult prea blândă; se vorbea despre jupuitul de viu, arderea 
pe rug, căci, desigur, Dyane era o vrăjitoare, iar exemplul ei 
trebuia... etc. 

Spiritele se aprinseră din ce în ce. Onorabilul Cal Ghan îşi 
aduse aminte de un foarte vechi diferend al său cu vecinul 
Johan Olson, şi-l împuşcă. Până să ajungă la faţa locului, 
marshal-ul Pat, S. Garrett fu informat că la „Gloria” 
stimabilul Franck Dhartytowne îl făcuse măgar pe colonelul 
Manuel Mydd Thomson, unul fiind adept al jupuitului de viu, 
celălalt al torturii prin foc, colonelul ripostase cu 
neelegantul cuvânt arierat, de origine străină, între cei doi 
domni avusese loc un nevinovat dar violent schimb de 
focuri, şi nici unul dintre ei nu ieşise bine. 

În biroul marshal-ului, dincolo de zăbrele, un găligan 
înarmat o păzea de zor pe femeia care era cât p-aci să de- 
vină soţia omului legii, sau mai exact Garrett era cât p-aci 
să devină al treilea soţ simultan al ei... Dar, deocamdată nu 
ne vom ocupa de Dyane, avea grijă s-o foarfece întreg 
oraşul, şi o făcea cu atâta ardoare că barmanii şi ajutoarele 
improvizate abia izbuteau să împartă răcoritoarele care să 
mai stingă jarul. Dar, la drept vorbind, „răcoritoarele”, 
precum whisky-ul, ginul, toffada, tequila, vinul roşu de 
Arkansas şi alb de Lorena abia turnau gaz peste foc. Nimeni 
nu mai bea bere sau apă. 

Grupuri de călăreţi, atraşi de evenimente, intrară în oraş, 
iar printre aceştia câţiva inşi ce se feriseră în ultima vreme 


să dea ochi cu lumea. Garrett fu informat că ucigaşul 
Salkow, izgonit pentru totdeauna din Kandy-bar, se află în 
carne şi oase la „Apaşul melancolic”, împreună cu alţi doi 
inşi, necunoscuţi dar cu atât mai dubioşi. 

Răsunau împuşcături - deocamdată răsleţe. Culmea! 
Marshal-ul află că fondatorul oraşului, primarul Dun, cel 
care a promulgat interdicţia jocurilor de noroc, face un 
pokeraş la „Darling” cu popa Bare, cu directorul teatrului 
„Trave's Girls Company” şi cu poetul local Vincent McCall. 
Miza în acest moment e numai de 80 $ dar ameninţă să 
crească. Apoi ochii lui Garrett înregistrară un spectacol de 
care „ oraşul uitase. Fațada restaurantului „Grace Mils”, 
renumit prin enchilada ce se gătea acolo, începu să se 
clatine, un om zbură pe fereastră, un altul îl urmă, se 
rostogoliră în praf, iar peste ei căzu faţada localului. Două 
fete năvăliră în stradă în costume oarecum sumare şi 
începură să-şi scoată ochii. 

Marshal-ul era un om calm. Rămase calm. Doar gândi: 
„iute, domnule, cum apariţia unei femei poate numai în 
câteva ore să întoarcă pe dos un oraş pe care am reuşit să-l 
pacific abia în doi ani!” Garrett făcu un gest de lehamite şi 
în timp ce ochii săi urmăreau cu o nuanţă visătoare 
traiectoria unui fotoliu aruncat de la etaj, urmat de per- 
soana care stătuse în acel fotoliu, adică soacra dentistului 
O'Canine, buzele sale pronunţară singure: „Duceţi-vă la 
drakku toţi!” 

Apoi, de ciudă, omul legii se duse şi el la drakku, adică se 
îmbată, ceea ce nu i se mai întâmplase de vreo douăzeci de 
ani. 

Când, la o oră imposibil de definit, cineva îi scutură 
umărul şi-i şopti, de fapt urlă, că Doc Holliday şi Rio Jim 
iarăşi se certaseră şi urmează să se întâlnească pentru a 
stabili a cui este femeia ce urmează a fi decapitată sau arsă 
pe rug mâine, Pat S. Garrett mormăi cu limba amară: „N-au 
decât să se ucidă... şi cu cât mai repede, cu atât mai bine!” 
Şi adormi iar. 


8. Vestea că Doc urma să-l întâlnească pe Rio Jim într-o 
definitivă răfuială se răspândi ca fulgerul. Curioşii îşi 
instalară mutrele şi plămada lor trecătoare în toate ascun- 
zişurile. Deasupra orăşelului înflori o cometă. Singur în 
atelierul său, tâmplarul Oscar F. Fay meşterea Un sicriu... 
dacă nu două. La birtul lui Willy-nemţoiul, Doc bea o cafea 
cu lapte, când fu informat că Ben ieşise din cealaltă parte a 
pieţii din spelunca lui Howard grecoteiul. Doc sări în 
picioare, îşi potrivi cu o atingere înfrigurată centironul... 

Pe orizontul dominat de munţii Superstiţiilor, iar mai 
departe de Piscul Lupului, scăpăra o coroană de lumină 
argintie. O pisică neagră cu totul în afara evenimentelor, 
sau poate deasupra lor, deşi, materialiceşte, în centrul lor, 
traversă platoul alb, ca un punct, ca o virgulă în fraza ha- 
otică a unui romancier somnambul, exact între cei doi tră- 
gători care se apropiau cu pas prudent şi mâna pregătită. 

Dar... dar... dar..., în momentul când ajunseră la o dis- 
tanţă propice pentru a schimba o vorbă, o opinie, un glonte, 
sau orice doriţi, în clipa când armele răsăriră între degetele 
lor isteţe, două împuşcături răsunară, aproape simultan. 
Nimeni nu-l remarcase pe călăreţul zvelt, în negru, ce se 
întrupase în margine, dumnezeu ştie când! Prezenţa sa a 
fost atât de scurtă, de neaşteptată, de surprinzătoare, că 
mulţi au zis că e vorba de o nălucă sau ceva şi mai rău, de 
n-ar fi stat mărturie gloanţele ce au pus capăt, pentru 
moment, confruntării dintre Doc şi Ben. 

În spatele Dyanei Clintwood - acum Danny Clintwood - 
nălucea, şi mai fantomatic, mustangul ei negru. Ambii 
dispărură înainte ca imaginea să fi avut timpul să se 
imprime pe retină. Ceva mai târziu, trezit din posomorâta 
lui chercheleală, marshal-ul Garrett îl dezlegă pe ajutorai 
său. Il gratulă simplu: „Nemernicule!” Nemernicul încercă 
să se scuze: 

— Eram cu spatele... voiam să văd şi eu ce se întâmplă... 
nu-mi închipuiam că o femeie... 

— Nu femeie, ci diavol, nu ţi-ai dat seama, cap de coyot 
umplut cu bălegar de măgar! scrâşni Pat S. Garrett şi, 


aranjându-şi artileria, ieşi în oraş, decis să reinstaureze 
buna ordine. 


9. Două bufniţe împăiate străjuiau infirmeria dentistului 
O'Canine. Acesta ţinea în faţa ochilor înceţoşaţi ai lui Ben 
Klinkenhagen un mic, drăgălaş, obiect lucitor, puţin 
deformat. Aţi ghicit, e vorba de un glonte. 

— In sfârşit, l-am scos, zise O'Canine. Uite ce simpatic e! 
Să ştii că, dacă nu mori, te vindeci. 

Rio Jim ceru: 

— la-l de aici! Adă-mi o sticlă de toffada! 

— In starea în care te afli te va ucide, observă dentistul. 

— Şi aşa m-a ucis nevasta domnului de alături! protestă 
Ben. 

— Te-a ucis propria ta nevastă! hârâi Doc din plămânul 
său ciuruit. Dar, felcere, glontele meu unde e? 

— Străveziu cum eşti, Doc, răspunse O'Canine, plumbul a 
trecut prin tine, s-a dus mai departe. Nu ştiu cât de 
departe. Ţi-a străpuns plămânul. 

— Care era dinainte străpuns... O gaură mai mult nu 
strică... dar nici nu repară... 

— Mi-ai adus ceva rece? răcni, poate pentru ultima oară 
în viaţă, Ben Klinkenhagen. 

— Voi aduce, fu de acord. O'Canine. 

Şi puse alături de patul lui Rio Jim băutura. Gunman-ul 
sorbi. Efectul înviorător se produse numaidecât. Reuşi să-şi 
rotească gâtul, iar cu gâtul şi capul. Îl analiză pe vechiul 
său prieten şi inamic, al cărui profil cadaveric părea o 
muchie de stâncă, ciuruită de torenti, 

— Hei, Doc! 

— Ce drakku pofteşti, vaquero? 

— Am bănuiala că mă curăţ! 

— Sunt mai mult decât impresionat, i-o întoarse Holliday. 
Să-ţi dau o mână de ajutor? 

— Lasă gluma, Doc. Nu e momentul. Promite-mi ceva! 

— Nici prin gând nu-mi trece! 

— E vorba de Dyane. Dacă scapi, să ai grijă de ea. Gă- 
seşte-o! Cuminţeşte-o! Fă-i rost de angajament la un teatru 


solid. Şi smulge-i, în numele domnului, pocnitoarele alea 
blestemate din lăbuţe, să nu se mai joace niciodată cu ele, 
cum s-a jucat cu noi! 

— Prea bine, acceptă Doc după ce medita o clipă. lar 
dacă mă curâţ eu, iar tu ieşi de aici, promiţi să faci acelaşi 
lucru? 

— O.K.! spuse Rio Jim, şi tăcură, munciţi de acelaşi gând. 
Doc zise: 

— Drace! Drace! Dar dacă ne curăţăm amândoi, ce face 
Dyane singură... fără nici un soţ? 

Studiară această chestiune. Doc găsi o soluţie: 

— O să aibe Garrett grijă de ea... ticălosul! 

Rio Jim vorbi: 

— Să ne acordăm ultima iertare. Bate laba! 

— Imposibil. Mâna mi-e înţepenită. 

— De fapt, şi a mea. Să ne iertăm, prin urmare, simbolic. 
Eu te iert, prietene. Adio! 

— Doc, şi eu te iert, murmură Rio Jim. La revedere sau 
adio! 

Cavalerească, înduioşătoare conversaţie! Dar, oare, ce se 
întâmplase cu adevărat? Voise chiar Dyane dintr-un foc, 
adică din două focuri, trase aproape în aceeaşi clipă, 
intenţionase să se scape simultan de cei doi soţi legitimi - 
mare vorbă! - ai ei? Ciudată rezolvare. Nu se potrivea cu 
Dyane. Nici vorbă de aşa ceva. Frumoasa Dyane - Mya 
Castellanny, încercase doar să împiedece duelul care, 
oricum, s-ar fi terminat rău, încercând să le zboare armele 
din mână, însă propria ei mână tremurase... Se bizuise prea 
mult pe iscusinţa ei Dyane... Şi, pe deasupra, era emoţio- 
nată! După orele de arest, după evadare, după tensiunea 
ceasurilor înainte de a fi arsă pe rug, e firesc ca degetele să 
nu te mai asculte ca întotdeauna şi, mai ales, opinez eu, 
oricât de măiastră ar fi în mânuirea pocnitoarelor, o 
doamnă nu poate atinge nivelul celui sortit să poarte greul 
pământului, al bărbatului deci. Un Doc Holliday, un Pat 
Garrett, un William Frederick Cody, aceştia da, într-o zi 
bună pot să zboare armele din mâna a doi trăgători. O fe- 


meie, mai greu. Îşi închipuie ele, vanitoasele, că pot orice. 
Nu pot chiar orice... 


10. În Canyonul Lupului. Între Piscul Lupului şi Piscul 
Negru, se află ranch-ul indianului Atlee, un surdo-mut, 
cunoscut şi sub alt nume: James Gibson, dezlegător de 
enigme. La Fort Kern, Kandy-bar, Phoenix, Tucson, şi în alte 
orăşele, soseau prin intermediul prăfuitelor stage-coachs 
plicuri mari, mici, potrivite, netede, mototolite, unele 
ajungeau la Gibson, altele nu. Emisari misterioşi le ridicau 
de la poştă şi i le aduceau dezlegătorului de enigme, a 
cărui faimă creştea şi creştea. Ciudat, mare parte dintre 
aceste răvaşe aduceau parfumul necunoscut al Vechiului 
Continent. Acolo faima lui Gibson se lărgise mai mult decât 
la el acasă... dar aşa e cu profeţii, ca în zicală. Ranch-ul, 
ascuns într-o glugă a pădurii, plăcuse unui cetăţean din 
Sundance, acesta încercase să-l cumpere, dar se izbise de 
un refuz, deci trimise trei ucigaşi care să-l curețe pe 
proprietar. „Neajutoratul” surdo-mut îi primi cu focuri de 
armă, doi îşi lăsară acolo pielea, dar mai ales oasele, al 
treilea fugi şi povesti întâmplarea. Surdo-mutul fu lăsat în 
pace, nici nu dorea altceva. 

Acum e seară. Un lup aleargă prin poiana bătută de lună 
şi nu-i pasă de nimic. Gibson, surdo-mutul, bea cafea, 
fumează, şi-n lumina lămpii studiază răvaşul lui Friederich 
von Drscharpp, baron de Klemm, care oferă o sumă bună 
dacă spărgătorul de enigme, mai ales istorice, va face 
lumină şi va da un răspuns plauzibil într-o chestiune tare 
încurcată: în urmă cu vreo două. sute de ani un strămoş, 
cavalerul Drug May von Rosther, despre a cărui vitejie 
desigur aţi auzit, dispăruse cu ocazia bătăliei de la 
Cohemburg, pe Mosela... Nu atât osemintele înaintaşului îl 
preocupă pe baronul Drscharpp, cât faptul că documentele 
afirmă - dacă nu cumva minţesc - că în mormântul 
cavalerului se află o parte din tezaurul familiei. Dar are 
rătăcitorul acela un mormânt? Unde? Mda, aşa stăm cu 
familiile astea mari, mereu preocupate de-aurul lor bles- 
temat. Surdo-mutul mormăie: „Hm!” Fiindcă surdo-mutul e 


tot atât de surd şi de mut cum eşti tu, cititorule, el, Atlee, e 
una şi aceeaşi persoană cu marele James Gibson, iar Gibson 
e una şi aceeaşi persoană cu Ben Klinkenhagen, alias Rio 
Jim! Îmi dau seama că m-am ocupat prea puţin de 
personalitatea acestui mare frontiersman, poate e cazul să 
explic de unde până unde Ben Klinkenhagen, refugiindu-se 
în pielea lui Gibson, devine un avizat cunoscător al istoriei 
lumii, mai ales a Europei, dar nu am vreme căci urechea 
„Surdo-mutului” prinde ecoul îndepărtat al unui galop... 

Se duce la fereastră: Prieten? Duşman? 

Prieten. Până la un punct, fireşte. De la distanţă, Rio Jim 
recunoaşte profilul întunecat, fantomatic, al lui Doc 
Holliday, mai ales după felul său de a călări, înclinat uşor 
către stânga. Ben împinge pe foc cafeaua şi deschide uşa 
grea din dulapi de 7 cm, cu traverse metalice. 

Holliday, frânt, pică pe un scaun, degetul arătător indică 
ceva, Rio Jim înţelege, iese, ia şaua de pe Bronco Nevada, îl 
şterge încetişor, îl duce în grajd, alături de Cap Arămiu... In 
acest timp, Holliday soarbe cafea. Lui Ben îi trebuie cel 
puţin o juma de ceas pentru a-l pune pe roate pe Bronco 
Nevada pe care ticălosul de Doc l-a istovit. Acum îl lasă să 
soarbă apa limpede din jgheab... Intră în casă. 

— Arăţi bine, Doc. Cum? 

— Taci. Ultimul timp am băut mai ales lapte, explică Doc, 
sorbind cafeaua. Ai vreo ştire de la soţia noastră, de la 
Dyane? 

— Nu prea... 

— Să te cred? 

— Cum pofteşti. Dar tu ai vreo ştire? 

— Nu... 

— Dar eu să te cred? 

Doc Holliday puse pe masă, între plicurile pline de 
enigme o altă enigmă, un sul de piele legat strâns. Dege- 
tele sale subţiri, de chirurg, sau de trişor, sau de jucător, se 
mişcară iute în jurul complicatului dublu nod marinăresc 
combinat cu ceea ce se numeşte „ochiul spânzuratului”. 

— Ce mai e şi asta, Doc? 


— Orice. O anonimă din partea morţii. Un scalp. Un petec 
din tunica lui Joe Indianul. Condamnarea noastră la 
nemurire. 

— Taci. Ai auzit mai înainte glasul unui şacal tenor? 

— Poate. De ce? 

— Pe-aici nu umblă şacali. Din cauza lupilor. Şacalii nu-i 
înghit pe lupi, sau invers.. 

— Priveşte mai bine harta. Aici e o mină de aur, uitată, 
părăsită. | s-a pierdut urma. Harta e veche de vreo sută de 
ani. 

— Dacă nu e falsă. 

— Constată tu! De ce crezi că am venit la tine? 

— De dorul meu! ripostează Rio Jim. Cum ai pus mâna pe 
vechitura asta? 

— Simplu. Am făcut o partidă la Billy-chiorul şi am umflat 
de la nişte tămâi din Newton cincisprezece dubloni de aur şi 
am vrut să plec, ceilalţi nu, că nu este elegant, până ce 
Billy le şopteşte cine sunt, ăia-şi cer scuze, eu mă duc la 
bar, cer un pahar cu vin, când se apropie foarte respectuos 
un individ, cu pălăria în mână, şi vrea să-mi mai ofere un 
pahar, refuz, fiindcă, zic, doctorul îmi interzice mai mult de 
250 g. pe seară. Mă întreabă cine e doctorul ce vede de 
mine, îi spun că eu sunt acela, adică sunt propriul meu- 
doctor, el zice că ştie, că m-a recunoscut, după faima 
mea... 

— Doc! Nu mă plictisi! Lasă în pace faima! 

— Bine, nătărăule! Eşti gelos pe faima mea. Pe scurt, 
individul îmi vinde harta, pe gratis, contra unei sute de 
dolari. 

— Pe gratis! O sută, pentru prostia asta! 

— l-am dat şaptezeci. Ne-am târguit. Cred că o lăsa şi la 
cincizeci, dar în seara aia eram generos. 

— De ce nu s-a dus individul să caute mina aia bles- 
temată? 

— Un om bătrân, neputincios, nepriceput... 

Rio Jim răsuci harta. 

— Munţii Ggssoollly? Jjuurrwweerr-river? Nu cunosc, n-am 
auzit. 


— Păi toate hărţile sunt cifrate, vaquero! 

— Bravo! Şi atunci, cum găsim drumul? 

— Dar eu de ce m-am ostenit până la tine? Descifrează! 

— Mă faci să râd. Parcă ar fi celebra ta afacere cu aurul 
din peştera lui Weehler, unde piraţii de pe „Clementine” şi- 
au îngropat tezaurul, şi unde am săpat câineşte patru zile... 
Şi am dezgropat o lădiţă în care se odihnea un pergament 
pe care scria: „Doc Holliday! Era timpul să ai şi tu parte de 
o cacialma bună. Iscălit: Un grup de cetăţeni cinstiţi pe care 
i-ai curăţat la Snake River Stampede.” 

— Lasă, făcu Doc plictisit. Atunci am luat plasă, acum 
afacerea e sigură. 

— Mă întreb cum a ajuns şacalul acela în Canyonul 
Lupului. Îl auzi? 

— Ben! se supără Doc. Eu nu mă dau jos din şa cinşpe 
ore ca să-ţi aduc documentul, iar tu, cu şacalul tău... 

— Nu-mi place harta, Doc! Ce să zic, tu mă deranjezi 
totdeauna când încep o viaţă nouă. Vreau să rămân aici, 
tihnit, iar tu aduci duhul blestemat al aventurii! Du-te la Old 
Fille, el are „telescop cu oscilator de mercur”... pentru aur, 
argint, pentru orice. 

— Boşorogul acela! Nici nu mai e în stare să încalece! 

— Aşi! Dacă-l ajuţi, poate călări şi o cometă. 

— Tu îţi baţi joc de mine! 

— În casa mea fac ce vreau-! 

— Sigur. Ce vrei. Poţi s-o şi încasezi, dacă vrei. Şi, ca să 
nu spui că e vorbă goală, ţine! 

Şi Doc repezi o directă în falca amicului său. Acela, 
bineînţeles, ripostă. Se încăierară. Se cotonogeau cu egal 
talent, fără să mai ţină cont de nimic, când o voce 
rogojinoasă îi opri: 

— Dacă pentru hartă vă bateţi, n-are sens. Ea mea! 

Doi indivizi intraseră în baracă, unul din ei merită ceva 
atenţie. 

Deosebit de scund, foarte lat, cu picioarele strâmbe, era 
cunoscut sub numele de Kraker Jake, Jake Crăcănatul. Unul 
dintre bandiții frontierei. Ce nu făcuse Kraker, în sens rău 
desigur, poate încăpea pe un bilet de loterie. Răufăcătorul 


nu bănuia că peste vreo sută de ani cosmeticiana Helene 
Rubinştein va lansa pudra „Kraker Jake”, eterizându-l în... 
nemurire. Posibil că nici nu s-ar fi simţit flatat. Ce e aceea o 
pudră? Preferabil o carabină „Kraker”. Sau o marcă de 
toffada. 

— Hello! făcu Ben Klinkenhagen, ridicându-se. Îmi era dor 
de tine, Jake! Deci tu erai, „şacalul” era semnalul vostru... 

— Vorba! Fă-te uşurel cu faţa la perete. Ridică lăbuţele. 
Şi tu, la fel, dentistule. Fernand, maimuţoiule, ia-le arma, 
banii, tot ce e de preţ, iar harta pune-o la mine în buzunar. 
Bine. Nu înţeleg de ce nu vă măresc greutatea corporală cu 
ceva plumb, mai ales Doc ar avea mare nevoie, însă azi 
sunt melancolic... melancholic, dar la viitoarea întâlnire se 
lasă cu părâituri. Nu-mi ieşiţi în drum! Uitaţi de hartă! Harta 
nici n-a existat! Zicând acestea, Kraker slobozi câteva 
gloanţe, din pură plăcere, spărgând, printre altele, un 
preţios serviciu de Saxa, primit de Ben, oricât ar părea de 
straniu, de la Marele Duce de Saxa. 

După ce bandiții se topiră, Rio Jim îl privi amărât pe Doc. 

— Tu îmi aduci totdeauna necazuri şi complicaţii. Treaba 
asta m-a indispus atât de tare că nici nu mai am chef să te 
cotonogesc! 

In mâna subţire a lui Doc apăru un minuscul Petit Cheri. 

— Aş putea să te curăţ, Ben! Aş zice că a făcut-o Kraker. 

— Eram convins că maimuţoiul de Ferdinand nu ţi-a 
dibuit toate buzunarele! Dacă vrei să pui în funcţiune 
„maşinuţa”, nu ezita, prietene! Viaţa nu mai are haz pentru 
mine, enigmele Europei nu mă mai pasionează, băutura nu 
are gust, fumul de ţigară e prea uscat... şi-n plus ai rămâne 
unicul soţ al Dyanei... 

— Dacă între timp n-a contractat alte căsătorii... 

— Apasă! Apasă pe trăgaci. Dar să ţinteşti bine. Dă-mi 
voie să iau Biblia, să mor cu Cartea Sfântă în mână. 

— la-o, prietene! la şi fotografia Dyanei. 

— N-o am. Dar Dyane e în inima mea. 

Klinkenhagen luă Biblia, o deschise şi-n mâna lui înflori... 
„Laleaua Neagră”... ba nu, un pistolet negru, de mare 
precizie. 


Doc rânji, prea puţin impresionat. 
— Nici pe mine viaţa nu mă încântă. Ce facem? Facem tir 
sau pornim pe urmele lui Kraker Jake? 


11. A fost o treabă deosebit de posomorâtă. Au refăcut 
din memorie harta. O noapte întreagă. Dimineaţa au 
înşeuat caii. În Canyonul Lupului bătea un vânticel cald, 
înmiresmat Era plăcut să trăieşti, totuşi-. La intrarea în 
Kandy-bar, marshal-ul Garrett se încruntă urât. 

— Pentru alde voi, oraşul e închis! 

— Încearcă să ne scoţi afară! 

— Predaţi armele! 

— Care arme? şi îi arătară tocurile goale ale pocni- 
toarelor. 

Doc şi cu Rio Jim băură o cafea la Billy-chiorul care, inimă 
largă, le dădu câteva pistoale, două carabine, ba le 
împrumută şi niscaiva mărunţiş. Marshal-ul Garrett suspină 
uşurat când îi văzu ieşind din oraş. O apucară spre nord. 
Seara fripseră o pulpă de căprioară. Dimineaţa, când 
deschise ochii, Klinkenhagen văzu pe cer planând un vultur 
din specia „ribon”. Romantică imagine, care însă nu spune 
nimic bun unui om al preeriilor. Rio Jim se ridică încet. Ce 
instinct au păsările! La mai puţin de un metru de capul lui 
Doc Holliday care, conform obiceiului, veghea dormind dus, 
un serpent à sonnettes îşi ridicase capul şi din această 
poziţie părea să-şi examineze cu o curiozitate metafizică 
viitoarea victimă. Klinkenhagen tinti fără să aştepte. Capul 
zdrobit al jigodiei zbură într-o parte. Doc sări în picioare. 

— Nemernicule! Ocheşti în mine în timp ce dorm?! 

— Dentist ratat şi dobitoc bătrân! îl ţinu Rio Jim sub 
ameninţarea armei, căci nebunul, irascibilul Doc era în 
stare de orice. Uită-te la picioarele tale şi sărută-mi mâna! 

Apoi consultară harta ce o refăcuseră din memorie. Gata 
să se încaiere pe chestia direcţiei ce o aveau de urmat 
pentru a ajunge la Old Fille care deţinea un preţios 
„oscilator cu mercur”. Old Fille care trăia de la o zi la alta, 
într-un ranch amărât unde poseda două găini, flămânde şi 
alea. Nimeni nu şi-a pus problema asta. 


Străbăteau o pădure de spanish bayonet când un călăreț 
singuratec le ieşi în cale. 

— Doc! Vezi şi tu ceea ce văd eu? 

— Dacă o zăreşti pe Dyane, şi eu, la fel... 

— Soţia noastră! Ce emoţionant! 

Mya Castellanny înainta fără sfială şi le zâmbi. Nu Mya, ci 
Danny Clintwood, fiindcă la drum se travestea în bărbat. 
Era fercheşă. Adică fercheş. Colturile la locul lor, carabina 
Sharps 2W în oblânc. Mustangul Danny arăta si el odihnit. 

— Încotro? 

— Către munţii Yosemitte, Dyane... Căutăm aur. Vii şi tu 
cu noi? 

— Nu. Cu doi e ca şi cum ai fi cu nici unul. De altfel, acolo 
unde mergeţi e tot atâta aur cât în ochiul lipsă a lui Billy... 
N-ai azvârlit tu, Doc, într-o seară, şaptezeci de dolari, 
pentru o hartă veche? Doc Holliday o privi îngheţat. Domnul 
acela onorabil era tatăl meu... socrul vostru, băieţi. N-aţi 
avut plăcerea de a-l întâlni până acum. Confecţionează 
hărţi „vechi”, e plăcerea lui, şi-i aduce şi un mic venit, nu 
trebuie să-l condamnaţi cu asprime, la urma urmelor 
sunteţi rude... Eu l-am trimis în seara aceea la tine, ştiam 
că ai bani, totul se află, aveam nevoie de mărunţiş fiindcă 
sunt cochetă şi un negustor îmi oferise spre vânzare un 
şirag de perle... adevărate. Porcul! Erau tot atât de 
adevărate ca şi harta! Am ieşit cu toţii în pierdere, nu vă 
uitaţi aşa la mine, nu mă sperii, şi nu uitaţi că nu de mult 
am salvat, la Kandy-bar, viaţa a cel puţin unuia dintre voi! 

— Ucigându-ne pe amândoi, femeie! 

— Scopul meu a fost bun, dar îmi tremura mâna... din 
cauză că ţinteam în voi... Haideţi, însoţiţi-mă o milă, apoi ne 
despărţim... 

Ceva mai încolo, Dyane descălecă şi înşiră la marginea 
potecii  ceasornicul de argint, port-ţigaretul, pintenii, 
săculeţul de aur, pumnalul şi celelalte. 

— Ce este cu toate acestea? fu curios Doc. 

— Sunt cadourile pe care NU mi le-aţi dat, şi le-am luat 
singură, boys! Momentan sunt bogată, vi le înapoiez. 


— În acest caz, înapoiază totul, o povăţui Ben. Şi cei 
şaptezeci de arginţi cheltuiţi de Doc pe harta aia falsă. 

— Dar ce înseamnă şaptezeci de monede pentru Doc? O 
miză medie. Nu pricepeţi că aveam nevoie de ei? Şi apoi, 
voi nu aveţi nici o obligaţie faţă de mine? 

O priviră cum se îndepărtează până se pierdu în ceața 
străvezie de pe orizonturi. 

— Noi, acum, ce facem? întrebă Doc. 

— Nu ştiu. Dar ce nu facem? 

— Nici asta nu ştiu. 

Zi stranie! Soarele se plimba printre nori. umbrele se 
plimbau printre arbori, ochii lui Klinkenhagen urmăriră două 
antilope proghorn ce străbăteau un luminiş, departe, ieşind 
dintr-o pâclă, pătrunzând în alta. Două iluzii... 

— Cât vrei pe ceasul acela? întrebă Rio Jim. Că-l ţii de 
prea multă vreme şi nu e sănătos, iar eu n-am avut ceas în 
viaţa mea şi vreau să ştiu cum e viaţa cu ceas. 

— Păcătoasă, ca şi fără, dar să ştii că ăsta e fabricat la 
Youngstown, Ohio, de un olandez pe nume Van Dobson, 
prin 1800. A aparţinut guvernatorului Backer. Pe când 
aveam cabinet la Chicago, l-am primit cadou din partea 
milionarului Boobney căruia i-am bătut în gingie şase dinţi 
de aur, din aurul lui... 

— larăşi se aude şacalul ăla! _ 

— E plin de şacali pe-aici! Işi pierduse şase dinţi cu 
ocazia... 

— Există sumedenie de ocazii în care-ţi pierzi dinţii, 
capul. Te-am întrebat, amigo, ce vrei pe blestematul ăla de 
ceas? 

— Am vrut să-ţi explic că e al naibii de preţios, vaquero! 

— O. K, gringo! Îţi ofer pumnalul acesta. E cadoul ducelui 
de Kent, răsplată că i-am dezlegat una din enigmele ce-i 
tulburau somnul. E făcut la Istambul-Constantinopol-City, 
Turkia, în anul 1500. 

— Flecuşteţul ăsta?! Ce mai pui pe lângă el? 

— Cu tine nu se poate trata o afacere serioasă. Dau aurul 
dacă tu dai şi port-ţigaretul. 


— Port-ţigaretul meu?! răcni Doc. Să ştii, pe mine mă 
doare-n cot de Ducele de Kent, dar bijuteria asta de port- 
ţigaret a aparţinut lui James Reed-Vacă, banditul care a 
efectuat primul train ho/d-up în anul 1845. 

— Eşti un incult. Linia „Union Pacific” a fost terminată în 
'69, iar în '45 nu exista picior de... roată de tren pe-aici! 

— Ce contează anii? se înfurie Doc. De ce mă plictiseşti? 

— Dau pumnalul, aurul, tu pune jos ceasornicul şi port- 
ţigaretul. 

— Pe lângă pumnal şi aur pune jos şi acul de cravată! 

— Atunci tu adaugă pintenii de argint. E ca şi cum nici nu 
i-ai avut! 

— De fapt nu le-aţi mai avut, nu le aveţi şi nu le veţi mai 
avea vreodată! răsări din tufişuri mutra urâtă a lui Kraker 
Jake. Nu vă mişcaţi. la-le armele, Fernand, maimuţoiule! 
Caută-i prin buzunare. Doc, nu te uita urât, că mă supăr! 

— Tu eşti de vină, Doc! zise Rio Jim. Niciodată nu eşti 
atent la şacali. Ei erau! 

— Ţi-am spus să nu mai faci pe şacalul, capră ce eşti! îl 
mustră Kraker pe Fernand. Caută bine. Trişorul de Holliday 
e în stare să ascundă un pistol şi între măsele! Aşa, 
prieteni. Mi-aţi dat o hartă falsă, pentru asta nu vă iert! 

— Singur ţi-ai luat-o, crăcănatule! 

— Gura! Eu, oricum, mă consider păcălit. Hai, Fernand, 
pune tot avutul ăstora în săculeţul numărul doi! 

— Nu te mai osteni atâta, faţă palidă! răsună o voce 
autoritară. Aurul, armele, şi tot ce mai e sunt ale mele! 
Aveţi onoarea de a fi prizonierii Marelui Lup Alb, căpetenia 
chipeway-lor. Nu vă necăjiţi. Înainte de a vă lua scalpurile, 
am să vă ofer whisky. Am destul. Să mergem. 


12. În timp ce călăreau, cu mâinile legate, Doc zise tare, 
ca să fie auzit: 

— Nu este Marele Lup Alb! Se preface! 

Unul dintre indieni, gol, musculos, cu un falnic tatuaj, un 
buffallo pe coarnele căruia aterizaseră doi şoimi, se răsti: 

— Cine minte, greenhorn? 


— Am să-ţi arăt eu ţie, maimuţoi împănat! Şeful vostru 
minte. 

Indianul îl ajunse din urmă pe Marele Lup Alb şi-i raportă. 
Căpetenia îşi domoli calul până ajunse lângă prizonieri. 

— Adică nu sunt eu Marele Lup Alb? Adică mint?! 

— Parcă ar fi contele de Valois, rânji Klinkenhagen cu 
gândul la încurcăturile de pe Vechiul Continent, 

— Eu nu discut cu tâlharii de drumul mare! zise demn 
Doc. 

— Tâlhari sunt albii, ass! Care ne iau pământurile, ne 
omoară vânatul, ne fură femeile. 

—  Scalpează-i pe aceia, Sachem! Noi nu ţi-am luat 
pământul, vânăm pentru a ne potoli foamea, ceea ce legea 
preeriei permite, cât priveşte femeile voastre, nici că ne 
pasă de ele, amândoi suntem căsătoriţi şi suntem cre- 
dincioşi... nevestei noastre. _ 

— Tu, faţă palidă, vrei să jigneşti fetele chipeway? iți 
închipui că nu ar fi demne de voi? Că nu sunt frumoase? Că 
sângele nu le este fierbinte? Foarte bine? Inainte de a vă 
pune la stâlpul torturilor, în faţa judecății lui Manitu, am să 
vă închid pe fiecare, în câte un wigwam, cu două dintre cele 
mai frumoase squaw ale noastre. O să vă arate ele! 

— Ai haz, chief, râse Ben Klinkenhagen, Va fi cumplit! 

— Sunt nerecunoscători, bombăni Doc. Nu se ţin de 
cuvânt! 

— Îţi tai limba, faţă palidă! 

—  Taie-mi-o! Înţelepţii tac. Nu te poţi bizui pe re- 
cunoştinţa lor! 

— Cu ce trebuie să-ţi fiu recunoscător? 

— Nu discut cu tine! Marele Lup Roşu. a fost cel mai 
mare... cea mai mare căpetenie de pe tot teritoriul. 

— Sunt fiul lui! 

__— Să te creadă cine vrea! Tu nu eşti descendentul lui! 
Intr-o bună zi, Marele Lup Roşu a fost apucat de o cumplita 
durere de măsea... 

— De unde ştii? Nimeni nu are voie să ştie aşa ceva! 

— Nimeni! replică Doc. În afară de vraciul Pană de 
iepure, sau Marele vrăjitor Negură Fâlfâitoare peste piscuri. 


Nimeni. Plină la urmă, o falangă de războinici s-a deplasat 
noaptea până la Kandy-bar, de unde l-au răpit pe dentist. 
Dentistul eram eu. L-am vindecat pe Marele Lup Roşu şi, 
drept mulţumită, am fost pro-clamat mare vraci al tribului, 
şi acela eu sunt! Şi acum, iată recunoştinţă! 

— Dezlegaţi-i pe aceşti oameni! porunci Marele Lup Alb, 
palid. Să le fie restituite armele şi aurul. Sunt prietenii 
noştri. 

— Nu-i băga în aceeaşi oală cu noi pe Kraker şi pe 
Fernand. Nu sunt nici prietenii noştri, nici ai voştri. la-le caii, 
lasă-i cu mâinile legate, şi trimite-i! Prezenţa lor mă 
îngreţoşează, Sachem! 

— Mă Doc, întrebă într-un moment prielnic Rio Jim, chiar 
tu ai extras măseaua găunoasă a Marelui Lup Roşu? 

— Nu tocmai, şopti Doc. Pe vremea aia făcea pe dentistul 
la Kandy-bar prietenul meu, răposatul Old Deekeendeen. Pe 
el l-au răpit pieile roşii. 

— Old Deekeendeen! L-am cunoscut. Ne este de folos şi 
după moarte. Dar dacă îşi vor da seama că nu tu eşti acela? 

— Imposibil, a trecut ceva timp, Old Deekeendeen era la 
fel de slab ca şi mine, avea ca şi mine doi ochi. 

— Eh! Să ne fie într-ajutor Marele Şarpe, conchise Ben. 

Dâre verticale de fum, între care apunea soarele, vestiră 
apropierea aşezării. Trei stânci de calcar subţiat în lumină, 
dominau spaţiul. Intrară în satul indian, mândri, cu toate 
armele, chiar şi cu armele lui Kraker. Un războinic tânăr ieşi 
în galop mare. 

— O surpriză pentru tine, chief! Ţi-am procurat o nouă 
nevastă. Deşi albă, e frumoasă! Călărea travestită în 
bărbat, şi s-a împotrivit! 

Dyane stătea liniştită în wigwam-ul căpeteniei, încon- 
jurată de nişte cotoroanţe ce o asaltau cu sfaturi deosebit 
de inutile. Când Marele Lup Alb intră, urmat de noii săi 
prieteni, Dyane îşi arătă frumosul ei zâmbet enigmatic. 

— Zmeilor! Aţi venit să mă recuperaţi? 

O piele-roşie nu are voie să-şi trădeze sentimentele; 
Marele Lup Alb nu-şi trădă surpriza. Se mulţumi să întrebe: 

— Vă cunoaşteţi? 


— Niţeluş. E soţia mea..., bombăni Doc. 

— De fapt, şi a mea, adăugă Rio Jim. 

— Ciudat, comentă Marele Lup Alb. La indieni un bărbat 
poate avea câte neveste doreşte, niciodată invers. Ei, dar la 
voi toate-s anapoda. Femeie, i se adresă Dyanei, eşti 
frumoasă, eşti liberă, mănâncă, bea, şi bucură-te de 
tovărăşia soţilor tăi! 

— Dar eu aş prefera să-mi văd de drum, mare chief! 

— Dacă soţii tăi îţi dau drumul, facă-ţi-se pe plac! Clar, 
femeie! Dacă tu eşti una, iar ei doi, înseamnă că tu 
comanzi. Mai ai şi alţi soţi? Ciudat, foarte ciudat, pe Marea 
Pană de Aur a Marelui Vrăjitor Negură Fâlfâitoare peste 
piscuri! 

— Dar şi noi am prefera să ne vedem de drum, suspină 
Doc. 

— Nu, prietene, nu, femeia să plece dacă vrea, avem aici 
destule, noi v-am supărat din greşeală, acum veţi fi oaspeţii 
noştri cel puţin treizeci de rotiri ale soarelui în jurul 
pământului, interval pe care-l declar sărbătoare continuă. 
De altfel, adăugă Marele Lup Alb, avem şi noi câţiva bolnavi 
cărora vraciul Copită Crăpată de Bizon, încă tânăr în 
meserie, nu le poate face destul bine... 


12+1. Uriaşi arbori black chamber tree, înalţi de peste o 
sută de picioare, mărgineau poteca. Cei doi ochitori 
călăreau fără grăbire. Caii erau împovăraţi cu darurile 
primite de la indienii chipeway, cărora Doc le extrăsese în 
treacăt câte o măsea, două. Rio Jim îi distrase ţinând în aer 
o farfurie, cu ajutorul gloanţelor. Farfuria de alamă, ciuruită, 
este acum unul din exponatele cele mai admirate la muzeul 
din Cheyyenne. Marele Lup Alb remarcase, printre altele, că 
dacă soţia lor are mai mulţi soţi, nu vede de ce nu s-ar 
dedulci şi el cu câte încă o nevastă şi lăudase cu precădere 
graţia feciorelnică şi destoinică matură a două fete, Rază 
de Lună şi Şoaptă Mângâietoare. Pistolarii, căşti, alegându- 
şi cu grijă. cuvintele pentru a nu jigni, explicară că aceste 
june sgwaw sunt tot ce poate fi mai şarmant pe lume, dacă 
nu le permite credinţa... iar acum tocmai ieşeau din 


pădurea uriaşă. Masivul Anaconda se profila, îşi profila mai 
bine zis dinţii pe orizont. Observară un nor lung de praf 
tulburând zarea. 

— Doc! Am ajuns la South-Oregon-trail! 

— Te cred! O variantă a marelui traseu. Aruncăm o 
privire? 

— Nu ştiu. Cred că mă întorc acasă. E momentul să 
rezolv marea enigmă a casei de Risenthal. 

— In acest caz adio... James Gibson! făcu rece Doc şi-şi 
întoarse fugarul alb. 

— Aşteaptă, Doc! Enigma aia poate să mai rabde niţel, şi 
aşa aşteaptă de 355 ani. Vin şi eu! 

Un chervan alcătuit din vreo şaizeci de prairie schooner 
înainta lent pe South-Oregon-trail. Corăbii ale deşertului, 
cum erau denumite lungile care cu coviltir ce se aventurau 
pe drumurile acelea ireale, cucerind încetul cu încetul 
Westul. 

În fruntea expediției călăreau cu mândrie trei bărbaţi, doi 
tineri solizi, iar la mijloc un bărbat cărunt, în capul gol, cu 
obraz aspru, desigur conducătorul. Tinerii purtau pălării 
abia scoase din magazin, haine de piele cu ciucuri şi 
apărătoare, şi erau înarmaţi până-n dinţi. Şi armele erau 
nelegiuit de noi. În spatele acestora trei, dar tot înaintea 
convoiului, călărea cu englezească nepăsare un tinerel în 
haine de oraş, cu trăsături delicate, umerii nu tocmai 
puternici. Nici nu încerca să facă pe gunman-ul neînfricat. 
Călărea însă un armăsar de soi, roib. 

La o distanţă convenabilă, Doc ridică neagra-i pălărie. 

— Eu sunt Doc Holliday, din Chicago şi de peste tot. 
Prietenul meu este Rio Jim, cunoscut şi sub numele de Ben 
Klinkenhagen. Vă stăm la dispoziţie! 

— Mai am un nume, zâmbi Rio Jim. Mi se spune şi James 
Gibson! 

— Eu sunt Papa Drăgan din Timişoara, spuse amabil 
bărbatul mai în vârstă. Însoţitorii mei sunt Henry Matt şi 
Yancey Berry, din New-York. Ducem caravana în valea 
Yaqui. 

— N-are să fie uşor, remarcă Ben. 


— Avem arme bune, se grozăvi Henry Matt. 

— Nu e destul, făcu Doc. 

— Fii mai clar, mister. Crezi că nu ştim să ne folosim de 
ele? 

— Cam aşa ceva, deveni arţăgos Holliday. 

— Ascultă! Vei da socoteala pentru... 

— Fleanca, băieţi! porunci bătrânul. Dacă am înţeles 
bine, sunteţi Doc Holliday şi Rio Jim, vestiţii gunmani ale 
căror isprăvi sunt povestite peste tot? 

— Se mai exagerează, dar, în principiu, aceştia suntem, 
Sir! 

— Mă bucur! M-aş bucura şi mai mult dacă ne-aţi însoţi. 

— Ne descurcăm foarte bine şi singuri, domnule Dragan, 
interveni ţâfnos Henry Matt. 

— Vrei să-ţi înfund pliscul cu un căluş, Henry? Eu comand 
aici! 

Intr-acestea, tinerelul în haine de oraş se apropie cu 
sfială. 

— Permiteţi? Am auzit pronunţându-se numele de James 
Gibson. 

— Eu sunt acela, îl examina dintr-o privire Rio Jim. 

— Totuşi sunteţi Ben Klinkenhagen. Şi Rio Jim. 

— Este acelaşi lucru. 

— AŞ avea nevoie de dovezi că sunteţi şi James Gibson... 

— Cuvântul meu este o dovadă! îl fulgeră Ben. 

— lertaţi-mă. Numele de Wilmore vă spune ceva? 

Rio Jim se înmuie, zâmbi. 

— Desigur. Acum două sute şi ceva de ani, fiul cel mare 
al lordului Wilmore a fugit în lume cu tragediana Betty 
Carlyle, mare amor. Un descendent îndepărtat al marelui 
amor este azi unicul moştenitor al castelului şi al titlului, 
dar trebuiau dovezi că descendentul e real. James Gibson 
le-a adus. Eu adică. Dumneata trebuie să fii tânărul lord 
Wilmore. 

— Baronet, deocamdată, înflori de bucurie faţa palidă a 
englezului. Bunicul m-a trimis în West să-mi fac ucenicia. 
Dacă mă întorc viu, moştenesc totul, dacă nu, nu... 

— Logic, acceptă Rio Jim. Sper să te întorci viu. 


— Bunicul meu mi-a poruncit să vă găsesc şi să vă ofer 
acest cadou! 

Doc dădu să se îndepărteze, îngâmfata aristocrație eu- 
ropeană îl irita, când glasul englezului îl opri. 

— Domnule Holliday, scuze. La noi, prietenia ce vă leagă 
de domnul Gibson e cunoscută. Am un cadou şi pentru 
dumneavoastră, o adevărată comoară... 

— Brr! se scutură Doc. M-am cam săturat de comori! 

— E o trusă în care veţi găsi un mare stoc de anestezice, 
ultimele descoperiri ale chimiştilor din Londra, seringi, 
cleşti, tot ce vă trebuie. 

— Clienţii mei, remarcă acru Doc, sunt obişnuiţi să le scot 
dinţii fără anestezice, poate cu excepţia rachiului, fără 
cleşte, uneori cu vătraiul, iar în cazurile delicate cu pistolul. 
Dar ai mulţumirile mele, tinere domn... 


14. Doc nu avea habar câte necazuri avea să-i aducă 
foarte eleganta trusă din piele neagră. Printr-un miracol 
anevoie de explicat, prin ţinut se înfiripă ştirea „sigură” că 
Holliday ascunde în trusa aia un obiect de mare preţ. Posibil 
că totul pornise de la cuvântul „comoară”, pronunţat cu 
imprudenţă de baronet. Se vorbea când despre cele trei 
perle unice care împodobiseră odinioară fruntea arămie a 
căpeteniei asiatice Gead-han; un scamator în trecere prin 
Carlsbad, New Mexico, jură că văzuse în mâna lui Doc 
diamantul Koh-i-nor... 

Mda, tânărul Wilmore îi cadorisise lui Doc, cu cele mai 
nobile intenţii, un şarpe veninos! 


15. Dacă nu erai orb, era imposibil să nu observi im- 
punătorul panou: „Mr. Daves are un ochi în ceafă. Are două 
pistoale, la vedere, şi unul ascuns. Trage din întoarcere de 
două ori mai bine decât prin ochire directă. Dacă ţintiţi în 
el, riscaţi să muriţi înainte de a vă da seama ce vi se 
întâmplă. Noi v-am avertizat!” 

Mr. Daves era pianistul localului „Action” din Caverns- 
City. Un bărbat cu ochi contemplativi, aveai impresia că 
priveşte să vadă ce se întâmplă dincolo de tine şi chiar 


dincolo de toate. Şi, chiar, ce se întâmplă dincolo de toate? 
Din când în când, acest bărbat fin făcea o demonstraţie, de 
pildă dobora o musculiţă din zbor, fapt care-i asigura 
liniştea pentru câtva timp. Din trei în trei seri, la „Action” se 
dădea „un mare spectacol galant şi modern” a cărui vedetă 
era... Mya Castellanny, privighetoarea Westului. 

Într-o zi, un bărbat lat, scund, crăcănat, bea la bar hli- 
zindu-se către o frumoasă femeie ce stătea de vorbă, pro- 
fesional, cu pianistul. 

— Hei, Slim, se aplecă băutorul spre barman, cine-i 
dama? 

— Vedeta noastră, Mya Castellanny, o mare lady... 

— Tot muiere e! Cât ia pe seară? 

— Stai cuminte, mister Kraker! E nevasta lui Doc 
Holliday. 

— Doc s-a însurat? Idiotul! Oricum, îmi convine de 
minune. 

— Dar e şi soţia lui Rio Jim, dacă e adevărat ce se 
spune... Treaba e mai încurcată decât o pânză de 
păianjen... 

— Atunci îmi convine de două ori. Crezi că dacă îi pun o 
sută îh faţă, e destul? 

— Riscaţi să vă alegeţi cu nişte gloanţe. Doamna nu 
numai cântă, dar şi trage, şi unii spun că trage mai bine 
decât cântă! Să mai torn? 

— De ce nu? Mi-e gâtlejul plin de praf. Doc conduce Către 
valea Yaqui, un chervan, cu toate că e bogat, a pus mâna 
pe pumnalul unui rajah încrustat cu cele mai mari diamante 
din lume, cinci sute de mii de monede ca nimic. 

Ochii lui Kraker sclipiră la gândul miilor de dolari şi 
sclipiră în direcţia Myei Castellanny. „la să-i încerc vir- 
tutea”, gândi, „Doc e departe, pe Klinkenhagen nu-l văd pe- 
aici”, şi îşi mai turnă un pahar. 

Pianistul „descifra” partitura unei melodii ce intrase în 
modă, „Nu gloanţele m-au răpus, ci privirea ta, o, Sonya!”. 

Kraker bea la bar pahar după pahar şi se-nfuria din ce în 
ce. 

— Hei, Slim! 


— Yes, mister Kraker. Altă butelcuţă? 

— Spune-i pelicanului de la pian să înceteze! 

— Dar nu aţi citit ce scrie pe panou? 

— Eu nu citesc. N-am obiceiul! Fă ce ţi-am spus! 

— Comunicaţi-i personal dorinţa, eu... sunt foarte ocupat. 

— Allo? Se aude? Pelicanul muzical de colo! Nu mai lovi 
clapele, opreşte concertul, altfel te opresc eu! 

Mr. Daves păru că nu aude, însă avea în faţă o oglindă 
prin care vedea TOTUL. 

— Adică vrei să mori?! zbieră Kraker. 

De data aceasta, pianola tăcu. Toţi din local amuţiră. 
Negrul de la bucătărie, alb ca varul, trase perdeaua. Mr. 
Daves nu dădea multe parale pe vorbe. Paharul din mâna 
lui Kraker explodă cu un sunet aproape muzical, lucru firesc 
deoarece glontele fusese expediat de un pianist. Mr. Daves, 
om paşnic, îşi zise că demonstraţia a fost cam scurtă aşa că 
zbură de pe bostanul lui Kraker pălăria lui slinoasă, reteză 
cureaua Coltului, reteză cureaua nădragilor, treabă al 
dracului de migăloasă, nădragii căzură, Kraker rămase 
siderat, caraghios, cu mâinile ridicate. Mr. Daves se aşeză 
la pianolă şi continuă cealaltă demonstraţie, cea muzicală, 
ca şi cum nu s-ar fi întâmplat nimic. Barmanul Slim i se 
adresă $ 

— Sir, permiteţi acestui gentleman să-şi ridice pantalonii, 
fiindcă de faţă sunt şi doamne? Permiteţi să ridice arma 
scăpată jos din... nebăgare de seamă? Pianistul făcu da din 
cap, imperturbabil. Făcu da şi când Slim îl întrebă dacă e 
voie să-i ofere lui Kraker un păhărel, ca să-şi revină. 

— De acord. Dar să nu întreacă măsura! Răspunzi de el, 
Slim. 

— Nici o grijă, maestre. Va sta cuminte ca un şoricel. 

Astfel că, fierbând la foc mic - la mare nu-i dădea mâna - 
Crăcănatul se apucă să bea vârtos, după alte pahare se mai 
consolase, totul se uită, nimeni nu se mai ocupa de el. „Am 
rasolit-o cu pelicanul, să mă ocup de porumbiţă”, gândi, şi 
merse  clătinându-se la masa Dyanei Clintwood, şi-i 
bolborosi cine ştie ce. Din nou Kraker Jake, într-un interval 
foarte scurt, fu depăşit de evenimente. Din nou nu ştiu ce 


se întâmplă cu el. Cântăreaţa cea „fragilă” stătea în 
picioare, frecându-şi pumnul cu care izbise. Izbise straşnic. 
Kraker îşi frecă falca şi se ridică precaut. Lumea rânjea. 
Blestemând,  Crăcănatul părăsi localul, îl întâlni pe 
aghiotantul său Fernand şi-i porunci să adune ciracii. 

In aceeaşi noapte, banda Crăcănatului o răpi pe Dyane 
Clintwood şi se îndreptă către munţii Anaconda. „La capătul 
drumului ne aşteaptă o juma de milion!” îşi îndemna el 
„indezirabilii”, gândindu-se la pumnalul cu diamante ai lui 
Doc Holliday... 


16. Ben Klinkenhagen dormea visând că dezlegase 
enigma casei Risenthal. Curios că acest mare pistolero ar fi 
preferat să aibă un cabinet călduţ, undeva în apropierea 
pieţei Trafalgar, înconjurat de mii de cărţi de istorie, de mii 
de enigme istorice. N-avea să aibă niciodată un astfel de 
cabinet călduţ, după cum nici Doc Holliday nu avea să-şi 
revadă cabinetul de dentist. Poate că această contradicţie 
între vis şi realitate îi apropiase pe cei doi. 

Deodată Doc îl scutură energic. 

— Trezeşte-te că e de rău! 

— Dacă e de rău, e de bine! Lasă-mă să dorm! 

— Prea bine, mormăi Doc, dacă nu vrei de bunăvoie, te 
va trezi moartea. 

Profeţie inteligentă fiindcă imediat un glonte sparse 
felinarul agăţat în par, cioburile căzură pe faţa lui Rio Jim 
care sări în picioare fără a mai fi rugat. 

Cele şaizeci de care ale expediției fură aranjate în cerc, 
la mijloc au fost înghesuiți copiii, viţeii... Femeile ce ştiau să 
ţină arma în mână - şi multe ştiau - căpătară arme. 

— Indieni! zise Papa Drăgan din Timişoara. 

— Mult mai rău, îl corectă Doc. Kraker Jake. Uite-l acolo! 
lar alături de Crăcănat, pe cine vezi, Ben? 

— Pe cine ar trebui să văd? 

Incă mai dormi! E Dyane, cu bandiții lui Kraker! 

Crăcănatul, pe un indian poney, se apropia împreună cu 
oamenii săi ce făceau pe pieile-roşii, cu pene în jurul 
capului. 


— Hopla! Nu trageţi! Am un ostatec de preţ! Soţia ta. 
Doc. Soţia ta, Ben! 

— Dar eu nu zăresc decât o singură femeie! se miră Papa 
Drăgan. 

— Vă înşelaţi, sunt două, se strâmbă Doc. Ce ne facem? 

— Aşteptăm. Fumăm, răspunse Rio Jim. Să vedem ce 
doreşte Kraker. 

— Îţi închipui că vine să ne ia cărţile de rugăciune? 

— Dar dacă Dyane s-a măritat şi cu Kraker? 

— Imposibil. E legată! Prizonieră. 

— Înseamnă că Jake are frânghie de prisos. 

Kraker, sigur pe sine, se apropia urmat de însoțitorii lui, 
doi bandiți cu chipuri deosebit de neplăcute care însă erau 
o binefacere faţă de mutra sa, pentru ochii oricui. Gura lui 
era o crăpătură asimetrică, ochii două cuie otrăvite, Ciracul 
din dreapta flutura deasupra capului ceva ce fusese 
cândva, demult, o batistă albă, curată. 

— Nu trageţi! repetă Crăcănatul. Nu încercaţi nimic! 

— Nu mai da atâtea avertismente, stimabile, rosti 
mândru Papa Drăgan din Timişoara. Nimeni nu trage. Deo- 
camdată! Dar la nevoie, praful se alege de voi. 

Rânjetul lui Kraker deveni virulent ca o scarlatină. 

— Ce vorbeşti, gringo?! la spune-mi, câţi dintre oamenii 
tăi ştiu face diferenţa dintre o armă şi o undiţă? 

La care, Doc, sărind în şa, ripostă: 

— Îți vei înghiţi vorbele, şobolan de Manhattan! Ben, 
rămâi aici. Mă duc să văz! 

— Bine, zise Rio Jim. Încearcă să nu umbli la pocnitori. 

Impecabil, în hainele sale negre, Doc mângâie cu pintenii 
pe Bronco Nevada, alb şi suplu. Pulpanele-i fluturau, lăsând 
la vedere pistoalele invincibile şi centironul lat, negru şi 
acesta, înfăşurând o talie aproape inexistentă. Kraker şi 
bandiții săi îşi opriseră caii între nişte arboreţi de puesso. 
Crăcănatul se simţea stăpân pe situaţie. 

— Doc! Amice! Indienii mei abia aşteaptă să-ţi ia scalpul! 

— Nu-l vor avea, răspunse Doc Holliday. Ce doreşti, 
nespălatule? 


Kraker, împotriva obiceiului său, era suficient de spilcuit. 
Haină de croială nouă, combinaţie între tăietura unei tunici 
ce o poartă indienii „picioare negre”, cu surtucurile 
căutătorilor din Klondyke, guler de zebelină, nasturi de 
argint. Calul, - împodobit cu o mochi/lla lucrată la 
Chihuanhua, frâul cu ţinte galbene, scăriţele prevăzute cu 
franjuri albe, cea mai subtilă găselniţă a modei. Trecu în 
revistă, Doc, toate amănuntele acestea. Şi zise, cu cel mai 
urât zâmbet al său: 

— Arăţi ca un curcan în smoking, Crăcănatule! Ce naiba 
doreşti, în afară de glontele pe care ţi l-am pregătit de 
multă vreme? 

— Adică nu ştii ce-mi trebuie, scobitoare din Chicago? 

— Crotal învechit! Pentru mine nu rămâi decât un coyot, 
râmător de cadavre, asasin pe la spate, laş, hoţ, mâinile 
sus! 

Kraker Jake, deşi solid înfipt pe picioare, şi având alături 
doi asasini, ridică mâinile sus. Nimeni nu scapă de glonţul 
lui Doc Hollyday. 

Totuşi, Kraker îngăimă: 

— Mă aşteaptă Mya Castellanny, nevastă-ta şi a lui Ben... 
În sfârşit... Cred că înţelegi situaţia! 

— Ce doreşti? 

— Pace, Doc! 

— Nu doresc pace cu tine, Crăcănatule. Ce doreşti? 

— Îmi dai pumnalul cu diamante şi plecăm ca mieluşeii. 
O eliberăm pe nevasta... voastră. Nu încape târguială. 

— Şi cum vrei să dau pumnalul? ŢIi-l bag în gât sau în 
cord? 

— Nu glumi, e în joc soarta neveste-ti. Un om stă cu arma 
pe tâmpla ei! Pui frumos în iarbă trusa cu pumnalul şi 
diamantele, iar eu ţi-o înapoiez pe doncella neatinsă. 

— Dă-mi răgaz de o oră, Crăcănatule. 

— O oră, nu mai mult, şi fără glume! 

Holliday se înapoie în tabără. 

— Dă-i trusa, îl sfătui Rio Jim. Ştii bine că nu conţine nici 
o comoară, cum au scornit proştii. 


— Nu le-o dau! se înfurie Doc. Vrei să mă compromit în 
faţa Angliei, pe care tu o stimezi atâta, şi a Scoției pe 
deasupra, dacă tânărul Willmore va povesti că eu, Doc 
Holliday, am cedat cadoul unor lingurari? 

— Fii rezonabil! E vorba de Dyane. Am o idee. Luăm 
pumnalul acela al tău... 

— Pumnalul ducelui nu ştiu care, făcut la Istambul- 
Constantinopol-City?! 

— Mai taci! Batem în mâner două-trei pietre oarecare, 
Kraker se pricepe la bijuterii cât te pricepi tu la istorie, şi 
facem schimbul. 

Un galop vesel şi o voce înaltă îl întrerupse. 

— Nici un schimb, domnii mei soţi, am evadat în zorii 
zilei, pe ceaţă, dar mi-au rămas la Kraker o parte din haine 
şi perucile de artistă. Momâia ce o vedeţi acolo departe e 
aghiotantul lui Kraker, în hăinuţele mele, în schimb ale lui 
sunt pe mine, el mă păzea, ce o să păţească!!! la spune, 
Doc! Doc, cu tine vorbesc! Nu meritam eu să fiu 
răscumpărată contra unui blestemat de pumnal?! Ce soţ! 

Holliday abia o asculta. | se adresă lui Papa Drăgan: 

— Vedeţi, mister, v-am spus eu că sunt două femei... 


17. Înfruntarea a fost sângeroasă. Banda lui Kraker, 
neavând protecţia carelor cu coviltir, fu aproape decimată. 
Ciolanele lor înălbesc şi acum câmpia, de nu le-o fi acoperit 
prea blândul nisip, iar locul se numeşte de atunci, şi pentru 
vecii vecilor, Red-P/ain. 

Au fost victime şi de partea cealaltă, iar printre ei Henry 
Matt şi Yancey Barry, ambii din acelaşi târguşor, New-York, 
ambii victime a îngâmfării lor. 

Doc şi Ben o conduseră o bucată de drum pe Dyane. Doc 
întrebă: 

— Tu, acum, încotro porneşti? 

— Către Pietrified Forest, Eu sunt unul dintre arborii 
pietrificaţi, am fost eliberată provizoriu, acum trebuie să-mi 
reiau locul. 

— Foarte interesant! Însă Pădurea împietrită nu e pe 
direcţia asta! 


— Pădurea împietrită e în toate direcţiile, Ben. Oricum, 
hu vreau să ştiţi unde merg, nu vreau să ştiu nici măcar eu. 
Nu rămân aici, ţin mult la amândoi, nu pot să rămân cu nici 
unul. Aş dori să nu vă mai întâlnesc în drumul meu, adios! 

— Vaya con Dios, doncella! 

O priviră cum se îndepărtează. Înserarea cădea ca o 
binefacere, sau ca un blestem, peste cei doi prieteni... 


18. După ce conduseră chervanul peste munţi, Rio Jim şi 
Doc Holliday se despărţiră la rândul lor. Deasupra sinistrei 
văgăune, sub un pisc încă nebotezat, păsări mari, galbene, 
un fel de crocodili înaripaţi, neomologaţi încă de crocodilogi 
şi vulturologi, planau ameninţător. 

Doc îşi spălă mâinile în torentul învolburat şi privi trusa 
căpătată de la junele Willmore. Zise că în cel dintâi orăşel 
luminos ce-i iese în cale îşi deschide cabinet. 

— Şi eu m-am plictisit de viaţa de woodsman! Mă întorc 
în Canyonul Lupului să rezolv enigma casei de Risenthal şi 
celelalte. 

— Dacă-ţi închipui că asta e o treabă folositoare, eşti un 
neghiob, se înfurie Doc. 

— Dacă-ţi închipui că eu cred basmul cu cabinetul 
dentar, eşti un măgar, ripostă Ben. 

— Tu cauţi ceartă! Scoate fierul, haide! 

— De ce nu? se ridică Rio Jim. Dar de ce da? N-ai nici o 
şansă. Şi nici eu, împotriva ta. Ne vom ucide în aceeaşi 
clipă. 

— Şi ce, dacă? Cine pierde ceva? 

— Cine câştigă ceva? Aştept... 

Timp de o clipă moartea suflă în obrajii lor, apoi Rio Jim, 
cu o mişcare obosită sări în şaua lui Cap Arămiu. Doc 
încălecă pe Bronco Nevada. Se priviră. 

— Cred, Doc, că-ţi aminteşti ultimele cuvinte ale Dyanei: 
nu vrea să ne mai vadă niciodată. Nici eu nu vreau să te 
mai întâlnesc! 

— Şi nici eu, replică Doc, pe lumea asta, sau pe altă 
lume. Şi ţine minte, Ben, că dacă porneşti să o cauţi pe 
soţia mea, te voi găsi, şi va fi vai de tine! 


— Voiam şi eu să te previn, Doc. S-o laşi pe Dyane în 
pace! 

Işi întoarseră caii. La depărtare de o sută de yarzi se 
opriră în acelaşi timp. 

— Hei Doc! strigă Rio Jim, iar ecourile îngânară, hei Doc, 
hei Doc, hei Doc... Noi cum ne despărţim acum, prieteni sau 
duşmani? 

— Habar n-am! Adio, gringo! 

— Adio, vaquero! şi acum plecară cu adevărat. Un 
moment încărcat de nostalgie. Cei trei, Dyane, Doc şi Ben, 
pe direcţii diferite, fiecare cu singurătatea lui... În principiu, 
această despărţire definitivă e ca o cădere de cortină, însă 
era cu adevărat definitivă? Nu vor tânji unul după celălalt? 

In drum către Canyonul Lupului, Rio Jim se opri la Bykitta, 
ca invitat al judelui Badman, Dyane Clintwood, în drum 
către Pădurea împietrită, intenţiona să se oprească la 
hacienda colonelului Joe Farr. Poate că acolo îşi va găsi 
liniştea. Liniştea, ce iluzie!... lar Doc, intenţionând cu 
adevărat să-şi redeschidă cabinetul, se decise să dea o 
raită pe la Fort Worth, unde ofiţerii au solde grase... Dar 
proverbul românesc „Socoteala de-acasă nu se potriveşte 
cu cea de la târg” e valabil şi peste ocean. Aventura, zeiţa 
acestor trei fiinţe atât de diferite, hotărâse altfel. Un 
curcubeu romantic şi violent se arcuieşte peste îndepărtatul 
West, cutreierat de marshal-ii dreptăţii, de răufăcători, 
căutători de filoane, rio jimi, doci halidei, mari cai albi şi 
câteodată de diane clintvude... Cerbii wapiti mai străbat 
pădurile de yucca brevifolia, chervanele bântuie pe 
orizonturi amenințătoare, oamenii speră, oamenii mor, 
oamenii trăiesc, şi, mai rar, se îndrăgostesc... 

Fostul dentist din Chicago, bolnavul care venise în West 
pentru a-şi găsi mai repede moartea şi ale cărui ultime 
cuvinte au fost „Ce ridicol e totul”, călărea cu gândurile 
aiurea, iar prin „aiurea” o înţeleg pe Dyane de care era, 
oricât ar părea de necrezut, tare îndrăgostit. 

Dacă ar fi fost puţin mai atent, precis ar fi remarcat alura 
dubioasă a călăreţului ce-i ieşi în cale, însă Doc tocmai 
rememora zilele petrecute la hotelul Blue undertaker 


(„Cioclul albastru” - inspirat nume, să tot tragi acolo. Cu 
Coltul!), unde o cunoscuse pe Mya Castellanny. 

— Mă iertaţi, Sir, sunteţi cumva Doc Holliday? 

Doc tresări, îl privi pe necunoscut, în spatele lui văzu o 
stâncă înaltă, măreaţă, lugubră, probabil „Stânca masa- 
crului”, legată de o legendă sinistră. Doc îşi scoase mă- 
nuşile cumpărate la General drug-store Wittenauer and 
Wittenauer din Phoenix. 

— Da. Eu sunt. Cu ce-ţi pot fi de folos, young-trapper? 

Pistolarul, cu pălăria în mână, îngropat în şa, nu zâmbi, 
pleoapele ochilor lui de piatră nu clipiră. Explică: 

— Sper că nu ne refuzaţi sprijinul, aveţi, pe câte se aude, 
medicamente bune, din Europa... 

— Dacă te doare dantura, te deplâng. De ani de zile n-am 
mai extras o măsea cu cleştele, dar dacă ai încredere îţi 
scot dintele bolnav cu un glonte, merge iute, cât ai zice 
„bum!” 

— E vorba de o biată călugăriţă care se chinuie cumplit. 
Tabăra e la doi paşi, dincolo de Massacre Rock, în gura 
peşterii Quantrill... 

— Ce caută pe aici o călugăriţă? De ce nu şade cuminte 
la mănăstirea ei? 

— Vrea să mântuiască niscaiva suflete, abia rânji vlăj- 
ganul, ca şi cum ar fi posibil aşa ceva. Cred că nu e în toate 
minţile, ba o doare capul, ba măseaua, ba o doare Biblia. 

— Cum vine asta „o doare Biblia?” 

— Cine să priceapă, Doc?! Ea zice că Biblia ei are dureri, 
semn că sufletele păcătoşilor se tânguie aşteptând ajutorul 
ei... 

— Nu cunosc remedii împotriva „durerilor de Biblie”. 

— Acum o doare măseaua. Vino, Doc. Avem friptură 
fragedă de căprioară... 

— M-ai convins. Lapte aveţi? 

— Păcat, nu. Este whisky. 

Purtând în nări mirosul fascinant al căprioarei ce se frigea 
la un foc mare în jurul căruia trebăluiau vreo doi inşi, 
imprudentul Doc pătrunse în cort. În semiîntuneric o babă 
se văita cam exagerat. 


— Bună seara, măicuţă! Să ieşim la lumină, aici nu văd 
nimic. 

O înţepătură neplăcută şi binecunoscută îl înţepeni. Un 
glas îi răzui urechile: 

— Nici o mişcare, grizzly! Farow, smulge-i drăciile din toc. 
Franklidge, aruncă-i de pe cap ceaunul să vedem dacă-i 
chiar el. El este, bun! 

Doc protestă din principiu, nu că ar fi avut vreun sens: 

— la ascultă! Să plece golanul din spatele meu, că mă 
supăr! 

— Şi ce faci dacă te superi, întrebă aceeaşi voce de 
mountain lion. la să te văd! Pe barba mea, slab mai eşti, 
cum poţi ridica un pistol până la înălţimea umerilor, fără să 
ţi se rupă craca? 

— E treaba mea, outlaw! 

— Măsoară-ţi cuvintele, grizzly! Farow, adă trusa, să 
vedem diamantele alea, să ne convingem că e chiar 
Holliday, iar nu un ranchman oarecare, izgonit de 
zgripţuroaica de nevastă-sa... 

Individul ce comanda pe acolo, cu toate că după voce te- 
ai fi aşteptat să arate ca un balaur, era cam la fel de fragil 
ca şi Doc, spânatec, anemic. De unde glasul acela ce ar fi 
putut fora un puț? Şi glasul se auzi iar: 

— Eu sunt Chief Haleff, dacă mă crezi. Îmi place calul 
tău! 

— E un bronco domesticit şi dresat anume pentru mine 
de maestrul Youlgi, din Tulsa. Dacă ai îndrăzni să-l încaleci, 
ai zbura cât colo, mărunţelule. 

— Nu-mi spune „mărunţelule”. Spune-mi Chief Haleff. E 
numai spre binele tău. 

Farow aruncă la picioarele şefului trusa lui Holliday. 

— Purtaţi-vă delicat cu diamantele, că se sparg, rânji 
Doc. 

— Gura! Diamantele nu se sparg. 

Chief Haleff nu era un gurmand, cel mult un mâncător de 
diamante, dar în seara aceea urma să rămână necinat. 
Examină, fără a-i veni să creadă, o fiolă cu drakku ştie ce, 
purtând marca Guttman Co. of London, în vreme ce 


matahalele se îngrămădeau în jurul său. Azvârli fiola cât 
colo. Azvârli o seringă, altă seringă, o cutie cu fiole, altă 
cutie cu prafuri, goli trusa, mereu aruncând. Ochii i se 
împăienjeniseră, vocea i se îngroşă şi mai mult. 

— Doc Holliday! Nu mă păcăleşti tu pe mine! Am înţeles! 
Aceasta e o trusă falsă, unde ai ascuns adevărata trusă cu 
diamante? 

Doc blestemă în gând mărinimia lordului Wilmore, 
blestemă enigmele europene ale lui Ben de la care de fapt 
se trăgea această încurcătură, şi, la urmă, îşi blestemă 
imprudenţa. Dar nu avu imprudenţa să spună că diaman- 
tele nu există! l-ar fi tăiat pe loc beregata. Pe câtă vreme 
speranţa de a pune mâna pe comoară îi reţinea pe banditi. 

— Mi s-a promis friptură de căprioară. 

— Dezlegaţi-l! Aruncaţi-i acolo o halcă. Doi oameni, în 
spatele său. Doc! Pe timpul cinei, lăsăm afacerile. E 
adevărat că l-ai izgonit pe Kraker Jake din Ploom-Creek-City 
punând muzicanţii să cânte într-una? 

— Aproape adevărat. Dar i-am cântat lui Kraker şi din 
ghitarele Sharps şi din balalaica Smith and Weson o muzică 
mai convingătoare... 

— Hău, hău, hău! Bună. Destul cu gluma. Unde-s 
diamantele? 

— Nu-ţi spun. Jumătate din ele nu-mi aparţin. 

—  Coproprietarul e Klinkenhagen? Pietrele sunt la 
„domnişoara” Dyane? 

— Cine e coproprietarul nu te priveşte. Unde sunt dia- 
mantele, nu te priveşte deloc! 

— Peste câteva ceasuri îţi va fi foame şi sete. 

— Dacă voi muri de foame, nimeni nu va afla unde e 
comoara. 

— Greşeşti, grizzly! Am un specialist în comori, un 
specialist în mercur şi însuşirile sale, şi un specialist în arta 
schingiuitului - iar toţi sunt conduşi de mine, unul dintre cei 
mai deştepţi bărbaţi! Unde sunt pietrele? Nu spui? În 
lanţuri! În fundul peşterii, în băltoace! Veghea se schimbă 
din oră în oră, ai grijă, Farow! 


19. Doc medita. „Peştera lui Quantrill”, scăpase vorba cel 
ce se numea Farow. Să fie vorba oare despre marele 
William Clarke Quantrill, ucigaşul care terorizase şapte 
ţinuturi şi adunase un munte de aur? Acum despre el se 
nasc cântece, are admiratori, a fost reabilitat, banditul. 
Ciudat lucru destinul omului, gândea Doc, zvârcolindu-se, 
căutând o poziţie mai comodă. Tâmpla lui întâlni la un mo- 
ment dat ceva, ceva ca o muchie rece şi tare... La intrarea 
peşterii, banditul „de serviciu” fuma, blestemându-şi 
soarta. Tot zvârcolindu-se, mâinile lui Doc ajunseră pe 
obiectul care-i rănise tâmpla. Deşi imobilizat, înţelese că 
obiectul nu e o muchie de piatră ci, parcă, un belciug. Doc 
râcâi cu gheareale şi izbuti să acopere metalul cu pământ. 
ÎI bătători. Un belciug? O ladă? „Peştera lui Quantrill?!” Dar 
dacă...? Se convinse că doarme pe un cufăr tixit de galbeni, 
şi cu acest gând, vag liniştitor, foarte neliniştitor, izbuti să 
aţipească. 


20. Travestită în cabal/ero, Dyane Clintwood se îndrepta 
către hacienda colonelului Joe Farr, om puternic bogat, 
posedând pian şi bibliotecă şi plin de calităţi. Un singur 
cusur avea Joe Farr, din punctul de vedere al Dyanei: ea nu- 
| iubea. O urmăreau şi remuşcările. 

Nu se grăbea şi de-aia se bucură când văzu un stâlp înalt 
cu mai multe indicatoare. Primul: „Wild-City, 3 mile. Dacă 
te grăbeşti, 2.” Un altul informa că adevărații bărbaţi petrec 
numai la Black Blizzard - „Viscolul negru.” Alte două sau 
trei inscripţii recomandau alt sa/oon şi arătau care este cea 
mai apetisantă blondă din localitate şi unde poate fi găsită 
ea. Jos de tot o mână scrijelise: „Inainte de a intra în Wild- 
City, fă-ţi rugăciunile. Nu vei mai avea ocazia!” Dyane nu-şi 
făcu nici o rugăciune, ci o porni direct spre oraşul damnat. 
Era mirată - sau mirat - cum doriţi, nu auzise de localitatea 
asta. Cele trei mile, sau două, erau şase, descălecă în faţa 
localului „Apache”, dar acolo doi bătăuşi cu care n-avea 
chef să se încaiere, o convinseră să meargă mai departe la 
„Viscolul Negru”, sa/oon-ul rival. Când, ce să vezi, acolo doi 
trăgători trimeteau clienţii înapoi, la „Apache”. Danny 


Clintwood se plictisi. Trupul suplu efectuă o jumătate de 
întoarcere, mişcare mai înşelătoare chiar decât şoapta ne- 
legiuită a Dalilei, şi din poziţia asta, răsucindu-se, expedie 
fulgerător un trăsnet în nasul primului trăgător. Nasul 
celuilalt îl aranjă cu patul revolverului. li dezarmă pe 
amândoi, urcă o treaptă, iar de acolo le aruncă în mutră 
armele şi pătrunse în local. Apoi încercui cu gloanţe tru- 
purile celor doi nemernici, fără să-i rănească, n-avea nici un 
motiv. Un an mai târziu proprietarul localului topi nişte 
argint şi-l turnă din ibric în scobiturile lăsate de gloanţele 
Myei Castellanny. Pe chestia asta s-a îmbogăţit, toţi nătărăii 
veneau să vadă, iar la „Apache” nu s-a mai dus nimeni. 

Dyane intră în local şi fu servită ca o regină, ba nu, ca un 
rege. 

— Lichide pentru toată lumea, porunci patronul cu guşa 
tremurândă, ca a unui curcan în luna de miere. Aici, Sir! 
Aici e cea mai bună masă, vedere către ringul de dans, 
orchestră şi chiar la mare, cu toate că din păcate nu avem 
mare. Lista de bucate e delicioasă, dar mai delicioase sunt 
bucatele propriu-zise. Charlotte à la Parisienne? Buffallo 
Tongue? Coadă de vacă în sos de caise? 

— Tomales şi pui cu ciuperci, aruncă peste umăr Danny. 
Tequila, Mac. 

Barmanul era un tip remarcabil, avea un picior de lemn, 
dreptul, un ochi de sticlă, stângul, avea mâini veritabile, iar 
aceste mâini reuşeau să îndeplinească aproape opt operaţii 
în acelaşi timp, să destupe o sticlă, să toarne, să tragă cu 
creionul în dreptul clienţilor ce şi-au uitat tire/ir-ul acasă, să 
şteargă numele celor ce achitau datoria, şi nu mai ştiu ce. 

— Vreo mişcare pe-aici, Mac? întrebă Danny. 

— Slabă, Sir. Se prefac numai. 

Un chelnăr se opri lângă bar. 

— Puiul cu ciuperci, Sir! 

Danny luă loc la masă şi începu să înfulece bărbăteşte, 
căci acum era bărbat. Când, inevitabilul se produse. Uşile 
batante zburară în lături. Noul venit nu era un vagabond 
oarecare. Scund, subţiratec, cu mişcări domoale ce degajau 


o mare autoritate. Pomeţi mongoloizi, cu toate că nu era 
mongol, dar parcă poţi fi sigur? Patronul ieşi în calea sa: 

— Nu vreau iarăşi Împuşcături, Kitt! 

Numitul Kitt nici nu clipi. 

— Nici eu nu vreau, hombre! Nu depinde numai de mine. 

Se duse la bar şi-i spuse barmanului „ca de obicei”. | se 
prepară un amestec dulceag şi oribil de habanero, liqueur 
de portocale, sos de roşii şi încă ceva... Kitt sorbi cu plăcere 
şi declară, tot cu plăcere: 

— Aud că s-a ivit pe-aici un şmecher ce se crede grozav. 
Tu ce zici. Mac, nu ştii unde s-a ascuns? 

— Eu nu ştiu nimic, zise precaut barmanul, turnând pe 
ascuns nişte Haş-doi-O, peste gin. Hm! Asta era a opta 
operaţie ce o putea îndeplini simultan cu încă alte şapte: să 
dreagă băuturile. 

— Păi da, tăcerea e sănătoasă, toţi tac, chiar şi şmecherii 
tac... 

Danny Clintwood nu-l auzea. Kitt mai sorbi din amestecul 
său odios. 

— Şmecherii tac fiindcă sunt ocupați să ronţăie găini. Tu 
ai mânca găină cu ciuperci, Mac? 

— Aş mânca, n-aş mânca... tu ce preferi? 

— Nu e vorba de mine, Mac. Şmecherul care a făcut pe 
nebunul cu băieţii nevinovaţi de la „Apache”. Uite-l cum 
mănâncă găină. Aş vrea să-i aud glasul. Cred că nu are? Tu 
ce părere ai, Mac? 

— Dacă la mine faci aluzie, străine, îşi ridică Danny nasul 
din haleala aia gustoasă, aşteaptă până mănânc. 

— Nu am răbdare, şmechere, răspunse ucigaşul, şi se 
dezlipi de bar. Kitt Sondero are o mulţime de treburi, până 
peste cap..., şi vorbind, Kitt se apropia ca un şarpe. Brusc, 
masa, tava, farfuriile, găina, ciupercile, zburară în toate 
direcţiile; ţeava neagră a unui revolver Broskoe se propti în 
pieptul lui Danny. 

— Uşurel, şmechere, uşurel... ridică-te! 

— Eşti un asasin tare vorbăreţ! observă Danny. 

— Mie-mi şade bine, ţie nu, şmechere, singura silabă ce 
ai dreptul s-o pronunţi este „vai!” Aşa, şmechere, să vedem 


ce arme ai... Vax, nişte Colt-uri arhaice. la să verificăm 
dacă nu ai şi alte pocnitori, hm, ce ai aici la piept? Nimic... 
Bine. Până la marginea oraşului ai de făcut zece minute, eu 
îţi dau cinci, tuleşte-o, ăsta e un oraş pentru bărbaţi! Ai 
bătut doi copilaşi. Ai mâncat o găină! Şi aveai un aer atât 
de ţanţoş de parcă în buzunarul tău se afla preţiosul golden 
spike de la Promotory Point... Mai eşti aici? Cele zece 
minute încep să treacă! 


21. „Acum, drumeţule, intri în Bykitta, oraş deschis. Mai 
bine nu intra. Dacă te poticneşti şi cazi, nu te mai ridici. Cu 
toate că oraşul e deschis, ţine-ţi închis pliscul. Ceea ce vezi 
zburând prin aer sunt gloanţe, nu musculiţe. Locuri pe 
Colina Cizmelor, oricând!” 

Aşa glăsuia PANOUL de la intrare. 

Ben Klinkenhagen, alias Rio Jim, descălecă în faţa 
primului sa/oon. Îşi croi drum prin fum. Se rezemă de bar. 

— Închid oraşul! Închid localul. Nu se mai serveşte nimic. 

Prin haos, singurul care-l înţelese fu barmanul, o namilă 
păroasă. 

— Şi, mă rog, din partea cui vine ordinul? 

— Sunt Ben Klinkenhagen, noul marshal, numit de judele 
Badman. 

— Ben şi mai cum? N-am auzit de tine! 

— De Rio Jim ai auzit? Eu sunt! 

Ochii namilei se bulbucară, însă nu prea tare. El urlă cu o 
voce comparabilă cu un cor de lupi: 

— Oameni buni! Linişte! 

Nimeni nu-l auzi. Barmanul trase trei focuri de revolver. 
Acum îl auziră, câţiva. 

— Cetăţeni, beţia voastră paşnică încetează în acest 
moment! Marshal-ul Rio Jim închide oraşul. 

Un tip cât turnul bisericii se desprinse de la o masă. 

— Rio Jim? Unde e, că nu-l văd! 

— Sunt aici, îl avertiză calm Ben Klinkenhagen, cu braţele 
încrucişate la piept, semn de mare săc. Dar tu unde eşti? 

— Dacă nu mă vezi, n-ai să observi nici moartea ce se 
apropie de tine! Dovedeşte că eşti Rio Jim! 


— Dovedeşte tu că nu aş fi! 

Gigantul înaintă. Nimeni nu şi-a dat seama ce şi când s-a 
întâmplat. Au văzut pălăria lui Dug O'Flaky, poreclit Micuţul, 
rostogolindu-se, alături de o şuviţă însângerată a părului 
său sârmos. Yes, glontele trasase o cărare perfectă pe 
mijlocul capului său, luându-i şi un neînsemnat scalp, restul 
urmând a fi jupuit peste vreo doi ani de o căpetenie 
barbareno-chumash. Dar de unde pornise glontele? 
„Micuţul” deveni curios: 

— Tu ai tras? Pe unde? 

— Pe aici, explică Rio Jim, şi degetul său arătător ieşi prin 
gaura lăsată în dreptul inimii de pistoletul „Parfum şi sidef”, 
marcă franţuzească. 

În timp ce cârciuma „Un colţişor liniştit” se golea, 
cârciumarul zise: 

— Mă cheamă Bony T. Dooley. Nu-ţi port pică, şerifule. Și 
eu aş prefera ordinea. Află că n-o să-ţi vină uşor, în 
comparaţie cu celelalte, spelunca mea e o casă de rugă- 
ciune. Şi rn-ai află că în oraş mai există un marshal, dacă 
nu chiar doi. 

— Pe mine m-a chemat judeţe Badman, zise Rio Jim. 

— Badman e mort. Înjunghiat. 

— Cu atât mai mult prezenţa mea e necesară, Badman 
mi-a fost amic. Hai, Dooley! Pune-ţi insigna, te numesc 
deputy marshal. 

Cârciumarul dădu cu nostalgie din cap. 

— Fie. O singură moarte trebuie murită. Am să profit de 
ocazia ce mi-o oferi! 

Următoarele localuri ce şi-au închis porţile au fost „Poarta 
Odiliei”, „Trei păduchi”, „Vadul cowbovy-ului”, „Transatlantic 
and mexican universal saloon”. Vestea se împrăştiase. 
Chipuri mohorâte spionau. Rio Jim şi locţiitorul său se 
pregăteau să închidă „Colorado-Expres-saloon, girls and 
whisky-geyser”, când pe Mainstreet apăru un călăreț scund, 
solid, crăcănat, cu faţa ca o opincă. Purta şi el stea de 
argint. 

— Aud că cineva umblă prin oraş şi închide 
cârciumioarele mele! 


— Kraker! Aduc orchestra şi o pun să cânte până ce te 
transformi şi tu în vioară. Scoate-ţi imediat insigna de şerif! 
Dispari din oraş! Altfel nu te mai iert! 

— Mor de râs! Il vezi pe băiatul de sub streaşina băncii 
„Clemence jr. and Mora”? E Tonny Marocco în persoană, cel 
care l-a rănit pe Bill Hicock şi l-a dezarmat pe Garrett, la 
Blannca. Are arma îndreptată către inima ta! Ai să pleci la 
Colina Cizmelor! 

— Dooley, cât e ora? întrebă Klinkenhagen care nu 
avusese în viaţa lui un ceas. 

— Abia unsprezece şi un sfert, Sir, răspunse acela, 
căscând. Avem timp din belşug... 

— Nu avem. La şi jumătate să nu te mai găseşti în oraş, 
Kraker! 

Crăcănatul îşi privi jigodiile, plasate în puncte strategice. 

— Auziţi, frumoşilor? Vă dau voie să râdeţi. 

Jigodiile se porniră pe behăit. Crăcănatul le-o reteză 
scurt: 

— Destul! Altfel deveniți prea buni! Hei, Klinkenhagen, 
treci la fapte, sileşte-mă să părăsesc oraşul! 

Se priveau ochi în ochi, în vreme ce Rio Jim gândea: „de- 
ar fi aici Doc! Pe unde o fi Doc? Mai trăieşte? Dar Dyane?...” 


22. Canyonul Lupului, sub Piscul Lupului. Un lup sin- 
guratec traversează valea, dispare. Până la baraca lui Ja- 
mes Gibson mai e o milă ce nu se mai termină. Doc Holli- 
day vine de departe. Însă care dintre noi, mă întreb, nu 
vine de departe? lată că totul.se repetă. Se repetă chiar şi 
atunci când e altfel. Cine a zis-o? Dar cine n-a zis-o? Intra 
două lămpi de petrol, figura dezlegătorului de enigme. 
Pentru a se autoconvinge că e un intelectual, că a isprăvit 
pentru totdeauna cu pocnitoarele, Ben şi-a pus pe nas o 
pereche de ochelari, de care nu are nevoie, ştiut fiind că, 
după Frederick William Cody, alias Buffalo Bill, Rio Jim, alias 
Ben Klinkenhagen, are ochii cei mai pătrunzători din lume. 
Soarbe din cafea, studiază hârţoage vechi, alea ce-l înfurie 
pe Doc... 


Doc Holliday! Ben nu-şi reţine un suspin. Îi lipseşte 
marele său inamic, de care sunt legate cele mai teribile 
isprăvi şi chiar... amintirea Dyanei... Umblă vorba că Doc şi- 
a lăsat ciolanele undeva pe Brazos-river, nimeni nu ştie 
nimic exact, cât despre Dyane, nu se ştie chiar nimic! 

Mda, Klinkenhagen ar trebui să fie mulţumit, dar nu e. 
Omul e un amalgam de contradicții... Rio Jim ciuleşte ure- 
chea. Trapul îndepărtat şi foarte obosit al unui cal... Cine? 
Mii de mistere anglo-saxone! Rio Jim sare dintre hârţoage, 
deschide uşa grea şi Doc Holliday, mai uşor ca oricând, se 
prăbuşeşte în braţele sale. 

— Ceva de băut! Şi cafea. 

Ben Klinkenhagen începe să se înfurie. De unde înainte îi 
era dor de Holliday, acum parcă presimte ceva. 

— Doc! larăşi aduci sub acest acoperiş paşnic duhul 
blestemat al aventurii? 

— Cred că da. Ceva de mâncare!... Am descoperit o co- 
moară, Ben! 

— larăşi?! Nici nu vreau să aud. Mă bucur că eşti viu. 
Bea, odihneşte-te, du-te! 

— Ocupă-te te rog de calul meu, merită, mi-a salvat 
viaţa! 

— Ghinion! mormăi Rio Jim şi iese trântind uşa. Are 
prilejul să se indispună şi mai rău. Ca şi altădată, irespon- 
sabilul Holliday şi-a ostenit peste măsură fugarul. Bronco 
Nevada tremură, spuma i se prelinge pe bot, e gata să 
cadă, un bronco! Un ceas Rio Jim se ocupă de nobilul 
animal. Intra în casă. Răsturnat în fotoliu, cu cizmoacele 
rezemate de colţul mesei, Doc sforăie. Se trezeşte. 

— 'Neaţa, Ben! A, încă n-a venit dimineaţa! Cum ai reuşit 
să pui cu botul pe labe noua bandă a lui Kraker, la Bykitta? 
Povesteşte! Dar mai întâi dă jos bicicleta de pe nas, îţi stă 
rău, NU ÎNŢELEGI? 

— Tu nu vrei să înţelegi că am îngropat definitiv trecutul. 
Împreună cu pistoalele. 

— Nu zău? înseamnă că ceea ce văd eu acolo sunt două 
garoafe, nu două Colturi! 


— E pentru decor. Am pus armele în cui. Acum arma mea 
e asta. 

— E bine ascuţit creionul. Poţi străpunge inima unui 
bandit. Comoara lui Quantrill... 

— Nu mă interesează! Sunt obosit! 

— Şi eu. Să dormim. Mâine dimineaţă, la drum! Caută 
nişte saci pentru aur! 

— Din bârlogul ăsta nu mă mai scoţi, gringo! repetă Ben 
cu înverşunare, dar ochii lui deja caută... Fiindcă ştie că 
mâine în... 

În zori, Rio Jim îl scutură pe Doc. 

— Cum e cu aurul lui Quantrill? 

Klinkenhagen e în vechiul lui costum de călărie, cu cen- 
tură, cu tot ce trebuie... 


23. La un popas. Doc povesti cum, din prostie, căzuse în 
laba lui Chief Haleff care ţinea să aibă diamantele aduse din 
Europa de tânărul Wilmore. 

— Eşti nebun! Şi tu începi să crezi în existenţa dia- 
mantelor?! 

— Prea mult mi s-a vorbit de ele, de-aia încep să cred că 
există, cu toate că ştiu că nu există... Am dormit în peşteră 
cu capul pe comoară. Din banda aia făcea parte un anume 
Farow... 

— Stai puţin! Unde e Dyane? 

— Nu ştiu! Oriunde sau... nicăieri. 

— Vrei să spui că suntem... văduvi? 

— Cum văduvi? A fost numai o vorbă. 

— Doc! Tu ştii ceva şi nu-mi spui! 

— Încalci tradiţia, Ben Klinkenhagen. De obicei, eu sunt 
cel care provoacă scandal, mi-am câştigat acest drept, nu 
renunţ la el! Vrei scandal? Vrei tir? Sunt gata. Dar e păcat 
de aurul din peşteră. Am începe o altă viaţă. 

— Bine. Cine te-a salvat din ghearele lui Chief Haleff? 

— Bronco Nevada. 

— Unde l-ai întâlnit? 

— Dobitocule! De când porţi ochelari, te-ai senilizat. 
Bronco Nevada e calul meu. 


— Tu eşti dobitoc! Cum să te salveze un amărât de cal? 

— Dacă mă mai faci dobitoc, dacă-l jigneşti pe Nevada, 
scot pistolul. Scot două pistoale. 

— Noi nu putem discuta ca doi oameni? 

— Nu cred. Cu tine este imposibil... Despre ce vorbeam * 
Eh, da, după o noapte petrecută în peşteră, nu mă simţeam 
în formă, când, ce să vezi, dimineaţa bandiții ăia mă scot la 
aer curat, dar nu ca să-mi facă plăcere ci numai, ca să-i 
admir cum înfulecă şi beau. Bănuiau că nu am poftă de 
mâncare, căci nu m-au invitat. Chief Haleff m-a întrebat 
dacă din întâmplare îmi amintisem unde sunt diamantele. 
Era ideea sa fixă. Nu-mi amintisem. M-au lăsat acolo legat 
în vreme ce ei înghiţeau acolo un bighorn, vânat chiar 
atunci... Mutrele lor... 

— Mai lasă studiul fizionomiilor, ştiu eu ce mutre puteau 
fi, treci la obiect. z 

— Acesta-i obiectul, Ben! In vreme ce banda-şi umplea 
burţile şi gâlgâia dintr-o damigeana, l-am rugat pe Farow, 
tipul ce mă capturase şi care mă păzea, să mă dezlege o 
clipă, că nu-mi mai simt mâinile. Chief Haleff nici n-a vrut 
să audă de aşa ceva, în schimb, brusc, i-a venit pofta de 
călărie. Proastă idee, fiindcă acest bandit nici nu ştie cum 
se încalecă un bronco şi nici nu ştie care e deosebirea 
dintre frâu şi pinten. Nevada l-a azvârlit imediat din şa, de 
era să zboare în prăpastie. S-a ridicat mânios, plin de noroi, 
a scos pistolul... intenţiona să împuşte calul, fiindcă-l 
jignise... Ce greşeală! Dacă sub ochii unui bandit crapă un 
regiment de oameni, banditul nici nu clipeşte, dacă e 
împuşcat un cal bun drept pedeapsă pentru neîndemânarea 
călăreţului, banditul nu mai e de acord, banditul - ca şi 
omul cinstit de altfel - ştie că soarta lui e legată de cal. 
Farow, paznicul meu, cu o armă în mână s-a mulţumit să 
zică: „Chief! Lasă calul în pace! Dacă trebuie împuşcat 
cineva, dumneata eşti acela!” „Ce naiba vrei să spui, 
Farow?” „Nimic. Numai să laşi în pace acest bronco 
superb!” „Aici eu comand, Farow!” „De acord! Dă-mi ordin 
să-l împuşc pe Doc, şi te ascult. De el nu-mi pasă. Insă calul 


n-are nici o vină!” „Am să-l împugşc, totuşi!” se încăpăţână 
Chief Haleff. 

Începură să mârâie şi ceilalţi. Felul în care căpetenia 
zburase din şa zdruncinase autoritatea şefului! Nevada a 
scăpat, iar autoritatea lui Chief Haleff nu mai era decât un 
sac peticit. 

În timpul nopţii i-am propus lui Farow să împărţim pe din 
două diamantele... inexistente, a fost de acord, am şters-o 
împreună, la Santa Barbara am ajuns pe dimineaţă. Eram 
frânt, totuşi, din câteva tururi, am câştigat nişte bani şi un 
ac de cravată din aur. Ne-am dus să mâncăm, l-am îmbătat 
pe Farow şi l-am părăsit în odaia unei mulatre din El Paso 
care nu ştiu ce căuta la cârciuma lui Dan Cleptomanul, şi 
nici nu-mi pasă. Asta e totul. Şi acum să pornim la drum. 


24. La un alt popas, Ben Klinkenhagen relată: 

— Am intrat în Bykitta ca-n brânză, i-am trimis la culcare 
pe toţi, când cine-mi iese în cale? Kraker Jake! 

— E peste tot, observă Doc. 

— Aşa e! Făcea pe şeriful. l-am dat termen un sfert de 
ceas. Cu mine era unul Dooley, şi un găligan poreclit 
„Micuţul” pe care l-am scărpinat c-un glonţ şi apoi s-a 
pocăit. Kraker avea cu el o hoardă, iar printre aceştia 
bătrânul Tonny Marocco, cel căruia i-am salvat viaţa, acum 
cinci ani, în nord... 

— Ştiu, ştiu... 

— Ciudat este că aceşti desperados nu uită nici răul, nici 
binele pe care li-l faci. Când a început danţul, Kraker se 
mira şi se tot mira cum de pică oamenii săi, împuşcaţi de 
undeva de sus - Marocco se urcase pe acoperişul unei 
bănci - în timp ce eu scăpam de sub tirul său. Pe Kraker l- 
au cules de jos supraviețuitorii şi cred că va şchiopăta si-n 
iad. 

— Vai! A murit? Nu? Păcat... Dar tu? 

— Nici eu n-am murit. Câteva zdrelituri şi un glonte care 
e şi acum înăuntru, aici... 

— Când o să am vreme, ţi-l scot, făgădui Doc. 


— Nu e nici o grabă... şi n-am nici un chef să uiţi în mine 
foarfeca, aşa cum ai făcut cu Old Soffelad, la Dodge... 

— E o bârfă! Nu foarfeca am uitat-o ci un piron atât de 
mare! Ce să fac dacă nu am instrumente! 

— Asta mă consolează, şi cred că l-a consolat mult şi pe 
Old Soffelad... Însă eu zic că un glonte drăguţ e preferabil 
unui piron micut... 

La alt popas Holliday întrebă: 

— Mă Gibson, dacă scoatem aurul din Quantrill, îi facem 
parte şi Dyanei? 

— Am vrut să-ți propun, dar mi-era groază de nervii tăi 
blestemaţi. Mai rămâne o singură întrebare... 

— Unde e comoara? 

— Ba nu. Unde e Dyane? 

— Dar eu ce vorbesc? Dyane nu e o comoară? 

Acum încerc să reînnod povestea pe altă lungime de 
undă, pe lungimea de undă a Myei Castellanny, pe 
lungimea 


25. ...sau mai exact calibrul simpaticului revolver Daniel 
palavragiul, nelipsit în poşetele frumoaselor doamne din 
acea epocă. 

Având proptită în piept ţeava unui Broskoe, Dyane 
Clintwood, travestită în Danny Clintwood, fusese somată - 
somat - să părăsească Wild-City. Kitt Sondero nu era un 
glumeţ de duzină. 

In salon domnea o linişte funebră. Şi-n această linişte 
nefirească izbucni glasul nu suficient de matur al unui tânăr 
gentleman în haine englezeşti, desuete acolo, şi cu accent 
străin, de asemenea desuet. 

— Protestez, mister! Nu ai dreptul să izgoneşti de nicăieri 
un cetăţean doar pentru motivul că „ronţăia găini”. 

Ucigaşul Sondero se miră şi el. 

— Ploşniţă londoneză! mărâi. Imediat mă ocup şi de tine! 

Mare greşeală pentru un profesionist. Minusculul interval 
de timp cât atenţia îi fusese distrasă, a fost prea suficient. 
Pistolarul Broskoe se înclină spre podea. E adevărat că 
neiertătorul Kitt apăsă pe trăgaci, însă prea târziu. 


Proiectilul străbătu podeaua, pătrunse în pivniţă, sfărâmă o 
ladă cu şampanie distilată la Tampico şi făcu ravagii printre 
şobolani. 

A doua oară Kitt nu mai avu prilejul să apese pe trăgaci. 

Kitt Sondero din Trinidad şi Salt Lake City nu era un 
bărbat solid, forţa lui era în Broskoe, iar Danny Clintwood 
era un ins - o insă - voinic (voinică). Pumnul ce turtise 
pentru vecie nasul nefericitului mercenar de la „Apache” se 
abătu peste bărbia de porțelan a lui Kitt. Încasă şi alte 
câteva lovituri. Stomacul i se transformă într-o zonă du- 
reroasă, şi nu numai stomacul... 

Danny Clintwood culese armele şi se simţi mult mai bine. 
Culese şi obuzierul Broskoe, răspândi bombele, încăr- 
cătoarele şi obuzierul în toate direcţiile şi se simţi şi mai 
bine. 

Dyane porunci cu glas de bărbat: 

—  Ridicaţi cadavrul acela, îmi face silă! Să vină altă 
porţie de găină cu ciuperci, paguba o plăteşte... cadavrul... 
după ce învie... 

Danny se pregătea să atace altă porţie de mâncare când 
tânărul englez se apropie. 

— Permiteţi să mă prezint, baronet Wilmore. 

Danny îl examină curios (curioasă). Evident, îl recu- 
noscuse pe junele greenhorn care adusese din Europa ca- 
douri pentru... soţii ei. 

— la loc, ce înseamnă baronet, un fel de conte? 

— Conţii trăiesc în Franţa, mister, o ţară, hm, de care 
cine ţine cont, în orice caz nu noi, englezii. Dar, în principiu, 
aveţi dreptate, baronet înseamnă ceva mai mic decât un 
conte, baroneţi întâlneşti peste tot în Europa şi nu e mare 
scofală să ai acest titlu. Nu ne-am mai întâlnit, domnule? 
Nu aţi făcut parte din convoiul lui Papa Drăgan din 
Tymichora? 

— Mă confundați! Să vă comand ceva? 

— Poate un strop de gin... eh, oh, aici nu au gin de 
calitate. Dumneavoastră ce aveţi în pahar? 

— Toffada. Te ameţeşti încet, dar sigur. Vrei să guşti? 


— Nu... Ba da! Azi am avut prilejul să vă admir în două 
ocazii. 

— Fleacuri! Ce cauţi la noi în West? Moartea? 

— O, nu! Dacă cineva mi-ar face vreun rău, guvernul 
britanic ar fi nevoit să invadeze Statele Unite, asta se ştie. 
Bunicul meu m-a trimis aici să fac „practica vieţii”. După ce 
revin acasă, îl moştenesc. 

— Dacă ai noroc, mister baronet. Pe aici mişună mulţi 
băieţi răi şi destule fete deochiate, care sunt chiar mai pe- 
riculoase decât băieţii răi. Cât priveşte insuliţa aia... cum îi 
zice? Anglia? Hm, hm, ar trebui să se dilate mult ca să ne 
poată invada. Cum, nu mai ştii că noi v-am trimis acasă? 
Du-te şi tu acasă, piciule! 

— Nu-mi place cum vorbeşti, Te provoc la duel. Alege 
arma! 

— Nu cred că mă provoci, râse Dyane. Forțe inegale. Și 
apoi, un nobil englez nu provoacă la duel o femeie î 

— Ceea ce nu e cazul! 

— E cazul, nătărăule! Sunt femeie? 

— Exagerezi! Cum poţi s-o dovedeşti? 

— Cum poate dovedi o femeie că e femeie? 

— Să mă ia drakku dacă ştiu! 

Patronul „Viscolului Negru” îşi croia drum către masa lor. 

— Scuze, Sir! Kitt Sondero doreşte să vă spună ceva. 

— Vrea să-mi ceară scuze? 

— E grav rănit în odăile de la etaj. Să vă conduc? 

— Desigur. Good bye, englezule! Când Anglia va binevoi 
să ne invadeze, dă-mi de ştire. Tot aşa, dacă nu ştii deosebi 
o femeie de un bărbat, - desigur nu se învaţă la Cambridge 
- apelează la mine! Good bye! 


26. Doc Holliday şi Ben Klinkenhagen intrară în loca- 
litatea Makary-Fals. Oboseala le încovoia umerii. Ben zise: 

— Uite colea o cârciumioară ce pare liniştită, „Cowboy-ul 
surâzător”. Să tragem aici. 

— E o mizerie! protestă Doc. Suntem virtuali milionari. Să 
tragem la un hotel de lux! 


— Fie, Doc. Dar nu uita că majoritatea necazurilor ni s-au 
tras de la ţâfnoşenia ta aristocratică. 

— Bravo! Parcă eu aş scormoni în istoria cea plină de 
păcate a nobilimii europene! 

Pe scurt, ajunseră la Central Golden Saloon, un servitor în 
livrea le luă caii, altul îi perie, la propriu, cu peria de praf, 
altul le deschise uşile, şi cu atâtea complicaţii nu apucară 
să arunce o privire pe grandiosul afiş de la intrare unde se 
anunţa că reconfortantul program artistic este asigurat prin 
participarea unui cortegiu de vedete şi „vedeţi”. Un şef de 
sală elegant ca un neamt - era neamt! - se interesă dacă 
„tomnii” doresc o masă mai aproape de scenă pentru a 
urmări „procramul te sile mari”, iar Doc i-o tăie, zise că nu-i 
pasă, vrea urgent cafea şi mâncare, şi la sfârşit, lapte, şi că 
drakku să-l pieptene de „procram”! 

— Aici ne vom lăsa toate paralele, constată Ben exa- 
minând localul plin de oglinzi şi chiar de candelabre. 

— Cauţi ceartă? O vei avea? 

Obăr-ul veni. „Ce doresc tomnii aceştia?” 

— O comida corrido, băiete, dacă aveţi aşa ceva. 

— And whisky, adăugă Rio Jim. 

— Ja wohl, tomnilor mei, fierăstrui obărul ce abia picase 
de undeva din fundul Renaniei. Şi merse ţeapăn să le aducă 
o cină solidă cum doresc „tomnii” şi cât mai pipărată la 
plată, cum doreşte patronul Herr Hertzog. -Numai că acesta 
din urmă avea să înghită un hap amar. 

Ceva mai târziu începu şi marele program deschis de un 
danţ interpretat de şase „franţuzoaice” din localitate. Un 
scamator le scotea din corsaj porumbei albi - ce altceva? 
Dar cei doi călători erau prea obosiţi şi înfometați pentru a 
urmări ce se petrecea pe scenă. 

„„„Pe scenă se iţi un arlequin de nație incertă, de sex 
incert. Doc şi Ben nu-l luară în seamă. Acela începu: 


Sunt un arlequin, 
Fără nume, fără destin... 


— Ai spus ceva? Doc Holliday? 


— Eu? Credeam că tu ai spus ceva! 

— Nu ţi se pare cunoscută vocea asta? 

— Care voce, Doc? 

— Vocea care... cântă... 

„„„Arlequinul îşi scoase masca, dezvăluind fermecătorul 
chip al Myei Castellanny. Dyane veni în întâmpinarea soţilor 
ei... 

Imediat se înfiinţă Herr Hertzog în persoană, urmat de 
obăr, ambii nemți. 

— Ce porunceşte prifighetorea Westului? întrebă pa- 
tronul, libidinos. 

— Hertzog, ti-i prezint pe aceşti domni, ei sunt (era să 
zică „soţii mei”)... ei sunt cei mai apropiaţi prieteni, tot ce 
comandă e în contul casei. 

Zâmbetul lui Hertzog ar fi înăcrit toate ciorbele din lume! 
Totuşi se înclină: 

— Tar ze înţelege, Fraulein! la notă, Hansi! 

După ce făcu o comandă suculentă „în contul casei”, Rio 
Jim se destinse. 

— E prima dată când Doc a avut dreptate alegând 
localul! î 

— la seama, Ben! Imi cauţi ceartă! 

Dyane povesti „episodul Wild-City”. 

— L-am găsit pe ucigaşul Kitt Sondero, în odaia sa, într-o 
stare satisfăcătoare. Mi-a propus pace. Mi-a propus să intru 
în banda lui. Am aflat că urma să fie dată o mare lovitură la 
hacienda „Popasul santinelei”, a lui Joe Farr...ce vă zgâiţi la 
mine, mâncaţi, beţi, Hertzog plăteşte! Am manevrat în aşa 
fel ca să fac parte din „avantgarda” ce urma să intre în 
casa colonelului, drept reprezentanţi comerciali.. Eram trei. 
Pe doi i-am imobilizat, l-am prevenit pe colonel, din 
prietenie, Joe Farr şi-a înarmat oamenii, către dimineaţă 
bandiții au şters-o, lăsând câţiva răniţi. Kitt Sondero era pe 
moarte. A avut o ultimă tresărire de orgoliu: „Apleacă-te, 
mi-a zis. Când te-am căutat de arme la Black Blizzard, mi- 
am dat seama că eşti femeie... O femeie pe cinste! Dacă 
ne-ar fi reuşit lovitura, te-aş fi luat de nevastă. Ce păcat...” 

— Bravo, Dyane, încă un soţ, se strâmbă Doc. 


— Şi nu ultimul, zâmbi. dulce Mya Castellanny. Pe la cinci 
dimineaţa l-am pansat pe Joe Farr, el a băut o ceaşcă cu 
ceai de muşeţel, apoi a îngenuncheat în faţa mea şi m-a 
cerut oficial de soţie. Am acceptat. El m-a condus în camera 
mea şi s-a retras, politicos. 

Peste un ceas am şters-o, lăsând bunului colonel un 
bilețel: 

„Joe! Ai comis trei erori capitale: ai cântat prea mult la 
pian. ai băut prea mult ceai de muşeţel şi ai îngenuncheat. 
Să nu îngenunchezi niciodată, nici chiar în faţa unei femei, 
încolo eşti un băiat de aur, îţi doresc fericire, Dyane.” 

— Cum, draga mea?! zâmbi sobru Ben Klinkenhagen. Să 
ratezi tu o căsătorie?! Dar ce se întâmplă cu tine? 

— Nu-mi dau seama! Şi sunt pe cale de a rata încă un 
mariaj. lată, vine noul pretendent. 

Prea osteniţi, Doc şi Ben abia-l recunoscură pe junele 
Wilmore, cu plastronul ca neaua, înfloritor, supravieţuitor în 
ciuda tuturor prezicerilor. El se înclină în faţa celor doi 
bărbaţi ce manifestară tot atâta entuziasm cât în faţa unei 
supe reci: 

— Gentlemani, tot ce comandati, e în contul meu, vă rog! 

— Prea mult belşug, gemu Holliday. De mâncare, 
băutură... de pretendenți. Cred că am să mă împugşc. 

— Prieteni, reluă baronetul, sunt fericit că vă întâlnesc. 
Ne întâlnim doar în ocazii fericite: data trecută aţi scos din 
impas chervanul lui Papa Drăgan, iar acum... acum sunt 
fericit... Isaia dănţuieşte! 

— Ce face? tresări Ben. La vârsta lui? 

— Da, prieteni, sper să aud un „da” pronunţat de cea 
mai fermecătoare femeie din America... 

— Şi din Anglia, nu? se simţi jignită Dyane. 

— Şi din Anglia, bineînţeles. Am cerut-o de soţie pe 
lady Castellanny. Sper să fiţi martorii noştri. 

— Baronet Wilmore, vorbi grav Doc Holliday, oare în 
cadrul „practicii” ce o faci în West, bunicul dumitale, 
lordul, a cerut să te şi însori? 

— Va fi cea mai frumoasă surpriză ce am să i-o fac. 


— Mă îndoiesc; interveni  Klinkenhagen-Gibson. 
Cunosc bine interesele casei Wilmore. Nu va fi acceptat 
un mariaj întâmplător şi făcut în grabă! 

— Dar, domnii mei!... încercă baronetul 

— Inutil să mai discutaţi, îl opri Dyane. Dragă John, îmi 
pare rău dar nu pot fi soţia ta. 

— De ce, darling? 

— Simplu. lubesc pe unul dintre aceşti doi domni, dacă 
nu chiar pe amândoi. 

Se aşteptau ca Wilmore să facă o scenă. Când colo el 
surâse englezeşte, adică glacial. 

— E formidabil, darling! Nimeni pe lumea asta nu e mai 
potrivit să vegheze asupra liniştii tale, lady Castellanny... 

Cu aceste cuvinte baronetul se ridică, se înclină şi se 
duse la bar unde comandă un coktail-dinamită... 

— Dyane, rosti Doc posomorât, cred că se împlinesc doi 
ani de la căsătoria noastră, cum sărbătorim evenimentul? 

— De unde ştii că sunt doi ani, hoodlum? Şi cum vrei să 
sărbătoreşti „evenimentul”? 

Trăgătorii săriră în picioare. Interveni, nu fără curaj, Herr 
Hertzog: 

— Tomnii se ceartă? În acest cazul ar fi mai bine să se 
certe afară, la aerul curatul. Schimbul de focuri e strict 
oprit. Abia acum două zile am montat aceste lustrele de 
Castilia şi aceste oglinzile de la Venezia. 

— Aşezaţi-vă, băieţi, ceru Dyane. Dacă nu sunteţi buni, 
divorțez iar! 

Dyane îi conduse pe cei doi turbulenti la culcare, în 
camere separate, să nu se încaiere iar peste noapte. 
Precauţiune zadarnică, ambii se puseră la pândă, ca nu 
cumva Dyane să petreacă noaptea cu celălalt. În vreme ce 
pistolarii pândeau, în vreme ce baronetul se îmbăta tot mai 
rău, Mya Castellanny coborî şi interpretă pentru ultima dată 
celebra arie „Sunt un arlequin...” Apoi se duse imediat în 
odaia ei şi, puţin mai târziu mustang-ul Danny purta către 
alte zări pe Danny Clintwood. 


27. Călăreau mahmuri, nedormiţi. 


— Ce zici, unde a putut să dispară Dyane? 

— Mai închide-ţi pliscul, domnule Holliday! 

— Când te gândeşti că voiam să-i dăm o treime din aurul 
nostru! 

— Dacă află că avem aur, se iveşte ea, fii pe pace! 

Mai tăcură, se învoiră gustând din ploscă şi discutară 
despre utilitatea de a-l vizita pe Old Fille, proprietarul acelui 
miraculos „telescop cu oscilator de mercur.” 

Mai merseră puţin până ce le ieşi în cale un catâr, alături 
de un corral părăsit. Nici o fiinţă. Vreau să zic, nici o fiinţă 
omenească. Insă catârul, scoțând un muget festiv, se luă 
după ei. 

— Hei! £/ burro! Întinde-o, n-avem cu ce te hrăni. 

Insă animalul, cu încăpăţânarea tipică rasei sale, tropăia 
în urma lor. Pesemne-i fusese dor de fraţii săi, oamenii... 

Trecură de un ranch, cândva prosper, acum părăsit. Li se 
alătură încă un catâr şi un taur bătrân. 

— Drace! Ne-am transformat în caravană! Uite acolo un 
pueblo! 

— Ba e un orăşel în toată regula. Numai că are o culoare 
bizară... 

— Da... e acoperit cu nisip roşu... 

Trecură pe lângă o cârciumă pustie. Descoperiră acolo 
câteva sticle goale şi o cizmă ce aparținuse pesemne unui 
olog. Pe un perete se putea descifra: 


Whisky and soda and blonda Katrin 
Mă-ndeamnă să plec, mă-ndeamnă să vin 
Colt-ul domnului Melhisedek 
Mă-ndeamnă să vin, mă-ndeamnă să plec 


Următoarea clădire mai purta şi firmă: Helldorado Saloon, 
„Casa de Huespedes, girls”. Şi aici poetul anonim zgâriase 
pe perete: 


Acum sunt trist ca o vacă indiană 
Nici tequila nu m-a încălzit 
Unde este Lola diafană, 


Unde-i durdulia Marguerit? 


— Parcă ar fi Villon, tradus de marele nostru Buntline, 
comentă Ben. 

— Prostii. Faţă de Dyane a noastră, Katrin. Lola şi 
Marguerit sunt nişte biete ţărăncuţe. 

Merseră mai departe. Biroul şerifului. Un oblon scârţâia, 
fără vânt. Praf şi vraişte, un pat de armă ciuruit de carii, iar 
la „arest”, acelaşi scris, acelaşi stil încântător, plin de 
melancolie: 


Ici fost-am zăvorât de marshal Fock 
Departe de Dyane şi de Mya 

După un chef nebun cu Ben şi Doc 
Când mi-am văzut într-adevăr stafia... 


— Mare poet! se minună Holliday. Vezi cum a ştiut să ne 
îndese pe toţi trei într-un singur catren?! Oare de unde ne 
cunoaşte? 

— Nu ne cunoaşte! Eu unul n-am trecut niciodată prin 
acest loc. 

— Cred că e altă Dyane, opină Doc. ŞI alţi „noi”. 

Merseră mai departe, urmaţi de taur şi de catâri; li se 
alătură şi-un câine mare, roşcat, jigărit, dar paşnic. Nu 
lătra. Invârtea din coadă. Depăşiră judecătoria, banca, 
banca rivală, banca de lemn din faţa unui drug-store, două 
frizerii, toate pe cale de a se dărâma... 

Intr-o pivniţă cu beuturi avură un fior. Un negru dormea 
pe-o rogojină, de nu cumva era mort, înconjurat de sticle 
goale. Insă altele erau pline. 

— Ce negru e! 

— Poate că e chiar negru, făcu Ben. 

— Oricum, este exagerat de negru! 

— Poate că negrii când dorm se fac şi mai negri... 

— Pe drakku. E uns cu smoală! 

Într-acestea, individul se ridică în coate şi-i privi aiurit. 

— Cine eşti? întrebă Rio Jim. De ce te-ai mânjit pe faţă? 

— Eu? Sunt... coliba unchiului Tom. 


— Poate eşti unchiul Tom? 

— Ba nu... coliba! 

Îl lăsară, ieşiră, făcură un foc pentru cafea, când apăru şi 
„Ccoliba”, fluturând o sticlă plină. 

— Aţi venit! zbieră cu glas sălbatic. Ştiam că o să veniţi. 

Pupă în bot caii, taurul, dar câinele şi oamenii refuzară să 
se lase sărutaţi, prea era murdar. Din curiozitate, Doc şi Rio 
Jim cercetară locuinţa singurului locuitor al oraşului- 
fantomă, pivniţa. Pe uşă se puteau distinge literele: 


„.UŞ...C...IE 


Nu trebuia să fii dezlegător de enigme ca să-ţi dai seama 
că odinioară acolo fusese PUŞCARIA; de-aia rămăsese 
depozitul neatins, nimeni nu se înghesuise să intre! Nici 
măcar hoţii... 

— Fiţi ca la voi acasă! tună nebunul. Ei zic că s-a 
terminat aurul! 

— Care ei? 

— Cei care au fugit! Cei care n-au încredere în cuvântul 
POETULUI! POETUL sunt eu. Noua mină e virgină, acum că 
aţi adus catâri, ne punem pe treabă, însă deocamdată bem! 
Prin cotloane mai există 3000 de sticle, asta înseamnă câte 
o sută de delirium tremens de căciulă... 

Cel mai greu a fost să scape nu de bietul maniac, nici de 
catâri, nici de taur, ci de oropsitul, singuratecul câine... 


26. - Tu observi, Doc, că aurul mai mult aduce necazuri... 

— Depinde cum îl foloseşti... 

— Tu nu-ţi mai redeschizi cabinetul de „măselar”? 

— Nu, prea-mi dă ghes, Ben. Oraşele mari sunt înghe- 
suite, în oraşele din West dentistul trebuie să ţină într-o 
mână cleştele, în altul pistolul. De la o vreme te plictiseşti 
de toate! Dacă pun mâna pe bani, voi face o călătorie, în 
Grecia, cred. 

— Dar ce ştii tu despre ţara aia? 

— Nimic. De-aia am ales-o. 

— Atunci du-te acolo! 


— Ba nu! Aş muri de plictiseală. Sigur! Vrei să rămâi 
singur cu Dyane! 

Pe înserate se apropiau de ranch-ul lui Old Fille, 
comentând viaţa încâlcită a acestuia; se pare că apucase 
marele gold ruch din 48, de la Sonora, şi goana după aur 
din Nevada, în 59, din Virginia, în 63, a fost şi la Coeur 
d'Alene, şi-n Alaska, şi-n Sierra Madre... 

— Atunci de ce a rămas lipit pământului, Ben? 

— Se zice că are un milion depus la Frisco. 

— Palabras! N-ar sta aici, să aibe un milion, ce să facă 
aici? Ce e cu găina aia din livada lui Old Fille? Pare speriată. 

— Eu răspunse Klinkenhagen, nu ştiu deosebi o găină 
speriată de una calmă... 

— Totuşi e chiar speriată! 

Doc şi Ben intrară zgomotoşi în şandramaua lui Old Fille. 
Dintr-un ungher, din umbră, două pistoale mari se ridicară 
în direcţia lor. O voce cavernoasă şi binecunoscută rosti: 

— Bine aţi venit! Vă aşteptam! 

— De-aia era speriată găina, observă Doc. Şi apoi: 
Kraker! Pe cinstea mea, începuse să-mi fie dor de tine! 

— Gura! Diamantele! 


29. Kandy-bar e un orăşel încântător, iar Colina Cizmelor 
primitoare, cea mai de soi Colină a Cizmelor, frază pentru 
care Old Buntline, cunoscutul stilist, m-ar lichida, sau l-ar 
pune pe amicul său Buffalo Bill s-o facă. Mulţi pistolari 
iluştri, sau mai modeşti, manifestă drept ultimă dorinţă de a 
fi aduşi la Kandy-bar. Când există bunăvoință, rugămintea 
le este îndeplinită. Pe una din tăblițe o mână veselă a scris: 


Aici zace KRAKER JAKE 
muzicant de frontieră 
a concertat prin mai toate oraşele 
din viorile Samuel Colt şi Broskoe 
n-a disprețuit nici ghitarele Sharps 
Henry sau Whinchester 
dar ultima melodie i-a fost cântată de 
către bunul Doc Holliday 


dintr-o balalaică Smith and Wesson 


30. Proprietarul sa/oon-ului „World Stars”, japonezul John 
Fu. o invită pe vedeta Mya Castellanny, care trebuia să 
debuteze în seara aceea, să coboare pentru o gustare, şi 
mai ales s-o vadă publicul. 

Mya-Dyane-Danny. cobori şi fu servită, singură, la o 
măsuţă. Alături, doi gentlemani sporovăiau. Despre ce? 
Dyane ciuli urechea. Nume cunoscute! 

Primul individ susţinea că în spelunca lui Billy-chiorul, la 
Kandy-bar. Doc Holliday provocase un mare scandal, în 
stilul său. Celălalt adeveri: Doc se certase cu prietenul său 
Rio Jim, din cauza unei femei, din cauza unui pumnal cu 
diamante, sau a unei lăzi cu aur - motivele nu erau clare, 
cei ce veniseră acum un ceas cu diligenţa din Kandy-bar 
confirmaseră totul, precizând că a doua zi, în zori, Doc şi cu 
Ben vor avea o întâlnire. Toate demersurile lui Pat S. 
Garrett, marshal-ul, eşuaseră, ăia nu vor să se împace, aşa 
că a doua zi unul din ei va ajunge la Colină, dacă nu ambii... 

Uşoară ca fulgul, deşi nu era ci tuşi de puţin un fulg, 
Dyane se prelinse către odaia ei. Ceva mai târziu, patronul 
John Fu urca s-o anunţe pe vedetă că trebuia să apară pe 
scenă când din odaia privighetorii ieşi grăbit un tânăr 
pistolar fercheş, în negru. Japonezul se zăpăci. 

— Dom... domnişoara Castellanny e acasă? bâlbâi 
patronul. 

— Eu nu ştiu... încercaţi! răspunse ochitorul şi dispăru 
val-vârtej. 

Găsind camera goală, John Fu rămase uluit şi căzu pe 
gânduri... 

Danny Clintwood goni toată noaptea istovindu-l peste 
măsură pe mustang-ul Danny. Gândea: «E momentul să 
pun capăt acestei comedii. Nu sunt nici soţia lui Doc, nici a 
lui Ben. Liberă! Când m-am „căsătorit „ cu cel dinţii, popa 
Haris din Abilene era atât le mahmur că în loc de Biblie, ne- 
a citit dintr-o carte de aventuri... Căsătoria nu e valabilă! 
Când m-am „căsătorit” în Ogalala, ultimul pastor de acolo 
fusese alungat pentru vrăjitorie, aşa că l-am rugat pe 


cârciumarul Sid - pe care Ben nu-l cunoştea - să însceneze 
gluma asta. Sunt vinovată? Nu ştiu... Sunt poate prea 
glumeaţă, trebuie să mă cuminţesc! Dar acum trebuie să-i 
salvez pe cei doi „soţi”. De nu mi-ar tremura mâna!» ` 

...Dyane descălecă la marginea pieţii din Kandy-bar. Işi 
roti brațele. Îşi potrivi centura. Suspină. Înaintă cu pre- 
cauţiune. Răsărea soarele, ca o floare neagră... Tot ca o 
floare neagră, mai curând ca un spin negru. Doc Holliday 
ţâşni din „Majestic-saloon”; în aceeaşi clipă ieşi din sa/oon- 
ul fraţilor Earp Rio Jim. Suie de ochi urmăreau de la distanţă 
„întâlnirea secolului”. Cei doi înaintau unul către celălalt, 
Doc cu faţa albă, Klinkenhagen cu chip de piatră. 

— Lăudat fie Manitu, am ajuns tocmai la timp! oftă Dyane 
Clintwood şi trase cu hotărâre armele din toc. 


31. Cititorule, concentrează-te! Observi? De dincolo de 
această pagină, de aceste litere, două mâini albe ridică 
două Colturi negre. Însă, de data aceasta, salvatoare... 

Închide cartea, cititorule. Închide repede! Până nu 
pornesc gloanţele! 


„Avant de mourir” 


1. În arestul „de rezervă” al Regimentului 2 din Divizia 
Edelweiss, atmosfera era relativ blândă. Feldwebelul tocmai 
se spăla pe faţă. când evenimentele au început să se 
precipite. Fe/dwebelul se şterse alene, fredonând tot alene 
şi mai ales fals; greu să recunoşti celebra melodie „Avant 
de mourir”! 

De dincolo de gratii, un bărbat de vreo patruzeci de ani, 
neras, posomorât, îl priveşte pe plutonier, dar de fapt nici 
nu-l vede. E scufundat în amărăciunea sa. Plutonierul se 
întoarce către el, îi zâmbeşte. 

— Omule, nu fi supărat! Eşti primul arestat pe ziua de 
azi, e o cinste! Aici nu e rău, se dă raţia patru, cu variante. 
Variantă e unul dintre cuvintele preferate ale Sturmbann- 
fiihrerului Krieger - îl cunoşti? E un om blând, are o Fraulein 
preferată... cine nu are? Poate doar eu... si o melodie 
preferată, asta - şi iarăşi fredonează „Avant de mourir”... 
Dacă n-ai făcut nimic, o să-ţi dea drumul, toată încrederea 
în justiţia noastră, nu uita ce-ţi spune bătrânul Schwalbe, 
Asta-s eu. Cum te cheamă? 

— Vasile Vişovan. 

— Aşa? Voi aveţi nume ciudate... 

— Pentru atâta lucru nu te arestează. Mergeam liniştit pe 
strada Elisabeta. 

— Aşa de dimineaţă? Liniştit? Şi chiar pe Elisabeta? E 
totuşi suspect, dar nu-ţi face griji... Hei, ce se întâmplă 
acolo? 

Câţiva soldaţi îi îmbrâncesc pe doi inşi, unul foarte tânăr, 
altul aproape moşneag. „Sunt arestaţi!” declară ritos 
comandantul escortei, şi iese abia după ce Schwalbe îi bagă 
după gratii şi pe noii aduşi. 


— Donerwetter! Bogată zi! Tinere, nu te mai da cu capul 
de pereţi, s-a tencuit abia săptămâna trecută. la exemplu 
camaradului mai bătrân! 

— Camarad ţi-e dracul! 

— Vorbiţi frumos, domnilor, altfel vă confisc totul, chiar şi 
ţigările! Vi le las, până la noi ordine, fiindcă sunt bun din 
fire. 

— Pe mine mă cheamă Grad, Grad loan... 

— Şi nici tu n-ai făcut nimic? se interesează Feldwebelul. 

— Apăi, nu! Eu am făcut! Am dus lapte proaspăt de 
biboliţă la domnul colonel, comandantul care locuieşte pe 
strada Elisabeta. Pe tine cum te cheamă, mă, acela care te 
strofoci atâta? 

— Gheorghe Zolovăstru, şi eu chiar n-am făcut nimic. Să- 
mi dea drumul! 

— Dacă sunteţi inocenți ca îngeraşii, vă dă drumul min- 
te-haş, cum ziceţi voi, îi asigură Schwalbe şi se repede la 
uşă. Cine vine? Cineva! Că doar n-o să cheltuiască de 
pomană rațiile de categoria patru. Heil Hitler! îi salută 
Feldwebelul pe cei doi ofiţeri superiori ce-şi fac apariţia 
Sturmbannführer! În arestul de rezervă al Re...!!! 

— Nu-mi răcni în timpan! se răsteşte Krieger către 
Schwalbe, şi se întoarce către colonelul Freiherr von 
Lutzlow. Ce zici de mutrele astea? 

— Ei sunt? 

— În mod sigur unul din ei, sau şi mai grav, toţi trei, 
complot în grup! Voi, inculpaţii, ascultați! Nu vă batem. Nu 
vă chinuim. Vă îm-puş-căm! Limpede? Să ieşim de aici, 
Freiherr, ăştia put. 

Ofițerii ies, tânărul Zolovăstru răcneşte: 

— Să mă împuşte? Pentru ce, mama şi dum...! 

— Nu striga! Se aude, îl avertizează Schwalbe. Dacă te 
împuşcă, înseamnă că o meriţi! lar dacă o meriţi, de ce mai 
faci gălăgie? 

— Eu mi-s liniştit, mormăie bătrânul Grad. Eu mi-am dus 
laptele de biboliţă ca-n fiecare dimineaţă şi... 

— Eu nu-s liniştit! Cum să mă îm...? 


— Fleanca! intervine Vişovan. Vrei să-ţi şterg una peste 
bot? Nu mai bâţâi! Unde şi când te-au arestat? 

— Acum. Pe strada asta. Da' de ce? 

— Se pare că ne aflam cu toţii pe strada Elisabeta, în 
preajma vilei „Albina”, când ne-au înhăţat. Acolo locuieşte 
colonelul  Kirschoff, comandantul. Acolo s-a întâmplat 
ceva... 

— Pe mine m-au luat tocmai când ieşeam, zise bătrânul 
Grad. Nu chiar din vilă, ci din ograda servitorilor, v am spus 
că tot la două zile îi duc lapte de biboliţă, să se mai 
întremeze, sărăcuţul... Grijania lor, să mă împuşte pe mine, 
înţeleg, dar dacă-mi împuşcă şi biboliţă? 

— Mai lasă dracului biboliţă! se enervează Vişovan. Nu ai 
observat nimic deosebit la vilă? 

— Eu nu observ, eu văz... Nimic. Am aşteptat oleacă în 
faţa bucătăriei, slujnica era acolo cu o cătană, nu ştiu ce 
făceau... Când am trecut prin faţa casei se auzea gra- 
mofonul, fix muzica aia de-o fluiera plotonierul... 

— Da' pe tine, băiete - ziceai că te cheamă Zolovăstru, 
nu? - unde te-au înhăţat? 

— De ce mă descoşi? Eşti în slujba lor? 

— Prostule! Ne aflăm toţi trei în aceeaşi oală cu apă 
clocotită. De unde veneai? 

— De la o fată, na! 

— Nu te lauzi? No, şezi blând, te cred. Cu toţii am fost 
arestaţi în preajma casei comandantului. Ce s-a întâmplat 
acolo şi în ce măsură ne priveşte? 

Feldwebelul Schwalbe tocmai intră pe replică. 

— S-ar părea că vă priveşte! Colonelul Helmuth Kirschoff 
a fost găsit mort. Nu era un om rău... 


2. În biroul Sturmbannfiihrerului Krieger. 

— Este ora şapte şi douăzeci şi două, constată colonelul 
Freiherr von Lutzlow. Fraulein Inge l-a descoperit pe 
Helmuth mort la ora şase şi paisprezece... Ne trebuie un 
anchetator, un specialist... 

— Dar eu ce sunt? surâde Krieger. Şi nu e limpede? 
Helmuth, bietul, a fost lichidat de cei trei pe care-i avem în 


arest. Mensch! Pe strada asta împuţită nu se mai afla 
nimeni în afară de ei! 

— Detest improvizaţia, Rudolf. Sunt militar de carieră! S- 
a tras un singur glonte. Vreau să ştiu cine l-a tras! 

— Să nu fim chiţibuşari, dragă Freiherr. Ce importanţă 
are dacă e un vinovat, sau trei? Eu zic chiar că e mai bine 
să fie trei! E vorba de un colonel al armatei noastre! 

— Nu, Krieger, trebuie să aflăm adevărul! 

— Prietene, în război adevărul e de partea celor puternici 
şi are felurite înfăţişări! 

— Crima rămâne crimă. Vreau să ştiu exact ce s-a pe- 
trecut. 

— Herr colonel! se aspreşte glasul Sturmbannfuhrerului 
SS. Istoria ne învaţă să fim eficienţi. Am găsit vinovaţii. Nu 
avem timp să scormonim diferitele înfăţişări şi variante ale 
adevărului, ele, oricum, ne scapă de cele mai multe ori. 

— Eu, hm! Apreciez elanul tău filozofic, însă cine l-a ucis 
pe Helmuth? Fă-mi o favoare personală, să chemăm un 
poliţist de profesie. X 

În birou, pătrunde secretara Helga, drăguță, parfumată. Îi 
ignoră pe colonelul Lutzlow. 

— Sturmbannführer! Vă caută o oarecare... Patricia Bora. 
Vă aşteaptă de douăzeci şi două de minute? 

— Mein Goth! Însă ce se întâmplă, eşti geloasă? Ce e cu 
tine, pisicuţo? 

— Nu sunt geloasă, dar fata asta are picioarele prea 
lungi! Am analizat-o. Toate atu-urile sunt de partea mea... 
Însă are picioarele prea lungi! 

— S-o lăsăm baltă. Pofteşte-o, Helga. Să vedem ce vrea. 

— Eşti o dulce canalie, Rudolf. Poate că mă voi răzbuna. 

— Te rog să faci cum am zis! 

Patricia este introdusă în biroul lui Krieger. Este înaltă, 
prezentabilă, voinică, autoritară. 

— Sunt anchetator principal al Agenţiei Lăzău, Patricia 
Bora. 

— Încântat! Şi cu ce vă pot fi de folos? 

— E vorba de o crimă. 

— S-a şi aflat? 


— Nu s-a şi aflat. Eu am aflat, fiindcă sunt detectiv, cu 
toate că în vacanţă. Timpul pierdut în anticameră intră de 
asemenea în cheltuieli. Tariful meu este de... 

— O femeie frumoasă, replică Sturmbannfuhrerul, nu se 
preocupă de bani. Ei vin, oricum. Pot să vă ofer un Martell 
adus de mine din pivnițele contelui de Polignove? 

— Mulţumesc, nu. Nu beau în timpul serviciului. 

— Nu sunteţi în timpul serviciului. Nu pot să vă angajez, 
din păcate. 

— E vorba totuşi de trei concetăţeni de-ai mei! 

— Cu ţara dumneavoastră ne aflăm în război... de câte 
zile? 

— Nu ştiu. Poate dintotdeauna. 

— Sunteţi pe cât de frumoasă, pe atât de impertinentă. 
Sper să ne revedem. Deplasarea şi deranjul vă vor fi achi- 
tate din casieria Regimentul 

— Este echitabil. În hotelul Donau, unde am tras, se află 
Herr Alfons Grimmellhausen, fost detectiv particular. E 
german. Poate că el vă va fi de folos! La revedere! 

— La revedere, frumoasă doamnă! 

— De ce nu ai angajat-o? întrebă colonelul von Lutzlow, 
de lângă fereastră. 

— E prea frumoasă. 

— De când te deranjează femeile prea frumoase? 

— Are şi picioare prea lungi... Şi pare prea deşteaptă. 

— Agenţia Lăzău se bucură de un renume european. 

— Tocmai asta e. Helga! 

— Sturmbannführer? 

— Trimite imediat şoferul la hotelul Donau. Să fie adus 
urgent Herr Alfons Grimmellhausen. Stai, Helga! Să nu fie 
bruscat. Nu-l arestăm... încă... Îl invităm. Însă repede, 
Sscumpo! 

— De ce nu apelezi la serviciile juristului Ziegller? E 
angajatul minei „Solange”. Un om capabil. II cunosc. 

— Şi eu îl cunosc, surâde Krieger. Nu garantez pentru el, 
e de prea mulţi ani în ţara asta, a mâncat prea multă 
mămăligă... 

Reapare secretara Helga, şi mai parfumată... 


— Divizia se interesează despre condiţiile morţii colo- 
nelului Kirschoff. 

— Ei bine... mama dracului! Cum de au şi aflat? Dacă 
insistă, spune-le că a fost victima partizanilor. Am şi prins 
criminalii. Altceva? 

— Herr Alfons Grimmellhausen e aici! Ce fac cu el? 

— Înghite-l scumpo! Ba nu-l înghiţi! Cum arată? 

— Un bătrânel caraghios... îmbrăcat ca o maimuţă dre- 
sată. Vorbeşte mereu, a şi apucat să-mi spună ceva despre 
o spălătoreasă, nu ştiu ce... Un tâmpit. 

— Omul de care avem nevoie. Ne va confirma că cei trei 
sunt vinovaţi! 

— Te grăbeşti, Rudolf, zice colonelul von Lutzlow. Nu 
avem nici un asasin cert! 

— Ei, nu! Suntem în război. Munţii mişună de bande 
înarmate. Ce să mai vorbim despre Moisei, unde a trebuit 
să fim necruţători! Severitatea nu e niciodată de. prisos. 

— Da, însă asociată spiritului de justiţie! 

— Voința Fuhrerului este spiritul nostru de justiţie! la să 
bem ceva! Să intre Herr Gri... cum, Helga? 

—  Grimmellhausen, Sturmbannführer! Helga deschide 
uşa: Poftiţi, vă rog! 

— Bună ziua, domnii mei! 

— Heil Hitler! 

— Poftim? Am onoarea să mă prezint: detectiv en retraite 
Alfons  Grimmellhausen. La dispoziția dumneavoastră, 
domnilor ofiţeri! Am studii la Tubingen şi Sorbona, dacă 
asta vă spune ceva, iar la Viena, când anchetam celebrul 
caz al spălătoresei, despre care ați auzit, Agenția Heller mă 
onora cu 330 schillingi pe zi. La hotelul Donau am întâlnit o 
colegă, detectiva Patricia Bora, e o femeie foar... 

— S-o lăsăm în pace pe cucoana aia. Are picioarele prea 
lungi. Să trecem la acțiune, Herr Gri... 

— ...mmellhausen. Alfons Grimmellhausen. 

— Să trecem direct la interogatoriul acuzaților, Herr 
Alfons! 

— În cazul spălătoresei, ancheta a început în aceleaşi, 
condiții: pe neaşteptate. 


— Bine, bine, Herr Alfons! Un păhărel, puţină muzică... e 
„Avant de mourir”, discul meu preferat, iar apoi la treabă... 

— Şi cum spuneam, nu spălătoreasă a fost ucisă, ci 
cățelul, mai exact a fost opărit... bietul căţel, rasa Copertine 
two... Era o zi sumbră, iar cățelul... 

— E senil, îi şopteşte Lutzlow lui Krieger. 

— Exact omul de care avem nevoie! Să mergem! 


3. Din nou în arestul „de rezervă”. Herr Alfons îşi pune 
ochelarii, privind absent împrejur. Schwalbe, burtos, stă în 
poziţie de drepţi. Lutzlow e plictisit. 

— Voi trei, zice Krieger, l-aţi asasinat pe colonelul 
Helmuth Kirschoff! Aici, în România, dragostea ce ne-o 
arătaţi începe să ne agaseze. Recunoaşteţi! Ca să termi- 
năm mai iute. 

— Uite ce este, Rudolf, intervine Lutzlow. Era vorba de o 
anchetă dreaptă! 

— Nu e timp de formalităţi inutile! Aplicăm justiţia 
Reichului! 

— Dacă e vorba de justiţie, înaintează bătrâneşte Herr 
Alfons, eu sunt cel mai autorizat s-o slujesc. 300 de 
schillingi pe zi. Dumneavoastră cât mă plătiţi? De pildă, în 
cazul spălătoresei am încasat... 

— Nici o grijă! Noi nu rămânem datori! Treci la acţiune 
Herr Gri... 

— ..„.mmellhausen. Dumneata, acela. Numele, vârsta 
ocupati! 

— Grad loan. Şaşpatru de ani. Tăran, da’ acum aduc 
lapte de biboliță pentru domnul colonel despre care aud că 
l-aş fi omorât... 

— Gura! urlă Krieger. Să nu ne irosim timpul! 

— Să-i luăm cu duhul blândeţii, domnule ofiţer. Dar 
dumneata? 

— Zolovăstru Gheorghe, lucrez la Fabrica de. cărămizi, 
am împlinit optsprezece; veneam de la o cunoştinţă... 

— La ora aceea, cam şase „a me”, nu?, nu se vine de lao 
cunoştinţă, cel mult te duci la o cunoştinţă. 


— Da, era cam şase, însă nu „a me”! Ce importanţă are 
dacă veneam sau mergeam? 

— Totul este important, îi răspunde Herr Alfons... Da, 
boy! De pildă în cazul spălătoresei a contat enorm rasa 
javrei, iar acum e în joc viaţa voastră... 

— Herr Gri.... intervine Krieger, tot mai nervos. Să n-o 
lungim i Ei sunt condamnaţi dinainte, iar viaţa lor... 

— Pardon, domnule ofiţer. O anchetă serioasă se face pe 
îndelete. Bun! Şi dumneata? Ba nu, tu, tinere! De unde 
veneai? 

— Bine! Poftim! Veneam de la lulia Gociman, strada 
Elisabeta numărul 24. Este... logodnica mea. 

— Feldwebel, verifică! porunceşte colonelul von Lutzlow. 

Krieger mârâie. Herr Alfons îşi continuă, metodic, an- 
cheta. 

— Dumneata? Acela care taci mereu. 

— Vasile Vişovan artificier la mina „Solange”, patruzeci şi 
cinci. 

— Ce înseamnă „artificier”? 

— Mă ocup cu explozibil. La mină se lucrează cu di- 
namită. 

— Clar! se bucură Krieger. Dinamită! Să reținem! 

— Dar colonelul Kirschoff n-a fost dinamitat, zise Herr 
Alfons. Dumneata, Fichowan, să răspunzi numai la întrebări. 
Spălătoreasă vorbea cam mult, de acolo i s-a tras... 

— Adineaori spuneaţi că tac prea mult. 

— Şi taci prea muult, şi vorbeşti prea mult. Între dumneata 
şi spălătoreasă, există o coinci... 

— Herr Alfons, vă rog, să nu le amestecăm! cere von 
Lutzlow. 

— Hei, tu, cel care te joci cu dinamita, răspunde! 
răcneşte Krieger. Cum l-ai ucis pe camaradul nostru? 

— Dar eu conduc ancheta, protestează fostul detectiv 
particular. La nevoie, voi cere ajutorul lui Frau/ein Patrisia, o 
fată foarte deşteaptă, o colegă... 

— Ba pe aia să n-o mai văd pe aici. Continuă Herr Gri... 


— „„.mmellhausen. Sunt pedant, îmi place să procedez 
metodic şi să fiu corect. Şi, vă reamintesc, eu conduc an- 
cheta. 

— Eşti angajatul nostru, o conduci cum vrem noi! 

— Prietenul meu, Sturmbannfuhrerul Krieger, vrea să vă 
reamintească faptul că sunteţi acum angajat de către 
armata germană, pentru a elucida o problemă a armatei 
germane, ca un bun german ce sunteţi, încearcă Lutzlow să 
îndulcească atmosfera. 

— Pardon! Sunt un detectiv ce elucidează un caz! Faptul 
s-a consumat în jurul orei şase a.m. Ciudat! E chiar ora 
când se trezea spălătoreasă şi cățelul. Dumneata... Grad... 
loan... unde te găseai la această oră? 

— Nu la spălătoreasă, domnule... N-am ceas. Am dus 
laptele de biboliţă, iar când am ieşit... 

— Ai fost arestat, ştiu. Când ai dus laptele, era viu sau 
mort colonelul. 

— Nu pot a şti, nu l-am văzut în viaţa mea. Am aşteptat 
vreo zece preţuri în faţa bucătăriei, că bucătăreasa era 
ocupată cu o cătană... 

— Altceva? 

— Nemic... Aăăă... (Îl aude pe Schwalbe care intră 
fluierând „Avant de mourir”) No! Asta! Muzica! Exact 
muzica ce o fluieră domnul unterofiţer se auzea din odăile 
domnului colonel, numai că la hramofon suna mai hiriş! 

— De ce eşti descheiat, Feldwebel? Cum îţi permiţi să 
fluieri? 

—  lertaţi-mă, Sturmbannführer! Raportez! Pe strada 
Elisabeta, la 24, locuieşte fata lulia Gociman. Zolovăstru a 
plecat de la ea pe la 6. 

Krieger îl priveşte de sus pe colonel. 

— Te-ai convins, Freiherr? E clar. Sunt vinovaţi. Toţi trei. 

— Ciudată situaţie, mârâie Herr Alfons. Îmi aminteşte 
de... Dacă ştiţi totul, de ce aţi mai apelat la mine? Şi în 
cazul spălătoresei, sergentul Safranek credea că, invitându- 
mă, îndeplineşte o simplă formalitate, dar cazul s-a dovedit 
mult mai complicat, nu spălătoreasă, ci cățelul... 

— Bine, bine! Faceţi-vă datoria! Cât mai operativ! 


— Fichowan! La ora şase - unde - şi de ce? 

— Veneam de la mină, mergeam acasă. 

Detectivul îşi schimbă surprinzător tonul: 

— Fals! Lucrezi la „Solange”. Locuieşti în cartierul Plopi. 
Strada Elisabeta nu ţi-e în drum. 

— Aşa e! Ce căutai aici? 

— Vă rog, eu anchetez, Herr Sturmbannführer! 

— Mergeam la un prieten, Ţimpău Petre, care locuieşte 
pe strada asta, la 105. N-a venit la lucru mă gândeam să 
văd ce e cu el, explică Vişovan. 

Krieger îi porunceşte lui Schwalbe să verifice. Între timp, 
felină, Helga s-a strecurat şi ea în arestul „de rezervă”. 
Constată, cu un carneţel în mână: 

— Dacă am înţeles bine, la ora şase, Grad se afla în vilă, 
iar ceilalţi doi în imediata apropiere. Este un complot! 

— Dar, la urma urmelor, cine eşti dumneata, duduie? 

— Fraulein Helga este secretara mea personală, îl pune 
la punct pe Herr Alfons Sturmbannfăhrerul Krieger. În cazul 
de faţă... să zicem că îndeplineşte rolul de grefier. 

— Grefierii nu trag concluzii, obiectează detectivul. În 
vestitul caz al spălătoresei şi-a băgat nasul şi camerista... 

Revine Schwalbe, năduşit: 

— Raportez! Numitul 7zimpau locuieşte la adresa in- 
dicată. Am vorbit cu nevastă-sa. El e la mină. N-a primit nici 
o vizită. 

— Domnilor, totul e clar, ce s-o mai lungim? întreabă 
Krieger. Fichowan ăsta, care se joacă cu dinamita, e prin- 
cipalul vinovat. 

— Ai fost sau n-ai fost la 7zimpau? Ai minţit? Îți dai 
seama ce urmează? 

— Domnule detectiv! N-am minţit! Am fost arestat 
înainte de a ajunge la prietenul meu. Nu ştiam că Ţimpău 
intrase în schimbul de dimineaţă! 

— Nu ştiai? De ce nu ştiai? răcneşte Krieger. 

— Fii, calm, Rudolf! 

— De ce să fiu calm, Freiherr? Am în faţă trei asasini! Toţi 
trei sunt vinovaţi, şi mai ales ăsta cu dinamita! 

— Pot să închei procesul-verbal? 


— Desigur, scumpo! Scrie cam aşa: toţi trei acuzaţii se 
aflau fie în vila lui Helmuth, fie prin apropiere. Nici unul n- 
are un alibi valabil. Acesta Grat /ohan, ţăran lăptar - de ce 
ţăran şi, mai ales, de ce lăptar? - a mărturisit, ceilalţi doi de 
asemenea au mărturisit, trebuiau să asigure retragerea, 
eventual să detoneze o bombă. Schwalbe, ai găsit dinamită 
asupra indivizilor? Nu? Clar, s-au debarasat de ea. 
Pedeapsa cu moartea. Aceasta e varianta mea, singura 
valabilă. Gata! 

— Te pripeşti, Krieger, zice rece colonelul von Lutzlow. 

— Eu o las baltă, zice Herr Alfons. Mi se cuvine suma de... 

— Helga! Condu-l pe Herr Gri... în fine, cum îl cheamă, şi 
plăteşte-l din casa Regimentului. 

— Un moment! Nu consider ancheta încheiată, şi nu văd 
pe ce bază tu, Rudolf, poţi dispune de finanţele Regi- 
mentului al cărui comandant, prin moartea lui Helmuth, am 
devenit eu. Herr Alfons! Te rog continuă! 

— Întrucât sunt detectiv de profesie: - deşi pensionar - şi 
nu unul improvizat, vreau să văd locul crimei şi, de ce nu, 
chiar şi cadavrul. La fel am procedat şi în cazul spălătoresei 
de pe strada Witting 25. 

Krieger gândeşte: „Drace! Asta sau e prost, sau ne crede 
pe noi foarte proşti!” 


4. - Eu unul n-am chef să mor pentru că unul din voi l-a 
ucis pe colonelul Câjof ăsta... Am numai optsprezece ani, 
mă aşteaptă lulia! Moşule! Recunoaşte că tu eşti de vină! 

— Mă băiete, ce vrei de la mine? Vezi că m-oi rânză! 

— Să recunoşti! Te aflai în vilă. Eşti bătrân. L-ai omorât în 
vreme ce turnai laptele! Şi tu, minerule! Umbli cu dinamita 
în buzunar! Şi tu eşti vinovat! Recunoaşte! Eu vreau să ies 
de aici! 

— Nu ţi-ar fi ruşine! îl pironeşte Vişovan. Nu vezi că ăştia 
vor să le facem jocul, abia aşteaptă să ne vindem între noi. 
Gura, că te pocnesc! 

Schwalbe se ridică de la masa lui. 

— Ce se petrece aici? Asta-i arest german, nu bordel! 
Ruhe! Gura! Staţi liniştiţi, şi vă aduc haleală... 


Stă o clipă în uşă. Se aude un crâmpei din „Avant de 
mourir”. lese. 

— La noapte or să iasă iar stelele. Acum e tocmai pe- 
rioada ploilor de stele căzătoare. Nu ştiu dacă le mai ve- 
dem, zice Vişovan. 

— Nu vreau să mor! Domnul cu spălătoreasă e cum- 
secade... 

— Sigur, e de acord Vişovan. Dar nu ponte face mare 
lucru. Dar un dram de nădejde rămâne totdeauna. Pe noi 
nu ne poate salva decât armata română, sau... 

— Sau? 

— Ne putem salva noi înşine. 

— Ce putem să facem noi? 

— Să nu ne vindem, băiete! 

— Asta era?! Numai atât? Dar eu vreau să ies de-aici! Mă 
aşteaptă lulia! Părinţii mei nu ştiu unde sunt, nimeni nu 
ştie! 

— Te înşeli. Cu siguranţă există oameni care se gândesc 
la soarta noastră. Destui bărbaţi au înfruntat moartea, 
luptând pentru adevăr. Tu acum eşti unul dintre ei. Să mori 
e al dracului de simplu, mai greu e să ştii pentru ce ai trăit, 
iar dacă mori, să mori în picioare! 

— Toate acestea nu mă liniştesc, zice tânărul. , 

— De va fi să ne treacă prin gloanţe, aş vrea să le fie lor 
frică, nu nouă, zice bătrânul. 

— Eu am un gând ciudat, spune, ca pentru sine Vişovan. 
Poate că pe colonelul Kirschoff nu /-a omorât nimeni... Ei au 
pierdut războiul, se retrag, mulţi dintre ei îşi dau seama, nu 
toţi sunt nişte ticăloşi. Vedeţi, colonelul Lutzlow cere să se 
respecte legea... 

— Nu-mi pasă! Nu vreau să mor, şi atât! 

— Da mai potoleşte-te, căţălandrule! Cine vrea să moară, 
aşa, de plăcere? Eu sunt om bătrân, am pătimit (destule, 
dar nu pot spune că mi s-a acrit de viaţă. 

— Nimeni nu se bucură de moarte, zice Vişovan. Tu 
băiete, imediat, dacă nu eşti aici, ajungi pe front. 
Inchipuieşte-ţi că ai intrat în război, alături de ai noştri, 
împotriva lor, chiar de azi. Chiar din acest moment! 


5. - Am onoarea, Sturmbannführer! 

— Heil Hitler! Un păhărel? 

— Mulţumesc nu, ultima dată când am băut a fost când 
Cu... 

— Când cu spălătoreasă şi cățelul, ştiu! Păcat, e un 
Martell autentic. Eu am să beau. Să trimit după colonelul 
Lutzlow. 

— Mai bine nu. Dar vă rog invitaţi persoana din 
antecameră. 

— Ce persoană? Cine este? 

— Fraulein Patricia Bora, colega mea. 

— Ce caută aici? De ce ai adus-o? 

— M-a ajutat. Sunt bătrân. Aveam nevoie de o minte 
ageră. 

— Ce prostie! Fie! Helga! Să vină aia... cu picioare lungi. 

— Bună ziua. domnule ofiţer. 

— Domnişoară... 

— Vă rog să închideţi interfonul. E în interesul dum- 
neavoastră ca tot ce vorbim să rămână între noi. 

— Mă ameninţi? 

— Ne grăbim, Herr Sturmbannführer! îl întrerupse 
bătrânul detectiv. Închideţi interfonul. Perfect. Profesorul 
meu de criminalistică, onorabilul Karl-Maria Heinze, ne 
repeta că, pornind o anchetă, nu trebuie să ne lăsăm in- 
fluenţaţi de nici o sugestie exterioară, ci să ascultăm glasul 
propriei intuiţii... 

— Ce tot spui?! Karl Maria Heinze! Unde se află acum? 

— Probabil într-un lagăr, dacă n-a avut inspiraţia să 
moară la timp. 

— Să nu ne jucăm cu vorbele. La ce concluzie aţi ajuns? 
Care din cei trei e vinovatul, sau toţi trei? Aş prefera a doua 
variantă! 

— Adevărul nu ţine cont de preferinţele unuia sau altuia! 
lată o concluzie, spuse Patricia Bora. Colonelul Kirschoff s-a 
sinucis. 

— Ce caută femeia asta aici, Herr Gri...? Adevărat că are 
picioare lungi, dar... 


— Mai avem o variantă, îl întrerupe bătrânul detectiv. 
Comandantul Kirschoff a fost împuşcat de către dum- 
neavoastră! 

Krieger, ţeapăn, îşi toarnă o băutură. 

— Ascultă domnule anchetator de căţei şi spălătorese, şi, 
domnişoară... nu ştiu cum te cheamă... să punem capăt 
bâlciului! 

— Vă agitaţi de pomană. lată dosarul întocmit de 
amândoi. 

— Prefer să vă ascult. Sunt curios să văd unde vă duce 
imaginaţia. 

— lată esenţialul, zice Herr Gri... Cei trei sunt nevinovaţi. 
Zolovăstru Gheorghe, tânărul, a fost arestat în faţa vilei 
„Albina” la ara 6,22'. O certifică depoziţia Gefreiter-ului 
Knoeke. Sau puneţi la îndoială raportul unui militar 
german? Aveţi un zâmbet crud, Sturmbannführer! Te rog să 
continui, Fraulein Patricia. Eu am obosit... 

— Bine, acceptă chipeşa femeie. Zolovăstru, ca şi 
Vişovan, veneau spre vilă, din direcţii opuse. Veneau spre! 
Dacă s-ar fi amestecat în aşa-zisul complot, era firesc să fie 
prinşi îndepărtându-se în goana mare de „Albina”. Or ei, 
subliniez, se îndreptau liniştiţi pe corecţia casei coman- 
dantului. E un argument de logică simplu, convingător, dar 
nu e singurul. În ce-l priveşte pe tânărul Zolovăstru, lulia 
Gociman declară că el a sărit din pat fix la ora şase, când s- 
a auzit sirena fabricii. Un reflex de lucrător. Ora şase, 
domnule ofiţer! 

— Ei şi? 

— Domnule ofiţer, intervine bătrânul detectiv, moartea 
lui Kirschoff a survenit înainte de ora şase! Zolovăstru s-a 
îmbrăcat timp de câteva minute, alte câteva minute i-au 
trebuit până să ajungă în vecinătatea vilei „Albina”, şi 
alarma fiind data. Gefreiter-ul Knoeke l-a înşfăcat la ora 
6,22. 

— Depoziţia acestei ţiitoare... lulia, nu face două parale. 

— Numai a rudelor de gradul unu, zice Patricia, lar acum 
să trecem la Vişovan, cel de la „Solange”. Minerii de acolo 
susţin că a ieşit din schimb la 5,30” şi a mers pe jos, însoţit 


- avem martori - până la colţul pe care-l face strada 
Elisabeta cu Amos Frâncu. Drumul de la „Solange” până 
aici durează cel puţin un ceas. Am verificat personal. 

— Vişovan e bărbat în putere. Poate merge mai iute. 

— lar eu am picioare lungi. Remarca vă aparţine. 

— În acest caz vinovat e cutra aia bătrână de lăptar! E 
căpetenia unei bande de partizani! 

Alfons Grimmellhausen râde încetişor. 

— Nici dumneavoastră nu aţi fi în stare să luaţi în serios 
această variantă! Omul e bătrân, e lăptarul obişnuit, care în 
nici un caz nu are acces în vilă. Aducea laptele la pavilionul 
servitorilor unde, din motive de precauţiune, laptele era 
mai întâi gustat de o pisică şi un căţel... lată că şi aici există 
un căţel! În dimineaţa omorului, Grad a fost văzut acolo. 
Avem mărturia bucătăresei Rozalia şi a soldatului loakim 
Pferde... 

— Ce căuta acolo soldatul? 

— Întrebaţi-l! Erau, ca din întâmplare, împreună, şi de-aia 
n-au deschis de îndată. Depoziţiile altor servitori, şi chiar a 
ordonanţei, care l-au văzut pe Grad aşteptând în faţa 
bucătăriei, se află la dosar. 

Krieger, tot mai nervos îşi umple paharul. 

— Căţel... lapte... dosar... e ridicol. Mai lipseşte spă- 
lătoreasă! 

— Vă înşelaţi, îl contrazice Patricia. Am obţinut şi de- 
claraţia spălătoresei Martha. Da! Lăptarul Grad declarat la 
interogatoriu - nu e aşa, Herr Alfons? - că ferestrele de la 
salonul lui Kirschoff erau luminate, la ora aceea foarte 
matinală! Şi că, din ferestrele întredeschise, răzbătea o 
melodie. Ştiţi care melodie? 

— Aiurezi, Fraulein! Herr Gri... Mă uit la dumneata ca la 
un păianjen, strivit. Ancheta voastră seamănă cu o... 

— Ştiţi sau nu ştiţi ce melodie se auzea din salonul 
colonelului Kirschoff? 

— Nu! De o mie de ori, nu! 

— Mă uimiţi, spune Patricia. Era melodia dumneavoastră 
preferată, „Avant de mourir”, care, de altfel, vă delecta şi-n 


clipa când am fost prima dată aici. Bună placă, marcă 
renumită. „Columbia”. 

— Ce legătură are? 

— Una secundară, reintră în joc Herr Alfons. Secundară, 
dar... importantă! Între discurile colonelului Kirschoff nu am 
găsit această înregistrare, cu toate că era şi el, oarecum, 
un meloman. Şi în tot oraşul nu există alt disc cu „Avant de 
mourir”. 

— larăşi aţi luat-o razna, bate Krieger cu pumnul în masă. 
Ce vreţi să demonstraţi cu asta? 

— Un fleac! Şi anume că, în momentul morţii co- 
mandantului Kirschoff, vă aflaţi, împreună cu discul casei 
„Columbia”, la vila „Albina” şi chiar în salonul co- 
mandantului. 

— Logică primitivă! La ce bun aţi mai pierdut timpul pe la 
Tubingen? A, da, aţi fost şi la Sorbona, la Oxford... de acolo 
vi se trage! Nu vă trece prin minte că i-am împrumutat lui 
Helmuth discul? 

— Nu! i-o retează Patricia. Ne-am interesat. Dumnea- 
voastră nu Împrumutați niciodată discurile preferate, cel 
mult mergeti impreună cu ele, nu le lăsaţi nicăieri. Avem 
mărturia, să vă mai spun a cui? 

— Chiar a lui Kirschoff, decedatul, precizează Herr Alfons. 
Avea un carneţel cu însemnări de tot felul. Nu ştiaţi? 
Dumneavoastră nu lăsaţi discul acesta nicăieri, prea vă 
place şi vă trezeşte nişte amintiri, cam macabre... care vă 
chinuie... ştim şi asta! De fapt, ştim totul. Din întâmplare, 
eu şi cu Fraulein am alcătuit o echipă perfectă. 

— Mă plictisiţi. 

— Poate chiar asta urmărim, reia Patricia. Deci, di- 
mineaţa asasinatului. Discul se afla în salonul lui Kirschoff, 
acum se găseşte aici. De ce şi când l-aţi recuperat? 

— Herr Gri...! Te-am angajat numai pe dumneata. Nu pe 
isterica asta! 

— Sunteţi nepoliticos. Fără Fraulein nu duceam la capăt 
ancheta. 

— Şi ai dus-o la capăt? 


— Da. E perfectă ca o sferă. Înainte de ora şase, mult 
înainte de ora şase, vă aflaţi în salonul comandantului. 
Ferestrele erau întredeschise, ba nu, una dintre ferestre era 
întredeschisă, cea din stânga, altfel lăptarul n-ar fi auzit 
melodia. 

— Ce urmăreşti cu fereastra aia? 

— Nu mă mai tutuiţi, sunt un om în vârstă. Am zis, în- 
tredeschisă. 

— Normal. Vremea e caldă. 

— Nu e normal. Kirschoff suferea de... asta, cum îi zice? 

— Parcă astmă, îi suflă Patricia. Şi nu-i plăcea curentul. 

— Aşa e, revine Herr Alfons. Fereastra salonului a fost 
deschisă după moartea comandantului, pentru ca asasinul 
să poată arunca în tufişurile de salvie de sub geam 
pistoletul Beretta din care lipseşte un cartuş. Acest Beretta 
făcea parte din arsenalul particular al răposatului. 

— Prostii! De ce să păstreze un ofiţer german un ne- 
norocit Beretta? 

— Poate din motive sentimentale, zise Patricia. Am afla 
că dumnealui avea un Mauser, un Colt 44 şi un deficat 
Beretta. 

— Aşa e, aprobă bătrânul detectiv. Din sertarul biblio- 
tecii, după cum am constatat, lipseşte această „bijuterie” 
italiană. lată pistoletul, l-am găsit în tufişuri... din el a pornit 
glontele ce se află şi acum în craniul comandantului, nu 
prea adânc, italienii sunt oameni fini, fabrică arme fine, 
doar corsicanii au junghere ce pătrund adânc. Orice 
specialist în balistică poate confirma spusele mele. 

Krieger ia pistoletul Beretta şi-l examinează. 

— Ai găsit, copoiule bătrân şi ramolit, amprentele mele 
pe această armă? 

Il aruncă pe birou, cu dispreţ. Herr Alfons ia cu grijă 
„jucăria” şi o înveleşte în batistă. 

— Acum, jubilează bătrânul copoi, am şi amprentele. 

— Ce mizerabilă manevră a fost şi aceasta? 

— O mică speculație, zise Patricia. Cum se poate 
transforma o sinucidere, în crimă. Clar? De altfel, nici nu 
suntem siguri că n-a fost crimă dar nu are importanţă! 


Suntem siguri că în dimineaţa morţii lui Kirschoff vă aflaţi în 
salonul său. Pe pistolet nu se află decât amprentele 
dumneavoastră, cele de acum. Fiindcă atunci, cu tot 
Martell-ul băut, aţi fost suficient de lucid ca să ştergeţi bine 
arma, înainte de a o arunca pe fereastră. Sau vă 
supraapreciez? 

— Mă acuzi de crimă, târfă ce eşti? 

— Măsoară-ţi cuvintele, dovedeşte că eşti ofiţer german! 
se răsteşte Grimmellhausen. Un ofiţer german e politicos cu 
femeile! 

— De unde ştiu că nu este evreică? 

— Nu te acuzăm de asasinat, zâmbeşte, palid. Patricia. 
Nu cu tot dinadinsul. 

— Eu accept varianta sinuciderii, zise sobru Herr Alfons. 
Cu o condiţie, să se facă dreptate. Fiindcă eu sunt un 
demodat tipicar. Să-i eliberaţi pe cei trei oameni care sunt 
mai mult decât nevinovaţi. 

— Nevinovaţi?! Dar pe Kirschoff cine l-a împuşcat? 

— Tu! îi aruncă în faţă Patricia. Dar acceptăm varianta 
sinuciderii. iți facem această favoare. Dacă îi eliberezi pe 
cei trei. 

— Sunteţi în situaţia de a-mi dicta condiţii? Mie? 

— Fără vorbe mari! Deşi pensionar, sunt un profesionist. 
Am aflat totul. Am stabilit, împreună cu Fraulein, 
nevinovăția celor trei. Ne-am convins că l-ai ucis pe „Hel- 
muth cel drag”. Eu sunt satisfăcut. Pedanteria mea înnăs- 
cută şi cultivată cu grijă e satisfăcută. Sunt - suntem - de 
acord cu varianta sinuciderii, dar vreau - vrem - să-i vedem 
pe cei trei puşi în libertate. 

— Chiar aşa?! 

— Chiar! Dacă accepţi, nu mai scormonim. Morţii cu 
morţii, viii cu viii! 

— Opinia ta este o rămăşiţă a prejudecăţilor despre 
umanism! lată ce înseamnă Sorbona şi Oxford! 

— Şi Tubingen! 

— Cu Karl-Maria Heinze? Cărţile lui au fost interzise şi 
arse. Ce? Cum? Nu mai aveţi replică... voi doi... faimoasa 
echipă! Gut! Suntem în război! Chiar tu ai spus, amărâtule! 


Şi tu, cucoană! Viii cu viii, morţii cu morţii. Dar nu aţi 
precizat de care parte vă aflaţi! Vă spun eu, acum. De 
partea celor morţi. Helga! Să vină o escortă! 

Apar soldaţii. Krieger urlă: 

— Heraus! Celula zero! Tratament zero! Heraus! 

— E o variantă pe care nu am prevăzut-o, abia apucă să 
spună Herr Alfons, în vreme ce el şi Patricia sunt târâţi 
afară. 

— Herraus! Helga! 

— Rudolf... dragule! Ai fost magnific, vulturul meu! Am 
ascultat... 

— Să nu mai asculţi, mein /iebhen, să nu mai asculţi, e 
nesănătos. Ţi-a trimis SD-ul Ultimele ştiri? Neputincioşii de 
la Abwehr nu mai sunt în stare de nimic. Eu aş înmulţi 
numărul plutoanelor de execuţie. 

— Uite-l pe Lutzlow! zice Helga. 

— Bine, du-te... Helga se estompează discret, nu fără a-şi 
legăna farmecele. Ce bei, Freiherr? Am lucrat toată noaptea 
şi mă simt ca după un K.O. 

— Preocupările noastre, multe şi brutale, abia mormăie 
colonelul, ne smulg de la ce este mai frumos în viaţă! lar 
viaţa e numai una, şi trece. Să stai cu undiţa în apă, cu un 
ochi la bătaia peştelui, cu altul la cer, la nori... Mi-a spus 
bătrânul Schwalbe că la Podul Slătioarei mişună elenii. Mi-a 
adus acum câteva zale, o coşarcă plină. 

— Al dracului! Mie nu mi-a adus, măcar o coadă! 
Pesemne nu mă are la inimă. Ce-mi pasă?? Sunt destui care 
nu mă au la inimă, dar n-am nevoie de iubirea nimănui. Cer 
respect, supunere, iar din partea inamicului muţenie. 

— Să te temi de oamenii care tac, Rudolf. 

— Nu mă tem de nimic, Freiherr. Eu trebuie să inspir 
frică. Da! Când o să înţelegeţi voi, militarii de carieră, că 
frica înseamnă mai mult decât blindatele? 

— Fiecare cu armele sale. Eu sunt pentru blindate. Frica 
este  incontrolabilă, şi mă feresc de ceea ce este 
incontrolabil. 

— Frica trebuie şi poate fi manevrată ştiinţific. N-ai 
observat cum tremurau cei trei? 


— Tremurau? Da?... O, soartă! Şi-n zilele trecute făceam 
filozofie pe marginea fricii, dar eram trei... lar Helmuth era 
de partea mea. 

— Crezi că e obligatoriu ca majoritatea să aibă şi 
dreptate? 

— Îmi lipseşte Helmuth. Ce moarte stupidă, ce destin 
absurd! 

— Destin, surâde Krieger. Destinul se poate modifica. 

— Serios? Cum? 

— Simplu. Dându-i un bobârnac. 

— Cred că exagerezi... Nu trebuia să ne întâlnim la ora 
asta cu nostimul nostru detectiv? Sunt curios ce mai zice. E 
ca un roman al bătrânului Wallace... 

— Un englez. Un împuţit de englez. Îi prefer pe autorii 
noştri. 

—  larăşi exagerezi. De altfel Wallace a murit la 
Hollywood. 

— La împuţiţii de americani. Şi mai rău! 

— Dar de ce întârzie HerrGrimmellhausen? 

— N-are rost să-l mai aştepţi Rudolf. Caraghiosul acela a 
ieşit din scenă definitiv... împreună cu femeia cu picioarele 
lungi! Destinul, dragul meu... Înţelegi? Un bobârnac... Ce 
este, Helga? 

— A venit Schwalbe. Să-l trimit la...? 

— Nu-l trimite la dracu, lasă-l să intre, scumpo! 

Feldwebelul intră şi raportează urlând, Krieger îi astupă 
gura. 

— Nu atenta la timpanele mele. Ştiu cine eşti. Eşti omul 
care nu mi-a adus peşte! 

— Totu-i în ordine, însă Herr Alfons a refuzat mâncarea, a 
spus că e o porcărie, de acord că e o porcărie, dar tot 
trebuia să mănânce! 

— Eu vorbesc despre ceilalţi trei, de la „rezervă”, în faţa 
căreia îţi petreci viaţa dormind... 

— Lăptarul, minerul şi tânărul? Ei au mâncat cu poftă. 

— Numai la mâncare ţi-e gândul! Ce fac în general? 

— În general, fac bine! raportează energic Schwalbe. 


— Mă mir cum de nu te-a recrutat oştirea hotentotă! Nu 
cumva s-au încăierat? 

— De unde ştiţi? 

— Da sau nu? 

— Cât pe ce... dar nu din cauza mea. Am intervenit la 
timp. 

— Eşti prost! Nu trebuia să intervii. Poţi pleca! Stai. Din 
momentul acesta îi scoţi din raţie. 

— Pe care din ei? 

— Nătărăule! Pe toţi, şi pe Herr Gri... şi pe Fraulein cu 
picioarele lungi, şi pe cei trei. leşi. Helga! Să se prezinte la 
mine Untersturmfuhrerul Haase! 

— la ascultă, Krieger, ce tot pui la cale peste capul meu? 
Haase e comandantul plutonului de execuţie. Pe cine mai 
vrei să împuşti? De care...? 

— Dragul meu Freiherr, nu-ţi face complexe! N-ai înţeles? 
E vorba de Herr Alfons, scumpul tău „om de meserie”, de 
Fraulein Patrisia şi de asasini. 

— la explică-mi exact ce se petrece aici! 

— Mai întâi un Martell, nimic nu e mai bun pentru nervi. 
Şi puţină muzică... „Avant de mourir”... Instalează-te 
comod. Îmi închipuiam că eşti mai perspicace, dar fiindcă 
nu eşti, îţi voi explica şcolăreşte. 

— Lasă consideraţiile deplasate. Sunt mai mare în grad. 

— Nu pe linie de SS! Nu uita! Fii prudent. Scumpul nostru 
Helmuth nu a fost asasinat. S-a sinucis. 

— Şi atunci, la ce bun plutonul de execuţie? 

— Fiindcă un înalt ofiţer german nu se sinucide! 

— Eşti în toate minţile, Krieger? 

— Dumnezeule, parcă ai fi Schwalbe! Nimeni nu trebuie 
să cunoască adevărul, aceasta e raţiunea. Colonelul 
Kirschoff s-a sinucis pentru a evita plutonul de execuţie, şi 
ca buni camarazi, trebuie să-l ocrotim, deşi... Nu ştii nimic? 
E bine că nu ştii, mai precis sper că nu ştii că fostul 
comandant al Regimentului 2 a fost implicat în complotul 
lui Staffenberg împotriva Fuhrerului nostru! 

— Mein Goth! Helmuth? 


— Trebuie să recunoşti că i-am fast prieten, mai mult 
decât atâta nu puteam să fac pentru el Rommel s-a sinucis, 
Von Runge a fost strangulat, Hemmel, Binge, Stresser şi 
ceilalţi - împuşcaţi de un pluton penitenciar. Ce poate fi mai 
dezonorant? Pe când amicul nostru Helmuth a fost asasinat 
de către nişte terorişti, pe teri toriu inamic. Moarte nobilă! 
Îţi spun un mare secret. Încă n-am desfăcut plicul ce mi-a 
venit de la Berlin, direct de la Reichssicherheits-hauptamt, 
prin care, cu certitudine de 99% se cere trimiterea lui 
Helmuth, sub escortă, la închisoarea Spandau. 

— Dar mai rămânea o şansă de 1%! 

— Minimă. În Regimentul 2 din Divizia Edelweiss nu pot 
să existe trădători, iar dacă au existat, lumea nu trebuie să 
afle. Gândeşte-te la familia lui Kirschoff! 

— Am dreptul să ştiu totul, în amănunt. 

— Nu-s convins că ai dreptul, dragă Lutzlow, dar îţi voi 
face şi această favoarea în virtutea vechii noastre ca- 
maraderii. Ti-am mai făcut una când am chemat un „spe- 
cialist”, ba chiar doi „specialişti”, ceea ce era perfect inutil, 
iar până la urmă s-a dovedit primejdios pentru prestigiul 
nostru. Blestemaţii de specialişti, el şi ea, au colaborat şi au 
aflat adevărul, şi de aceea trebuie să dispară! 

— Eşti neomenos! 

— Sunt prea blând. Mă urmăreşti? Am primit plicul la ora 
cinci după masă. Când am văzut antetul R.S.H.A. şi 
ştampila Biroului 4 mi-am dat seama că Helmuth, despre 
care ştiam câte ceva, nu mai are scăpare. Ce am făcut? 
Dar, mai întâi, ce n-am făcut? N-am deschis plicul. Nici 
acum nu e deschis, dar nu mai are nici o importanţă. 

— Cum nu are nici o importanţă, Krieger? 

— Nu mă întrerupe. Te rog, nu mă întrerupe. Am să-ți 
spun ce am făcut. Am luat o duşcă bună ca să-mi recâştig 
siguranţa. Mi-am pus uniforma de gală. Oricum, merita. 
Helmuth, până să comită acea greșeală, a fost un camarad 
bun. o dată, în Franţa, pot zice că m-a salvat... Am luat o 
sticlă, precum şi placa mea preferată, uite asta de aici, şi 
m-am dus la Helmuth acasă, la „Albina”, ca să mai 
meditez... Cine e acolo? Da! Intră. 


Sublocotenentul Haase, tinerel fercheş, salută ridicând 
mâna. 

— Peste două ore avem execuţie, Haase. Băieţii să arate 
frumuşel, e vorba de un Herr... şi de o Fraulein... cu picioare 
lungi. Mâine dimineaţa la şase, aceeaşi operaţiune? 

— Plutonul obişnuit? 

— De unde altul? Pai ţie dublă de şnaps. Mâine, învoire 
generală. (Haase salută şi iese.) Ei, unde rămăsesem? 

Colonelul Lutzlow, năucit, neputincios, bea pahar după 
pahar. 

— Ei, da! Venise un amurg plin de farmec, ca la noi, pe 
Mosela... Helmuth nu bănuia nimic. A fost încântat de vizită 
şi de băutură. Mă obseda ţeasta lui rasă de veritabil ofiţer 
prusac. Şi mi-am dat seama cât de perfidă şi schimbătoare 
e soarta! Dar, ca să fiu sincer, eram extrem de mulţumit că 
nu mă aflu în pielea lui. 

— Te cred... 

— Seara a fost agreabilă... Discuţii... Despre pictură, 
muzică, chiar şi despre femei... Îmi era greu să atac su- 
biectul, ştii tu care, plicul şi... Pe la 11 ale nopţii am trimis 
acasă încă după două sticle. La ora trei am avut curajul să-i 
dezvălui lui Helmuth adevăratul scop al vizitei mele... N-o 
să crez, Freiherr, dar Helmuth îşi merita soarta, 
închipuieşte-ţi. A plâns! 

— A plâns? 

— Ai cuvântul meu de ofiţer! A plâns. A invocat pretexte 
jalnice, melodramatice. Cum să nu-şi mai vadă orăşelul 
natal, Glahmensdorf, pe Oder, un târguşor penibil, că nu-şi 
va mai revedea, fetiţele, amândouă nişte urâţenii... 
desăvârşite, eh, tot tacâmul, exact ce nu trebuie să spună 
un om de caracter într-un moment crucial. A trebuit să-i 
explic foarte exact ce-l aşteaptă. Doar imaginea lagărului 
unde urma să fie trimisă familia lui l-a determinat să devină 
relativ lucid. A trebuit să fiu psiholog, chirurg şi... 

— Şi călău! 

— Colonel Freiherr von Lutzlow! Eu sunt sincer cu tine, cu 
toate că nimic nu mă obligă. Dar pot să întorc foaia. 


— Nu-mi pasă! Dacă vrei, povesteşte, dacă nu, mă ridic 
şi plec. 

— Am să-ţi povestesc, iar după aceea vom mai vedea! 
Helmuth a fost propriul său călău! Trec peste alte 
amănunte. La ora şase fără un sfert, am tras unul din ser- 
tarele bibliotecii. M-am decis pentru Beretta, e o armă 
discretă. l-am instalat-o în mână. Comandantul nostru avea 
palma umedă, degetele reci... 

— Nu cumva tot tu ai apăsat pe trăgaci? 

— Deplasată întrebarea. Helmuth a murit la şase fără 
şapte minute. Evident, aveam ideea că înscenez un atentat 
pus la cale de inamicii noştri, ca să salvez onoarea lui Hel- 
muth. Am luat revolverul şi l-am aruncat pe fereastră, aşa 
ca să poată fi găsit. Helmuth, mort, n-ar fi fost în stare, 
evident să arunce revolverul pe fereastră, aşa că ştergeam 
dintr-un condei ideea sinuciderii. Restul îl ştii. 

— E oribil... Dar de ce trebuie să moară Herr Alfons şi 
Fraulein? 

— Ţi-am explicat. Au descoperit adevărul. Îl vor trâmbiţa 
dacă nu vor dispare. E în joc onoarea armatei Fuhrer-ului! 
De fapt, tu eşti de vină, tu ai avut nevoie de „specialişti”! 
Tul 

— Voi raporta eşalonului superior! 

— Uşurel, colonele! Nu sunt chiar convins de inocenta ta! 
Cum poţi dovedi că nu erai la curent cu amestecul lui 
Helmuth în complot? Aveaţi prea multe preferinţe co- 
mune... chiar şi pasiunea pentru pescuit! Să fii recunos- 
cător dacă mă opresc aici! Ce este, Helga? 

— Hotelul „Donau” întreabă dacă Herr Alfons şi Fraulein 
Patrisia mai ţin camerele, dar dacă nu, ce se întâmplă cu 
bagajele. La telefon e directorul, să vă dau legătura? 

— Pe dracu. Transmite-i dobitocului că peste un ceas şi 
ceva clientul său şi clienta îşi vor încredința bagajele şi 
cheile de la odăi unui pluton de execuţie. 

— Voi transmite întocmai. 

— Dar nu te grăbi, am glumit. Nu mă lua totdeauna în 
serios! Transmite că aia doi rămân clienţi definitivi ai 
hotelului. 


— Acum chiar că nu mai ştiu ce variantă s-o transmit! 

— Scumpo! Parcă n-am lucra împreună de un an, trei luni 
şi o zi! Desigur, ceva nebulos, ca norii de pe cer, varianta a 
treia... 

— Voi spune că cei doi au plecat în direcţia norilor şi a 
cerului. 

— În nici un caz. Prea ar semăna cu adevărul - să ne 
ferim de adevăr! Inventează şi tu, ceva, orice. Şi acum, 
lasă-ne! Te descurci tu. Helga iese, cam nervoasă, Krieger îl 
priveşte pe Lutzlow: Noi oamenii războiului trebuie să 
facem şi pe diplomaţii, fiindcă acei neputincioşi îşi pierd 
timpul la Oslo, la Paris, dacă nu cumva la Madrid, şi dau 
sfaturi de la distanţă. 

— Şi de fapt ce ai de gând, Krieger? 

— Nici acum n-ai priceput?! Asta e culmea! Eşti chiar 
Schwalbe! 


6. Ne aflăm iar în arestul „de rezervă”. 

— Bun ar fi un balmoş, zice bătrânul Grad. Eu tot din 
două-n două seri îmi fac câte un balmoş gras. 

— Şi tot din două-n două seri îi duceai colonelului laptele 
bine smântânit? râde Vişovan. 

— Ce se pricepe un colonel la laptele de biboliţă?! lar 
biboliţele mele... 

Tânărul Zolovăstru nu mai suportă: _ 

— larăşi începi cu biboliţele alea, baciule?! lţi promit că 
dacă scap de-aici, vin şi ţi le mulg cu mâna mea, ba le şi 
ţeasăl! 

— Da’ te pricepi la ţesălat biboliţe? 

— E prea multă linişte, observă Vişovan. Nici melodia aia 
nu se mai aude măcar. Oare de ce întârzie plutonierul cu m 
în ca rea? 

Se aud paşi. 

— No, uite-l că vine! se bucură Grad. Da tu nu te repezi 
primul, băiete, să te bârnești, că sunt şi oameni bătrâni pe- 
aici! 

— Nu-i paznicul nostru, zice Vişovan. Îs alţii doi, mult mai 
ţepeni. la uite-i! 


Krieger deschide uşa, zbiară: 

— larăşi lipseşte Schwalbe! Schwalbe! 

Feldwebel-ul apare mestecând, descheiat: 

— La ordin! 

— De unde vii? Mănânci?! 

— Păi nu mi-aţi ordonat să nu le mai aduc rațiile varianta 
4? Ce era să fac cu mâncarea? S--o arunc? 

— Cu stomacul gol raţionezi mai subţire, zice filozoful, iar 
eu sunt de partea lui, când nu sunt împotrivă. Un pic de 
front ţi-ar mai ciopli talia... Hei, ăştia trei, complotiştii... 
asasinii. Aveţi ceva de spus? Am auzit că v-aţi încăierat. Nu 
e bine. Dacă vi se întâmplă ceva, o să spuneţi că noi v-am 
bătut, iar noi ţinem la reputaţia noastră. Schwalbe, ai tu 
vreo plângere? 

— Eu, Sturmbannführer, raportez că... 

— Stop. Mai domol. Urechea mea e obişnuită cu sonatina, 
cu lied-ul, nu cu zbierate de măgar! Deci? 

— Dacă se poate, câteva zile de permisiune, pentru că... 

— Destul. Ce zici, Lutzlow, îi dăm liber mâine bătrânului 
Schwalbe? Poate ne aduce nişte cleni buni. Ai auzit, 
Feldwebel? Ţi se dă voie... dar să fie proaspeţi! Cu voi ce 
mai e? 

— Domnule ofiţer, se apropie Vişovan de gratii. Socot că 
avem dreptul să cunoaştem rezultatul anchetei şi să ştim 
când vom fi eliberaţi! 

— Ha, ha! Herr Alfons, unul din cei mai mari copoi ai 
Vienei, precum şi compatrioata voastră, Fraulein Patrisia, 
altă mare specialistă, ambii au confirmat primele noastre 
concluzii. Ne vedem mâine la şase. 

— De ce la şase? 

— E ora voastră preferată? Nu la şase l-aţi ucis pe 
comandant? 

Zolovăstru zgâlţâie gratiile. 

— Dar de ce trebuie să ne vedem mâine, la şase? 

Vişovan îl trage înapoi. 

— Stai în loc băiete! Mâine la şase totul se sfârşeşte. 
Atât. 


— Ei vezi, Schwalbe, râde Krieger, ce înseamnă un om 
inteligent?! 

Plutonierul răspunse spontan: 

— Şi la ce-i foloseşte? Dă onorul celor doi ofiţeri care ies, 
şi se întoarce spre arestaţi. - Ce vă spuneam, trebuie să 
aveţi încredere! Dacă sunteţi vinovaţi, e normal să vă 
împuşte. Aveţi altă părere? Nu vreţi să vorbiţi cu mine? Dar 
eu ce v-am făcut? Păreaţi nişte oameni la locul lor! Nu-i 
răspundeţi? Gu-uuut! 

jignit se aşează la locul lui, fluierând, fireşte, „Avant de 
mourir”. 

Zolovăstru, disperat, geme. 

— Ne-am pus degeaba nădejdea-n boşorogul acela 
vorbăreţ! Şi-a bătut joc de noi ne-a vândut! 

— Nu cred, îşi întoarce capul Schwalbe. De altfel, com- 
patrioata voastră, Fraulein Patrisia, a fost de aceeaşi părere 
cu Herr Alfons. E şi ea un fel de polițistă. N-aveţi ce face, s- 
a făcut dreptate, eu nu sunt vinovat. 

— Şi austriacul, şi muierea îs oameni de-ai lor, constată 
Grad, calm. Nu ie pasă de nişte oameni ca noi care trudim 
cu mânurile... ei îmblă din hotel în hotel... neşte mişălnici! 

Se aud paşi cadenţaţi, apropiindu-se. Zolovăstru se agită. 

— Ce se aude? Vin? Deja vin? 

— Cred că e plutonul de execuţie... pentru noi, se ridică 
Vişovan. Să-i întâmpinăm în picioare. 

— Nu se poate! Ne-au promis... abia mâine... la şase! 

— Acum, sau mâine, tot aia-i, îl sprijină Grad. Haide, 
băiete! 

— Până mâine... Avem dreptul! Ni s-a promis! 

Schwalbe devine concesiv. 

— Da. Vi s-a promis. Dacă vi s-a promis, se respectă. Ce 
auziţi e într-adevăr plutonul de execuţie, sub comanda 
sublocotenentului Haase. Noi îi numim „băieţii veseli”, au 
mereu băutură, înţelegeţi de ce... Insă-acum... acum... n- 
am voie să vă spun, dar vă spun... nu e pentru voi. Priveşte 
în jur - nu cumva e spionat? - continuă: - Este pentru Herr 
Grimmellhausen din Viena, şi pentru... pentru Fraulein 


Patrisia... românca voastră. Se spune că ei doi... n-am voie 
să vă spun, v-au găsit nevinovaţi... 
Rap, rap, rap, rap! Plutonul... 


7. Se luminează de zi... 

— Voi dormiţi! Cum puteţi dormi? Cât e ceasul? 

— Nu ştiu, răspunse Vişovan. 

— Am să-l întreb pe plutonier... 

— Pace dă-i. Nu vezi cât de bine doarme? 

— Să nu doarmă! Domnule plutonier! Schwalbe continuă 
să sforăie. Zolovăstru urlă, încercând să imite vocea 

iui Krieger: 

— Feldwebel! 

Schwalbe sare în picioare, răcnind: g 

— Sturmbannführer! raportez că peştii... (Işi dă seama de 
situaţie, e indispus, se uită la ceas.) Mai poţi dormi liniştit 
trei sferturi de oră, obraznicule! Nu ai respect faţă de 
somnul unui soldat bătrân? 

— Mai avem trei sferturi de oră... nici atâta, au şi trecut 
două minute... 

— lar începi? lar te scapi în nădragi? 

— Şi mie, zice Vişovan. Dar n-am să le-o arăt, de-al 
dracului! Mai bine te-ai gândi la... 

— Nu pot să mă gândesc la nimic. Mi-e frică! 

— Suntem împreună, încearcă să-l potolească lăptarul 
Grad. Impărţim greul în trei. Austriacul acela... Şi fata aia, 
cei care ne-au apărat, au murit singuri. E mult mai greu. lar 
noi i-am şi hulit! 

— Astea-s numai vorbe... 

— Nu ne-au mai rămas decât vorbele, de aceea să le 
iubim, să avem încredere-n ele, că-s de-ale noastre... 

— Mi-aţi stricat somnul. Nu mai pălăvrăgiţi, nu vă mai 
faceţi sânge rău de pomană... Mai bine spuneţi-mi, unde 
pot pescui nişte eleni frumoşi? 

Zolovăstru se însufleţeşte ca prin miracol. 

— Cleni? Păi de ce nu vorbeşti, dacă e vorba de aşa ceva 
eu sunt cel mai autorizat... Uite ce faci. Întâi prinzi vreo 


douăzeci şi cinci de broscuţe, dar să nu fie mai mari decât 
unghia degetului mijlociu. Sau iei boabe de cucuruz în 
lapte, depinde de la zi la zi, dar aproape în orice zi merge la 
muscă, ştii să prinzi muşte? E simplu... Muscă de casă dar 
mai bine muscă verde... Nu lua cârlig prea mare, că peştele 
e bănuitor... Treci podul, o iei printre răchiţi, până ajungi la 
un cot. Şi acolo sunt peşti, dar nu mulţi. Intri în pădure, o 
tai direct, repede dai de apă, e braţul al doilea, ai să vezi o 
stâncă albă, dar... 


8. Locul execuţiei. Von Lutzlow e palid, scofâlcit, 

— Nu te-ai răzgândit, Krieger? Nu există o altă soluţie? 

— Nu mai suntem stăpânii acestui mic eveniment. Ne 
obligă legea războiului. Ne împinge istoria. 

— Războiul! Istoria. De ce pui alături aceste două cu- 
vinte? 

— Războaiele fac istoria! 

— Nu oamenii? 

— Oamenii? Oamenii valorează zero. Să te uiţi la ăştia 
trei, să vezi cât de mult ţin la mizerabila lor viaţă, cât de 
jalnici vor fi! O să fac o experienţă. 

— Sunt sătul de experienţe! 

— Demonstrația mea îţi va fi de folos. Vreau să-ţi arăt că 
cei jalnici mor jalnic! Mai avem şapte minute. Acestea vor fi 
minutele adevărului. Minutele adevărului meu! Ai să vezi de 
ce vor fi în stare când ţeava armelor îi va privi drept în faţă! 

— Tu ce ai face în situaţia lor, Rudolf? 

— Pui problema fals. Eu voi fi totdeauna de partea 
cealaltă a armei. 

— Da, sigur. Acolo unde se apasă pe trăgaci! 

— Te-a cam părăsit humorul, Freiherr! Nici Helmuth nu 
prea avea humor ultima vreme. Haase! Eşti pregătit? 

— In ordnung, Sturmbannführer! 

Krieger înaintează, sigur de sine. 

— Voi, cei trei, mai aveţi puţine clipe. Ultimele! Sunteţi 
toţi trei mai mult sau mai puţin vinovaţi de moartea 
colonelului Kirschoff. Trebuie să vă execut pe toţi trei, dar 
vreau să fiu uman, cum ne cere Fuhrer-ul. Ofer unuia dintre 


voi şanse de a scăpa. Concluziile anchetei au confirmat că 
doar unul dintre voi a apăsat pe trăgaci. Care? Acela dintre 
voi ce ni-l indică, scapă! Unul din voi va trăi... Cum? Am 
oferit prea puţin? Am încă o variantă, ultima, cea mai 
generoasă. Doi scapă, dacă aflăm cine a apăsat pe trăgaci. 
Doi! Vorbiţi! Părâţi-vă între voi... asta urmăresc... pârâţi-vă! 
Tăceţi? Bine. Ucigaşul să mărturisească singur! Ceilalţi doi 
vor fi graţiaţi. Cuvântul meu de ofiţer. 

— Măcar nu-ți da cuvântul, ticălosule, mormăie Lutzlow, 
palid. 

— Aştept! strigă Krieger. Nu mă deranja Freiherr. Aştept! 
Mai sunt treizeci de secunde! Asasinul să iasă în faţă sau să 
fie împins! Ceilalţi doi vor trăi. VOR TRAI! Nu acceptaţi 
tocmeala? Bine! Haase! 

Vişovan face un pas înainte: 

— Eu l-am împuşcat pe colonelul Kirschoff! 

— Ce vorbeşti?! Im-be-ci-lu-le! Îmi strici spectacolul! se 
supără Krieger. 

— Da, eu. Eliberaţi-i pe ceilalţi. V-aţi dat cuvântul! 

Face un pas înainte ţăranul Grad. 

— Domnule ofiţer! Vişovan minte. Eu l-am împuşcat pe 
comandant... că doar eu duceam laptele acolo! 

Krieger urlă: 

— Am nevoie numai de unul! Care? 

Tânărul, înfricoşatul, îndrăgostitul Zolovăstru, face un pas 
înainte, plângând. 

— Aveţi dreptate. Numai unul. Eu l-am împuşcat! 

Lutzlow îl priveşte palid, ironic pe Krieger. 

— Minutele adevărului, Rudolf! Însă e adevărul /or? 

— Tu să taci! îşi iese din fire Krieger. Toţi sunteţi nebuni! 
Haase! ce mai aştepţi? 

Haase salută şi ia comanda plutonului de execuţie. 

— Drepţi! La stân...! 

O motocicletă cu ataş frânează brusc. Lutzlow ridică 
mâna. 

— Opreşte execuţia, Haase. Îţi ordon! Un curier! 

Din ataş sare un curier: 


— Herr. (E nedumerit: cui să i se adreseze, colonelului 
sau maiorului SS.) Două coloane pătrund din direcţia 
Prislop. 

— Perfect, zice Krieger. Sunt ai noştri. 

— Cred că sunt armatele române, răspunde agentul. 

— Sturmbannfuhrerr! răcneşte Haase. Ce facem? Herr 
colonel! Ce facem? 

Apare ca din neant şi Schwalbe. 

— Ce facem? Domnule locotenent Haase? Ce facem? 
Unde sunteţi? Plutooooon! Plutooon! Unde-i plutonul de 
execuţie? Dar eu, unde sunt eu? 


Balada căpitanului Haag 


„The Silver Bird” ar fi fost probabil un nume potrivit 
pentru o aeronavă sau pentru o pasăre..., însă armatorii 
Companiei Falstaff din Amsterdam aveau suficiente idei 
trăsnite. E adevărat că aproape toate ideile lor trăsnite 
aduceau parale. 

Cert este că „The Silver Bird” se apropia de port, când 
secundul Hobson observă: 

— Parcă se trage de pe țărm, domnule căpitan! 

Căpitanul Haag luă binoclu, scrută orizontul preţ de o 
clipă, ridică din umeri. 

— Simple exerciţii. Condu nava în port, domnule Hobson! 

— Yes, Sir! 

Căpitanul Haag părăsi postul de comandă şi se retrase în 
cabina sa unde-l aştepta... portretul. 

Secundul Hobson transmise calm şi mohorât câteva co- 
menzi, trecu la babord unde dădu alte comenzi, tot calm şi 
mohorât, apoi, ceva mai puţin mohorât se apropie deo 
pereche încântătoare (sau cel puţin în aparenţă 
încântătoare, şi zise: 

— Doamnă marchiză de Brinvilliers! Domnule conte de 
Yholdy! Vom intra în portul Constanţa unde rămânem până 
seara. Oraşul e renumit prin pitorescul său, tavernele sale 
sunt mai interesante decât cele din Marseille. Vă recomand 
din toată inima să-l vizitaţi! 

Rareori se întâmpla ca Hobson să recomande ceva „din 
toată inima”. 

lată că am cunoscut, prea sumar, două dintre persona- 
jele acestei naraţiuni. Alte două personaje urcară pe punte 
pe înserate. 


Primul lucru ce-l observară Maximilian Cornea şi Adrian 
Mocanu care plecau în croazieră, într-un meritat concediu, 
fu o stranie floare carnivoră ce se ridică înaltă, 
amenințătoare, alături de „The Silver Bird”. 

Cei doi poliţişti se opriră. 

— Ai văzut şi tu, puştiule? întrebă cel mai vârstnic, 
Maximilian Cornea. 

— Bineînţeles, domnule comisar... nu-mi vine să cred..., 
răspunse tânărul inspector Ad. Mocanu. 

— Şi oare ce a fost? 

— De unde să ştiu, domnule comisar?! Văd marea prima 
dată în viaţă. 

— Drace, nici eu nu ştiu, făcu încrezutul Maximilian 
Cornea, şeful Brigăzii a 3-a Criminale din Bucureşti. Cred că 
e singurul lucru pe care nu-l ştiu pe lumea asta. 

— Să nu fie o prevestire... 

Al doilea lucru ce i-a mirat a fost că, după ce au trecut 
schela urcând la bord, nu le-a ieşit nimeni în cale. 

— Dar ce, ne aflăm pe un vas-fantomă? Ce obiceiuri au 
ăştia aici? Nimeni nu ne urează bun venit? 

— Lasă, puştiule, nu face criză de personalitate, îl potoli 
comisarul, tocmai în clipa în care se ivise o namilă arătoasă 
în uniformă impecabilă. Numai că cei doi poliţişti nu se 
pricepeau la uniformele marinăreşti. Era singurul lor cusur. 
Nu chiar singurul... 

— Are you skipper? întrebă arţăgos Ad. Mocanu. Sunteţi 
comandantul? 

— NO, Sir I'm fireman, răspunse fochistul şi cobori pe 
schelă, 

— Bănuiesc că ne vom plictisi, căscă, puţin obosit, 
Maximilian Cornea. Doar dacă nu ne scoate norocul în cale 
un „caz... 

— Numai să nu fie un caz asemănător cu cel al „doamnei 
cu pelerină neagră” din Cluj... 

— Un caz ca ăsta nu mai doresc, mormăi sumbru co- 
misarul. 


Dar destinul joacă farse, aşa îi place lui. Aveau să se 
împiedice de un „caz”, nu ca şi cel de la Cluj, dar oarecum 
asemănător... 

Un steward îi conduse la cabinele „de lux” 12 şi 13. „The 
Silver Bird” părea un vapor de lux şi era ceea ce şi părea, 
un paquebot pentru croaziere pentru cei ce-şi pot permite 
croaziere. Nu un vas-fantomă... deocamdată. 

Detectivii se debarasară de bagaje şi ieşiră pe punte, cu 
intenţia de a cunoaşte nava. Eminent criminalist - cu toate 
eşecurile sale - Maximilian Cornea era un ignorant aproape 
desăvârşit în ceea ce priveşte navele, călătoriile pe mări şi 
oceane, aceasta fiind cea dinţii ieşire a sa pe marile ape; 
ajutorul său, tânărul Ad. Mocanu, cunoştea şi mai puţin, 
dacă ne putem exprima astfel. 

Fiindcă vorbeam despre eşecuri, să reamintim că, recent, 
comisarul Maximilian Cornea participase cu mai mult sau 
mai puţin succes la o acţiune din provincie, enigma 
„doamnei cu pelerină neagră”, din Cluj... şi fiindcă succesul 
fusese „mai puţin” decât „mai mult”, comisarul revenise în 
Capitală, mai furios decât zece draci foarte furioşi, mai trist 
decât zece latino-americani foarte trişti. Tristeţea izbutea s- 
o ascundă, furia, nu. Işi revărsase furia deci asupra 
„Clienţilor” săi mai vechi şi în scurt timp un număr 
impresionant de aşi ai „gurii de lup”, ai cuţitului şi. chiar ai 
pistoletului cunoscuseră ce efecte are un rateu asupra unui 
mare detectiv. Celebra Brigadă a 3-a Criminală operase o 
serie de arestări spectaculoase, iar acum şeful şi 
colaboratorul său preferat se afla în concediu. Cei doi 
poliţişti rătăciră pe ici-colo, suind şi coborând scări, trecând 
punți de pisică, înfundându-se prin culoare din care abia 
mai ştiau cum să iasă, studiind barurile precum şi siluetele 
bronzate de pe puntea soarelui, unde, în ultima văpaie a 
amurgului, câteva vampe îşi etalau grațiile, înstelate în 
comode şezlonguri. 

La un moment dat, cei doi auziră un zvon de vioară, 
irumpând de undeva. Suna neobişnuit de trist. Acesta a fost 
al treilea amănunt ce i-a mirat pe detectivi. Atât de mult, 
încât comisarul i se adresă unuia ce se afla în preajmă: 


„Hei, mister! Cine are o vioară atât de tristă, pe acest 
paquebot atât de vesel?” 

Insul se întoarse către ei, Avea o faţă palidă-gălbuie, o 
nuanţă deosebită... Acesta a fost al patrulea amănunt ce i-a 
surprins pe şeful şi pe adjunctul Brigăzii a 3-a Criminale. 

— Este vioara căpitanului Haag, domnule. El cântă. 
Bărbatul palid, în uniformă impecabilă, îi examină dintr-o 
privire pe călători. Intrebă: V-aţi îmbarcat la Constanţa? 
Sunteţi cei doi poliţişti români? 

— Exact, domnule, răspunse sec comisarul. Cum de aţi 
ghicit? 

Celălalt făcu o grimasă. 

— Cândva am lucrat şi eu în poliţie. M-am plictisit. E mai 
bine să fii marinar. In orice caz, dacă doriţi să vizitaţi nava 
în amănunt, de la santină până la crucetă, vă pot pune la 
dispoziţie un ghid. 

Comisarul mulţumi, dar spuse că nu e nevoie. Se vor 
descurca singuri. Ofiţerul se înclină. 

— Cum vă place, domnilor. Oricum, vă stau la dispoziţie. 
Numele meu e Lino Martin. Ofiţer trei. 

Salută şi-şi văzu de drum. 

— Ce o fi cu ăsta? întrebă Ad. Mocanu. E bolnav de ficat? 
Are icter? 

— Poate că e filipinez, opină comisarul, fără să fie sigur 
că filipinezii au tenul galben. 

La căderea nopţii, „The Silver Bird” părăsi portul. Marea 
Neagră se arăta prietenoasă ca o pisică pe care o scarpini 
pe gât. De ce o fi descris-o în culori atât de întunecate 
marele Ovidiu? Farurile dinspre Constanţa şi Mangalia 
clipeau către nemurire. Maximilian Cornea şi Adrian 
Mocanu, totuşi, nu se simțeau la largul lor. Observară 
marea, iar din mare răsăreau tot felul de ființe 
necunoscute... delfini ce nu erau delfini, şi aşa mai departe. 
Inspectorul şi comisarul, uşor complexaţi, dar fără să se 
dezvăluie, se refugiară pe nişte taburete scunde şi moi, în 
faţa barului de pe puntea A. Din paharele înalte cuburile de 
gheaţă reflectau străluciri inexistente, sau observabile doar 
gheții. La o altă măsuţă, un bărbat vânjos, în reverendă 


neagră, cu guleraş alb, rotunjit, ataca energic o doză 
straşnică de rom. 

— Ce le trage la măsea, domnul A/ comentă comisarul. 

— A, de la abate? _ 

— Bravo, Adrian! Va trebui să mă feresc de tine! Imi 
ghiceşti gândurile. 

— Ca să facă pe grozavul, încercă un zâmbet inspectorul, 
am să revin la ceea ce am mai discutat: va fi o călătorie 
plăcută, frumoasă, dar... plictisitoare. Cam aşa gândeaţi. 
Pun pariu că vă şi este dor de ceilalţi băieţi din Brigadă şi 
de un caz enigmatic pe care să-l rezolvaţi în treacăt... 

— Acestea sunt propriile tale gânduri, ripostă comisarul. 

— Aşa e. Mă tem că ne vom plictisi. 

— Dacă nu cumva, mă înţelegi, întâmplarea ne va scoate 
în cale două frumoase femei care şi ele se tem de 
plictiseală. 

— Doamna despre care se şopteşte că ar fi marchiză e 
frumoasă... arde puntea sub picioarele ei! 

— Dar e însoţită de conte, suspină comisarul. Nu cred că 
pot concura un conte, fir-ar să fie! 

Cel de la masa vecină, domnul A, abatele, isprăvi dintr-o 
sorbire romul şi se îndepărtă mergând cracoş. Nu avea 
mers de cucernic părinte. Şi în plus, hm!, majoritatea 
oamenilor n-ar fi observat, însă doi poliţişti... o adiere de 
vânt lipi reverenda de trupul masiv al popii şi ceva, ceva se 
profilă sub haina sa popească. 

— la te uită! se miră comisarul. Un abate care bea rom 
de parcă ar fi apă sfinţită, are mers furişat de asasin şi... şi, 
zi-i, Adrian! 

— Şi poartă asupra sa un pistolet de mare calibru! 

Un ins ras pe cap, cu mers ţeapăn, merse la tejghea, nu 
spuse nimic, dar fu servit pe loc, goli paharul şi părăsi 
imediat micul salon. Comisarul pocni din degete, barmanul 
se înclină către ei. 

— Încă un rând, domnilor? 

— Spune-mi, băiete, cine-i sugativa asta? 

— Sugativa, domnule? 

— Zi-i beţivan. Parcă l-am mai văzut undeva. 


— Nu mă mir că l-aţi mai văzut, domnule. (Comisarul 
simţi o schimbare în intonaţia vocii.) E căpitanul navei. 
Căpitanul nostru. Căpitanul Haag. 

— Şi e întotdeauna... as drunk as a lord? 

Maximilian Cornea ridică privirea. Întâlni doi ochi cenușii, 
nordici, în care descifră uşor o policioasă ostilitate. 

— Nu am intenţia să-l bârfesc pe căpitanul Haag, mister. 

Un minut mai târziu, la masa lor se opri un ins într-o 
fistichie. uniformă, nici de marinar, nici de chelnăr. Purta 
cizme înalte, albe. Culese de pe masă diferite lucruri inutile, 
o scrumieră în plus, un pachet de ţigări golit, dopuri 

— Dar dumneata, ce rol ai aici, bade? întrebă Ad. 
Mocanu. 

— Eu sunt numărător de dopuri, Sir! 

— Vrei să zici, ajutor de steward? 

— Nicidecum, Sin Numărător de dopuri - e o funcţie 
onorifică ce se moşteneşte din tată-n fiu pe toate navele 
Companiei Falstaff din Amsterdam. 

— Hotărât lucru, zise comisarul, călătoria se anunţă, 
totuşi, interesantă. Un popă înarmat, un numărător de 
dopuri, un căpitan pe care barmanii nu vor să-l bârfească. 
Oare ce urmează? 

— Incă un whisky, spuse Ad. Mocanu, nebăutor de felul 
său. lar apoi, apariţia în scenă a femeii fatale. Şi, cuprins de 
o inexplicabilă inspiraţie, tânărul poliţist scandă: 


Căpitanul Ha-aaag 
Plutea prin arhipela-aaag... 


— Ce te-a apucat, puştiule? Ce e asta? 

— Orice, domnule comisar, replică, nesigur, inspectorul. 
Poate că sunt primele stihuri pentru „Balada căpitanului 
Haag”. 

— Eşti nebun? Eşti poet? Nu am nevoie de poeţi în 
Brigadă. 

— Nu sunt poet... doamne fereşte! Nici nebun, cred. Dar 
ne aflăm în croazieră pe marile ape. Şi... suntem încă tineri. 


Un tânăr în uniformă - uniformă de nebun poate - se opri 
la masa lor. Întrebă. 

— Domnul Maximilian Cornea? 

— Eu sunt! 

— Marchiza Joséphine de Brinvilliers vă oferă această 
ceaşcă de cafea! Ceaşca - porțelan din timpul dinastiei 
Ming, de grosimea unei coji de ou - conţine cafea cultivată 
la The Blue Château, pe domeniile marchizei. Vă doresc 
noapte bună, domnilor! 

— Amice! zise Maximilian Cornea. Transmite-i marchizei 
„mersi”. lar în ce te priveşte, află că ştiu cât sunt de groase 
ceştile fabricate în timpul dinastiei Ming. Adio! 

— De ce aţi fost atât de aspru cu el? întrebă Ad. Mocanu. 

— Fiindcă, puştiule, nu sunt convins că pe timpul di- 
nastiei Ming printre obiectele de ceramică figurau şi 
ceşcuţe de cafea, căci nu sunt convins că se bea cafea - 
am lacune în cultură! Dar - sunt convins, puştiule - că aici 
se prepară ceva... 

— Exageraţi! O cunoaşteţi pe marchiză? 

— Eu pe ea, - nu - ea - pe mine - da! De unde? 

Maximilian Cornea luă ceşcuţa fragilă ca un pui de vrabie 
abia ieşit din găoace şi vărsă peste umăr conţinutul - 
cafeaua. 

— Ştii cine a fost marchiza de Brinvilliers, puştiule? 

— Nu, domnule comisar! 

— O ilustră otrăvitoare! Prin secolul şaptesprezece, mi se 
pare. 

— Deformaţie profesională, domnule comisar! 

— Cu alte cuvinte, vrei să spui că sunt un lup poliţist 
bătrân şi cenuşiu? 

— Cum mi-aş permite? 

— la ascultă puştiule! Ai de gând să compui singur 
„Balada căpitanului Haag”? întrebă gelos comisarul. 

— Nu mă ţine cureaua, răspunse tactic inspectorul. 
Contez pe colaborarea dumneavoastră! 

Maximilian Cornea îl scrută. Oare încerca să fie ironic 
„puştiul”? Căzu pe gânduri. Cu toate că românul e născut 


poet, abia după minute de efort reuşi cât de cât un fel de 
continuare: 


Și na-a-a-aaava lui 
Era nava coşmaaaa-aaaa-rului! 


— Dar am şi o variantă: „Şi nava lui - era nava des- 
tinului...” Pentru care ai opta? 

După o paşnică dar aprinsă discuţie, rămaseră la prima 
variantă: „nava coşmarului”. Şi cât de mult greşeau. După 
care, se duseră la culcare. Cred că „nava destinului”, ar fi 
fost mai potrivit, medita încăpățânat Adrian Mocanu, 
înainte de a adormi 

Căpitanul Haag se trezea mahmur, cu limba încleiată şi 
gânduri de sinucidere. Făcea un efort de voinţă şi nu se 
sinucidea. Şi nu se repezea din prima clipă la pahar. Ce 
făcea prin urmare în prima clipă? Scotea din cui un portret 
cam de douăzeci pe cinşpe şi-l punea înapoi în cui, dar cu 
faţa la perete. Nimeni n-ar fi fost dispus să jure că a văzut 
portretul, dar toată lumea ar fi fost gata să jure că e 
fotografia unei femei. Lucru de altfel firesc. De ce ar fi făcut 
căpitanul Haag atâta secret din fotografia străbunicului? 

Apoi, dumnealui căpitanul se aşeza în faţa oglinzii şi se 
rădea meticulos pe cap. Nimic nu-l deranja. Nici sifleia 
şefului de echipaj, nici registrul de cart pe care ar fi trebuit 
să-l verifice, nici măcar poziţia navei, punctul sub con- 
stelaţii unde se afla în acel moment „The Silver Bird”. Se 
rădea pe cap cu briciul. Se dezinfecta cu apă de colonie. 
Poate fiindcă era ras pe cap, poate din alte motive, erau 
greu să-i desluşeşti vârsta. Tot timpul un zâmbet îi lumina, 
dar îi şi întuneca figura. 

Fiindcă era un zâmbet trist. 

Pe la ora opt, apăru stewardul cu micul dejun şi gheaţa 
pentru whisky. Invariabil, toţi cei care intrau în cabina 
căpitanului Haag priveau mai întâi către misteriosul portret 
întors cu faţa la perete. Stewardul nu făcu excepţie. Apoi 
intră ofiţerul secund Hobson, mulatrul acela cu mutră de 
pirat. 


— Totul decurge normal, Sir. Aseară unul din echipa de la 
parâme a fost neglijent. L-am pedepsit. 

— Să nu fii prea aspru cu echipajul, Hobson. S-a îmbătat 
cineva aseară? 

— Nimeni, în afară de dumneavoastră, Sir, spuse politicos 
secundul. Şi, oarecum, contele. 

— lei un păhărel, Hobson? 

— Mulţumesc. Trebuie totuşi să conducă cineva această 
navă. Bate un puternic vânt de bulină. Vreţi să vedeţi jur- 
nalul de bord? 

— Dă-l naibii! 

— Îmi permit să vă reamintesc că la amiază are loc 
ceremonia căsătoriei domnului Paul, conte de Yholdy cu 
domnişoara Jos&phine, marchiză de Brinvilliers. Îmi permit 
să vă reamintesc, domnule căpitan, că trebuie să veniţi cu 
Biblia pentru a oficia căsătoria. ŞI..., secundul renunţă şi 
părăsi cabina comandantului. Haag lăsă uşurel să lunece un 
cub de gheaţă în pahar. Şi se apucă să caute Cartea Sfântă 
în cabina sa unde nu făcea ordine nimeni, în afară de el, iar 
el nu făcea ordine niciodată. Găsi un tom voluminos, în 
copertă neagră, fără titlu, presupuse că era ceea ce căuta, 
turnă o nouă doză peste cubul de gheaţă, zăvori uşa, 
întoarse portretul şi rămase în tovărăşia paharului şi a 
portretului... 

Ce gândea? Gândea: „Pe puntea navei mele nunțile şi 
înmormântările au loc totdeauna la amiază!” 

Maximilian Cornea şi Adrian Mocanu, după un somn 
temeinic, fiindcă nimic nu tulbura conştiinţele lor, după o 
temeinică gustare de dimineaţă, efectuară o inspecţie de 
rutină pe navă. Se ciocniră iarăşi de „numărătorul de do- 
puri”, dar acesta nu-i mai interesa. Incepeau iarăşi să se 
plictisească... Marea Neagră nu era neagră şi nimic nu se 
întâmpla, deocamdată, pe nava căpitanului Haag. Totuşi 
ceva se întâmplă, dar nu pe navă. O limbă înaltă de foc 
dădu de două ori ocol navei. Părea să fie o rudă a florii 
carnivore, purpurii, ce o văzuseră încă de pe țărm. Nimeni 
nu-i acordă nici o atenţie. Probabil că aşa e pe mare, se 
întâmplă tot felul de chestii, iar adevărații călători nu le dau 


importanţă. Poliţiştii se deciseră să nu dea ei importanţă 
fiecărui fleac şi-şi continuară plimbarea. Ambii poliţişti, fiind 
poliţişti, erau împotriva beţiei. Dar şeful nu avea nimic 
împotriva unui păhărel, pe puntea soarelui, pe puntea A, B, 
sau C. Nu aveau nimic de făcut, nimeni nu fusese asasinat. 
Se plictiseau, deci; pe puntea A, abatele sorbea iarăşi rom. 

Pe puntea B, - ştiţi, pe punţile acestor cui rasate - eroare 
- nave de lux - e plin de porcăriile astea de baruri mici şi 
intime - observară - în aceeaşi secundă - mutra unui tip 
suspect. Comisarul, fiind el superiorul, zise în treacăt: 

— Drace! lată-l şi pe domnul 8B./ 

— B, de la Banditul? Toţi bandiții seamănă între ei. 

— E o prejudecată! îl tăie marele Maximilian Cornea. 
Câteodată, cel mai onest individ - ca să nu-i zic om - are 
mutră de criminal. Nu e în stare să strivească o furnică sub 
talpă, dar îţi pune cuțitul între coaste cu sânge rece. Drace! 
M-am contrazis!... 

— De fapt atâta ştiam şi eu, remarcă modest inspectorul 
Adrian Mocanu. 

Auziră o serie de comenzi care pentru ei nu aveau nici o 
noimă: „Pe drum!” - ca şi cum „The Silver Bird” nu s-ar fi 
aflat pe drum, sau „Banda stânga!”, sau: „Marangozul doi, 
la ofiţerul trei la spardek”, sau „Mecanicul şef să verifice 
servomotorul cârmei!”, apoi vântul îşi schimbă direcţia, îi 
învălui o trombă de fum - dacă fum era! - în orice caz 
provenea de la coşul doi. aşa că se refugiară în sala de joc 
de la puntea C unde se juca biliard şi chiar poker. Ce 
ruşine! Sala de jocuri era cochetă şi avea vedere către 
mare. Din adâncurile Mării Negre răsări un cap imens, 
sinistru, cu nişte fălci verzui ce clămpăniră în gol, apoi 
monstrul se prăbuşi în neantul din care venise. Cei doi 
poliţişti hotărâseră să nu se mai mire de nimic, deci nu se 
mirară. 

Urmăriră, de la oarecare distanţă, masa la care se juca 
poker. Observară, cu discreţie, cum un ins foarte elegant şi 
jovial, scotea de sub guler, tot cu discreţie, o carte de joc. 
Probabil un as. li crăpa măseaua după un care de aşi. 

— Domnul C. Cartoforul. 


— Evident. Toată ziua de ieri a petrecut-o aici şi a trişat 
tot timpul. 

— Un triunghi aproape perfect: A(batele), B(anditul), 
C(artoforul). 

— Fie şi aşa, dacă vrei tu, puştiule, acceptă cu blândeţe 
marele detectiv Maximilian Cornea. 

In apropierea orei douăsprezece, un ajutor de steward 
răsări în calea lor, foarte elegant şi plin de morgă, dar cu 
toată eleganța şi morga se înclină, nu umil, ci, irezistibil de 
politicos: 

— Îmi permiteţi să vă reamintesc, domnilor, că la orele 
12 punct are loc cununia dintre domnul conte de Yholdy şi 
marchiza de Brinvilliers. Conform tradițiilor maritime, 
căsătoria va fi oficiată de către căpitanul Haag. Contele de 
Yholdy va oferi un coktail. Sunt invitaţi toţi pasagerii 
cabinelor de lux. Vă rugăm să onoraţi cu prezenţa 
dumneavoastră acest eveniment! 

— Asta şi-a făcut studiile la Cambridge, comentă Ad. 
Mocanu. 

— Ce facem? Mergem? De ce nu?! 

Fix la miezul zilei se aflau la faţa locului. Comisarul îl 
analiză cu gelozie pe mire. Bărbat tânăr, în smoking, înalt, 
zvelt, cu figura excelent creionată, arsă de soarele tuturor 
meridianelor, cu ochi albaştri, cam feminini, ce fulgerau 
însă ameninţător, părea întruchiparea masculului irezistibil, 
a bărbatului „foarte bine”. Maximilian Cornea, care avea o 
înaltă părere asupra înfăţişării sale, se simţi pur şi simplu 
jignit: cum, la bordul acestei nave să se afle un bărbat mai 
seducător decât el? Căută la repezeală câteva defecte ale 
contelui şi, bineînţeles, le găsi. Mai întâi ochii. Amenințarea 
ce o ascundeau era, mai mult ca sigur, falsă, contrafăcută. 
Erau ochii unui fricos. Apoi corpul. Era înalt, însă mult prea 
slab. Lipseau umerii... Şi mâinile! Degete prea lungi, prea 
subţiri, - şi i se năzări că din degete ţâşnesc gheare - gâtul 
prea lung, pometul prea evident, iar mişcările contelui 
nearmonioase, repezite, pe scurt detectivul ajunse la 
concluzia fermă că bărbatul acesta e doar în aparenţă 
frumos, iar în realitate seamănă cu un vampir..., cu toate că 


Maximilian Cornea nu ştia exact cum arată un vampir. Dar 
parcă ştie cineva? 

Contradicţia dintre primul defect, ochii languroşi, fe- 
minini, şi înfăţişarea de ansamblu de vampir nu-l neliniştea 
pe comisar, contradicții găseşti peste tot şi la toate 
nivelurile. 

Cât despre marchiză (comisarul nu uita că această fe- 
meie îi trimisese absolut fără nici o explicaţie o ceşcuţă de 
cafea...), marchiza Josephine de Brinvilliers, Maximilian 
Cornea o găsi desăvârşită. Se putea altfel? Păr lung, 
întunecat, ochi verzui de o supremă inocenţă, talie ca un 
vis. 

Pe punte păşi căpitanul Haag. Mergea ţeapăn. Purta 
uniforma de paradă. În mână ţinea cu desăvârşită cucer- 
nicie Biblia. Ca să treacă mai uşor peste ceremonie - tot- 
deauna nunțile la bord - mai ales nuntile - dar şi botezurile 
şi cazurile de deces îl scoteau din sărite - la ieşirea din 
cabină, după ce întorsese portretul cu faţa către perete, 
mai luase un întăritor ce ar fi trimis sub masă orice namilă. 
Pe căpitanul Haag, nu. 

Se opri. Lângă el, o jumătate de pas în spate, înţepenise 
secundul Hobson, o adevărată matahală, deşi în uniformă 
de gală. Ţinea sub braţ jurnalul de bord. In preajmă se aflau 
şi alţi ofiţeri, printre care cel cu obraz galben, bolnav de 
icter, sau de ficat, sau de ambele - dacă ne putem exprima 
aşa. 

Mirii se aflau, fireşte, de faţă, însă nici unul dintre ei nu 
părea foarte grăbit. Contele de Yholdy, cu toată eleganța şi 
frumuseţea sa, părea supt de un gând negru, vrem a zice 
că avea obrazul uşor scofâlcit, iar pe faţa marchizei 
apăruse parcă un vag zâmbet amar. Dar acestea sunt 
simple impresii. 

În spatele contelui vampir şi al marchizei se grupaseră 
martori, prieteni şi alţi gură-cască. De cealaltă parte, tot 
printre gură-cască, se aflau poliţiştii români. Dintr-o ochire, 
Maximilian Cornea constată că printre invitaţi se află 
domnii A, B, şi C. Dar acest amănunt nu-i dădu nici un fel 


de durere de cap, cu toate că soarele bătea tare. Însă el şi 
ajutorul său se aflau în concediu. 

Căpitanul Haag îşi acordă glasul. 

— Avem plăcerea de a participa la fericitul eveniment... 
(pronunţând aceste cuvinte insipide, „fericitul eveniment”, 
mutra lui Haag era mai scârbită, dar şi mai nostalgică decât 
oricând, oricum fizionomia căpitanului Haag, pentru un ochi 
inexpert, părea mai oficială chiar decât în momentul când 
dirijase fantastica şi nefericita acostare de la Frisco, atunci 
când făcuse o gaură în doc prin care ar fi putut trece şi un 
tanc. 

Însă căpitanul Haag... dar să lăsăm!) 

Haag îi aruncă o privire furioasă lui Hobson. 

— Ce dracu urmează acum? 

— Intrebaţi-i dacă sunt de acord, suflă secundul. 

Haag păru să-şi amintească, puse întrebările alea idioate, 
i se răspunse, ca întotdeauna, cu „da”, ofiţerul secund 
Hobson, cu mutra sa de pirat şi cu marele jurnal de bord în 
care erau consemnate toate năzbâtiile, de la schimbarea 
direcţiei vântului până la naufragiu (doamne fereşte!), 
înaintă, rugându-i pe tinerii căsătoriţi să iscălească. 

Făcea - mama drakkului - parte, din protocol. 

Hobson făcu doi paşi suflându-i lui Haag: „Acum 
înmânaţi-le inelele!” 

— Ştiu! zise Haag, deşi habar nu avea. Unde sunt inelele? 

— În buzunarul din dreapta al hainei. 

Căpitanul Haag găsi într-adevăr inelele şi le întinse pe 
amândouă în acelaşi timp, nu avea idee care e al ei şi care 
al lui, n-au decât să aleagă! 

— Acum ar fi potrivit să deschideţi Biblia şi să citiţi ceva 
de acolo... orice... dar să nu fie lung... indică Hobson. 

Haag deschise ca un automat cartea cea groasă, carto- 
nată în negru, şi citi... Oare ce citi? lată ce: „Spuma de raci 
se prepară astfel: se amestecă gelatina topită cu gâturile 
de raci fierte şi tăiate bucăţi mici...” Căpitanul se 
întrerupse, vag nedumerit. Parcă nu suna a citat din Cartea 
Sfântă. Evident, confundase Biblia cu o veche carte de 
bucate... 


Ofiţerul secund Hobson, pregătit pentru orice surpriză, 
făcu semn către un grup de mateloţi ce participase la ce- 
remonie şi aceştia intonară, cu deosebită voioşie, „Isaia 
dănţuieşte”. Căpitanul Haag rămase abătut, dar nu din 
cauza gafei comise, şi aşa abătut se retrase în cabina sa 
unde-l aştepta... portretul. 

Urmă coktailul. Stewardese, frumoase ca nişte... flori 
carnivore, mişunau printre invitaţi, cu tăvile. Maximilian 
Cornea îl târî pe Ad. Mocanu până la o mică distanţă de 
tinerii căsătoriţi şi n-o slăbea din ochi pe marchiză - iar la 
un moment dat frumoasa femeie îi chiar întoarse privirea. 
Purta rochie albă, iar în picioare - ciudat - sandale romane. 
Nu avea unghiile lăcuite. Purta cercei de coral alb, la gât un 
lănţişor de platină străveziu, atât de subţire că abia-l 
vedeai. De lănţişor atârna un zar aranjat în aşa fel ca 
„şasele” să fie mereu în faţă. Sau te pomeneşti că toate 
suprafeţele indicau „şase”? Ochii ei, de un verde intens, 
emiteau raze. Cât despre conte, el avu o purtare 
neobişnuită. | se servi o băutură, el clătină un pic paharul, 
examinându-l, parcă ar fi căutat în şampanie vreo muscă 
sau un păianjen, apoi râse lung şi înfricoşător, ceva între un 
nechezat şi un râs de vampir, vărsă peste umăr şampania 
şi trânti de podea paharul de cristal. Fireşte, pocalul nu 
rezistă impactului, se făcu ţăndări, câţiva servitori se 
repeziră să înlăture cioburile, o stewardesă, aproape la fel 
de frumoasă ca şi marchiza, aduse o sticlă pecetluită, 
contele verifică sigiliul şi puse să fie deschisă sticla 
acoperită de un strat subţire de praf - amănunt important! 
- dovadă a vechimii. Tot timpul coktailului contele nu bău 
decât din această sticlă. 

Comisarul Maximilian Cornea observă: 

— Să fiu al dracului! Omul acesta se teme! 

— Cred că exageraţi. Aseară mi-aţi spus că marchiza e 
urmaşa nu ştiu cărei otrăvitoare din nu ştiu care secol... 

— O ştiu din Alexandre Dumas, puştiule. E cert că a 
existat o marchiză de Brinvilliers ce otrăvea oamenii din 
proprie plăcere. Nu ştiu dacă marchiza de faţă e o descen- 
dentă, dar... 


— Alexandre Dumas a inventat atâtea, că... 

— Dar există o veche schemă, care mie nu-mi place 
deloc, fiindcă e prea simplă: soţia care vrea să scape de soţ 
ca să-l moştenească. Schema e pe cât de simplă, pe atât de 
stupidă şi pe atât de reală. Totuşi, dacă e să-l luăm în serios 
pe Dumas, marchiza aceea a fost decapitată şi arsă pe 
rug... 

— Şi decapitată, şi arsă pe rug?! Nu e prea mult pentru o 
biată femeie? Şi apoi, domnule comisar, dacă acest conte 
se teme să nu fie otrăvit de nevastă-sa, de ce s-a mai 
căsătorit cu marchiza? 

— Totul e prea complicat, iar noi suntem în concediu, 
mârâi comisarul. 


În noaptea următoare, oamenii de cart auziră două focuri 
de revolver, venind de undeva din interiorul navei. 
Secundul Hobson îl zări pe căpitanul Haag care, înainte de 
a deschide, întoarse portretul. Haag dădu un ordin firesc: să 
fie găsit şi identificat cadavrul. 

A doua zi, pe la unsprezece, după ce trecuseră Bosforul, 
lăsând Istambulul pe dreapta, traversaseră Marmara, se 
strecuraseră prin Dar danele şi intraseră în încâlcita Egee, 
comisarul şi inspectorul stăteau rezemaţi de parapet ur- 
mărind curioşi nălucirile orizontului, când secundul Hobson 
se apropie de ei şi îi invită cu o sobru politeţe în careul 
ofiţerilor. Aici aştepta căpitanul Haag şi ofiţerul cel cu faţă 
gălbuie, fie bolnav de icter, fie... filipinez. 

Stewardul umplu paharele, puse la îndemână sifoanele şi 
dispăru neauzit ca o pisică. 

— Nu înţeleg, spuse comisarul. De ce nu aţi oprit la 
Istambul şi nu aţi raportat cazul acolo? 

— Ce să raportăm? Nu există nici o victimă. Şi nici nu-mi 
place ca poliţia turcă să tropăie pe punţile mele. 

— Prin urmare preferaţi poliţia română? întrebă vanitos 
Maximilian Cornea. 

— În momentul acesta sunteţi pasagerii mei! Tonul aspru 
al căpitanului Haag era net contrazis de zâmbetul său trist 
şi blând. Întâmplarea face ca să fiţi poliţişti de profesie. Vă 


solicităm concursul. Pe domnul Hobson, secundul meu, îl 
cunoaşteţi. Dumnealui este Lino Martin. Cândva a lucrat... 
şi în poliţie. 

Ofiţerul bolnav de icter aprobă uşor din cap. 

— Nu înţeleg ce vă nelinişteşte, domnule căpitan! zise 
comisarul. Nu există un cadavru, aţi verificat bineînţeles, 
dacă nu lipseşte vreun pasager... 

— Vă doresc succes în viaţă... şi în dragoste, chiar, ridică 
Haag paharul. Vă pun o întrebare: nu găsiţi că e normală 
dorinţa noastră de a afla cine a tras şi eventual în cine s-a 
tras? 

— Să zicem că da, aprobă Maximilian Cornea, ridicând şi 
el paharul. Vă dau un sfat: începeţi prin a verifica îm- 
brăcămintea Abatelui de Ferarra! 

Ofiţerul filipinez (sau bolnav de icter) luă cuvântul. 
Torcea delicat ca un pui de mâţă, dar ceea ce spunea nu 
era delicat: „Nu este frumos să faceţi asemenea glume, 
domnule!” Comisarul îl privi plictisit, apoi se întoarse către 
ajutorul său: „Explică-le tu, Adrian!” 

— Domnul comisar Cornea are unele motive să vă dea 
acest sfat. Azi dimineaţă Abatele de Ferarra a venit la bar 
ca să-şi ia romul matinal purtând o altă reverendă. 

— Toate reverendele acestor cucernici seamănă între ele, 
zise Hobson. Cum aţi reuşit să constataţi că...? 

— Pentru asta ne sunt daţi ochii, îl întrerupse inspectorul 
cel tânăr, cu o anumită impertinenţă. Reverenda, sau 
sutana, sau cum drakku i-o fi zicând, purtată azi dimineaţă 
este mai lungă cu doi centimetri, are altă croială, neînsem- 
nată, dar vizibilă, e confecţionată din alt material şi... e 
nouă. 

— Şi, ridică fruntea şi paharul căpitanul Haag, unde 
ajungem? Probabil cealaltă reverendă se murdărise. 

— Sau e ciuruită de gloanţe, aruncă în treacăt Maximilian 
Cornea. 

— In acest caz, şi Abatele ar trebui să fie ciuruit de 
gloanţe, mieună filipinezul. 

— Nu e obligatoriu, ripostă Ad. Mocanu. Aceste haine 
preoţeşti sunt largi. Gloanţele pot trece prin poale, fără a 


atinge corpul. De altfel, avem vreo dovadă că Abatele nu e 
rănit... că unul, sau chiar ambele gloanţe nu s-au oprit în 
corpul său, iar el suferă ca un martir? E un bărbat vânjos, şi 
ce sunt de fapt două gloanţe? Un fleac... 

— Stimaţi domni! se exprimă cu voce de sidef comisarul 
Maximilian Cornea, celebrul şef al Brigăzii a 3-a Criminale 
din Bucureşti, dacă doriţi să cooperăm, trebuie să puneţi 
toate cărţile pe masă. In ceea ce ne priveşte, nu ţinem 
morţiş să colaborăm. Suntem în concediu! 

Lino Martin îl privi pe Hobson. Hobson îl privi pe căpitanul 
Haag. Căpitanul Haag îşi privi paharul. 

— Aş prefera să colaborăm, spuse el cu glas serafic. 

— Aş adăuga, vorbi ofiţerul Lino Martin, că sunteţi 
obligaţi la o cooperare cu noi! Mai întâi, din punct de 
vedere umanist. În al doilea rând, având în vedere presu- 
pusa dumneavoastră calificare. Şi apoi - glasul insului 
bolnav de icter deveni parcă ameninţător - să nu uităm că 
orice om de pe această navă este un virtual suspect! 

Maximilian Cornea râse: 

— Ad., tu ce părere ai? 

Adrian Mocanu, tânărul inspector, răspunse prompt: 

— Domnia sa este un impostor. Şi nu are habar să 
deosebească o amprentă digitală de una dorsală. 

— Protestez! Amprente dorsale nu există! 

— Protestează cât vrei! zise comisarul Maximilian 
Cornea. În ochii mei nu eşti decât un caraghios! Domnule 
căpitan! Acest individ să lipsească! 

— Nu am înţeles, domnule Cornea, zise, politicos că- 
pitanul Haag. 

— Să nu-l mai văd în apropierea mea! zise, total ne- 
politicos, comisarul. Să plece, altfel plecăm noi. 

— leşi, Lino Martin! porunci căpitanul Haag. 

„Filipinezul” părăsi careul după ce aruncă o privire 
circulară ce ar fi răpus şi un ma/dăr de vipere. Dar se pare 
că toţi cei de faţă erau oameni căliţi. Chiar şi faţă de 
otrăvuri. 

Maximilian Cornea zise: 


— Fie! Vom încerca să colaborăm. Din simplul motiv că 
ne plictisim pe această minunată navă de lux. Să începem! 
Unu: unde presupuneţi că s-a aflat omul cu pistoletul? 

Ofiţerul secund Hobson, pregătit pentru orice, chiar şi 
pentru moarte, instală sub nasul comisarului Cornea un vraf 
de hârtii. Zise: „Sunt planurile navei, în secţiune orizontală, 
verticală, iar aici, în diagonală, chiar. Fiecare nivel”. 
Maximilian Cornea privi hârtiile cu o expresie de dezgust - 
parcă ar fi avut în faţă un şobolan mort (şi încă de multe 
zile). Zise: 

— Dacă mi-ai arătat planul unui hotel sau al unei case de 
to..., de exemplu, m-aş descurca. Dar aici... ce înseamnă 
„pupa”? Ce înseamnă „rodanţă”? Ce înseamnă „puntea 
centru”? Ce înseamnă „registru de scară”? 

— Vă cer scuze, domnule! spuse Hobson cu toată po- 
liteţea de care era în stare. Şi, cu toate aparențele, era în 
stare să fie al dracului de politicos. Atentatorul, spuse ofi- 
ţerul secund, măturând dintr-un gest vraful de hârtii inutile, 
se afla pe „Calea Faraonilor”. 

— „Calea Faraonilor”? 

— E doar una dintre micile fantezii ale directorilor 
Companiei, explică Hobson. „Numărătorul de dopuri”, 
„Calea Faraonilor, şi altele. Face parte din reclamă. Cu o 
mişcare scurtă căpitanul Haag încuviinţă. - «,„Calea Fa- 
raonilor”, explică Hobson, este culoarul dintre sala de dans 
şi bazinul de înot...» 

— Nu cumva ne aflăm pe „Titanic”? întrebă Ad. Mocanu. 

— Nu domnule! Dar „The Silver Bird” nu e departe de 
„Titanic”, doar că „Titanicul” s-a scufundat cu mulţi ani în 
urmă. 

— No, şi? Presupun că „The Silver Bird” o să-i urmeze 
curând exemplul! replică Ad. Mocanu. E prost construită 
nava asta! Are raliul prea mare! 

— Vă permiteţi prea mult, mister, zise Hobson. 

— Ajutorul meu - interveni Maximilian Cornea -. are 
dreptate. „The Silver Bird” are un ruliu exagerat. 

Comisarul nu avea habar ce înseamnă „ruliu”. 


— Sunteţi liberi să coborâţi în primul port! spuse că- 
pitanul Haag. 

— Vom cobori, domnule căpitan. La Colombo. Suntem în 
concediu. Uncie dracu - şi comisarul îşi compuse una din 
figurile sale dure în faţa căreia abia dacă rezista vreunul, - 
unde dracu se află „Calea Faraonilor”? 

— Am spus, e culoarul dintre sala de dans şi bazinul de 
înot. Aici sunt câteva dintre apartamentele noastre de mare 
lux. Se pare că împuşcăturile au răsunat din dreptul unui 
oarecare William Honneger, un om foarte bogat şi care 
suferă de insomnii... 

— Probabil din grija milioanelor sale, vorbi căpitanul 
Haag. Toţi cei care au milioane au griji. Şi de ce nu ar avea? 

Căpitanul Haag nu era numai ras pe cap. Avea şi humor, 
câteodată. Şi nu numai câteodată. Şi dumnealui, căpitanul 
Haag, urmă cu glasul său plăcut: 

— Acest milionar, Honneger, afirmă că la ora zero şi 14 
minute, oră confirmată şi de oamenii de cart, s-a tras chiar 
din dreptul apartamentului său. 

Faţă de cât îngurgitase, căpitanul Haag se exprima 
destul de logic. 

— Şi cum a procedat acest Honneger - milionar? Şi-a luat 
cele două pistolete cu plăsele de argint şi s-a avântat pe 
culoar? 

— Da de unde! E adevărat că a luat pistoletele, dar s-a 
baricadat. lar lacheului i-a poruncit să vegheze. Abia azi 
dimineaţă ne-a adus faptul la cunoştinţă. 

— Cele două proiectile au şuierat în lungul culoarului, 
explică Hobson, practic, au zgâriat marmora bazinului de 
înot, au ricoşat. Nu le-am găsit. 

—  Lipseşte un cadavru, lipsesc gloanţele, lipseşte 
atentatorul, constată Maximilian Cornea. Există, după umila 
mea părere (comisarul nu avea câtuşi de puţin aerul unui 
om umil!), există deci, spun, două posibilităţi: sau lăsăm 
totul baltă şi mergem să admirăm fetiţele ce joacă tenis, 
sau începem o cercetare sistematică. Eu aş opta pentru 
prima variantă, însă citesc pe feţele dumneavoastră că 


preferaţi „să se facă lumină”. Bun. Există o evidenţă a 
armelor de foc aflată la bordul lui „The Silver Bird”? 

Trupul mlădios al secundului Hobson undui ca o coadă de 
şopârlă. Ei vorbi ca un şcolar ce răspunde la o temă ce şi-a 
însuşit-o la perfecţie. „ln primul rând, posedă armă 
căpitanul Haag”. 

— Dar nu m-am folosit şi nici nu mă voi folosi vreodată 
de ea. 

— Vom verifica, spuse comisarul. Mai departe, domnule 
Hobson? 

— Am, bineînţeles şi eu un revolver, şi deasemenea toţi 
ofiţerii, şeful de echipaj şi căpitanul de arme. 

— Un început frumos! Un lung şir de suspecți! 

— In afară de asta, urmă Hobson, iată cum stau lucrurile, 
noi nu percheziţionăm bagajele, nu ne permite firma, iar 
vama ne lasă în pace. Se ştie că suntem o navă paşnică. 
Totuşi, efectuăm discrete investigaţii. Cu excepţia acelor 
arme ce au fost atât de bine ascunse încât nu le-am 
observat, pe bord mai posedă arme cu ţeava mijlocie şi 
ţeavă scurtă următoarele persoane: domnul Honneger, 
domnul Beau Barhlelemy („Banditul” - gândiră poliţiştii), 
domnul Condrat Chenal („Cartoforul”...), Urban Galeen, 
domnişoara Ann Hayakawa, domnul John Plumpe şi, în 
sfârşit, domnul Marcel Carbonnaux... Două arme cu ţeavă 
lungă, carabine, se află înscrise pe numele lui Bill 
Chomette, vânător şi călăuză de vânători. De altfel, a venit 
cu ele la umăr, nu le-a ascuns. 

— Parcă am citit undeva că, la urcarea pe bord, călătorii 
trebuie să predea armele. 

— Pe „The Silver Bird” nu. Avem de-a face cu oameni 
paşnici... 

— Care se amuză trăgând focuri la miezul nopţii pe 
„Calea Faraonilor”. 

— Nimeni n-a fost ucis, domnule comisar! 

— Atunci de ce ne mai răcim gura de pomană? A propos! 
De ce pe lista posesorilor de arme cu ţeavă mijlocie nu 
figurează şi numele Abatelui de Ferarra? 

— E înarmat? 


— Ca un corsican! Şi, pe deasupra, bea tot timpul. Ce fel 
de faţă bisericească e acest om? 

— Romul, interveni blând căpitanul Haag, e din 
prescripţie medicală. E misionar... în Africa... a contactat o 
maladie. 

— Nu ştiu mare lucru despre misionari, mărturisi co- 
misarul. Sunt însă convins că nu au voie să-i creştineze pe 
necredincioşi sub ameninţarea armelor. E ciudat ca un 
abate să umble mereu cu un Colt la subsuoară! 

— În junglă mişună de fiare sălbatice. 

„The Silver Bird” e o junglă? Mulţumesc pentru 
informaţie. 

Îl priviră fără simpatie. Chiar şi căpitanul Haag avu un 
gest necontrolat, în sensul că-şi mai turnă un pahar. 
Comisarul zâmbi. Zise: 

— Să verificăm toate armele de pe bord, să constatăm 
din care s-a tras şi să tragem concluziile necesare. 

— Să începem cu armele dumneavoastră! zise Hobson, 
aspru. 

— Sunteţi convinşi că avem arme? 

— N-am putut stabili cu certitudine, clar, având în vedere 
că sunteţi „de profesie”, aţi scăpat investigaţiilor noastre 
discrete. Ştiu că e jignitor, dar... 

— Ca să fie jignirea mai mică, spuse comisarul, să în- 
cepem cu armele ofiţerilor de la bord. 

— E acelaşi lucru, zise Haag. Eu sunt de acord. 

— Eu nu, zise secundul. Nu accept să fiu suspectat. 

— Eu dau ordine aici, zise Haag. 

În careu intră, neanunţat şi neinvitat, un ofiţer tânăr, 
fercheş, flegmatic. Nu catadixi să-şi ceară scuze. 

— Sir! i se adresă căpitanului Haag. Domnul Condrad 
Chenal insistă să vă vorbească neapărat şi urgent. Să-l las 
să intre? 

— De vreme ce te-ai lăsat dumneata să intri, 
conturbându-ne, de ce nu l-ai lăsa şi pe el? 

Ofiţerul trecu peste mustrare. Zise: 

— Domnul Chenal se află într-o stare de agitaţie. Mai 
curând l-aş duce la medic să-i dea un sedativ. 


— Lasă sedativele, Cobi! Pofteşte-l! 

— Domnule căpitan! E înarmat! Să-l dezarmez? 

— Nu eşti în stare. Să intre! 

Apăru un bărbat rotofei, în costum alb, deşi bine bronzat. 
Bărbatul, nu costumul. Maximilian Cornea şi Ad. Mocanu 
priviră mai întâi revolverul din mâna insului. 

— Domnule căpitan...! 

— Pune te rog arma pe masă, domnule Chenal. 

„Cartoforul” se execută. 

— Acum bea un pahar ca să-ţi limpezeşti mintea. 

„Cartoforul” se execută. 

— Acum spune! 

— In această noapte s-a tras din revolverul meu. Abia 
acum mi-am dat seama. 

— De ce „abia acum”? 

După mărturisirea făcută şi poate după picătura de gin 
ce o înghiţise, domnul Condrad Chenal, alias „Cartoforul”, 
parcă se mai calmase. De fapt, era un om foarte calm de 
felul său. Nu poţi trişa fără a fi calm. Îl ochi rece pe comisar. 
„Eu doresc să stau de vorbă numai cu căpitanul Haag. Cine 
eşti dumneata?” 

— Domnul comisar participă la cercetări, zise căpitanul. 
Vă rog să răspundeţi întrebării sale. 

— Acum câteva minute am constatat că valiza în care ţin 
revolverul a fost răscolită. 

— E un Smith and Wesson, 44, fără automat, constată 
comisarul mirosind ţeava. S-a tras recent din el, da. Nu 
cumva dumneata eşti omul care scoate aşii din mâneci şi 
din joben? Omul cu degete abile şi iuți? Un profesionist? 

— Fără jigniri, vă cer, domnilor! ceru căpitanul, şi pe faţa 
lui melancolia era atât de adâncă precum un puț fără 
fund... (Să ne fie iertată această comparaţie demodată.) 

— Retrag întrebarea, retrag jignirea, spuse Maximilian 
Cornea, minţind de bună seamă, fiindcă în viaţa lui nu 
retrăsese nimic şi nici nu se retrăsese, aşa era el, stofă de 
fanfaron, dar stofă bună. Îşi mai turnă puţin, lăsă un cub de 
gheaţă să lunece în pahar, cu atâta precauţiune de parcă ar 
fi fost un iceberg, nu un minuscul cub de gheaţă, zâmbi, 


zâmbi fermecător, dar Ad. Mocanu ştia că e un zâmbet peri- 
culos, şi schimbă drumul navei, pardon, al discuţiei: În 
acest caz, pun o altă întrebare: în cine ai tras azi noapte, 
domnule Chenal? Cum? nu înţelegi întrebarea? Împotriva 
cui ai îndreptat ţeava pistoletului Smith and Wesson, azi- 
noapte la ora 24 şi 14 minute! 

— Domnule căpitan Haag, aceasta e o infamie! Îl dau în 
judecată pe acest pretins poliţist. 

— Doar cu aprobarea mea, zise căpitanul Haag. Avea un 
zâmbet ca o miere. Şi, tot cu un zâmbet ca o miere, 
preciză: Aici eu comand! În cine aţi tras ani noapte, 
domnule Chenal? 

— Nu m-am mişcat de la masa de joc de la ora zece 
seara până la trei dimineaţa. Am trei martori, plus bar- 
manul care e pasionat de poker şi care ne-a alimentat cu 
răcoritoare. 

— Aţi băut zdravăn? 

— Nu exagerat. Şi, dacă doriţi amănunte - Chenal îl privi 
chiorâş pe comisar - la ora două m-am dus la toaletă, în 
care se intră direct din sala de joc. Am lipsit doar cât să-mi 
leapăd udul, deci cam un minut. Poate că un minut şi 
jumătate - nu mai mult. 

— Alibi perfect! constată Maximilian Cornea. 

— Ce facem cu acest revolver? întrebă Hobson. Vrei să-i 
iei amprentele? 

— Fleacuri! ripostă polițistul de profesie. Vom găsi doar 
amprentele domnului Chenal, Celălalt, dacă există un 
celălalt, n-a lăsat amprente. Dar rețin arma. Deocamdată. 
Ca să mă amuz. Sau. pur şi simplu, ca să existe o armă mai 
puţin pe „The Silver Bird”. La ce-ţi foloseşte să posezi un 
revolver, domnule Chenal? 

— Din snobism, rânji „Cartoforul”. Şi, de altfel, toţi 
„profesioniştii”, cum aţi binevoit a vă exprima, joacă pe 
masă cu tabachera de aur, bricheta, tot de aur, teancul de 
drahme, şi cu pistoletul, 

— Pistoletul dumneavoastră nu se afla pe masa de joc. 


— Pe masa de joc nu se afla nici un pistolet. Din stimă 
pentru căpitanul Haag. El admite jocurile, dar nu şi împuş- 
căturile. 

Maximilian Cornea îl privi lung pe căpitan. Ad. Mocanu 
comentă: 

— E minunat când pe o navă un comandant se bucură de 
atâta stimă! 

— Aveţi un alibi, zise Maximilian Cornea. Un alibi valabil - 
până ce-l voi răsfoi eu! Cunoaşteţi, domnule Chenal, un 
„prieten” care vă doreşte binele, aruncându-vă în cârcă un 
mic asasinat? 

— Nu, domnule copoi! Nu am nici un inamic la bord. 

— Nici pe cei pe care i-ai scuturat la masa de joc? 

— Eu joc cinstit! Ce vină am dacă joc bine şi am intuiţie? 

— Să admitem! Continuă-mi gândul, Adrian! 

— Să admitem că joci bine şi ai intuiţie, reluă din zbor 
tânărul poliţist. Pe noi mai ales faptul că ai intuiţie ne in- 
teresează. Faptul că eşti jucător profesionist (îl tutuia cu 
premeditare), şi că nu posezi un permis de port-armă, - ne 
lasă rece. Să revenim la intuiţie. Ce-ţi spune intuiţia? 

— Să nu mă mai tutuieşti! 

— Răspunde-i la întrebare, interveni Haag. Dacă doreşti, 
şi-ţi poate fi de vreun folos, ai dreptul să te mai serveşti eu 
un pahar! 

— Ce iţi spune intuiţia? veni pe fir Maximilian Cornea. 
Cine ştie că ai un revolver? Cine a vrut să te compromită, 
folosind arma dumitale? Cine avea de tranşat - pe această 
navă paşnică - o vendetă, şi cu cine? Cum stăm cu intuiţia? 

— Eu am intuiţie numai la masa de joc! ripostă foarte 
sigur de sine „Cartoforul”, şi se mai servi. Chestiunile 
poliţieneşti nu mă privesc. 

— De ce i-ai reţinut arma? întrebă căpitanul Haag, după 
ce „Cartoforul” avu permisiunea să iasă. Comisarul se 
strâmbă. „Dintr-un capriciu, cred.” 

leşiră din careu, tocmai la timp pentru a se ciocni cu Lino 
Martin, care le zâmbi linguşitor, şi tocmai la timp pentru a o 
întâlni pe marchiza de Brinvilliers care se plimba singură. 
Purta pantofi lucraţi manual, nu de un cârpaci, deasupra 


pantofilor ciorapii fini abia dacă puteau fi ghiciţi, fusta de 
tweed albăstriu îi venea de minune, iar deasupra fustei îşi 
pusese o cămaşă bărbătească, cu epoleţi. Deasupra 
cămăşii era cravata, deasupra cravatei gâtul superb, ochii 
verzi erau, fireşte şi mai sus, iar sus de tot, părul negru, 
strâns într-un coc savant. 

O salutară cu admiraţie, însă o nuanţă subtilă deosebea 
admiraţia căpitanului Haag de cea a lui Maximilian Cornea, 
de cea a lui Ad. Mocanu. Admiraţia secundului Hobson era 
formală. De fapt, era un amestec de respect şi servilism. 

Intocmiră un plan. Parcă se poate lucra fără un plan 
temeinic cizelat? Nenorocirea este că evenimentele nu ţin 
de cele mai multe ori cont de plan. Pe seară, secundul 
Hobson se întreținea pe teme biblice, la o ceşcuţă de rom, 
eu Abatele de Ferarra. Nu trebuia să fii un teolog ca să-ţi 
dai seama că temele biblice le sunt la fel de streine atât 
unuia, cât şi altuia. De la distanţă îi supraveghea ofiţerul cu 
mutră de fante, Cohl. Maximilian Cornea, Ad. Mocanu 
precum şi Lino Martin, care fusese „iertat”, percheziţionară 
cabina „de sihastru” a Abatelui. De fapt, Lino Martin îl 
reprezenta pe căpitanul Haag care refuzase din principiu să 
participe la o astfel de acţiune, sub demnitatea sa. 

Ce găsiră în cabina „sihastrului”? Câteva cutii conţinând 
cartuşe pentru Colt 38... Găsiră câteva reviste în care dame 
galeşe pozau fotografilor indiscreţi - dar asta nu însemna 
mare lucru, o faţă bisericească trebuie să fie obişnuită cu 
toate cele lumeşti... Ce nu găsiră? Nu găsiră tomuri având 
caracter religios, dar nici asta nu însemna mare lucru, 
desigur Abatele cunoştea totul pe de rost... Nu găsiră 
reverenda purtată în prima zi. Găsiră ce e drept, altele 
două. Noi nouţe, şi de altă croială - greu sesizabilă pentru 
un ochi neformat. 

Merseră să-i raporteze căpitanului Haag. Acesta lăsă 
vioara din mână, o ascunse undeva, apoi mai făcu ceva, şi 
anume - toţi ştiau - întoarse portretul cu faţa la perete. 
Apoi deschise. 

— Nici una din reverendele Abatelui de Ferarra nu e 
ciuruită de gloanţe. Nu în el s-a tras, ipoteza domnului 


comisar e falsă! declară Lino Martin care-şi recâştigase 
siguranţa şi aroganţa. 

Căpitanul Haag îl privi melancolic. „Vrei să spui că s-a 
tras aşa, în gol?” „N-aş merge chiar atât de departe, replică 
Lino Martin, mai galben ca oricând. Va trebui să schimbăm 
cursul cercetării.” 

— Reverenda pe care o purta Abatele când s-a urcat la 
bord nu se află în cabină, zise Ad. Mocanu. 

— Cum poţi face diferenţă între aceste odăjdii preoţeşti? 

— Important este că pot. Abatele a aruncat reverenda 
ciruită în ocean. 

— Poate că era doar uzată şi... 

— Nu era uzată, domnule căpitan. Era doar purtată. 

— Ce părere ai, domnule comisar Cornea? 

Comisarul ridică din umeri. Fuma o ţigaretă şi se părea 
că nu-i pasă de nimic de pe lume. „De vreme ce nui se 
poate lua un mic interogatoriu unei feţe bisericeşti, şi nici 
nu-l putem ruga pe medicul navei să-i facă un mic control 
trupesc, nu ne rămâne decât să aşteptăm alte 
evenimente.” 

— Să sperăm că nu va mai avea loc nici unul. 

— Doar dacă nu-l provoacă domnul comisar, zise ofiţerul 
bolnav de icter. Maximilian Cornea nici nu-l auzi. 

„The Silver Bird” intră în Mediterana, făcu o escală la Port 
Said („Mola parâma... Treci sub vânt!” înregistrară 
necunoscătorii nişte comenzi misterioase), apoi nava 
căpitanului Haag străbătu Canalul Suez, intră în Marea 
Roşie. 

Aici căpitanul Haag apăru pe punte, doar pentru o 
secundă, refuză un binoclu ce i se oferi şi-i adresă ofițerului 
secund Hobson un ordin pe care puţini îl pricepură - poate 
nici chiar Hobson: 

— Nu prevăd nici un taifun. Nu prevăd NIMIC. Hobson! la 
comanda şi cazi cu trei mii de iarzi în spatele lui „Hector” - 
în linie de şir! Apoi Haag se făcu nevăzut. Ceva mai târziu, 
unii aflară că paguebotul „Hector” se afla chiar în faţa lor, 
dar asta nu le folosi la nimic. NIMIC - ca să-l cităm pe 
căpitanul Haag, 


Marea Roşie nu era roşie, aşa cum Marea Neagră nu e 
neagră. Totuşi merită să fie văzută. 

Către seară Haag mai fu observat o dată pe puntea de 
comandă. Unii pretind că l-ar fi auzit: „Hobson! Dacă apar 
iar constelaţiile rătăcitoare, nu le da importanţă, şi, mai 
ales, nu le urmări!” 

Probabil, - bârfe. A doua zi, unii au văzut, sau au crezut 
că văd, lucind pe orizont turnurile legendare ale Meccăi. 
Maximilian Cornea şi ajutorul său se zgâiră cu toţi ochii, 
însă n-ar fi fost dispuşi să jure ce au văzut, sau ce nu au 
văzut. Nava „The Silver Bird”, comandată de căpitanul 
Haag, străbătu în vreo trei zile Marea Roşie, trecu prin 
strâmtoarea Bab el Mandeb - poarta Lacrimilor - făcu o 
escală scurtă la Aden, iar apoi se pomeni în Marea Arabiei, 
cu direcţia Colombo. 

Evenimentele nu lipsiră, deşi Hobson sperase că vor lipsi. 
Vreo două delicate femeiuşti avură rău de mare - fără 
motiv! - iar domnul conte de Yholdy oferi un senzaţional 
recital de isterii. Mai întâi îl puse k.o. pe „numărătorul de 
dopuri”, pentru vina de a-i fi curăţat masa. Îi spuse în faţă: 
„Ce?! Vrei să mă otrăveşti?” „Numărătorul de dopuri” ar fi 
putut să riposteze, însă era prea stilat. Cum să dai în 
maxilarul unui conte? Veni un şef de sală. „S-a întâmplat 
ceva, domnilor?” Ştergându-se de sânge, „numărătorul de 
dopuri” se scuză, „nu, eu am fost de vină...” şi aşa mai 
departe. 

Contele de Yholdy, suspectându-i pe toţi, nu mânca mai 
nimic şi din această pricină începu să semene într-adevăr 
cu un vampir. Observaţie răutăcioasă a comisarului... De 
obicei, contele arunca platourile în capul frumoaselor 
stewardese. Nu bea decât din sticlele ce se destupau în 
faţa lui, din provizia sa personală. Avea toate drepturile, 
nu? Îşi închipuia că are un glas-bariton irezistibil; răcnea ca 
să se poată desfăta întreaga lume: „N-ai să mă poţi otrăvi, 
Doamnă! Mi-am luat toate precauţiunile! M-am antrenat, de 
ani de zile, cu toate otrăvurile, de la arsenic până la 
cyanure de potassium... Nimic nu mă poate răpune. „Eu 
sunt Lancelot!” Sau: „Doamnă marchiză de Brinvilliers! Ştiu 


că te destrăbălezi bine noapte de noapte, şi ştiu bine şi cu 
cine...” 

Maximilian Cornea avu o întrevedere cu medicul navei, 
un oarecare doctor Hopkins. Poate că nici nu era un 
oarecare. 

— Dacă se teme de ea, să nu-l otrăvească, de cea mai 
luat-o de nevastă? 

Hopkins sorbi din cafea şi nu se grăbi cu un răspuns. 
Totuşi îl dădu. _ 

— E un caz tipic de raționament invers. Işi scoase pipa 
din gură şi o examină, de parcă o vedea prima dată. Se 
întâmplă - continuă el - cu unii schizofrenici. Sau numeşte-i 
cum vrei. Psihiatria e cea mai indecisă dintre ştiinţele 
exacte. Nenorocitul de conte o iubeşte ca un nebun, şi-n 
acelaşi timp se teme de ea ca de moarte. Poţi înţelege aşa 
ceva? 

— Nu, recunoscu marele comisar Maximilian Cornea. 

— De fapt, nici eu. Vrei puţin whisky? 

— Nu, mulţumesc. Aş dori să vă continuaţi ideea. 

— Nu ştiu dacă este o idee. De Yholdy a considerat că 
luând-o de soţie, o va apropia de el, şi teama sa se va topi, 
dar apoi a înţeles, sau cineva i-a sugerat, că abia acum 
marchiza are toate motivele să-l otrăvească. In treacăt fie 
spus, amândoi sunt nesăbuit de bogaţi. 

— Consideraţi, domnule doctor, că doamna de Brinvilliers 
are motive... are intenţia să-l otrăvească? 

Ochii medicului erau înconjurați de o plasă fină de riduri, 
ale înţelepciunii... zice-se. 

— Nu cred nimic. Te poţi aştepta la orice din partea 
femeilor... ca şi din partea schizofrenicilor. Fie vorba între 
noi, există o diferenţă esenţială? Nu vreau să fiu rău, dar 
meseria mă obligă să fiu neutru şi, cât de cât, lucid. Dar 
dumneata de ce naiba te amesteci în această chestiune, 
comisare? Ştii că dumnealor, contele şi marchiza, de când 
s-au căsătorit, locuiesc în apartamente separate? 

— Am să profit de informaţie, zise Maximilian Cornea şi-l 
părăsi pe drăguţul de Hopkins. Se abătu, în trea-treacăt, pe 


la postul de comandă. Secundul Hobson trăgea cu o linie 
direcţia către noua poziţie. 

— O cafea, domnule comisar? 

— Nu! Voi, aici, beţi în general prea multă cafea. O 
informaţie. 

— Nici o informaţie, domnule comisar, spuse secundul. 
Acum mă aflu de cart. 

Din cabina căpitanului Haag se auzea plânsetul viorii. O 
vioară atât de tristă, îşi repetă comisarul, când pe neaş- 
teptate o apariţie ireală, fermecătoare, îi ieşi în cale. Nu 
mai purta cocul acela complicat, ci-şi despletise lungile 
plete. Ochii verzi luminau intens. 

— Vino te rog în apartamentul meu, domnule 
Maximilien... 

Fascinat, comisarul o urmă. Ce scandal are să iasă, 
gândi, dar nici că-i păsa. Cel puţin o duzină de persoane îl 
văzură în tovărăşia marchizei de Brinvilliers... Doamna 
apăsă pe butonul din mijlocul şirului de butoane, servitorul 
aduse gheaţă, mai aranjă câte ceva, apoi fu concediat, 
scurt. „Alt martor!” „Pot să te tutuiesc? Ce preferi să bei, 
Maximilien?” 

Comisarul ar fi vrut să afle ce semnificație a avut circul 
cu cafeaua, dar preferă ca marchiza să înceapă discuția. 
Insă doamna de Brinvilliers nu pomeni nici în treacăt despre 
acel incident. 

— Beau orice, Domina. Dar nu risc să fiu otrăvit? 

— Vedeam în tine un om curajos. 

Comisarul aruncă în treacăt o privire asupra sticlei de 
şampanie apoi ciocni cu marchiza, chiar cu acest risc de a fi 
otrăvit. 

— Vă doresc fericire, Domina Dar e foarte greu să fii 
fericit. Dacă nu mă înşeală memoria, purtaţi numele unei 
celebre otrăvitoare de prin secolele trecute, ce a fost 
decapitată şi apoi arsă pe rug... 

— Nu trebuie să iei în seamă toate palavrele! Şi chiar 
dacă e adevărat, ce-ţi pasă? 

— Ce anume mi-a prilejuit onoarea de a fi oaspetele 
dumneavoastră? 


— Primul motiv: încearcă să veghezi asupra soţului meu. 
Ştiu că e pe jumătate nebun... dar... nu ştiu dacă eo 
realitate sau o obsesie, câteodată şi eu am impresia că 
cineva încearcă să-l otrăvească. 

— Vegheaţi dumneavoastră, doamnă. Sunteţi clipă de 
clipă unul alături de celălalt, insinuă răutăcios comisarul. 

Şi în ochii verzi trecu o flacără mică şi rea. 

— Ştii bine că nu e aşa. Contele mă evită pe cât îi stă cu 
putinţă. El crede că ameninţarea vine din direcţia mea. 

— În acest caz va trebui să fiu cu ochii pe dumnea- 
voastră! Sunteţi singura ce aveţi motive serioase pentru a-l 
anihila. 

— Dacă te gândeşti la avere, te înşeli. Sunt foarte bogată 
şi afurisit de independentă. Legătura mea cu Paul e veche, 
dacă doi ani şi ceva înseamnă vechime. La început totul era 
frumos... el părea un om normal... apoi a venit, pe 
neaşteptate, frica, suspiciunea, neliniştea. A angajat trei 
gorile care să-l păzească (A, B şi C, gândi comisarul) dar, 
mai curând, aceştia îi vor frânge gâtul. Temerile sale au 
luat proporţii înfricoşătoare, patologice... şi am crezut că, 
acceptând să mă căsătoresc cu el, teama îi va trece. 

„Alt raţionament invers”, gândi Cornea amintindu-şi 
cuvintele doctorului Hopkins. 

— M-am căsătorit numai ca să pot divorța cu sufletul 
împăcat... nu ştiu dacă mă înţelegeţi... 

— Parcă ne tutuiam... 

— Nu ştiu dacă mă înţelegi, Maximilien... Accepţi să 
Veghezi asupra acestui nefericit soţ provizoriu al meu? lar 
al doilea motiv... Marchiza înaintă către comisar. Câtă 
vreme vei fi în braţele mele, el va fi în siguranţă... dacă 
ameninţarea vine din partea mea. Ştiu că mă placi! Şi nu 
merit, eu, o clipă de fericire? 

Păcătosul de comisar... etc... 

Păcătosul de comisar reveni în cabina sa noaptea târziu. 
Văzu mijind lumină şi dădu uşii un picior, gata să se ia la 
bătaie în caz că... dar în cabină se afla Ad. Mocanu. Bea vin, 
iar sticla era aproape goală. lar inspectorul nu avea obiceiul 
de a face orgii noaptea. Şi nici ziua. 


— Sunteţi total imprudent, domnule comisar! 

— Uneori merită să fii imprudent, puştiule. 

— Toată lumea de pe navă ştie... Chiar şi contele. 

— Contele avea ocazia să doarmă liniştit, Câtă vreme 
marchiza se afla sub... paza mea, nu risca nimic, - din 
partea ei cel puţin. Comisarul îşi turnă şi-l fixă pe inspector 
cu ochii puţin tulburi. Mai este ceva, puştiule. Un adevărat 
detectiv trebuie să înceapă prin a învăţa să cunoască 
femeia, atât cât se poate cunoaşte, căci rămâne totdeauna 
un X. Maximilian Cornea se aplecă, scotoci în cufărul lui, 
scoase un carneţel destul de jerpelit, căută, găsi ceea ce 
căuta şi citi: «Se spune adesea: Femeile nu trebuie să arate 
prea mult din corpul lor, căci atunci dispare „misterul, 
atracţia”... Ca şi cum misterul unei femei ar sta în sexul ei, 
iar nu în sufletul ei...» Hm, da, şi încă un citat: „Dar sunt 
femei goale ca un măr, care au mai mult mister decât zeci 
de femei îmbrăcate până sub bărbie...” Hm, da, şi, ceva 
mai jos: „... sunt femei care fac după-amiază un colan în 
jurul bărbatului, iar seara sunt aceleaşi doamne cărora el le 
sărută mâna cu emoție”. Comisarul închise carnetul. Te-am 
convins, puştiule? Te-am complexat? 

— M-aţi convins şi m-aţi complexat. Dar ca să nu rămân 
cu totul complexat, am să vă dau un citat, din. aceeaşi 
carte. E drept, pare să fie un citat - în citat, dar oricum, e 
aceeaşi carte. E adevărat că nu e vorba despre femei ci 
despre Univers. Dar e aproape acelaşi lucru. 

— Nu mai trăncăni! Vreau să aud citatul: 

— „Universul ne înspăimântă prin imensitatea nesocotită 
a depărtărilor lui, prin lungimea de neconceput a 
perspectivelor de timp, care reduc toată istoria omenirii la 
durata unei clipiri din ochi, prin extrema noastră singu- 
rătate, prin neînsemnătatea materială a locuinţei noastre în 
spaţiu - a milioana părticică dintr-un bob de nisip, printre 
boabele de nisip ale tuturor ţărmurilor din lume. Dar mai 
presus de toate ni se pare universul îngrozitor pentru că 
pare indiferent, de orice fel de viaţă, la fel cu a noastră. 
Emoţie, ambiţie şi succes, artă şi religie, toate par 
deopotrivă streine planului lui, 


„„„Pentru aceste motive mi se pare imposibil ca universul 
să fi putut fi conceput la origină cu intenţia de a produce 
viaţa...” 

— Deci şi tu l-ai citit pe Camil Petrescu, suspină co- 
misarul. 

— Da, chiar şi eu! 

— Şi. eşti de acord cu el? 

— In parte da. In parte nu. Mă deranjează mai ales ideea 
că aş fi un bob de nisip. Nu mă consider un bob de nisip. 
Sunt un om! 

— Dar partea a doua a aserţiunii? 

— Mă voi mai gândi... 

In după-amiaza următoare, pe la cinci şi ceva, domnul 
Paul, conte de Yholdy, intră în restaurant singur. Singur, 
Părea mai speriat ca oricând. Zise, sau mai bine zis strigă, 
fără a se adresa cuiva în mod special: 

— Nava lasă un siaj bizar... prea verde. Căpitanul ştie? 

— Drace! Oare ce o fi însemnând siaj? întrebă Maxi- 
milian Cornea. 

— Pe câte am înţeles, e dâra lăsată la suprafaţa apei... 

— Observi, Adrian că astăzi contele seamănă mai mult ca 
oricând cu un vampir?! Oare n-o fi supt sângele marchizei? 
Doar urme de sânge pe tot îi mai lipsesc! 

Contele pocni din degete - degetele acelea lungi, subţiri, 
transpirate, de vampir... O stewardesă se înfăţişă în faţa lui. 
De la masa contelui, veni la cea a poliţiştilor. | se adresă 
comisarului. 

— Domnul conte de Yholdy vă invită la un pahar! 

— Ce zici de asta, Adrian? 

— Trebuie să mergeţi. Probabil vă provoacă la duel. ŞI 
are tot dreptul... 

— Să vă duc coktailul la masa domnului conte? 

Comisarul porni în calea destinului, urmat de stewardesă. 

— Ce poşircă bei acolo, domnule? Fetiţo! Toarnă-i 
invitatului meu şampanie! 

— Prefer să-mi beau coktailul. Şampania îmi creează 
aciditate. 


— Nu te cred. Pur şi simplu ţi-e frică să nu fii otrăvit... dar 
când ai băut noaptea şampanie cu soţia mea nu ti-a fost 
frică? 

— Vorbiţi cam prea tare. Şi nu vă prinde. Nu pe oricine îl 
prinde să vorbească tare. Moderaţi-vă tonul, altfel mă ridic 
şi plec... nu înainte de a vă azvârli băutura asta în obraz! 

— E un paradox, domnule copoi. Doresc să te angajez! 
(„Şi el mă angajează! Şi ea/ Poftim de te mai descurcă!” 
gândi comisarul) Am o mulţime de servitori, doresc unul în 
plus. Pe dumneata, care eşti amantul soţiei mele... Contele 
mai goli un pahar, începu să respire sacadat, ochii i se 
măriră... 

— Mă plictiseşti, domnule conte! 

— Te angajez, domnule Corneya! Am bani! Păzeşte-mă! 
Păzeşte-mă de soţia mea. Câtă vreme te vei afla în patul ei, 
voi fi în siguranţă. Plătesc. Ţine-o mereu în pat. 

— „Abatele”, „Cartoforul” şi „Banditul”, adică gorilele, ce 
treabă au? _ 

— Nu mai am încredere în ei. Contele se sufoca. Incepu 
să tremure. Ochii îi ieşeau din orbite. Ceea ce nu-l 
împiedecă să-şi mai toarne. Şi să bea... 

— Chemaţi medicul! strigă Maximilian Cornea. Chemaţi-o 
pe marchiză! Anunţaţi căpitanul! 

— Aţi reuşit... bâigui contele. Nu înţelegeam de ce 
şampania mea e amară... Şampania mea... 

Ochii contelui deveniră două găuri roşii. Maximilian 
Cornea îi prinse în timp ce se prăbuşea. 

Cum se întâmplă întotdeauna, eu toţii veniră prea târziu. 
Prima - marchiza de Brinvilliers. 

— Fii blestemată! hârâi cu ultimele puteri contele. 
Domnilor... această femeie, în colaborare cu amantul ei, 
copoiul... m-au otrăvit!... 

Lino Martin vru să apuce sticla de şampanie. 

— Nu pune mâna! urlă Ad. Mocanu. 

Ofiţerul bolnav de icter simţi o apăsare în coaste. Pro- 
babil un revolver. 

— Sunteţi complici, îndrăzni să zică, mai galben ca 
oricând. 


— O să verificăm, zise Ad. Mocanu, mai calm ca oricând. 

Se ivi şi medicul, şi el un păcătos. Abia îl descoperiseră în 
cabina unei călătoare singuratice. Deşi păcătos, era un bun 
medic. Fu auzit bombănind: „...convulsii tonicoclonice... 
trimus... exolftamie şi midriază... dinamică respiratorie, 
kaput... rigiditate cadaverică... e limpede... Strychnos Nux 
Vomica. Condoleanţele mele, doamnă!” 

— E mort? 

— Cum nu se poate mai mort. Regret. Voi face analizele. 
A fost o doză mare. lau sticla pentru analiză. 

— Mai târziu, doctore. Deocamdată, eu am nevoie de 
sticlă. Am înţeles bine? Stricnină? 

— Mai mult ca sigur. Dar cine dracu eşti dumneata? 

— Complicele, sugeră Lino Martin. 

Ultimul veni căpitanul Haag. Figura lui, de obicei 
melancolică, acum era aspră ca un pergament. In 
contradicţie cu figura era obiectul ce-l ţinea sub braţ. 
Vioara, învelită într-o eşarfă roşie. „Fă-mi loc, Martin! spuse 
căpitanul Haag. Puţi! Şi nici măcar nu puţi a alcool... ci a 
cosmeticale!” 

Se aplecă asupra cadavrului. „Paul, conte de Yholdy... 
terorizat şi urâţit din cauza spaimei, dar acum eşti un mort 
frumos. Oare, ca să fii frumos, trebuie să mori?” 

Maximilian Cornea reţinu toate aceste observaţii. O 
examină pe marchiză. Era frumoasă şi... absentă. |! privi pe 
conte. Avea dreptate căpitanul. Trăsăturile „vampirice” se 
topiseră. Avea în el ceva serafic, de o seninătate superbă. 
Era tânăr, nealterat şi foarte, foarte absent. Căpitanul 
Haag... Căpitanul Haag puse vioara sub bărbie. Era un 
instrument vechi, cojit, ca scos dintr-un fund de mare. 
Nimeni n-ar fi îndrăznit să pronunţe că e un „Stradivarius” 
sau un „Amatti”. Era o vioară veche şi urâtă ce ar fi trebuit 
aruncată la gunoi, dacă n-ar fi ştiut să plângă cu atâta jale. 
Timp de câteva minute, căpitanul Haag cântă una din 
melodiile sale ciudate. Apoi înveli instrumentul în eşarfa de 
mătase roşie şi zise: „Acesta a fost discursul meu funerar. 
Căutaţi asasinul... dacă există un asasin... dacă nu eo 
sinucidere. Mai departe, procedaţi conform tradiției. 


Aruncaţi-l în mare! Condoleanţe... o clipă ochii lui se opriră 
asupra marchizei, dar zise: Condoleanţe tuturor!” 

Lino Martin se reculese. Ştia că arma mică dar eficientă a 
lui Ad. Mocanu îl vizează în mod special. Dar Lino Martin nu 
era un fricos. Chiar, nu era. Se decise să reia timona. 

— Domnule Corneya! Marchiză! Vă arestez. Veţi rămâne 
în cabinele voastre pe tot timpul cercetărilor, la dispoziţia 
mea. Ar trebui să te arestez şi pe tine, inspectore, ca 
presupus complice! 

— Nu suntem per tu! ripostă Ad. Mocanu. la încearcă să 
mă arestezi! 

— Nu te arestez, încercă să fie demn Lino Martin, căci 
ştia el, nici băiatul ăsta nu e un fricos. |ţi solicit ajutorul. 

— Eu îţi voi solicita ajutorul, dacă voi binevoi. Fii atent! 
Eu sunt poliţist de profesie, eu conduc dansul. lar dacă nu 
accepti... 

Marchiza de Brinvilliers, contesă de Yholdy, stătea în fața 
oglinzii şi-şi surâdea. Comisarul Maximilian Cornea, după ce 
sugerase, inutil, ca arestaţii provizorii să fie încarceraţi 
împreună, pentru a nu se plictisi prea tare. calcula ce 
distanță parcurge lumina într-un miliard de ani. Doi 
mateloţi tropăiau în fața uşii sale, trăncănind, fireşte, 
despre gagici. 

Doctorul Hopkins, după ce luase o probă din şampania 
contelui, reveni plictisit şi acru. 

— Am încercat reacţia Cutare, zise. E chiar cum „am 
presupus, stricnina. Reacţia lui March, dacă vă interesează. 
Cred că în sticlă a fost introdus aproape un gram de 
stricnină. 

Adrian Mocanu îl examină şi se convinse că medicul nu 
făcuse nici un fel de analize, se bazase pe flerul său, dar 
cum şi tânărul inspector cunoştea simptomele intoxicației 
cu stricnină, nu avea nici un motiv să pună la îndoială 
afirmaţia lui Hopkins. De altfel, nu acesta era aspectul 
esenţial. 

Fură cercetate rezervele personale de băutură ale con- 
telui de Yholdy, cantitate impresionantă, zăvorâte într-un 
dulap. Cheile se aflau la unul din servitorii contelui, „ora 


absolut de încredere”. Ciudat că pentru conte existau „oa- 
meni absolut de încredere!” 

Ad. Mocanu observă că sticlele de şampanie, orânduite 
soldăţeşte, erau acoperite cu un strat subţire de praf, iar pe 
unele din ele umblaseră şi păianjenii... „Barman!” „Da, 
domnule?” „Ai şters dumneata sticla de şampanie ce i-a 
fost servită azi domnului conte?” 

— Cum aş fi făcut-o, mister, întrebă acela, parcă mirat de 
o asemenea întrebare neghioabă. Nu se cuvine... Praful 
confirmă... 

— Ştiu şi eu ce confirmă, îl întrerupse Ad. Mocanu. 
Priveşte sticla în cauză. A curăţat-o cineva? 

— Exclus, Sir! Personalul nostru e stilat şi cult. lar în 
cambuză nu intră fitecine! 

— Lasă cambuza! Ce drakku e aia cambuză? Cum îţi 
explici că pe sticla de şampanie a contelui nu se afla măcar 
un fir de praf care să-i asigure autenticitatea? 

— Nu-mi explic în nici un fel, Sir! 

— Nu sunt lord, făcu, vag plictisit Ad. Mocanu, (Se 
prefăcea!) Cum a ajuns sticla de şampanie, fără praf şi 
pânze de păianjen, aici, în rezervele speciale ale lui Yholdy, 
iar apoi pe masa lui? 

— Hei, tu! răcni Lino Martin către un tinerel ce se afla la o 
respectuoasă distanţă, tu ai destupat sticla? Erau intacte 
sigiliile? 

— Eu, domnule... 

— Nu mai trăncăni atât! Nu ţi-a sărit în ochi că sticla e 
prea curată? 

— Pe onoarea mea, nimic nu mi-a sărit în ochi, eu nu 
mă... 

— Era intact sigiliul? 

— Yes, Sir. Atât cât mă pricep eu. 

— Şi cum drakku te numeşti? 

— Buster Meerson, domnule. 

— Şi cât de bine te pricepi, Buster... Keaton, sau cum 
drakku te-o fi chemând? 


Barmanul, om în vârstă, luă apărarea copilului. „Se pri- 
cepe şi el cât poate, mister. Şi în orice caz, el n-are nici o 
vină!” 

Adrian Mocanu reveni în oficiu. Căscară ochii la sticlă. Era 
pudrată ca o târfă. Tânărul inspector puse în lumină un şir 
de fotografii reprezentând nu chipuri de femei frumoase, 

— Am identificat pe sticlă amprentele a patru persoane, 
vorbi sigur şi foarte competent. Doar ochelarii îi lipseau, pe 
nas, ca să pară şi mai competent. Aceste monoaeltice îi 
aparţin contelui de Yholdy. A luat sticla în mână, a 
examinat-o, bănuitor cum era... Şi acum... Ad. Mocanu 
apucă nonşalant mâna barmanului care, cât era el de 
namilă, se sperie, inspectorul o reţinu, o răsuci cu palma în 
sus şi scoase din buzunar revol... ba nu, nu revolverul ci 
buna şi bătrâna lupă. Cercetă, compară, pronunţă: Da! O 
adeltică simplă, lat-o şi pe sticlă. Amprenta dumitale, 
domnule barman. 

— Dar, domnule, eu..., încercă să protesteze namila. 

— Ştiu, ştiu! Dumneata ai scos sticla din ladă, prin 
urmare e normal. La timpul cuvenit, vom cerceta şi conți- 
nutul celorlalte sticle, să vedem dacă nu sunt îmbâxite cu 
stricnină, arsenic, acid oxalic sau mai ştiu eu ce drăcie... 
Acum, tu, băiete... cum spuneau că te cheamă? Buster 
Meerson? Frumos nume. Fii copil cuminte şi întinde lăbuţele 
aici pe masă. 

Intre altele fie spus, Ad. Mocanu era abia cu puţin mai 
vârstnic decât „copilul”. 

— E limpede. Această dextrodeltică îţi aparţine. Normal, 
l-ai servit pe conte. 

Băiatul respiră uşurat. Şi-şi retrase „lăbuţele”. 

Ad. Mocanu îşi privi auditoriul uimit de atâta erudiție şi 
conferenţie cu şi mai mare importanţă. 

— Am lăsat, nu întâmplător, la urmă aceste bidelfice cu 
spirale. Priviţi-le! 

Se zgâiră la sticlă, dar nu distinseră câne ştie ce. Trebuia 
să fii un specialist... 

— Acum, făcu Adrian Mocanu, comparaţi această adeltică 
prin formă, cu dactilograma alăturată. Sunt identice. 


Hobson se holbă, mormăi, se întoarse către ofiţerul 
bolnav de icter. „Tu ce zici, Martin?” 

— Da... par să fie identice. Ale cui sunt aceste amprente? 

— Probabil ale otrăvitorului, 

— Şi cine e persoana? 

— Fii amabil, domnule ofiţer secund, şi citeşte ce scrie pe 
verso! 

Hobson întoarse fotografia şi citi: 

— Abatele de Ferarra. 

Se lăsă o tăcere. Şi după ce tăcerea se lăsă, se ridică, 

— Nu-mi vine să cred, mârâi Hobson. 

Lino Martin puse întrebarea pe care inspectorul Mocanu o 
aştepta şi pentru care îşi pregătise răspunsul. 

— Cum se face, mister, că aveţi amprentele Abatelui de 
Ferarra.? 

— Simplu! După ce s-a tras pe „Calea Faraonilor”, am 
recoltat, mai mult din curiozitate, urmele dactiloscopice ale 
mai multor persoane, şi în primul rând ale Abatelui, după ce 
am constatat că una dintre reverende îi dispăruse. A fost 
simplu. Ara luat de pe masă paharul din care Abatele îşi 
sorbise raţia de rom. 

— Dar e un non-sens. Doar nu vrei să spun că Abatele a 
tras asupra propriei sale persoane?! 

— Nici vorbă de aşa ceva. Altcineva a tras. Poate chiar 
contele. Vreau doar să arăt clar că Abatele e implicat în 
această afacere a otrăvirii. Amprentele sale nu aveau ce 
căuta pe sticlă. 

— Şi acum ce facem? întrebă Hobson. Era un marinar 
destoinic, dar afacerile criminale îl depăşeau şi-l plictiseau. 
Reinhard! Dă-mi un gin dublu. Serveşte-i şi pe domnii, dacă 
doresc. 

— Imediat, Sir, se execută barmanul, bucuros că intră 
iarăşi în meserie. Şi manevră sticlăria cu iscusinţa unui 
scamator. 

— lată ce facem, dacă vrem să efectuăm o anchetă se- 
rioasă, zise Ad. Mocanu. Îl eliberăm pe comisarul Cornea. 
Fără marea lui experienţă, n-o scoatem la capăt. Arestarea 
lui a fost o neghiobie - Ad. Mocanu îl privi chiorâş pe Lino 


Martin, Faptul că se afla la masa contelui, nu-l implică în 
nici un fel. Să nu uităm că însuşi contele l-a invitat la masa 
lui. 

— Era amantul marchizei, pară Lino Martin. 

— Cu atât mai puţin l-ar fi otrăvit el pe conte. Logic ar fi 
fost ca domnul de Yholdy să-l otrăvească pe comisar! 

— Dar marchiza? întrebă Hobson. 

—  Ridicaţi orice interdicţie cu privire la persoana ei, 
dispuse Ad. Mocanu. 

Un psiholog isteţ ar fi remarcat o uşoară nesiguranţă în 
glasul inspectorului, dar nu existau psihologi în preajmă, şi 
cu atât mai puţin psihologi isteţi... 

Hobson se opri la uşa apartamentului ocupat de marchiză 
şi-i spuse marinarului pus de gardă că doamna e liberă, dar 
să nu fie trezită, să i se comunice abia dimineaţa, când uşa 
se deschise şi marchiza de Brinvilliers, frumoasă ca o lalea 
neagră, poate din cauză că purta o rochie de catifea 
neagră, ieşi surâzătoare şi ironică. 

— Aţi venit să mă duceţi la eşafod? sunt pregătită! 

— O străbunică a dumneavoastră a fost dusă la eşafod în 
Place de Greve în 1676. Noi am venit să vă cerem scuze şi 
să vă spunem că sunteţi scoasă de sub bănuială, zise Ad. 
Mocanu politicos dar foarte distant. În viaţa lui nu mai fu- 
sese atât de distant... Şi de la distanţa aia, ce părea incal- 
culabilă, adăugă: Să fiţi... Domina... cu ochii în patru. E 
posibil... o posibilitate doar teoretică... hm! ca şi viaţa 
dumneavoastră să fie sub ameninţare. 

— Pe mine nu mă sperii cu fleacuri, domnule! răspunse, 
dulce, marchiza. 

— Aşa e! Pe doamnă nu o sperii uşor, răsună o voce. 

Era vocea căpitanului Haag. 

Care se şi retrase. 

— De ce, spuse Lino Martin, dacă îl bănuieşti pe Abatele 
de Ferarra, socoţi că viaţa marchizei e în primejdie? 

— Auri sacra fames! răspunse Ad. Mocanu. Dar nu e 
pentru tine, icterosule! Dacă vrei să înţelegi ceva, trebuie 
să înţelegi că pe nava această paşnică mai pot exista şi alţi 
maniaci ai otrăvurilor sau ai pistoletului. 


— Pretinzi că aş fi un incompetent? 

— Eşti un incompetent! 

Lino Martin îşi preschimbă strâmbătura în zâmbet. Şi 
chiar zâmbi - oricât de forţat. 

— Eşti un om ciudat, domnule, inspector! 

— Cu toţii suntem nişte oameni ciudaţi. Dar care dintre 
noi e cel mai...? _ 

Avură imediat dovada că inspectorul nu exagera. In orice 
caz nu exagera întru exagerare... Maximilian Cornea se 
ridică din faţa măsuţei rotunde de sub hublou şi citi de pe o 
foaie de hârtie: „9.4608, înmulţit cu 10 la puterea 21.” 

— Ce se întâmplă, domnule comisar? întrebă mohorâtul 
Hobson. 

— Sau, dacă preferaţi, 9.460.800.000.000.000.000. 
Atâţia kilometri face lumina într-un miliard de ani. Nu vă dă 
de gândit? 

— Să-l chem pe doctor? întrebă ofiţerul secund. 

— Nu pentru mine, spuse Maximilian Cornea. 

— Mergem să-i facem o vizită de curtoazie Abatelui de 
Ferarra. Dracu ştie ce ne aşteaptă acolo, zise Ad. Mocanu. 
Hei, tu, acela! 

Un matelot se apropie. Probabil un lup de mare ce avea 
insomnii... 

— ÎI găseşti - zise secundul Hobson - pe doctorul 
Hopkins, în cabina doamnei Harpers... pe culoarul Hubert. 

„Totul se leagă”, medită Ad. Mocanu în legătură cu 
această înlănţuire de „H”-uri. Peste două minute, medicul 
apăru, furios. Peste un alt minut, comisarul, inspectorul, 
secundul Hobson, doctorul Hopkins şi „filipinezul” Lino 
Martin, îşi lipeau urechile de uşa Abatelui de Ferarra. În 
cabină, o voce grea, nu o voce de convertitor întru credinţă, 
rostea, ca-n filme: „Mai ai zece secunde... nouă... opt, 
şapte...”. 

Înainte de a fi rostit cuvântul şase, mai exact, între şa şi 
se, comisarul Maximilian Cornea, şeful celebrei Brigăzi a 3-a 
Criminale, aruncă toate kilogramele sale asupra uşii, 
concentrate în vârful unui picior. Uşa nu se deschide, nu so 
desprinse din ţâţâni, ci se despică... Făcuseră economie de 


lemn ăia de construiseră nava de lux „The Silver Bird”... 
Între două placaje se afla rumeguș... Subţire uşa dar, în 
schimb, în cabină, „peisajul” merita toţi banii. Un maldăr de 
bani-valută. 

Dumnealui, sfinţia sa, Abatele de Ferarra, o atât de in- 
fluentă faţă bisericească, se găsea în delicioasa situaţie de 
a fi lungit în patul său personal - cuşetă - şi părea să fie 
legat cobză. Nu părea, ci chiar şi era. Dumnealui, domnul 
Beau Barthelemy, cu faţa lată, cu nasul turtit bine de unul 
sau doi pumni încasaţi eu unul sau doi ani mai nainte, pe 
scurt domnul B. - „Banditul” - care nici măcar nu era 
„beau”, aţintea asupra tâmplei Abatelui o bijuterie. Nu chiar 
o bijuterie, ci un pistolet cu vagi reflexe argintii. Una din 
acele delicate scule ce pot fi întâlnite în poşetele tinerelor 
doamne ce vor să se apere de agresori. Deşi delicat, deşi 
argintiu, pistoletul de calibru mic era în stare să ucidă. 

Din reflex profesional, domnul B. Intoarse arma către 
uşă. Din uşă, alte câteva arme, mai puţin delicate, îl priviră. 
Fu impresionat, dar nu din cale-afară. Probabil mai trecuse 
prin asemenea stări. Frumosul Beau... Comisarul Maximilian 
Cornea, singurul neînarmat, înainta cu vădită plăcere. 
Arogant, bărbat fatal şi, ce este al lui, nepăsător faţă de 
primejdii mici. Numai florile carnivore ce răsăreau lară 
motiv din ocean îl impresionau, câteodată. 

— Să nu mat facem pe caraghioşii! Dă-mi jucăria, 
domnule Beau! 

Reţinuse numele, ticălosul de comisar. Dar asta era 
meseria lui. 

Banditul nu încercă vreo scamatorie. Poate că i-ar fi 
reuşit. Mai mult ca sigur, nu. Şi era conştient că nu. Depuse 
pistoletul cel drăguţ în mâna comisarului. Şi chiar reuşi si 
zâmbească. Gangsterii ce reuşesc să zâmbească oricând 
sunt cei mai autentici gangsteri. 

— Chiar! se exprimă frumosul... Beau. Făceam pe ca- 
raghioşii... Zâmbetul i se lăţi pe faţă ca o băltoacă. Chiar! 
Ne jucam! 

— Bine! Dezleagă-l în joacă pe Abate, domnule Beau. 
Porunca fu îndeplinită. Ce faci, domnule de Ferarra? Nu-l 


poţi spovedi pe domnul Barthelemy decât sub ameninţarea 
pistoletului? 

Abatele îşi dezmorţi mâinile. Îşi turnă rom. Sticla se afla 
chiar lângă noptieră. Sorbi şi zâmbi degajat. 

— Pare caraghios, neverosimil chiar, dar, cu adevărat, ne 
distram. Am făcut colegiul împreună cu prietenul meu 
Beau. Ne jucam şi noi ca toţi copiii de-a bandiții şi poliţiştii... 
iar acum, în amintirea tinereţii duse... 

— Prin urmare, nimeni nu a vrut să împuşte pe nimeni? 
Nimeni n-a ameninţat pe nimeni? Nu există nici o 
reclamaţie? 

— Nici o reclamaţie, confirmă Abatele. Eu şi cu Beau 
suntem vechi amici. 

— Există un cap de acuzare împotriva dumneavoastră, 
domnule de Ferarra! Se pare că aţi contribuit la otrăvirea 
contelui de Yholdy. 

— A fost otrăvit contele? Vai de mine! Când? Cum? 

Banditul de Abate părea foarte sincer. Atât de sincer, că 
de emotie îşi mai turnă nişte rom. 


Maximilian Cornea şi Ad. Mocanu traversară puntea 
centru şi intrară în cabina 12. 

— În fond, ce naiba s-a întâmplat, Adrian? 

Trecuse mult de miezul nopţii, era cartul fantomelor... 
dar cine avea chef să doarmă? Comisarul turna în păhărele 
un lichid mai străveziu decât lacrima unei fecioare. 
Inspectorul fu străbătut de un fior. 

— Ce e cu tine, puştiule? A intrat spaima în toţi? Crezi că 
vreau să te otrăvesc? E bun whisky-ul, bun ginul, chiar şi 
porcăria aia de Martini o suport. Dar aste e ţuica primită de 
la inspectorul luga Martin, băiatul acela deştept care ne-a 
scos din încurcătură la Cluj. 

— Am comis un fals, şi nu ştiu dacă era cazul, spuse Ad. 
Mocanu. Îşi scărpină creştetul capului. Tipii ăştia, în frunte 
cu Lino Martin, se pricep la amprente aşa cum mă pricep eu 
la pisici... De fapt, nu e bună comparaţia, eu mă pricep un 
pic la pisici. Dar pe caraghioşii ăştia i-am lucrat cum am 
vrut. Domnule comisar... 


— Haide să gustăm din ţuica asta ardelenească, altfel ne 
ciumurlim. Nu vreau să te otrăvesc, puştiule, fii convins! 

— Domnule comisar... 

— E trecut de miezul nopţii. Poţi să-mi spui pe numele 
mic. 

— Bine, Maximilian. Sau, dacă preferi, Maximilien... Am 
găsit pe sticla aia blestemată tot felul de amprente, ale 
contelui, ale barmanului, ale boy-ului şi ale... 

— Ale Abatelui de Ferarra. 

— Nici vorbă de aşa ceva. 

— Ale cui, atunci? Ale mele? Ar fi culmea! 

— Ale marchizei. 

— Nu mă zăpăci, puştiule. De unde ai tu amprentele 
doamnei de Brinvilliers? 

— Când te-ai întors în noaptea aceea din cabina 
Joséphine i ai adus un pocal gingaş, cu amprentele ei. 
Pentru orice eventualitate. Am studiat amprentele. Le-am 
fotografiat. Pentru orice eventualitate... 

— Ai să ajungi un mare detectiv, puştiule. Dar în nici un 
caz mai mare decât mine. 

— Am să încerc să păstrez mereu o juma de milimetru 
diferenţă... 

— De ce ai ţinut în acest caz, s-o eliberezi pe marchiză? 

— N-are unde fugi... De fapt, pe tine am vrut să te 
eliberez fiindcă... deocamdată, singur, nu pot să ajung la un 
rezultat. De-aia am inventat un fals culpabil - ştiu eu dacă 
fals? 

— Aşa deci... Fără mine..? 

— Chiar aşa! Găsind un fals vinovat în persoana Abatelui, 
trebuia să vă eliberez împreună - şi pe tine, şi pe marchiză. 

— Ce strategie, puştiule! Tot timpul mă imiţi. 

— Dacă imiţi un idiot - spuse Ad. Mocanu, nu eşti decât 
un ridicol. Când imiţi un grand seigneur, eşti doar pe 
jumătate ridicol. Tu, Maximilien, nu eşti un grand seigneur. 
E trecut de miezul nopţii... 

Maximilian Cornea, marele poliţist, izbuti să surâdă. 

Ad. Mocanu continuă cu întrebările. 


— Care pot fi relaţiile reale dintre Abate şi Bandit?. Care 
e „jocul” lor? Ce rol are „Cartoforul” din revolverul căruia s- 
a tras asupra Abatelui - după cum pretinzi tu? 

— lar tu nu eşti convins? 

— Nu, zise „puştiul”. 

— Să mă ia dracu dacă cobor de pe „The Silver Bird” 
înainte de a face lumină! 

— De acord, Maximilien. Am să te ajut. Şi acum am să 
gust din ţuica ardelenească a lui luga Martin. Inspectorul 
sorbi, apoi avu un mic surâs răutăcios. Ştii ce cred eu, 
Maximilien? În cazul acesta, luga Martin este omul care ne 
lipseşte. Te superi? 

—  Puştiule! îşi încruntă sprâncenele comisarul. luga 
Martin e un băiat deştept. Dar nu e totdeauna mai deştept 
decât mine. Ai înţeles, puştiule? 

— Nu e obligatoriu ca totdeauna cineva să fie mai 
deştept decât altcineva, domnule comisar. E în funcţie de 
poziţia astrelor. 

— Eşti mistic! Un detectiv nu are voie să... 

— Nu ştiu ce înseamnă a fi mistic. Dar un poliţist ce 
lucrează sub ordinele domniei voastre de doi ani, o lună şi 
şapte zile şi... 48 de minute, are suficient timp să vă cu- 
noască. Cu condiţia ca să nu fie un grand gredien, ca să 
folosim din plin limba engleză... Ad. Mocanu zâmbea. ŞI 
superiorul său zâmbea. 

— Fie, acceptă Maximilian Cornea. Voi rezolva cazul cu 
ajutorul tău. Ai ceva împotriva marchizei? 

— Această femeie - ca orice femeie - este elementul ce 
complică lucrurile, se eschivă şi se explică abilul Adrian 
Mocanu. 

— Ele, femeile, totdeauna creează complicaţii. Dar ce ne- 
am face fără ele? 

— Eu o cred nevinovată, merse mai departe Ad. Mocanu. 

— Nevinovată şi fermecătoare... ca o vrăjitoare şi o 
otrăvitoare, completă Maximilian Cornea. Eşti obosit? Nu? 
Nici eu. Mai întâi, se trage din revolverul „Cartoforului” în 
Abate. Ce dovezi avem? Fragile. Absența faimoasei re- 
verende? Chiar şi o veveriţă ar surâde... 


— Veveriţele totdeauna surâd, comentă Ad. Mocanu. 

— Mai ales când le dai nuci... Cine a tras? „Cartoforul”? 
Are un alibi, dar dacă facem praf alibiul? Doi: Yholdy moare 
otrăvit cu stricnină... 

— Ba nu, Maximilien, îl corectă pe şef Ad. Mocanu. Alta 
este formularea pentru punctul doi: marchiza de Brinvilliers 
îl corupe pe marele Maximilian Cornea şi-l imploră să 
vegheze asupra fragilei existenţe a soţului ei. 

— Nu mă întrerupe, puştiule. Contele, otrăvit de spaimă - 
şi nu numai de spaimă - mă invită la un pahar şi-mi cere şi; 
el, să-l ocrotesc, ţinându-i cât mai multă vreme soţia în pat. 
Patru - patru de la pat. Contele bea şampanie şi moare, 
Cinci. Eu şi cu marchiza suntem puşi în cătuşe... 

— Nu chiar în cătuşe... 

— Nu chiar... dar dacă tot trebuia să fim puşi sub stare 
de detenţie, de ce nu ne-au rezervat aceeaşi celulă? 

— Justiţia e nemiloasă, parcă nu ştii? Şase: Abatele este 
legat la pat şi numărat, ca la box... 

— O mică răfuială între „gorile”... 

Se făcuse prea târziu, sau prea devreme pentru a ajunge 
la o concluzie. Ad. Mocanu se duse în cabina lui, la culcare, 
la rându-i şeful Brigăzii a 3-a Criminale dormi adânc şi fără 
vise până ce uşa lui fu deschisă. Privi ceasul. Ora nouă 
dimineaţa, desigur i se aduce cafeaua, dar în loc de cafea 
neagră răsări figura întunecată a secundului Hobson. 
Ofiţerul nu făcu nici o introducere protocolară, nici măcar 
nu dădu bună dimineaţa. Zise: 

— Căpitanul Haag e mort. 

Comisarul sări din pat, mai stacojiu decât pijamaua lui, 
tot stacojie. 

— Împuşcat. Pe o scară secundară între puntea A şi B. 

— Cine se afla în preajma lui? 

— Marchiza de Brinvilliers, contesă de Yholdy. 

— Tot timpul ne împiedecăm de ea... 

— Şi dumneavoastră v-aţi împiedecat, domnule comisar! 

Cei doi bărbaţi se scrutară cu asprime. Chiar atunci intră 
băiatul cu cafeaua. „Lasă cafeaua şi dispari!” porunci 
Hobson. 


— Domnule secund Hobson... 

— Acum sunt căpitan! 

— Aşa, deci... Detectivul îşi scărpină bărbia; îl examină 
fără grabă pe proaspătul căpitan. Şi oare ce gânduri îi 
treceau prin cap? 

— Care e scopul vizitei, capt'n? Îmi ceri concursul sau mă 
arestezi? Hobson îl privea pe comisar. Ambii se priveau. 
Ambii se priveau de la un nivel de demnitate. Interesant e 
Că nu se temeau unul de celălalt. Poate că nici nu aveau 
motive. Era înarmată? 

— Nu, domnule detectiv. În orice caz, nu era înarmată în 
momentul când a sosit acolo doctorul Hopkins şi ofiţerul 
Lino Martin. 

— Alţi doi oameni de care mă împiedic mereu. 

— De când au urcat la bord marchiza şi contele, fiecare 
se împiedeca de celălalt, tot timpul, observă, nu fără rezon 
Hobson. Aceştia doi au stricat echilibrul. Procedează cum 
crezi, domnule comisar Corneya. p 

— Maximilian Cornea, mister Hobson. Procedez! Incep 
chiar cu dumneata. Dă-mi te rog arma! 

Hobson îi întinde obuzierul de 45, comisarul îl mirosi, îl 
aruncă neglijent. 

— Domnule Hobson, aveai vreo şansă să ajungi căpitanul 
lui „The Silver Bird”? 

— Nici una. Câtă vreme era în viaţă căpitanul Haag. 

— Îţi dai seama că e o afirmaţie gravă? 

— Eu nu glumesc niciodată, domnule! 

— Rău faci. De ce nu ţi-ai căutat un post de comandant? 
Îl meriţi. 

— Nu mai am treizeci de ani, domnule. Aceasta e vârsta 
la care doreşti să ajungi căpitan de navă. Am trecut de 
patruzeci. M-am obişnuit cu nava asta. Şi nava cu mine. Să 
mergem. Îmi iau revolverul? 

— No, capt'n! Nu pot conduce neînarmat o cercetare 
criminală. 

— Ţi-l împrumut. Mai am unul. 


— Am să-l examinez şi pe acela, dacă nu te superi, 
domnule căpitan Hobson! În caz că vi se întâmplă ceva - 
doamne fereşte - cine devine căpitan? 

— Primul ofiţer, Cohl. 

— Şi dacă piere şi acesta? 

— Ofiţerul cu navigația, Grierson. 

— Dar dacă e înlăturat Grierson? 

— Urmează ofiţerul mecanic, Gruel. 

— Sper să nu ajungem atât de departe... Această ierarhie 
este conform tradiţiei, sau... 

— Tradiţia, împletită cu Regulamentul Companiei Falstaff. 

— Clar. Să mergem. 

Fie că-l treziseră împuşcăturile, fie că fusese anunţat şi 
el, Adrian Mocanu se şi afla în plină activitate şi efectua 
nişte măsurători. Joséphine de Brinvilliers, întinsă pe un 
şezlong, părea leşinată sau se prefăcea. Bluza ei, în toate 
culorile curcubeului, o prindea grozav, numai că nuanțele 
mai roşii ale curcubeului erau de fapt pete de sânge. Lino 
Martin se prefăcea că-l ajută pe Adrian Mocanu. Doc 
Hopkins căsca după o noapte obositoare, şi nu se prefăcea. 
O droaie de curioşi urmăreau de la distanţă spectacolul. 
Nici ei nu se prefăceau. Un glonte lovise inima, un altul 
perforase gâtul. Căpitanul Haag era mort de-a binelea. 
Oare vioara lui murise împreună cu el? Dar portretul, în ce 
poziţie se afla?... 

Căpitanul Haag zăcea la baza scării secundare dintre A şi 
B, capul îi rămăsese pe ultima treaptă, parcă s-ar fi 
rezemat... In realitate se rostogolise. Balustrada scării şer- 
puia în spirală, terminându-se într-un cap de şarpe. Acolo 
se rostogolise Haag. Pe figura lui încremenise pentru tot- 
deauna acel inexplicabil zâmbet melancolic. Maximilian 
Cornea îl studie. Oare a fost un marinar destoinic... Se pare 
că da. Ce l-a dus la pierzanie? Ce duce la pierzanie un 
bărbat? Aproape întotdeauna, o femeie... Cine l-a otrăvit pe 
conte? Nu cumva Haag? De ce? Dar pe Haag cine l-a 
„otrăvit”? Maximilian Cornea  înaintă către  şezlongul 
marchizei şi-i luă mâna. Frumoasa femeie deschise ochii. 
Nu era leşinată. 


— Ce faci, Maximilien? Vrei să-mi săruţi mâna? 

— Această mână merită să fie sărutată oricând. Deo- 
camdată însă vreau, în lipsa posibilităţii de a face proba de 
parafină, să mă conving că această mână gingaşă nu 
miroase a praf de puşcă. 

Fără sfială comisarul duse la nas mâna marchizei şi 
adulmecă exact ca un - ceea ce şi era - ca un copoi. Zâmbi 
şters. 

— Mergeţi şi vă schimbaţi, lady. Domnule căpitan 
Hobson, te rog pune nava la... cum se zice? 

— La capă? 

— Exact. Sau cam aşa ceva. Tu ce faci aici, puştiule? 

— Am făcut fotografii, contrare, de orientare, încrucişate, 
iar acum măsurăm... 

— Lasă-te de fleacuri. Dar dumneata, domnule Lino 
Martin, ce cauţi aici? Pe mine? Fii bun şi caută-mă la 
tribord! 

— De ce să te caut acolo, când eşti aici? 

— De când l-ai bănuit de asasinat, comisarul nu te sim- 
patizează, Martin. Normal. Nici eu nu prea te-aş iubi dacă 
m-ai trimite la răcoare. Ocupă-te de treburile curente, fii 
amabil! ordonă, fără amabilitate Hobson. 

Lino Martin se îndepărtă ţeapăn ca un brici. Ca un brici 
galben. 

— Ambele răni sunt mortale. Ucigaşul ar fi putut face 
economie cu cel puţin un glonte, observă doctorul Hopkins. 
Primul proiectil a traversat gâtul, a ricoşat şi s-a pierdut. Al 
doilea s-a oprit probabil printre vertebre. Am să-l extrag. E 
nevoie? 

— Mă tem că da, Doc... Hopkins se strâmbă. Rugaţi-o pe 
doamna de Brinvilliers - urmă comisarul - să poftească în 
careu, de îndată ce se poate ţine bine pe picioare. Vreau să 
am o conversaţie cu această lady, asistat doar de ajutorul 
meu. Ai ceva împotrivă, capt'n? 

— Procedează cum crezi! 

— „Această lady” s-a şi schimbat şi se ţine foarte bine pe 
picioare, se auzi vocea marchizei. 

Comisarul nici n-o privi. Zise: 


— Poate fi ridicat şi dus, căpitanul. Să nu se mai fâţâie 
nimeni pe aici! Să mergem, doamnă. Eh, da... există pe 
bord vreunul ce ştie să cânte la vioară? 

De faţă cu Adrian Mocanu, dar ignorându-l, marchiza 
spuse: 

— Nu m-am prefăcut, Maximilien! Te-am iubit, şi poate că 
te mai... 

— Adrian, te rog să notezi, ca un grefier, punctele 
esenţiale, şi să intervii când crezi că e cazul. Dar să nu 
exagerezi, nu e chiar un interogatoriu. Căpitanul Hobson, 
care, întâmplător, se află şi el pe lista suspecţilor, mi-a so- 
licitat, iarăşi, concursul. Doriţi să beţi ceva, doamnă? 

— Nu, mulţumesc. 

— În acest caz, ne vom abţine şi noi... Căpitanul pare să 
aibă încredere în mine. Poate să fie o tactică... poate să fie 
altceva... 

— Îmi ţii o prelegere, Maximilien? 

Interveni Adrian Mocanu: 

— Îi place să se audă vorbind. Poliţiştii sunt la fel ca şi 
avocaţii, le place propria voce. 

— Nu fi obraznic, puştiule. Când iei cuvântul în instanţă, 
ia cuvântul doar când instanţa ţi-l dă. Doamnă! Eu şi cu 
puştiul ăsta care e, ciudat, inspector de poliţie, suntem în 
concediu, iar de când suntem în concediu, muncim mai 
mult decât în zilele lucrătoare. Nu uita, Josephine, că şi eu 
ţin la dumneata. Par un om vesel, dar în realitate sunt un 
om trist. Şi de-aia m-am făcut poliţist. 

— În limba română asta ar rima, observă „puştiul”. 

— Taci. Am fost un tânăr înzestrat, Am frecventat Ar- 
hitectura. Dar la un examen foarte important, la care mă şi 
pregătisem temeinic, s-a întâmplat unul dintre acele ghi- 
nioane care-ţi schimbă cursul vieţii... Ce ar fi totuşi să bem 
ceva? Anchetele astea matinale îţi usucă gâtul! Da! La 
acest examen am văzut răsărind în faţa mea o floare înaltă, 
purpurie, o floare carnivoră şi... m-am trezit la o clinică. 
Icter mecanic, sau cum drakku-i zice. Mâncasem, cu o zi 
sau două înainte, cu un amic, două kilograme de halva. 


— Şi - observă marchiza - de-aia ai chef să bei acum, 
fiindcă ai ficatul în pioneze? 

— De fapt, nu beau. Mă prefac. Am ratat Arhitectura. ŞI 
ce planuri aveam! Le Corbusier, pe lângă mine... 

— Le Corbusier nu mă impresionează, zise marchiza. O 
mulţime dintre aberaţiile arhitecturii moderne i se da- 
torează... Oricum, ai reuşit să mă înduioşezi, Maximilien! A 
fost cel puţin bună halvaua? 

— Nu vă lăsaţi păcălită, doamnă, interveni Ad. Mocanu. 
Şeful ăsta al meu n-a frecventat Arhitectura şi cu greu 
poate deosebi un parter de un subsol. Dar el aparţine şcolii 
clasice, încearcă să vă intoxice cu ceea ce se numeşte în 
termeni juridici „ascultarea învinuitului”, partea „con- 
versaţie prealabilă”. 

Marchiza purtă privirea ei verde de la unul la celălalt. 
Comisarul nu părea intimidat. 

— Bravo, Adrian! Faci exact jocul meu. Domina! Ce 
părere ai, asupra cui s-a tras? Cine trebuia să fie ucis, 
Domnia ta, sau căpitanul Haag? 

— Nu ştiu, Maximilien. M-am trezit dis-de-dimineaţă. Nu 
am un somn ca lumea... Soarele izbucnea din ocean. 
Singură, am inspectat punţile. Ce speram? speram să 
întâlnesc un om cu care să schimb o vorbă. Speram să ai şi 
tu o insomnie şi să te văd. Dar tu - ce oroare - dormeai. 
Numai câte o stewardesă ducea însetaţilor tava de argint, 
iar barmanii îşi aranjau tejgheaua. La comandă, ofiţerul de 
punte mi-a oferit o cafea. Cred că ştii. M-am întors în 
apartament: patru încăperi - le cunoşti! - dar parcă nu 
încăpeam în ele, am ieşit iar. Am văzut, sau mi s-a părut că 
văd, o floare ţâşnind din ocean... 

— Şi tu?! 

— Ce şi eu? 

— Nimic. Te ascult, lady. 

— O viziune măreaţă şi înfricoşătoare. Străvezie în 
sclipirea dimineţii, carnivoră, amenințătoare, imploratoare 
în acelaşi timp, floarea cânta, vorbea, povestea şi tăcea. 
Era un amestec de durere, de bucurie, de plăcere şi de dis- 
perare... nu sunt sigură de nimic. Doc Hopkins a ieşit din 


cabina doamnei... În fine, dintr-o cabină şi m-a întrebat 
dacă mi-e rău. A încercat să-mi ofere, un medicament, o 
băutură, să mă susţină. M-am debarasat de el. Aşteptam 
ceva. Poate aşteptam să apari tu... dar tu sforăiai încă. 

— Cât se făcuse ceasul când ai ajuns la scara dintre A şi 
B? 

— Te previn, marchiză, că aici începe adevăratul in- 
terogatoriu, mârâi Ad. Mocanu. 

— Ce echipă stranie de anchetatori! Nu-mi pasă şi nu ştiu 
cât era ora, fiindcă nu am ceas. Printre cadourile ce nu mi 
s-au făcut, figurează şi un ceas. lar eu sunt prea bogată ca 
să-mi cumpăr din proprie iniţiativă un ceas. Am început să 
urc scara când, deodată, am auzit de jos vocea căpitanului 
Haag: „Lady...” 

— Pe care treaptă te aflai? 

— De unde să ştiu? A cincia, a şasea? Poate că in- 
tenţionam să ajung pe puntea soarelui... când am văzut că 
Haag începe să urce către mine cu un revolver în mână. 
Parcă aş fi văzut capul Meduzei... căpitanul Haag a ridicat 
revolverul, e beat şi are să mă ucidă, mi-am zis, dar el a zis: 
„la-l ca să te poţi apăra!” Am luat arma. L-am ascultat. 
Cred că Haag se afla două sau trei trepte mai jos. Ţineam 
uluită revolverul în mână, căpitanul se pregătea să-mi 
explice nu ştiu ce - aşa cred, - când se pare că el - eu nu - 
a auzit ceva. S-a întors brusc, a privit în jos, a văzut ceva - 
eu n-am văzut, şi a strigat: „DON'T SHOOT! Nu trage!” Şi-n 
acelaşi timp suia, cu spatele către mine, cu faţa către acel 
inamic invizibil pentru mine, ca şi cum ar fi vrut să mă 
apere cu trupul său, şi-n acelaşi timp s-a. tras de două ori, 
căpitanul s-a prăbuşit. 

— Ce ai făcut cu arma ce ţi-a dat-o? 

— Am aruncat-o peste bord. 

— Ce greşeală! Te-a văzut cineva? 

— Nu ştiu. Am impresia că nu. 

— Cunoaşte cineva versiunea aceasta? 

— Nimeni în afară de voi doi. 

— Chiar ai avut impresia că Haag vrea să te apere cu 
trupul său? 


— Am avut această impresie. 

— A mai spus ceva căpitanul Haag? întrebă Ad. Mocanu. 

— A spus... a încercat să spună. Avea gâtul străpuns de 
glonte şi sângele ţâşnea. 

Comisarul se repezi la barul din careu şi turnă într-un 
pahar.. 

— Bea, te rog. Nu te ţii chiar atât de bine cum pretinzi. Şi 
e cazul să te ţii bine, doamnă! Nu rezolvi nimic cu leşinuri 
autentice, sau simulate. Ne vei răspunde peste aproximativ 
un ceas la următoarele întrebări: încotro privea Haag, 
împotriva cui s-a tras, împotriva ta sau a căpitanului, şi ce a 
izbutit să mai pronunţe căpitanul Haag. Meditează cu grijă! 

Pe punte îi întâmpină căpitanul Hobson. 

— Observ, zise comisarul, că ai luat arma de rezervă. 

— Fiindcă, replică Hobson, de la o vreme, pe nava mea 
nu e cazul să umbli neînarmat. Vrei să-l examinezi? 

— Cabina fostului căpitan e păzită? 

— Bineînțeles. Plecarea căpitanului Haag are loc la 
amiază. Sau ai ceva împotrivă? 

— Nu, Hobson. Cred, de altfel, că Haag nu se mai simte 
bine pe această navă... e prea uscat pe dinăuntru... cred că 
în adâncul oceanului îşi va recâştiga ceva din mediul 
obişnuit... 

Hobson se îndepărtă fără să reacționeze în vreun fel la 
humorul cam macabru al comisarului. Cei doi poliţişti tra- 
versară puntea A, apoi puntea soarelui, conştienţi că pa- 
sagerii îi urmăresc ca pe nişte miracole ambulante, şi ajun- 
seră la scara secundară, păzită de un matelot ce avea mi- 
siunea de a-i descuraja pe curioşi. Discutară câteva clipe. 
Marinarul se apropie. Era tinerel şi fercheş. Era poate un 
viitor amiral, însă deocamdată arăta doar ca un june care 
încearcă să-şi dea importanţă. Totuşi spusele sale nu erau 
lipsite de bun simţ. Cum cei doi detectivi conversaseră între 
ei pe româneşte, oricum le venea mai la-ndemână, 
matelotul spuse: „Nu înţeleg limba în care vorbiţi, dar cred 
că ştiu ce vă interesează.” 

— Şi ce dacă? Ce ştii? 


— Vreţi să aflaţi părerea mea. Eu cred că s-a tras fie din 
„Culoarul Dorului” (altă fantezie a „Companiei”...), fie din 
ghereta tambuchiului, fie de după barca de salvare 
amarată acolo... 

Indreptându-se către apartamentul marchizei, se ciocniră 
de Lino Martin. „Ştiu că nu mă simpatizezi, copoiule! Dar 
ce, parcă eu te simpatizez? N-are importanţă!” 

— Dar ce are importanţă? 

— Următorul fapt: am văzut-o pe doamna de Brinvilliers 
aruncând în mare un revolver, imediat după asasinarea 
căpitanului Haag. Cred că sunt singurul care ştiu că 
marghiza avea un revolver şi l-a aruncat în mare. 

— Vrei să insinuezi că marchiza...? 

— Nimic. Nu insinuez nimic. Dar am văzut şi vreau să se 
ştie. 

— Nu eşti singurul care ştie! Unde te aflai de ai văzut 
atât de bine? 

— La hubloul din spate al postului de comandă. Dar 
dumneavoastră unde vă aflaţi? 

— Prin preajmă! 

— Atunci poate că din nou sunteţi vinovatul! rosti sa- 
cadat ofiţerul bolnav de icter. 

— Poate, rosti nepăsător Maximilian Cornea. Dar lasă-mă 
să recunosc de bună voie, nu te mai amesteca, fiindcă vei 
lua calea revolverului aruncat de marchiză. 

— Ce vrei să spui? 

— Că am să te arunc în mare! 


— Nu ştiu, Maximilien. Nu mai ştiu nimic. Sunt mică şi 
proastă, se exprimă clar marchiza de Brinvilliers, contesă 
de Yholdy. Nu ştiu în cine a vizat teroristul, în mine sau în 
căpitanul Haag, nu ştiu din care parte s-a tras... nu ştiu... 
totuşi... 

— Totuşi? 

— Nu sunt chiar atât de mică şi atât de proastă. Când am 
văzut floarea carnivoră... 

Detectivii schimbară o privire. A lui Ad. Mocanu era plină 
de suspiciuni. A lui Maximilian Cornea, încărcată de îndoieli. 


Era o privire de neîncredere între doi distinşi colaboratori, 
între doi prieteni. 

— În sfârşit! zise femeia, mult mai fermă. Nu sunt chiar 
atât oe mică şi de proastă. Căpitanul Haag, înainte de a se 
sfârşi, a spus ceva. Primul cuvânt... sau prima silabă, n-am 
reţinut-o, dar al doilea cuvânt, sau poate un nume, cred că 
suna cam aşa: „mec”, sau „meic” sau poate „maic”... 

— Care din ele? 

— Sunt totuşi mică şi proastă. Nu-mi dau seama. 

— E un nume sau un cuvânt? 

— Poate fi „Mc” scoţian... 

— Vrei să cadă vina asupra unui anume scoţian de pe 
vas. 

— Nici vorbă de aşa ceva, Maximilien. Jur! 

— Bine faci. Eu am totală încredere în jurămintele 
femeilor! De ce sticla cu şampanie otrăvită purta ampren- 
tele tale? 

— Purta amprentele mele? 

Ad. Mocanu: „Fii atentă, doamnă! Aceasta nu mai eo 
„convorbire prealabilă, ci atac direct!” 

Marchiza înclină fruntea şi medită puţin. Apoi se ridică. 
Era mlădioasă ca o trestie. Se duse la bar. Arătă un şir de 
sticle de şampanie. 

— Sunt din rezervele contelui. Am cerut să mi se aducă şi 
mie câteva. Cred că aveam acest drept. Chiar eu le-am 
şters şi le-am orânduit. Purtau, fireşte amprentele mele. Am 
răspuns la întrebare. Posibil că mi s-a furat o sticlă. 

Maximilian Cornea: „Posibil. Dar nu e sigur”. 

Marchiza îl examină cu una din privirile ei foarte verzi. 

— Oare n-ai observat că te-am servit cu şampanie de 
aceeaşi marcă din care bea şi contele? 

Ad. Mocanu: „Nu, n-a observat. Era prea ameţit...” 

Comisarul: „Nu te obrăznici, puştiule! N-am observat, aşa 
e.” 

Ad. Mocanu: „În acest caz întrebarea se anulează de la 
sine.” 

Comisarul: „Repet, nu te obrăznici, puştiule!” 


Marchiza: „Ba ai observat. Observi totul. Am dreptul la un 
advocat, dacă nu la mai mulţi!” 

Ad. Mocanu: „Am să vă servesc drept advocat. Nu mai 
daţi răspunsuri pripite. Cu acest domn comisar nu e de 
glumit.” 

M. Cornea: „lată-vă prevenită, doamnă! (Ironic) Mă întorc 
pentru moment la contele de Yholdy. Eu dacă din 
întâmplare m-aş fi născut femeie şi aş fi avut ghinionul de a 
mă încurca cu un astfel de idiot, fie-i ţărâna uşoară...” 

— Fie-i oceanul uşor, făcu advocatul apărării corectura 
necesară. Şi continuă: Ei bine, comisarul vrea să spună că 
şi el l-ar fi ucis pe conte. Adrian Mocanu o privi drept în ochi 
pe marchiză. Eu cred că dumneavoastră l-aţi otrăvit pe 
conte, doamnă de Brinvilliers! E adevărat? Răspundeţi cu 
da sau nu. 

Marchiza: „Parcă pretindeai că-mi eşti advocat, dom- 
nule!” 

Maximilian Cornea: „Rolurile se pot schimba iute şi sunt 
înşelătoare ca suprafaţa oceanului. In acest moment eu 
sunt advocatul, Şi în această calitate, cer radierea întrebă- 
rii, ca fiind sugestivă.” 

Ad. Mocanu: „Mă opun radierii. O rog pe marchiză să 
răspundă.” 

Marchiza: „Prin urmare, acesta e sistemul vostru de a 
ancheta, domnilor... advocaţi! Răspund: nu eu l-am otrăvit 
pe conte.” 

Ad. Mocanu: „Redevin advocat. Consider răspunsul 
satisfăcător. Continuaţi interogatoriul.” 

Comisarul: „Răspunsul nu mă convinge. Doamnă, cine l-a 
otrăvit pe conte?” 

Marchiza: „Nu ştiu, domnule!” 

Comisarul: „Cine avea interes să-l otrăvească?” 

Advocatul: „Atenţie, doamnă! E o capcană.” 

M. Cornea: „Sunteţi bogată, doamnă? Cât de bogată?” 

Marchiza: „Atât de bogată încât nici nu ştiu exact cât 
Bancheri mei de la Berna, Madrid sau Londra, v-ar putea 
informa exact. De asemenea advocatul meu din New York, 
Mr. Forest.” 


M. Cornea: „Contele de Yholdy era şi el foarte bogat. 
Sunteţi unica lui moştenitoare?” 

Marchiza: „După câte ştiu, da...” 

Ad. Mocanu: „Renunţ, pentru moment la calitatea de 
advocat. Precizaţi, doamnă, ce înţelegeţi prin c/upă câte 
ştiu. 

Marchiza părea distrată şi stânjenită şi poate că şi era, 

— Dacă încercaţi să-mi puneţi în cârcă moartea soţului 
meu, comiteţi o stângăcie! Nu mă interesa averea contelui 
şi dealtfel trăiam separat, băneşte, şi nu numai băneşte, în 
ultimul timp. Sunt suficient de inteligentă ca să-mi dau 
seama că aş fi fost cea dintâi suspectă. Fie şi acesta un mo- 
tiv pentru care nu ar trebui să mă bănuiţi. E adevărat, în 
ultimul timp îl uram. Şi atunci, de ce m-am căsătorit cu el? 
Sperând că se va linişti şi... oricât ar părea de ciudat, 
pentru a divorța: un divorţ înseamnă despărţire definitivă, 
doream această despărţire definitivă. Există în America 
locuri unde poţi divorța în cinci minute. 

M. Cornea: „Nu aţi explicat ce înţelegeţi prin după câte 
ştiu.” 

Marchiza: „Dacă sunt unica moştenitoare? Da, după câte 
ştiu... însă contele era un om sucit, păcat ca mi-am dat 
seama prea târziu, pentru că la început legătura noastră 
părea promițătoare... contele provenea dintr-o familie 
încâlcită. Familia sa nu m-a interesat defel. Unii şi-au tras 
un glonte în cap, de anormali ce erau, alţii au pierit în ne- 
săbuite expediţii de vânătoare, contele a rămas singur. Sin- 
gur? Cine ştie! Poate există şi alţii care dau târcoale, într-o 
familie ca a lui totul e posibil. Contele avea o avere uriaşă, 
şi faptul îl obseda. Se temea de moarte. Mai ales se temea 
că va îi otrăvit.” 

Maximilian Cornea rânji cu neîncredere. 

— Alţi posibili moştenitori? E prea simplu, nu-mi place. 
Cum s-a întâmplat? Un posibil moştenitor care se afla chiar 
pe navă, l-a lichidat pe conte, iar apoi a încercat s-o 
împuşte şi pe soţia sa, moştenitoarea directă - admițând că 
s-a tras asupra marchizei şi nu a căpitanului Haag... 


Marchiza: „Aceste posibilităţi le-aţi formulat dumnea- 
voastră, domnule, nu eu.” 

Ad. Mocanu: „Şi totuşi e plauzibil să fie chiar aşa.” 

M. Cornea: „Am mai spus că e prea simplu şi nu-mi 
place.” 

Ad. Mocanu: „Adevărul nu trebuie neapărat să placă. Mai 
aveţi ceva de spus în favoarea dumneavoastră, doamnă?” 

Marchiza: „Nu simt nevoia să pledez în favoarea mea! 
Totuşi ar mai fi ceva de spus. Contele, dacă e să-l credem, 
a mai fost victima a trei atentate. Teama lui de moarte era 
totuşi justificată...” 

M. Cornea: „Aţi fost de faţă?” 

Marchiza: „O singură dată, la teatrul din Philadelphia, în 
pauză contele a băut şampanie, ca de obicei, şi i s-a făcut 
rău. Au intervenit la timp medicii, i-au administrat vomitive, 
purgative, nu mai ştiu ce. A scăpat.” 

M. Cornea: „Ce toxic a fost folosit?” 

Marchiza: „Morfină”. 

Ad. Mocanu: „Era contele morfinoman?” 

Marchiza: „Nu, domnule. Nu era nici măcar un alcoolic ca 
lumea. El bea de frică, nu de plăcere. Nu era nimic. Doar un 
nobil fricos.” 

M. Cornea: „Şi celelalte două atentate?” 

Marchiza: „N-am fost de faţă. Nu ştiu ce e adevărat şi ce 
nu.” 

M. Cornea: „Sau pur şi simplu evitaţi a da răspunsuri 
exacte?!” 

Ad. Mocanu: „Protestez! Martora e hărţuită!” 

Marchiza (superioară): „Nu mă simt hărţuită. lată ce ştiu 
din gura contelui. La teatrul din Geneva i s-a administrat 
fostului meu soţ o doză de acid cianhidric. A scăpat. lar la 
un teatru din Lyon s-a tras asupra lui dintr-o lojă apropiată, 
şi iarăşi a avut noroc...” 

Comisarul: „lar pe nava The Silver Bird i s-a administrat 
stricnină şi... n-a mai avut noroc! Domina! O marchiză de 
Brinvilliers, posibil o  stră-străbunică a dumneavoastră, 
împreună cu o fată, La Voisin, ambele implicaţi în crime 
prin otrăvire, ambele arse pe rug, au fost pe cât se pare la 


originea  sumbrei legende cu privire la vrăjitoarele 
decapitate, arse pe rug, şi care totuşi nu mor, legenda 
despre non-morts. Cunoaşteţi ceva cu privire la asta?” 

Marchiza: „Nu!” 

Comisarul: „Răspunsul acesta vă inculpă, doamnă! E 
posibil ca să nu cunoaşteţi amănunte, cum să le zic, pi- 
cante, din istoria Franţei?” 

Advocatul apărării: „Doamna marchiză de Brinvilliers nu 
este obligată să cunoască istoria Franţei. Cele întâmplate în 
secolul XVII nu au legătură - directă - cu aceste crime de 
pe navă. Acuzatorul să se limiteze la timpurile noastre.” 

M. Cornea: „Puştiule...” 

Ad. Mocanu: „Ştiu. Dar am să fiu obraznic! Doamnă! 
Căpitanul Haag s-a interpus pentru a vă apăra de nişte 
gloanţe ce vă erau adresate?” 

Marchiza: „Aceasta a fost impresia mea. De câte ori să vă 
spun?!” 

Comisarul: „Avea, căpitanul Haag, pentru dumneavoastră 
un sentiment de iubire?” 

Marchiza: „Căpitanul nu mă antipatiza. Aluzia cu privire 
la iubire e ridicolă. Antipatie? Nimeni nu avea vreun 
resentiment faţă de mine pe această navă.” 

Ad. Mocanu: «In afară de cel care a încercat să vă îm- 
puşte. Vă întreb: căpitanul Haag a pronunţat cuvintele sau 
silabele „mec”, „meic”, „mac” sau „maic”? Au fost cuvinte 
sau horcăitul unui muribund?» 

Marchiza: „Nu pot fi sigură de nimic.” 

M. Cornea: „Incercaţi să ne puneţi pe o pistă falsă?” 

Marchiza: „Nu încerc nimic. Mă plictisesc.” 

M. Cornea: «Cu atât mai bine. Mai povestiţi-ne ceva. Nu 
vi s-a întâmplat ceva deosebit pe „The Silver Bird”?» 

Marchiza: „In afară de moartea soţului meu, nimic. Dar 
moartea unui conte fricos e ceva deosebit? (Marchiza avea 
o sclipire în ochi, cine ar fi putut preciza dacă era ironică, 
speriată sau chiar înfricoşată?) Am avut o permanentă 
insomnie, dacă aceasta poate fi considerată o întâmplare 
deosebită, şi, dacă nu beam seara, nu reuşeam să dorm. lar 
mie nu-mi place să beau. Colindam noaptea ca o stafie, prin 


cotloanele navei. Unul a încercat să mă sărute cu forţa, am 
asistat la scene de groază între oameni căsătoriţi, geloşi, la 
scene duioase de iubire, între oameni necăsătoriți, însă de 
asemenea geloşi, gelozia domină planeta, am asistat la... 
sunt acestea întâmplări deosebite? Deseori mă pomeneam 
în faţa apartamentului lui Paul, contele, soţul meu...” 

Comisarul: „Foarte interesant!” 

Marchiza: „Nu e interesant. E trist. Simţeam că îl ame- 
ninţă cu adevărat o primejdie. Nu-l mai iubeam, chiar îl 
detestam, însă nu-i doream moartea... poate din 
autoprotecţie... ştiam că moartea lui îmi va... Totdeauna în 
faţa uşii sale se afla una dintre gorile. Nu mai am ce 
povesti... şi sunt, acum, chiar sunt foarte obosită!” 

Ad Mocanu: „In acest caz să terminăm!” 

M. Cornea: „Aţi înşirat o serie de întâmplări pe care nici 
nu le consideraţi întâmplări. Nu aţi omis nimic?” 

Marchiza: „Nimic, domnule... (Ezitând) Poate ar mai fi un 
fleac. Cu adevărat un fleac. Într-o seară n-am fost salutată. ” 

M. Cornea: „Pardon? Nu înţeleg.” 

Marchiza: „Nu e nimic de înţeles iar amănuntul nu 
contează. Toţi bărbaţii de pe această navă mă salută.” 

Ad. Mocanu: „li cunoaşteţi pe toţi?” 

Marchiza: „Nici pe departe. Dar sunt salutată, să zicem, 
din curtoazie. Într-o seară, pe puntea B, la tribord, un 
bărbat a trecut repede pe lângă mine, fără să salute.” 

M. Cornea: „Faptul v-a indispus?” 

Marchiza: „Nu i-am acordat importanţă şi am uitat 
imediat, dar acum, că insistaţi...” 

Ad. Mocanu: „Îl cunoşteaţi pe individul care nu salută 
femeile frumoase? Măcar din vedere?” 

Marchiza: „Cred că nu-l mai văzusem până atunci. Şi asta 
m-a cam surprins. Pe un vapor, oricât de mare, începi să 
cunoşti toate figurile...” 

Ad. Mocanu: „Puteţi face o descriere a acelui om?” 

Oricât de obosită, marchiza ridică fruntea cu semeţie. 

— Bărbaţii se uită după mine, iar nu eu după bărbaţi! 
Totuşi... cred că arăta ca un gentleman, purta un costum 


deschis, avea un ten oarecum negricios, părea zvelt şi, po- 
sibil, avea. favoriţii uşor încărunţiţi. Nu mai ştiu nimic... 

Detectivii părăsiră apartamentul marchizei şi se serviră la 
bar cu o bere rece. Nu se afla nimeni în preajma lor. 

— Noi suntem nişte genii, declară Maximilian Cornea. Eu 
în mod sigur Tu, probabil, în devenire. Acest caz e penibil, 
un caz de rutină bun pentru bătrânul Coadă de Şobolan 
(porecla unui comisar). El ar scotoci cu deosebită râvnă 
printre pasageri, interogându-i pe cei ale căror nume încep 
cu „mac”, „mec”, „meic” sau „maic”. Dar noi ce facem? 

— Vom scotoci şi noi... 

În bar intră Hobson, 

— Domnilor, comandantul Haag pleacă. Poftiţi la ce- 
remonie! 

— Desigur. Vine şi marchiza? 

— A fost invitată, dar nu ştim dacă vine. 

Hobson o luă înainte. Marchiza se afla pe punte, în rochie 
neagră, cu eşarfă neagră pe umeri. Mateloţii şi ofiţerii se 
alintaseră, Drapelul atârna în bernă. Tunul navei bubui 
funebru de douăsprezece ori. Era ora douăsprezece. 
Căpitanul Hobson rosti câteva cuvinte, simplu, sec, scurt. 
Se pregătiră să lanseze în mare cadavrul bine lestat când 
Maximilian Cornea strigă: 

— Opriţi! Doar pentru un minut. 

— Opriţi, aprobă Hobson, şi el mirat. 

Comisarul fugi spre cabina comandantului Haag unde îl 
opri marinarul pus de veghe, Cornea îl trimise la naiba, ce, 
nu ştie cine este el?, marinarul se duse la naiba, comisarul 
descuie uşa şi primul lucru care-l atrase fu portretul întors 
cu faţa la perete. O curiozitate - nu o curiozitate 
detectivicească ci pur şi simplu o curiozitate nebună îl făcu 
să întoarcă portretul. Rămase încremenit. Din ramă îl privea 
o frumoasă femeie cu ochi verzi (aşa bănui comisarul, căci 
fotografia bineînţeles nu era în culori), cu păr negru, puţin 
ondulat. Nu era marchiza de Brinvilliers, însă ar fi putut fi... 
Marele detectiv nu era atât de naiv ca să creadă că exista 
sau existase o legătură reală între marchiză şi căpitanul 
Haag, nu, el respinse imediat această idee... era desigur 


vorba de una din acele coincidenţe demente... de care ne 
izbim prea des! În schimb, în mintea comisarului încolţi alt 
gând. Îl păstră deocamdată doar pentru sine. Găsi vioara 
căpitanului, în eşarfa ei roşie, reveni pe punte, o privi pe 
marchiză, cuvântă: 

— În amintirea bravului căpitan Haag, care a salvat viaţa 
frumoasei doamne de Brinvilliers, care a condus cu 
demnitate această navă, am să cânt ceva din vioara căpi- 
tanului Haag. Hobson tuşi. Ceilalţi aşteptau. Maximilian 
Cornea mai zise: După ce am fost exclus de la Arhitectură, 
fiindcă riscam să devin un prost arhitect, după ce m-au dat 
afară de la Conservator, fiindcă riscam să devin un 
muzician mediocru, am ajuns la poliţie unde am devenit un 
eminent detectiv. (Ad. Mocanu ştia că şeful său minte de 
stinge, dar a şti să minţi, considera comisarul, să minţi când 
e necesar, e o calitate...) Prin urmare nu mă descurc grozav 
la acest instrument, explică Maximilian Cornea. (Nu se 
descurca defel!) E cineva dintre dumneavoastră mai... 
virtuoz? 

Ad. Mocanu se îngrozi la gândul că nimeni din cei de faţă 
nu se va oferi, şi-n acest caz cum se va descurca marele 
criminalist? Are să cânte el... el care nici nu ştia cum se ţine 
arcuşul în mână? Dar iată că din rândul ofiţerilor ieşi... cine? 
Lino Martin, mai palid ca oricând. 

— Cu voia dumneavoastră, am să încerc eu! 

Luă vioara şi execută un „adaggio” trist, una dintre 
bucăţile favorite ale căpitanului Haag... Soarele bătea ne- 
milos. O picătură de transpiraţie galbenă se prelingea pe 
fruntea violonistului. 

lar apoi, căpitanul Haag plecă... O floare înaltă, carnivoră, 
salută intrarea lui în ocean... 


Comisarul avu apoi o scurtă convorbire cu Hobson. De- 
tectivii se retraseră, şi-n lipsă de altă ocupaţie, luară câte 
un păhărel. Cam un ceas mai târziu un ofiţer intră în cabina 
comisarului, depuse pe măsuţă o listă, salută şi ieşi. 
Detectivii examinară tabelul şi izbucniră în râs. Existau vreo 
zece Mac, vreo zece Mc., vreo zece Mike şi nenumărați 


Maknell, Makstone, Makegreen, etc, în total 54 de nume. 
Cincizeci şi patru de posibili suspecți. li luară pe rând, exact 
cum ar fi făcut-o bătrânul Coadă de Şobolan. Erau 
întâmpinați fie cu ostilitate, fie cu neîncredere, când cu 
ironie, când cu simpatie. Pasagerii americani îi primeau 
cordial şi-i serveau invariabil cu whisky. La sfârşitul 
„turneului” detectivii se simțeau cam chercheliţi şi nu 
înaintaseră cu ancheta măcar un milimetru. Cerură nişte 
cafele tari. 

— Tu, puştiule, încă de pe acum eşti un mic snob şi 
promiţi să devii un snob remarcabil. Şi fiindcă eşti un snob, 
ştiu că ai la tine un dicţionar englez-român. Adă-l repede! 

— Aceeaşi idee am avut-o şi eu. 

— Dar eu am avut-o înaintea ta! 

Frunzăriră dicționarul oprindu-se asupra cuvintelor 
macabre, mackerel, make, make-believe, maker, 
makeshift, make-up, making, make-up-man... Subliniată 
dintre acestea unele, iar Ad. Mocanu încercui cu roşu 
termenul make-up-man, machior. 

— De ce, Adrian? 

— Aproape fără nici un motiv. Asupra contelui, dacă e s-o 
credem pe marchiză, s-au produs trei atentate, toate trei la 
nişte teatre... 

— Dar a fost ucis pe o navă... 

— Şi nava asta e un fel de teatru... 

— Şi unde ajungem cu „machiorul”? 

— Mă tem că nicăieri, domnule comisar. 

— Nu este prima înfrângere pe care o suferim. 

— Şi nici ultima. 

Astfel trecu ziua aceea, şi următoarea. Nimic nou. „The 
Silver Bird” se strecură printre nişte insulițe, apropiindu-se 
de Colombo. Detectivii stăteau pe terasă şi se consolau 
bând ceva rece. Marchiza se plimba singură pe puntea 
sporturilor. 

— Invitaţi-o, domnul comisar. 

— La ce bun, puştiule? 

— Hm... Eu pot să mă retrag. 


Spre mirarea lor, doamna de Brinvilliers veni singură şi 
nesilită de nimeni la masa lor. Comisarul trase un fotoliu, 
frumoasa femeie se aşeză. 

— Am venit să-mi iau rămas bun. 

— Cum aşa? Steward, un Martini pentru Doamna! 

— Îl accept, mulţumesc. Mâine debarc la Colombo. 

Cei doi poliţişti se priviră. 

— De ce debarcaţi, lady? 

— M-am plictisit de această navă, domnilor. 

— Ce coincidenţă! Şi noi ne-am plictisit. Şi noi debarcăm 
la Colombo. 

— Cum? Mă urmăriţi? 

— Nici gând! Suntem, totuşi, în concediu. Dar pe „The 
Silver Bird” am lucrat ca nişte robi, şi fără nici un succes. 

— Orele petrecute cu mine, au fost ore de robie, 
Maximilien? 

Femeia vorbise atât de direct încât comisarul roşi. Ad. 
Mocanu dădu să se ridice, marchiza îl opri. E 

— Rămâi, domnule. În fond nu e nici un secret. Îl iubesc. 
Şi brusc figura doamnei de Brinvilliers se încordă. Pe punte, 
mai jos, trecea repede un bărbat zvelt, negricios, elegant, 
sigur de prestanţa sa. 

— El este! spuse marchiza. 

— Care el? 

— Bărbatul care nu m-a salutat... 

— Am să-l provoc la duel. Hei, mister! strigă Maximilian 
Cornea. 

Cel interpelat nici nu întoarse capul. Comisarul porni 
după el. Inspectorul porni după comisar. Gentlemanul dis- 
păru într-un coridor. Poliţiştii îl urmăriră. Gentlemanul 
începu să fugă. Poliţiştii începură să fugă şi ei. După o 
urmărire sălbatecă, îl încolţiră într-un cotlon. Gentlemanul 
se întoarse cu faţa şi îndreptă către poliţişti un revolver. 
Comisarul îl recunoscu. Ad. Mocanu îl recunoscu. Maxi- 
milian Cornea izbucni în râs. 

— Fără glume proaste, Lino Martin! 

— Sunt contele Alexander de Yholdy! 


— Nu mai spune! Şi dacă eşti conte, de ce faci când pe 
fostul poliţist, când pe ofiţerul de navă, când; pur şi simplu 
pe pasagerul misterios? De ce te machiezi? Murind, 
căpitanul Haag a încercat să explice, dar n-a avut timp, iar 
noi am fost derutaţi de acel „make” crezând că e un nume. 
De ce te machiezi, de ce ai încercat să fugi? Pentru mine nu 
poţi fi decât un asasin. Am în buzunar o armă. Am mâna în 
buzunar. Inainte ca tu să apeşi pe trăgaci, vei fi ciuruit. N-ai 
nici o şansă. Nu ştii că ţinteşti. Ai tras în conte, în teatrul 
acela, şi ai rănit un pensionar. Ai tras în marchiză şi l-ai ucis 
pe căpitanul Haag, Dacă tragi în mine, vei ucide pe unul din 
curioşii de la capătul culoarului. Dă-mi arma! Imediat! 

Comisarul mirosi ţeava revolverului şi zise „da, cu el s-a 
tras recent”. Apoi scoase din buzunarul vestonului o 
brichetă şi râse. „Asta e arma mea! Eu nu umblu înarmat în 
afara serviciului. Ţi-am tras o cacialma, machiorule! Adrian, 
ai o batistă curată?” 

— Poftim, comisare! 

Maximilian Cornea luă batista, o examină, o mirosi. 

— De când îţi parfumezi batistele, Adrian? Şi tu o curtezi 
pe marchiză? Nu-mi răspunde, lasă! Imobilizează-l pe 
individ. Nu fi prea blând cu el! 

Cu o forţă ce nu i-ai fi bănuit-o, cu o brutalitate ce nu-i 
semăna, Ad. Mocanu îl înşfăcă pe conte, pe machior, pe 
ofiţer, în sfârşit pe individul din faţa sa. 

Maximilian Cornea comise şi el un gest nu tocmai gentil: 
scuipă zdravăn în batista subalternului său. 

— lartă-mă, Adrian, am să te despăgubesc... 

Şi comisarul începu să frece vârtos faţa celui prins. 

În câteva minute apăru un chip nou: nu mai era nici Lino 
Martin, nici pasagerul misterios. Acum semăna cu un 
viezure, iar ochii mici trădau teamă şi răutate. 

Comisarul surâse încântat. 

— Figuri noi, figuri noi! Eşti un machior priceput.. Dar eu 
sunt un mare detectiv! Haide, Lino Martin, sau conte de 
Yholdy, sau cine drakku oi fi! Înainte marş! 

Il escortară până la terasă, unde marchiza aştepta. 


— Doamnă, vă prezint un individ ce pretinde că ar fi şi el 
conte, Alexander de Yholdy. Dacă nu minte, e poate unul 
dintre acei „moştenitori necunoscuţi” de care aţi pomenit. 
Poveştile cu moşteniri nu prea mă pasionează. Eu consider 
cazul rezolvat, A fost un fleac pentru mine. Speram într-un 
deznodământ mai... colorat. Nu, nu-mi datoraţi nimic... Mi- 
aţi plătit frumos. 

Comisarul se înclină în faţa marchizei şi se întoarse către 
fostul secund. 

— Căpitane Hobson, îţi predau un dublu asasin. Pretinde 
că e conte, dar nici că-mi pasă! In cabina lui vei găsi o trusă 
de machiaj, bine garnisită. Ascunde-o! Altfel e în stare să se 
deghizeze iar... şi iar... 


Toamna, într-o seară ploioasă, Adrian Mocanu zise: 

— Pun pariu că ghicesc de ce sunteţi cam trist, uneori, 
domnule comisar. 

— Prea multe ghiceşti tu, puştiule! 

— Da. Vă cuprinde dorul de nişte ochi verzi... 

— Ascultă, Adrian, cine sunt eu? 

— Celebrul şef al Brigăzii a 3-a Criminale. 

— Bravo! Ai ghicit şi acum! Ce locuinţă am eu? 

— O cameră. 

— Pardon! O cameră şi un antreu. Marchiza mi-a oferit 
palate înconjurate de parcuri, lachei în cămăşi albe, 
pantaloni de dril şi cizme argintii, mi-a oferit, cadou de 
nuntă, The Blue Château, bănuiesc că e un fel de castel în 
Spania, în sfârşit mi-a oferit inima ei. 

— Ştiu. Şi nu aţi primit. 

— Nu. 

— Din cauza strălucitei noastre profesii şi a dragilor 
noştri borfaşi? 

— Să zicem că da. Şi-apoi eu sunt orice, dar maguereau, 
nu. 

— Domnule comisar! Ştiu că mă consideraţi un băiat 
deştept. Dar sunt chiar mai deştept decât vă închipuiţi, 
spuse cu impertinenţă tânărul. Mai există un motiv, foarte 


serios, pentru care aţi refuzat inima marchizei. Să vi-l spun 
eu, sau preferaţi să mi-l spuneţi dumneavoastră? 

— Deci şi tu ştii? 

— Ştim cam la fel de mult amândoi. 

— Prin urmare - comisarul renunţă pentru moment la 
infatuare - amândoi ştim că pe căpitanul Haag l-a ucis 
„machiorul”, dar că pe contele de Yholdy nu e chiar sigur că 
tot el l-a otrăvit... 

— Exact, aprobă „puştiul”. Care e varianta dumnea- 
voastră? 

— Ara trei, Adrian. Poate că tot „machiorul” e în cauză. 
Dar e posibil ca pe Yholdy să-l fi aranjat căpitanul Haag în 
persoană, dintr-un fel de gelozie... retroactivă, să-i zicem, 
ştii, oamenii sunt imprevizibili, prea bine semăna marchiza 
cu fosta lui iubită pe care a pierdut-o în împrejurări ce nu le 
vom cunoaşte niciodată... 

— Niciodată...? 

— În acelaşi timp nu sunt sigur, nu sunt deloc sigur, că 
nu chiar marchiza de Brinvilliers l-a otrăvit pe conte, soţul 
ei. 

— Şi-n acelaşi timp e posibil ca marchiza să-l fi otrăvit pe 
conte în colaborare cu Haag. 

— Întotdeauna vrei să ai ultimul cuvânt, puştiule. E 
marele tău defect! 

Ad. Mocanu surâse trist. 

— Încep, fără voia mea să-l copiez pe şeful meu... Apoi, 
tânărul surâse şi mai trist. Zise: Şi cu toate acestea, o iubiţi 
şi acum pe marchiza de Brinvilliers! 

— Cred că da, recunoscu, bărbăteşte, marele detectiv. 


După un interval de tăcere, Ad. Mocanu reluă: 

— Prin urmare, credeţi că nu vom şti niciodată cine a fost 
misterioasa iubită a căpitanului Haag? 

— Cred că nu, puştiule. 

— Atât de rar sunteţi modest! Deci nu ştiţi?! Dar eu ştiu. 

— Tu? Nu mai face pe grozavul! 

— Acum şapte, opt ani, poate nouă, am citit prin ziare - 
eram elev - cum aţi operat la Constanţa, da, la Constanţa, 


una din marile dumneavoastră arestări. V-aţi strecurat pe 
post de bărbat fatal în patul unei faimoase jefuitoare de 
bijuterii, şi astfel aţi aflat amănunte chiar din gura ei. Cam 
la fel a procedat, în urmă cu vreo trei sute de ani, un poliţist 
francez, Desprez, cel care a arestat-o pe Marie d'Aubray, 
marchiză de Brinvilliers, otrăvitoare, sau vrăjitoare. Desprez 
s-a travestit în popă şi astfel a intrat în mănăstirea unde se 
ascunsese prima otrăvitoare din neamul Brinvilliers. 
Dumneavoastră v-aţi travestit în bărbat fatal, n-a fost greu. 
Atât acel Desprez, cât şi dumneavoastră nu aţi folosit 
procedee loiale. 

Comisarul căzu pe gânduri. 

— Loiale! Cum poţi fi loial cu cei neloiali? la spune-mi, 
Adrian, cum o cheamă pe hoata aia? Nu cumva...? 

— Clotilde... 

— Clotilde?! 

— Clotilde de Brinvilliers! preciză Ad. Mocanu. Era 
minunat de frumoasă, iar din reportaje reieşea că are ochi 
verzi, păr negru. Poza ei a apărut şi din faţă şi din profil. Ca 
şi-a dumneavoastră, de altfel, Alcătuiaţi o armonioasă 
pereche! Sunt însă foarte mirat că nu aţi remarcat asemă- 
narea frapantă dintre acea jefuitoare de bijuterii şi mar- 
chiză! Cum se poate, domnule comisar? 

Comisarul medita o clipă. Răspunse evaziv: 

— De câte ori o vedeam pe marchiză, venea un ecou în 
amintirea mea. Dar nu ştiam cum să-l localizez. Ce să-i faci, 
chiar şi pe un om mare ca mine îl poate lăsa memoria. 

Maximilian Cornea rămase posomorât. li venea greu să-şi 
recunoască slăbiciunile. Vorbi ca pentru sine: 

— Surori? Verişoare? Simplă coincidenţă? Nu cred în 
coincidenţe! Vrei să afirmi, Adrian, că acea Clotilde a fost 
marea dragoste a căpitanului Haag? Că eu, arestând-o, am 
ruinat viaţa căpitanului Haag? 

— Cam acesta ar fi adevărul crud. Dar, în fond, nu v-aţi 
făcut decât datoria. 

— Hm!... 

— Dar dacă Joséphine şi Clotilde sunt una şi aceeaşi 
persoană? 


— Absurd, protestă comisarul. Una a devenit marchiză, 
cealaltă hoaţă de mare calibru. Cel mult surori. Imposibil să 
fi fost una şi aceeaşi persoană, mi-aş fi dat oricum seama. 

— Nimic nu este imposibil, domnule comisar. 

— In orice caz, aici ne izbim de o limită. Ceea ce ştim 
sigur este că în primul plan al acestor întâmplări a fost, fără 
voia sa, căpitanul Haag. 

— Nu dumneavoastră, domnule comisar? 

— Lasă ironiile, puştiule! Dacă mă gândesc bine, tot eu 
am fost în prim plan. 


colecţia aventura 


Leonida Neamţu 


Se făcuse prea tîrziu sau prea devreme pentru a ajunge 
la o concluzie. Ad. Mocanu se duse în cabina lui, la 
culcare, la rindu-i șeful Brigăzii Criminale dormi adînc 
şi fără vise pînă ce ușa lui fu deschisă. Privi ceasul. 
Ora nouă dimineața, desigur i se aducea cafeaua, dar 
în loc de cafea neagră răsări figura întunecată a secun- 
dului Hobson. Ofiţerul nu făcu nici o introducere pro- 
tocolară, nici măcar nu dădu bună dimineaţa Zise: 
— Căpitanul Haag e mort. 

